
Revanşa tirzie a lui Mircea 
Vulcănescu 


Despre originalitatea gîndirii lui Mircea Vulcănescu şi 
rolul său în formarea strălucitei «tinere generaţii»! 
interbelice s-a scris şi se va mai scrie. La mai bine de 
100 de ani de la naştere, omul continuă să uimească. In 
toate domeniile în care s-a implicat, Mircea Vulcănescu 
«n-avea măsură», îşi aminteşte C. Noica.? 

Într-o lume normală — cum n-a fost lumea 
«sîngerosului secol XX» —, gînditorul ar fi fost un firesc 
«şef de şcoală», lucrările sale s-ar fi bucurat de 
numeroase ediţii, textele i-ar fi fost îndelung comentate 
şi interpretate. O soartă nemiloasă, care şi-a pus 
pecetea asupra majorităţii colegilor şi colaboratorilor lui 
Mircea Vulcănescu, a făcut ca în urma lui să rămînă 
doar texte şi amintiri despre, toate dînd la iveală un fel 
de uomo universale, un gînditor complet, capabil de o 
metodică iscodire a lumii sale, dar posedind şi intuiţia 
profundă, surprinzătoare a esenţelor ei. «Avea ceva din 
ceea ce spunea Guicciardini despre Savonarola: cînd 
vorbea filosofie, părea că se naşte din el», observa 
Noica în aceleaşi amintiri. Dar Mircea Vulcănescu nu era 
doar filosof. Alături de Dimitrie Gusti, a fost unul dintre 
întemeietorii Şcolii monografice de la Bucureşti şi 
articolele sale sociologice arată că era un observator 
extrem de avizat al realităţii sociale de la noi. În 
sociologia românească au rămas cu opere mulţi dintre 
colaboratorii lui Gusti (H. H. Stahl, T. Herseni, A. 
Golopenţia ş. a.), unii au supravieţuit «sub vremi», au 


1 Vezi Mircea Vulcănescu — «Tinăra generaţie ». Crize vechi în 
haine noi, Editura Compania, Bucureşti, 2004. 
2 C. Noica — «Amintiri despre Mircea Vulcănescu», în Mircea 


Vulcănescu. Pentru o nouă spiritualitate filosofică, Editura Eminescu, 
Bucureşti, 1992, p. 5. 


putut să încheie cercetări, să lase în urmă lucrări 
«rotunjite» în laboratoarele maturității. Vulcănescu a 
lăsat «scrieri», fragmente, şi asta nu doar pentru că 
destinul său a fost tragic. «Ceea ce totuşi îl trăgea în jos 
din absolutul său era şi ceea ce îl prefăcea într-o 
binefacere pentru alţii: capacitatea sa de a renunţa la 
creativitatea activă pentru o formă de creativitate 
reactivă», mai notează C. Noica. 

Mircea Vulcănescu re-acţiona, într-adevăr, la toate 
provocările epocii sale, căuta soluţii pentru situaţiile 
problematice, elabora proiecte. Juristul, eticianul sau 
economistul care a fost era mereu «în priză», căuta să 
înţeleagă şi să prevină efectele «vremilor». Vremuri, 
cum se ştie, tulburi, de restrişte, în care crizele, 
confruntările, războaiele s-au succedat într-un virtej 
ameţitor, afectînd comunităţi şi indivizi, impulsionînd 
sau frîngind destine — în virtej a fost prins, de altfel, 
chiar Vulcănescu. Giînditorul capabil să conducă o 
generaţie nu putea sta deoparte. Mircea Vulcănescu era 
gata să coboare oricînd din «eterul culturii» pe solul dur 
al realităţii sociale ori economice, răspunzind unui 
impuls irepresibil: «impulsul de a s/uji». Prietenul şi 
colegul lui de generaţie Constantin Noica o spune prea 
bine: «Nu numai capacitatea sa de a intra în gîndul 
altora şi de a-i salva îl trimitea în afară [...], ci şi 
convingerea că sîntem datori ţării mai puţin cu afirmaţii 
personale, oricît de strălucite, cît cu o bună 
administraţie.»* 

Noica se miră că un om atit de «dotat» pentru ale 
spiritului se lăsa acaparat de servituţile concretului, ale 
materiei. Pentru un om capabil de a inventa şi de a se 
inventa, tentaţia «administrativului» însemna o trădare, 
o abdicare de la vocaţie, o dovadă de «slăbiciune». 
Pentru majoritatea membrilor grupului Criterion, a face 
«cultură mare» (cultură superioară, angajată sau liberă) 
era o datorie patriotică şi o «investiţie» în viitorul ţării. 


3 C. Noica — op. cit., p. 7 


Pentru Mircea Vulcănescu şi pentru alţi cîţiva din «tînăra 
generaţie», această datorie era una concretă, directă, 
trăită în prezentul ţării. România Mare, abia născută 
după pustiitorul război mondial (1914-1918), avea 
nevoie, ca să propăşească, de o bună pătură de 
funcţionari publici superiori, în stare, prin competenţă şi 
stricteţe, să facă lucrurile să meargă bine. 

De ce n-a urmat, aşadar, Mircea Vulcănescu destinul 
celorlalţi «criterionişti», de ce nu s-a realizat în «cultura 
superioară», cînd avea toate datele s-o facă? Nu doar 
Noica, ci şi Eliade, Cioran, lonescu, Botta ş.a. au 
remarcat imensul potenţial creator al «făuritorului de 
proiecte». Ce l-a împins deci pe strălucitul elev al lui 
Nae lonescu să renunţe la construcţia metafizică 
închegată, la opera teoretică în genere, pentru a se 
înscrie, ca funcţionar, în «administrativ»? Instinctul sau 
impulsul de a s/uj;? Vulgarele nevoi materiale? Să fi 
simţit Mircea Vulcănescu datoria de a administra, una 
asemănătoare cu cea care-i împingea pe nobilii englezi 
să plece, generaţie după generaţie, să civilizeze India? 
«Bunicul meu, spunea el, a fost agent fiscal la ţară, 
tatăl meu a ajuns secretar la Finanţe, eu am urcat pînă 
la treapta de subsecretar de Stat.» 

Privind în urmă, putem constata că o astfel de 
«datorie» au simţit şi alţi colegi de generaţie, mai puţin 
cunoscuţi decît creatorii de «cultură superioară». N. 
Georgescu-Roegen, V Rădulescu-Pogoneanu, C. Enescu 
şi-au urmat şi ei instinctul de a sluji integrîndu-se în 
administraţia statului, mobilizîndu-se pentru rezolvarea 
problemelor ei curente. Cu toţii au elaborat proiecte, au 
căutat soluţii la dificultăţile de moment, au încercat să 
schimbe relele obiceiuri ale unei funcţionărimi formate 
în pripă într-o ţară tînăra, în care modernizarea şi 
tranziţia nu reuşeau să elimine reflexele bizantine şi 
balcanice. Proiectele şi construcţiile teoretice datorate 
lui Vulcănescu şi  companionilor lui  într-ale 


+ Idem. 


«administrativului» aveau un temei profund, realmente 
patriotic: acela că viitorul, în care «cultura superioară» 
investeşte şi pe care îl luminează, nu se poate clădi fără 
un prezent cumsecade, obţinut prin transformări de 
esenţă. 

Suficienţa absolutismului comunist, dogmatismul său 
doctrinar în «citirea» realităţii concrete ne-a obişnuit (şi 
obligat) să ne refugiem în cultura superioară, în cultura 
trecutului «revalorificată». După obsedantul deceniu al 
negaţionismului proletcultist însă, pînă şi regimul care l- 
a ucis pe Vulcănescu şi i-a constrîns la exil sau la tăcere 
pe alţi membri ai generaţiei lui a înţeles că fără valorile 
(filtrate şi cenzurate) impuse de epoca interbelică, 
cultura românească — «specificul naţional», cum i se 
spunea — nu poate supravieţui. Treptat, timid, 
producătorii de «cultură înaltă» au reapărut astfel în 
spaţiul vieţii publice. Pentru regimul comunist, 
«revalorificarea trecutului» era şi o supapă potrivită 
pentru surdele nemulțumiri sociale. Comuniştii nu au 
«revalorificat» însă decît parţial, şi nu au făcut-o decit 
după ce contribuţiile economiştilor, juriştilor sau chiar 
sociologilor interbelici au căpătat recunoaştere în alte 
orizonturi simbolice. Un Mihail Manoilescu, un N. 
Georgescu-Roegen au fost reeditaţi sau editaţi, folosind 
aceeaşi zgircită grilă selectivă, după ce scrierile lor au 
fost propulsate în circuitul internaţional al valorilor de 
admiratorii şi continuatorii lor de aiurea. Închistat în 
propria-i dogmă economică, regimul comunist din 
România nu avea nevoie de solutii administrative, de 
proiecte economice şi sociale originale. 

Scrierile din domeniu ale lui Mircea Vulcănescu i-au 
împărtăşit destinul tragic. Textele sale economice nu au 
fost reeditate înainte de 1989. De altfel, autorul lor nu 
le-a «rotunjit» niciodată într-o carte. Articolele şi 
broşurile economice pe care le-a publicat, manuscrisele 
sale pe teme economico-sociale ar fi rămas, probabil, în 
colbul arhivelor sau s-ar fi pierdut dacă efortul admirabil 


al lui Marin Diaconu nu s-ar fi finalizat prin repunerea lor 
în circulaţie. Pînă la aceste «reluări» recente a 
predominat impresia de ne-terminare, de împrăştiere 
sterilă a gîndirii vulcănesciene, care i-a însoţit şi 
contribuţia metafizică, «opera» culturală în ansamblu. 
Aşa cum această impresie s-a risipit în ceea ce-l 
priveşte pe filosoful şi eticianul Vulcănescu prin 
publicarea în totalitate (prin grija aceluiaşi Marin 
Diaconu) a lucrărilor de specialitate, ea va dispărea şi în 
cazul economistului, al teoreticianului posibilităţilor de 
relansare economică a României în tranziţia ei 
interbelică. Funcţionarul de stat serios şi aplicat, înaltul 
administrator care a fost Mircea Vulcănescu a reuşit şi 
în această «întreprindere» în care experienţa, dar şi 
cunoaşterea critică a doctrinelor economice ale epocii 
şi-au spus cuvintul. 

«Spre un nou medievalism economic» dezvăluie un 
profesor în economie extrem de coerent, informat şi 
reactiv la conjuncturile traversate de România într-o 
lume în schimbare. Primul război mondial îi permisese 
Vechiului Regat să reunească toate provinciile 
româneşti într-un stat naţional, suveran şi unitar. 
Făurirea României Mari nu a fost însă deloc uşoară. La 
suferinţele provocate de război se adăugau problemele 
spinoase ale armonizării unor spaţii în care etnicitatea 
şi spiritualitatea comune nu excludeau forme de 
organizare diferite, comportamente nuanţate, atitudini 
şi finalităţi distincte. Pe scurt, pe umerii unei ţări abia 
conectate la Europa — căci România Mică era încă un 
«stat tînăr» —, Marea Unire din 1918 a pus şi un alt 
proces tranzitoriu: un galop vizind standardizarea 
socială şi economică, regruparea claselor şi categoriilor, 
uniformizarea juridică şi, nu în cele din urmă, 
reconstrucţia  psiho-sociologică. Dificultăţile interne 
inerente aveau parte de un context extern complicat de 
schimbarea centrelor civilizaţionale, de reorientarea 
fluxurilor economice europene şi mondiale, de crizele 


postbelice, culminind cu Marea Criză Economică 
Mondială (1929-1933), şi de amenințările din imediata 
apropiere. Într-o perioadă atit de tulbure, noua Românie 
trebuia să acţioneze rapid pentru a rezista presiunilor 
de tot felul. Independenţa deplină presupunea, în 
situaţia geopolitică dată, realizarea unei minime 
autarhii economice, o dezvoltare industrial-agrară care 
să pună ţara la adăpost de zdruncinările datorate 
răsturnărilor de alianţe politice, schimbărilor de regim 
din metropolele continentale şi mondiale. Cu alte 
cuvinte, România avea nevoie de solutii şi strategii de 
aplicare a lor în plan social şi economic. lar asumarea 
soluţiilor şi strategiilor presupunea o anume solidaritate 
a elitelor, căci numai o voinţă politică unitară permitea 
«saltul» asigurator în faţa unui viitor imediat plin de 
ameninţări. 

Citind textele economice ale lui Mircea Vulcănescu, 
eşti izbit de uluitoarea lor actualitate. Dacă face 
abstracţie de datele concrete ale momentului, lectorul 
cel mai obiectiv şi-ar putea spune că, în privinţa 
României, aproape nimic nou nu este sub soare. După 
deceniile de paranteză istorică ale comunismului, ţara 
se află iar în tranziţie: comportamentele şi reacţiile 
economice, pervertite sub totalitarism, sînt încă departe 
de cele ale lumii occidentale, manifestările clasei 
politice sînt în continuare egoiste şi balcanice, iar 
nevoia de «o bună pătură de funcţionari superiori» este 
la fel de actuală ca în perioada interbelică. Chiar şi 
contextul, deşi aparent schimbat prin aderarea la UE şi 
la NATO, dar şi în urma procesului de globalizare, se 
poate vădi, în ultimă instanţă, ameninţător pentru 
stabilitatea unei ţări ce nu şi-a găsit totuşi, se pare, nici 
deplina identitate şi nici auto-suficienţa economică. În 
situaţii asemănătoare se recomandă, îndeobşte, soluţii 
asemănătoare. Cele ale economistului Mircea 
Vulcănescu sînt rezultatul unei reflecţii profunde şi 
obiective, lipsită de tulburarea cauzată de angajări 


ideologice sau parti-pris-uri politice. Economiştii şi 
strategii economici ar trebui, din această perspectivă, 
să se aplece asupra lor, renunţind la a mai prelua de-a 
gata aşa-zise modele universal valabile. In România, 
finalizarea tranziţiei nu este doar o chestiune materială, 
limitată la atragerea unor fonduri investiţionale şi 
utilizarea lor judicioasă, ci şi o problemă de schimbare a 
psihologiei sociale, de reconstrucţie a ceea ce obişnuim 
să numim forma mentis. 

După Mircea Vulcănescu, orientarea spre «un nou 
medievalism economic», adică întoarcerea la o 
economie în care oferta şi cererea să nu mai 
funcţioneze asincronic, provocînd crizele ciclice legate 
de creditare, acoperire monetară, supraproducţie — cu 
efecte sociale previzibile —, ţine de o evoluţie în «serie 
lungă», seculară a fenomenului economic, pe care 
globalizarea —  presimţită încă de atunci — o 
amorsează. Marea Criză Economică interbelică, de o 
amploare similară cu aceea pe care o cunoaşte acum 
economia mondială, a modificat radical datele 
procesului capitalist de extindere. Limitarea pieţelor, 
dezvoltarea industriilor autohtone din ţările încă 
subdezvoltate şi creşterea potenţialului agrar al ţărilor 
«de top», însoțite de accentuarea problemelor 
demografice, au impus nu numai noi strategii 
manageriale, ci şi eforturi pentru a obţine o planificare 
şi previziuni cît mai riguroase. Aceste eforturi trec 
inevitabil prin reducerea spaţiului de manevră al 
posesorilor de capital şi printr-un dirijism etatist atent 
calculat. Vulcănescu pare să fie adeptul unor formule de 
intervenţionism economic de tip marxist sau keynesian, 
dar, în fapt, el încearcă să realizeze calea spre echilibru 
a procesului prin armonizarea «seriilor scurte», 
sezoniere şi conjuncturale, cu «seria lungă», seculară. 
Soluţiile propuse de el României în situaţia de atunci 
sînt exemplare şi, mutatis mutandis, încă valabile. 

Pentru România, diagnoza  vulcănesciană este, 


practic, exactă. Potenţialul agrar al ţării s-a prăbuşit, iar 
industria petrolului şi gazelor este aproape de epuizare. 
Ţara, odinioară «eminamente agricolă»,  importă 
produse alimentare, îşi vinde pe redevențe minime 
resursele energetice, are o industrie învechită (un 
«morman de fiare vechi») şi prost concepută. lar 
corupţia şi lipsa acelei «pături de buni funcţionari» face 
restul. Dacă nu ar avea conotaţii tragice, un articol 
precum cel intitulat <«Carteluri, politică liberală şi 
dictatură economică» ar putea fi luat drept o ironie la 
ceea ce se întîmplă acum în România. «Moştenitori ai 
tranziţiei lui Vintilă Brătianu — scrie, de exemplu, 
Mircea Vulcănescu —, liberalii nu uită că scopul esenţial 
al stăpiînirii politice este dobindirea de avantagii 
economice cu ajutorul organizaţiei de stat.» Nu mai 
vorbesc de drama satului românesc, descrisă cu o 
uimitoare precizie, şi de soluţiile viabile propuse pentru 
propăşirea lui prin blocarea procesului de pulverizare a 
proprietăţii şi urbanizare. Extrem de interesante sînt şi 
proiectele legate de industrializare la nivelul resurselor 
ţării şi de reorientarea fluxurilor ei de schimb prin 
politici de vecinătate adecvate. Actualitatea scrierilor 
economice ale lui Mircea Vulcănescu este evidentă. lar 
pe măsură ce citeşti, cauza pentru care el a renunţat în 
mare parte la angajarea în «cultura superioară» devine 
tot mai limpede. 

Trebuie, în final, remarcat şi densul efort metodologic 
al cercetătorului: veritabil om de ştiinţă, Mircea 
Vulcănescu nu operează decit cu metode de cercetare 
sigure, cu indici şi indicatori susceptibili de confirmare 
intersubiectivă. Textele lui, impecabile prin logică, 
soliditatea argumentaţiei, fermitatea concluziilor, sînt 
adevărate modele de cercetare, la care orice specialist 
în domeniu ar trebui să se raporteze. Mircea Vulcănescu 
şi colegii lui din «administrativ», proveniţi, alături de el, 
din «tînăra generaţie», pot fi socotiți în planul ştiinţei 
economice la fel de valoroşi şi originali precum 


partenerii lor din epocă, realizaţi în aparent mai 
spectaculoasa «cultură superioară». Restituirea operei 
economice a lui Mircea Vulcănescu este încă un pas 
spre recuperarea valorilor de care, uneori împotriva 
voinţei ei, România s-a păgubit. 


Toma Roman 


Notă asupra ediţiei 


Ideea alcătuirii unui volum conținînd scrierile 
economice ale lui Mircea Vulcănescu s-a înfiripat în 
urmă cu mai bine de două decenii. În vara lui 1985, într- 
o discuţie cu doamna Mărgărita Vulcănescu, la care am 
luat parte alături de Zaharia Balinca, s-a hotărît să nu 
facem o ediţie cu texte publicabile în acei ani — 
indiferent de domeniu —, ci să încercăm editarea 
tuturor scrierilor, urmînd o structură tematică; începutul 
voiam să-l facem cu Dimensiunea românească a 
existenței — titlu sub care să reunim principalele scrieri 
filosofice, de istorie şi critică culturală. Din toamna lui 
1985 pînă în aceea a lui 1989 am tot lucrat la un amplu 
volum (de cca 800 de pagini), pe care Editura Eminescu 
a reuşit să-l includă în planul de apariţii al colecţiei 
«Biblioteca de filosofie a culturii» pe anul 1989. Gata 
pentru tipar în toamna lui 1989, volumul avea să fie 
amplificat pînă la sfîrşitul lui martie 1990, ajungînd la 
cca 1 200 de pagini. De-atunci s-au făcut simţite alte 
dificultăţi decit cele ideologice ale anilor '80, şi anume 
cele de ordin economico-financiar ale economiei 
capitaliste ce abia înmugurea. Manuscrisul a trebuit să 
fie fragmentat şi a apărut în trei volume, în anii 1992, 
1994 şi 1996. 

De-a lungul a 15 ani, s-au tipărit — în multe volume 
— aproape toate scrierile filosofice, sociologice şi 
culturale ale lui Vulcănescu. Mai puţin sau deloc 
cunoscute sînt scrierile sale economice. Acestea sînt 
texte de doctrină economică, de sociologie economică, 
de economie concretă sau de viaţă economică şi 
financiară. Unele sînt părţi din Memorandumuri pe care 
guverne ale României din anii '30 le-au prezentat la 
Liga Naţiunilor ori la reuniuni internaţionale. 

În urmă cu cîţiva ani, am reuşit să adun cca 1 000 de 


pagini de scrieri economice vulcănesciene, vizind o 
integrală a lor. Înainte de apariţia acesteia, volumul de 
faţă fixează citeva repere, propunind o selecţie de 
importante lucrări, de la «Spre un nou medievalism 
economic» la «Introducerea» la teza de doctorat, la 
care Mircea Vulcănescu a revenit în toamna lui 1944 
(după ce căzuse guvernul lui lon Antonescu, al cărui 
membru a fost, între ianuarie 1941 şi august 1944, în 
calitate de subsecretar de stat al ministerului de 
Finanţe). 

Sînt aici studii de doctrină economică, de sociologie 
economică şi articole despre viaţa economică reală, 
concretă a momentului interbelic. Selecţia a fost 
operată de Editura Compania, care a alcătuit şi 
structura tematică a cărţii. Textele ni-l revelă pe 
economistul Mircea Vulcănescu, în care îl recunoaştem 
totuşi şi pe filosoful, sociologul şi moralistul (era 
asistent universitar de etică) Vulcănescu. Unele studii 
au fost concepute pentru reviste de specialitate, altele 
au fost redactate pentru conferinţe publice, în cadrul 
unor grupuri de specialişti sau pentru publicul larg. 
Adesea, conferințele erau rostite liber. Există şi articole 
scrise pentru anume publicaţii, la iniţiativa autorului ori 
la solicitarea redacţiilor respective. Nu lipsesc cîteva 
cuviîntări, ocazionate de instalarea lui Mircea 
Vulcănescu ca director general al Direcției Vămilor, de 
plecarea din acest post sau de ieşirea din funcție a unui 
ministru. 

Sub aspect publicistic, sînt reunite aici trei categorii 
de texte: unele au fost tipărite în publicații de 
specialitate ori în reviste culturale, în cotidiene ale 
anilor '30; altele au fost publicate ca inedite în anii '90 
ori în primii ani 2000; cîteva sînt inedite. Notele de la 
sfîrşitul fiecărui text dau seamă de originea lui, furnizind 
şi alte explicaţii pe care le-am considerat necesare, fără 
a tinti însă un aparat exhaustiv, specific unei ediţii 
critice. 


Desigur, am lucrat cu textele din publicaţii, cu 
manuscrise şi cu alte surse. 


La transcrierea textelor, am ţinut cont de principiile şi 
normele aplicate la celelalte scrieri vulcănesciene. lată 
doar cîteva exemple. 

Am păstrat forme specifice comunicării din anii '20 şi 
'30, precum: cele terminate în -tiune, -ţiune, -siune, - 
ziune (explicaţiune, condiţiune, direcţiune, producţiune, 


accepţiune, funcţiune, extensiune, invenţiune, 
sugestiune,  legislaţiune,  restricţiune,  speculaţiune, 
concluziune, oscilaţiune, consideraţiune, 


argumentaţiune, generaţiune ş.a.); terminaţii genitivale 
în -ei (predicei, firei, maşinei, aventurei, ordinei, pieţei, 
dobînzei, acţiunei, scumpirei, lunei, fabricei, omenirei, 
politicei ş.a.); variante lexicale uzuale în acele decenii 
(cetitor, obicinui, vecinic, peisagiu, contimporan, strein, 
avantagiu, novembrie, salar, resfrînge, compt); variante 
specifice comunicării orale (osebit, cată, (să ne) puie); 
particularităţi ale autorului, unele avînd şi o oarecare 
circulaţie în epocă (tutulor, todeauna, bursificare, 
bursabil, falş, economizare, planat, politicianizare, 
administrant,  reagrarizare, întrebuinţător, eticizare, 
semisecular, undecenal, independentizare, 
nesancţionist,  sovietizare,  internaţionalizare  ş.a.); 
dubletele care-cari, trebuie-trebuiesc (nu în funcţie de 
regula gramaticală a vremii, ci de forma scrisă ori 
tipărită); forme abandonate în ultima jumătate de veac 
(politiceşte, psihologiceşte, economiceşte, 
industrialiceşte, cronologiceşte, biologiceşte, 
culturaliceşte, juridiceşte, milităreşte ş.a.). Desigur, 
multe dintre formele amintite alternează — uneori chiar 
în aceeaşi frază — cu forme corespunzătoare de azi. 

Am actualizat unele forme franţuzite, precum biurou. 
Am unificat: d-l — cînd s-a folosit în forma abreviată; d- 
voastră — cînd n-a fost scris în întregime; domnia-sa — 
cînd a fost abreviat. Am transformat cel mai adesea pe 


s intervocalic în z, folosind formele actuale (război, 
dezvoltare, dezinteres etc.). Am scris însă peste tot 
«filosofie» şi «sunt». Mircea Vulcănescu a folosit doar 
aceste forme. 

Expresiile în limba latină au fost traduse de Maria 
Crişan. 

Îi adresez alese mulțumiri doamnei  Măriuca 
Vulcănescu, care mi-a pus la îndemînă manuscrisele 
vulcănesciene şi m-a ajutat cu discreţie. 


Marin Diaconu 


Mircea Vulcănescu 
Viaţa, coordonate spirituale şi economice, 
repere bibliografice 1904-2009 


1904 martie 3 — Se naşte, la Bucureşti, Mircea Aurel 
Vulcănescu, fiul lui Mihail Vulcănescu (n. 1854, Pieleşti, 
judeţul Dolj) şi al Măriei (n. Tonescu, 1876, Slatina). 
Copilăria şi-o petrece în Bucureşti. 

1911 — Preparat în particular, promovează clasa | la 
Şcoala «Clemenţa». 

1912 — Preparat în particular, promovează clasa a l-a 
la Şcoala « Cuibul cu barză». 

1913 — Preparat în particular, promovează clasa a Ill- 
a la Şcoala « Izvor». 

1914 — Promovează clasa a IV-a la Şcoala «Lucaci» 
(primele două trimestre au fost preparate în particular; în 
trimestrul al III-lea a frecventat cursurile). 

toamna — Susţine examen de admitere şi este 
înscris la Liceul «Matei Basarab». 

1915 mai — Este premiat la concursul organizat de 
Societatea «Tinerimea Română» (pentru o lucrare de 
istorie). Absolvă clasa | gimnazială. 

1916 — Absolvă clasa a l-a gimnazială. 

toamna Se înscrie în cercetăşie şi lucrează (în 
calitate de cercetaş) la Poşta Centrală (serviciul 
supravegherea ştirilor). Inainte ca trupele germane să 
invadeze Bucureştiul, familia Vulcănescu se refugiază în 
nordul Moldovei, la Zvoriştea, judeţul Dorohoi. 

1917 ianuarie — Se stabileşte, împreună cu tatăl, la 
laşi. Lucrează, cercetaş fiind, la cenzura militară. Se 
îmbolnăveşte şi este imobilizat la pat cîteva luni. Pregătit 
în particular, promovează clasa a lll-a gimnazială la 
Liceul Refugiaţilor de pe lîngă Liceul Internat din laşi. 
Lucrează, în calitate de cercetaş, în spitale (telefonist, 
şef de detaşament). Este înscris în clasa a IV-a 


gimnazială la Gimnaziul «Ştefan cel Mare» din laşi. 

1918 — Audiază cursuri la Universitatea din laşi (N. 
lorga ş.a.). Promovează clasa a IV-a la Gimnaziul «Ştefan 
cel Mare» din laşi. Susţine examenul de capacitate la 
Gimnaziul din Tecuci. 

toamna — începe clasa a V-a la Liceul din 
Galaţi. Se mută la Liceul «Gh. Lazăr» din Bucureşti 
(odată cu întoarcerea familiei în oraşul natal). 

decembrie 29 — în numele elevilor din 
Capitală, vorbeşte la adunarea populară din Piaţa 
Universităţii, organizată cu prilejul primirii delegaţiei 
Marii Adunări Naţionale de la Alba lulia (ia cuvîntul după 
Miron Cristea, |. G. Duca ş.a.). 

1919 ianuarie — La o societate culturală a elevilor 
prezintă conferinţa Filosofia existenței. Promovează clasa 
a V-a liceală. 

1920 — Preparat în particular, promovează clasa a VI- 
a la Liceul« Matei Basarab ». 

1921 iarna — La Universitate, audiază cursuri predate 
de Vasile Pârvan şi Nae lonescu. Preparat în particular, 
promovează clasa a Vll-a la Liceul «Matei Basarab». 
Susţine bacalaureatul la Liceul «Mihai Viteazul». 

toamna — Se înscrie la Facultatea de Filosofie şi 
Litere şi la cea de Drept din Bucureşti. 

1922 mai — «Accidentul de la Pasărea». După 
vizitarea mănăstirii împreună cu colegii, barca cu care 
traversează lacul se răstoarnă. Reuşeşte să salveze 
cîţiva; se îneacă doi fii ai profesorului Constantin lonescu 
de la Liceul «Gh. Lazăr». Trece printr-o criză psihică. Se 
pun bazele Asociaţiei Studenţilor Creştini din Bucureşti — 
Mircea Vulcănescu capătă experienţă la YMCA şi YWCA. 
Este trimis la reuniuni studenţeşti la Frankfurt am Main şi 
Ostanda(Germania). 

decembrie — în timpul agitaţiilor studenţeşti 
antisemite, ia apărarea colegilor evrei. 

1923 aprilie — Apare primul număr al Bu/etinului 
A.S.C.R. Scrie articolul de fond «Cuvinte pentru drum» 


(semnat A.S.C.R.) şi un alt articol. Participă la 
campamentele (taberele) de la Rimnicu Vilcea şi 
Cumpăna. Face armata la Şcoala Militară de Geniu din 
Bucureşti (este coleg cu Belu Silber şi Sabba Ştefănescu). 

1924 — Colaborează la Buletinul A.S.C.R. Scrie cîteva 
lucrări filosofice. Este înriurit de D. Gusti şi Nae lonescu. 
Este prieten în studenţie şi în A.S.C.R. cu Paul Sterian, 
Anina Rădulescu-Pogoneanu, Jenica Axente (căsătorită 
Costin-Deleanu), Margareta Niculescu (căsătorită 
Vulcănescu), Sergiu Condrea ş.a. 

1925 ianuarie — Susţine licenţa în filosofie cu 
lucrarea «Individ ŞI societate în sociologia 
contimporană», pregătită sub îndrumarea lui D. Gusti. 

aprilie — Participă la prima campanie 
monografică desfăşurată la Goicea Mare, organizată de 
Seminarul de sociologie al lui Gusti. Scrie un referat 
(singura mărturie scrisă cunoscută pînă acum) despre 
această campanie. 

vara — Susţine licenţa la Facultatea de Drept 
din Bucureşti. 

august — Se află la Geneva, la sediul Ligii 
Naţiunilor, la cursuri de instruire organizate de Federaţia 
Universitară Internaţională pentru Societatea Naţiunilor 
(toamna publică o dare de seamă). 

octombrie — Se căsătoreşte cu Anina 
Rădulescu-Pogoneanu. 

noiembrie — Pleacă la Paris, împreună cu soţia, 
fiecare pentru studii de specializare. 

1926 — Intenţionează să susţină un doctorat în drept, 
specialitatea economică, şi altul în sociologie. Se înscrie 
la Facultatea de Drept pentru studii de doctorat. 
Proiectează un ciclu de Scrisori din Paris, dintre care 
unele au fost publicate în ţară iar altele au rămas în 
manuscris. 

1927 — Activează în cadrul cercului de studii 
religioase de pe lîngă Biserica Ortodoxă Română din 
Paris şi la cel al Asociaţiei Studenţilor Creştini Rugşi, 


condus de N. A. Berdiaev. Este secretar pentru studenţii 
străini în cadrul Federaţiei Franceze a Asociaţiilor 
Creştine  Studenţeşti. Este redactor la Contenciosul 
societăţii de asigurări L'Abeille. Audiază cursul predat de 
profesorul Albert Aftalion. 

iunie 10 Se naşte, la Paris, Elena-Maria Viorica 
(Vivi) Vulcănescu, prima fată a lui Mircea Vulcănescu. 

noiembrie La seminarul de statistică economică 
al profesorului Albert Aftalion prezintă comunicarea 
«Introduction à l'étude des prix». La Facultatea de Drept 
din Paris obţine diploma de studii superioare de doctorat 
în ştiinţe economice şi politice (necesară susţinerii tezei 
de doctorat). 

1928 — La cercul interconfesional condus de Jacques 
Maritain rosteşte o conferinţă religioasă. Conferenţiază şi 
în alte cercuri religioase studenţeşti. 

iulie — Se întoarce în ţară. 


iulie-august — Participă la campania 
monografică de la Fundul Moldovei. 

octombrie — Începe să colaboreze la Cuvîntul 
(director: Nae lonescu). 

noiembrie — Este încadrat ca asistent de 


sociologie şi etică în catedra condusă de profesorul D. 
Gusti. Conferenţiază la A.S.C.R. 
1929 mai 3 — Este încadrat ca referent la Oficiul de 
studii al ministerului de Finanţe (pînă în 1935). 
iulie-august — Participă la campania 
monografică de la Drăguş, judeţul Făgăraş. Impreună cu 
Paul Sterian, cercetează cadrul psihologic al comunităţii 
săteşti. 
toamna — Deschide cursul de economie politică 
la Şcoala Superioară de Asistenţă Socială, proaspăt 
înfiinţată (va ţine cursul pînă în 1935). Colaborează la 
Bulletin d'information de l'Office des Etudes Financières. 
1930 ianuarie 23 — Într-o sală a Universităţii 
Bucureşti, după un cuvînt inaugural rostit de D. Gusti, 
susţine conferinţa Societatea Naţiunilor şi economia 


mondială. Participă la elaborarea Bugetului general al 
statului pe anul financiar 1930-1931. 

martie — În cadrul ciclului de conferinţe Metode 
de prevedere în ştiinţa economică, organizat de Uniunea 
Camerelor de Comerţ şi Industrie, prezintă Metodele 
americane de previziune economică (conferință 
rezumată în Cuvintul din 12 martie). 

martie-aprilie — La Radio Bucureşti, în cadrul 
emisiunii «Universitatea Radio» (de curînd inaugurată), 
prezintă, în trei emisiuni, conferinţa Filosofia 
românească. 

aprilie — Se căsătoreşte cu Margareta loana 
Niculescu (n. 1897), colegă de facultate, aseceristă, 
profesoară de franceză şi filosofie. 

iulie-august — Participă la campania 
monografică de la Runcu, judeţul Gorj. Cercetează viaţa 
economică şi scrie Raportul secției economice (tipărit în 
1992). 

toamna — La Şcoala Superioară de Statistică 
deschide cursul de Statistică morală (predat pînă în 
1935). Colaborează la Bulletin d'information de l'Office 
des Etudes Financieres, Cronica financiară ş.a. 

1931 ianuarie-februarie — În Analele statistice şi 
economice (nr. 1-2) apare articolul «Variaţiile ciclice ale 
producţiunii româneşti». Colaborează la elaborarea 
Bugetului general al statului pe anul financiar 1931- 
1932. Oficiul de studii trece de la ministerul Finanţelor la 
ministerul Industriei şi Comerţului (va reveni la ministerul 
Finanţelor în 1932). Participă la înfiinţarea Băncii 
Agriculturii Româneşti. 

aprilie 9 — Se naşte, la Bucureşti, Elisabeta 
Alexandra (Sandra) Vulcănescu, a doua fiică a lui Mircea 
Vulcănescu (stabilită la Paris). 

iunie-august — Participă la campania 
monografică organizată în satul Cornova, judeţul Orhei 
(Basarabia). Cercetează manifestările economice ale 
satului. 


august 21 — La Radio Bucureşti vorbeşte 
despre Țăranul basarabean. Este în continuare profesor 
de economie politică la Şcoala Superioară de Asistenţă 
Socială şi predă statistică morală la Şcoala Superioară de 
Statistică (aici prezintă Problema sinuciderilor). 

1932 februarie 18 — În aula Fundaţiei Universitare 
«Carol l» din Bucureşti rosteşte conferinţa Spre un nou 
medievalism economic, în cadrul ciclului «Explicaţia 
timpului nostru», organizat de Gruparea intelectuală 
Forum, condusă de lonel Jianu. Printre ceilalți 
conferenţiari s-au aflat: Petru Comarnescu, lon |. 
Cantacuzino, Haig Acterian, Şerban Cioculescu, Mihail 
Sebastian, Mihail Polihroniade, Mircea Eliade ş.a. Un 
capitol din text, «Tendinţele actuale ale capitalismului», 
va apărea în Axa (10 şi 27 noiembrie 1932). Un rezumat 
al conferinţei se publică în Calendarul (20 februarie), iar 
aceasta este comentată de Mircea Durma în Secolul (28 
februarie). A 

aprilie 6 — ln cadrul Secţiei sociologice a 
Institutului Social Român prezintă Structura vietii 
economice a satului Cornova. (La 25 mai prezintă 
Gospodăriile.) 

octombrie — Îşi începe activitatea Asociaţia de 
arte, litere şi filosofie «Criterion». Mircea Vulcănescu este 
unul dintre principalii organizatori ai asociaţiei. Oficiul de 
studii revine la ministerul de Finanţe. 

noiembrie 25 — În cadrul ciclului de conferinţe 
«Orientarea noastră economică», organizat de cotidianul 
Cuvintul, prezintă Gospodăria țărănească şi economia 
capitalistă. Tipăreşte un rezumat al conferinţei în 
Cuvintul (1 decembrie). Textul integral al conferinţei va 
apărea în Revista română de sociologie (nr. 1-4, 2004). 

decembrie — Polemică cu Petru Comarnescu 
(continuată în ianuarie 1933). În Arhiva pentru ştiinţa şi 
reforma socială (nr. 1-4, 1932) apare studiul «Teoria şi 
sociologia vieţii economice. Prolegomene la studiul 
morfologiei economice a unui sat». Colaborează şi la 


Tribuna financiară. 

1933 februarie 16 — Prezintă conferinţa Gospodăria 
țărănească şi cooperaţția la cercul de studii al 
Cooperativei studenţilor Facultăţii de Filosofie şi Litere. 

aprilie 9 — Thomas Garrigue Masaryk îi trimite 
o scrisoare lui Virgil Madgearu, în care îl elogiază pe 
Mircea Vulcănescu. 

aprilie-mai — În Tribuna financiară (nr. 5-6) 
publică articolul Bonurile de impozite ca mijloc de 
lichidare a datoriilor arierate ale statului. 

iunie 4-6 — La Bucureşti are loc conferinţa 
reprezentanţilor guvernamentali din statele agricole ale 
Europei Centrale şi de Răsărit. Participă delegaţii din 
Bulgaria, Ungaria, Polonia, România, Cehoslovacia şi 
lugoslavia, iar ca observatori, reprezentanţi ai Estoniei, 
Greciei, Letoniei şi Turciei. Vulcănescu este membru al 
delegaţiei României, alături de Virgil Madgearu (ministrul 
Finanţelor), Voicu Niţescu (ministrul Agriculturii), |. 
Lugoşianu (ministrul Industriei şi Comerţului), G. lonescu- 
Şişeşti, Ernest Ene, N. Leon ş.a. 

iulie 1 — Se naşte, la Bucureşti, loana-Maria- 
Mărgărita (Măriuca) Vulcănescu, a treia fiică a lui Mircea 
Vulcănescu. 

octombrie 19 — La Fundaţia universitară 
«Carol lI», în cadrul ciclului de conferinţe «Tendinţe 
1933», organizat de Asociaţia «Criterion», vorbeşte 
despre Rist sau ortodoxia monetară. Colaborează la 
memorandumul prezentat de Virgil Madgearu, intitulat La 
capacité de payement et la dette publique de la 
Roumanie. 

1934 ianuarie — Alături de lon I. Cantacuzino, Mircea 
Eliade, Constantin Noica, Henri H. Stahl ş.a., intră în 
colegiul de redacție al venerabilei reviste Convorbiri 
literare. (La sfîrşitul lunii iunie, grupul tinerilor îşi prezintă 
demisia în bloc; tipărită de Petru Manoliu în Credința, 6 
iulie). În nr. 1 al Convorbirilor literare publică amplul 
articol Între Londra şi Washington. 


ianuarie 23 — În localul Academiei de Înalte 
Studii Comerciale şi Industriale, în cadrul ciclului de 
conferinţe «Sisteme şi programe economice 
contemporane», organizat de Institutul Social Român, 
prezintă Sistemul economic al Rusiei Sovietice. 

februarie 20 — La inaugurarea ciclului de 
conferinţe «Tendinţele zilei de astăzi», organizat de 
Uniunea  Intelectualilor Români, după un cuvînt de 
deschidere rostit de C. Rădulescu-Motru, vorbesc Mihail 
Manoilescu şi Mircea Vulcănescu, despre Tendintele 
tinerei generatii în domeniul social şi economic 
(conferinţe tipărite în broşură). 

octombrie 15 — Ciţiva dintre foştii membri ai 
Asociaţiei «Criterion» (care îşi încetase activitatea la 
începutul lui 1934) — lon |. Cantacuzino, Petru 
Comarnescu, Mircea Eliade, Constantin Noica, Henri H. 
Stahl, Alex.-Christian Tell şi Mircea Vulcănescu — scot 
revista Criterion. În nr. 1, Vulcănescu semnează şi nota 
Expoziția tirg a industriei româneşti (deschisă în Parcul 
«Regele Carol Il» — actualul Parc al Libertăţii). 

noiembrie 1 — În Criterion (nr. 2) publică 
notele împrumutul intern al statului român (forma 
prescurtată a unui articol pe care nu l-a tipărit în forma 
integrală) şi Balanța comercială a României. Colaborează 
la memorandumul prezentat de Victor Slăvescu — La 
situation économique de la Roumanie et sa capacité de 
payement — cu studiul La situation économique 
générale. Colaborează la Tribuna financiară (nr. 15, 22, 
24). 

1935 februarie 2 — Apare cotidianul Prezentul. De la 
nr. 1, colaborează la rubrica «Cronica externă», semnată 
cu pseudonimul Veritas (pînă în iunie 1935, cînd este 
numit director general al Direcţiei Vămilor). Multe dintre 
cronicile sale au conţinut economic şi financiar. 

februarie 12 — În sala de lectură a Institutului 
Social Român (localul Academiei de lnalte Studii 
Comerciale şi Industriale) prezintă conferinţa Situația şi 


tendințele agriculturii, în cadrul ciclului «Tendinţele 
economiei româneşti», organizat de Secţia economică a 
|.S.R. Prezidează C. Buşilă. Urmează discuţii, la care iau 
parte G. Strat, Sabin Manuilă, Paul Sterian, Constantin 
Enescu ş. a. Rezumatul conferinţei apare în Prezentul (nr. 
12, 15 februarie). 


martie 2 — În Excelsior (nr. 1) apare articolul 
«Structura populaţiei agricole româneşti». 
martie 11 — Prezintă conferinţa Structura 


economică a gospodăriei ţărăneşti. 

martie 23 — În Excelsior (nr. 4) publică articolul 
«Evoluţia şi tendinţele economiei româneşti» (comentat 
de Paul Costin-Deleanu în /deea românească, nr. 1, mai 
1935). _ 

aprilie 6 — La Academia de lnalte Studii 
Comerciale şi Industriale, în cadrul unui ciclu de 
conferinţe organizat de Asociaţia Generală a 
Economiştilor, prezintă Economia de război. Un rezumat 
al conferinţei apare în Prezentul (8 aprilie). Textul, ca 
inedit, se va tipări în Viața Românească (septembrie- 
decembrie 1998). 

aprilie 14 — În Prezentul (nr. 62) tipăreşte, sub 
pseudonimul lon Luca, articolul <«Carteluri, politică 
liberală şi dictatură economică». 

aprilie 28 — În Prezentul (nr. 73), la sfîrşit de an 
bugetar (31 martie), apare articolul «Bugetul normal al 
României şi bugetul exerciţiului 1934-1935». 

iunie 19 — Este instalat ca director general al 
Direcţiei Vămilor din ministerul de Finanţe. Cu acest 
prilej rosteşte Cuvinte de «bun găsit» (publicate în 
Revista vămilor, nr. 8, august 1935). Va fi director pînă la 
sfîrşitul verii lui 1937. La începutul directoratului scrie şi 
însemnări de jurnal despre noua experienţă profesională 
şi de viaţă morală. 

iunie 21 — În Prezentul (nr. 113) apare ultima 
«cronică externă», semnată Veritas (prima apăruse la 2 
februarie 1935). Toate aceste cronici — cele tipărite şi 


cîteva inedite — vor fi adunate în culegerea Conjuncturi 
internaţionale. Cronici externe, 1935 (1998). 

1936 — Apare Conjunctura economiei româneşti, 
buletin trimestrial al Asociaţiei Româneşti pentru Studiul 
Conjuncturii Economice. Mircea Vulcănescu este membru 
în conducerea Asociaţiei (preşedinte: Virgil Madgearu, 
vicepreşedinte: Victor Bădulescu, administrator delegat: 
Alexandru Neagu, cenzor: Paul Sterian). 

februarie 3 — În Prezentul (nr. 301) publică 
articolul despre « Eminenţa şi servitutea presei 
economice». 

februarie 22 În Excelsior apare articolul «Locul 
României în economia mondială». 

iunie — În «Sociologia românească» (nr. 6) 
publică o cronică la lucrarea lui Virgil Madgearu 
Agrarianism, capitalism, imperialism. Contribuții la 
studiul economiei sociale românești. 

1937 ianuarie 1 — În Æ£xcelsior (nr. 97) apare 
articolul de sinteză «Economia mondială în 1936». În 
aceeaşi zi (mai exact: cu aceeaşi dată calendaristică, 
întrucit în anii '30 cotidienele apăreau cu o zi înainte de 
data înscrisă pe frontispiciu), în Prezentul tipăreşte 
articolul «Anul internaţional». Textul va apărea şi în 
Revista de studii sociologice şi muncitoreşti (nr. 13, 
februarie 1937). 

februarie 1 — În /ndustrie şi comert (nr. 273) 
apar «Însemnări pentru industrializarea României». 
Aceste însemnări sînt comentate în aceeaşi revistă de M. 
Economu (7 februarie) şi Emil Livezeanu (14 februarie). 
Vulcănescu revine cu articolul «Perspectivele 
industrializării României şi excedentul populaţiei agricole 
româneşti. Rectificare» (nr. 275, 1 martie). 

februarie-martie — În Sociologie românească 
(nr. 2-3) apare studiul «Excedentul populaţiei agricole şi 
perspectivele gospodăriei ţărăneşti». 

martie — Rosteşte conferinţa Omul românesc. 

iulie 1 — Prin decizia ministerului de Finanţe, 


este însărcinat provizoriu şi cu conducerea Direcţiunii 
Datoriei Publice (Monitorul Oficial, 3 iulie 1937). Din 
întîmplare, plimbîndu-se pe ţărmul Mării Negre, surprinde 
un iaht — proprietatea lui Eduard Mirto — care face 
contrabandă cu băuturi alcoolice. Dă un ordin şi scrie un 
raport. Presa dă amploare faptului: Credința (3 iulie), 
Lupta (3 şi 30 iulie), Universul (4 iulie şi 10 august), 
Curentul (4 iulie), Dimineața (4 iulie), Dobrogea jună (7 
iulie), /nformaţția (8 iulie), Reporter (11 iulie), Finanțe şi 
industrie (11 iulie), Mişcarea (12 şi 31 iulie), Incotro (15 
iulie), Facla (20 iulie, 1, 6 şi 7 august), Naţionalul nou (10 
august), Sfarmă Piatră (12 august), Dreptatea (17 
august) ş. a. Bineînţeles, este sacrificat funcţionarul 
superior corect... 

septembrie 1 — Dă în primire lui Petre Petrică 
(fost subdirector pînă în iunie 1935) directoratul general 
al Direcţiei Vămilor. Rosteşte «Cuvinte de „rămas bun”» 
(tipărite în /naustrie şi finanțe, nr. 289, 1 octombrie, şi 
într-o broşură din colecţia «Biblioteca revistei Industrie şi 
comerţ»). Faptul este consemnat în Adevărul (3 
septembrie), Lupta (3 septembrie), Argus (4 septembrie), 
Curentul (4 septembrie), Prezentul (4 septembrie) ş.a. 
Rămîne director general al Datoriei Publice. Colaborează 
la memorandumul prezentat de Mircea Cancicov, La 
capacité de payement et la capacité de transfert de la 
Roumanie. 

decembrie 16 — Moare Mihail Vulcănescu 
(tatăl), funcţionar de-a lungul cîtorva decenii în structura 
ministerului de Finanţe. 

1938 februarie 24 — Votează (prin vot deschis, 
verbal, în instituţia profesională) împotriva proiectului 
Constituţiei lui Carol al II-lea, întrucît aceasta prevede 
reintroducerea pedepsei cu moartea ş.a. Işi prezintă 
demisia, dar regele nu i-o acceptă. 

martie 12 — La Fundaţia «Dalles» din Bucureşti 
rosteşte conferinţa Co/bert, în cadrul ciclului « Secolul lui 
Ludovic al XIV-lea», organizat de Institutul Francez de 


Înalte Studii din România. Se constituie Asociaţia 
Ştiinţifică pentru Enciclopedia României. Scrie «Statutul» 
enciclopediei. Apare volumul |, în care are studiul 
«Războiul pentru întregirea Neamului». Apare şi volumul 
II, în care semnează «Înfăţişarea socială a judeţului Alba 
şi a judeţului Mehedinţi». Prefaţează cartea lui N. 
Dumitrescu-Chiojdeni, Din viața de vameş. Legiuiri vechi 
şi amintiri din trecut. 

1939 — Călătorii la Paris şi Londra, ca economist, 
pentru interese ale statului român. Colaborează la 
volumul colectiv Mémoire sur le contrôle des changes en 
Roumanie, pregătit sub îndrumarea lui Virgil Madgearu, 
pentru sesiunea Conferinţei Permanente de Inalte Studii 
Internaţionale. N 

1940 martie 15 — Moare Nae lonescu. Impreună cu 
C. Floru, C. Noica ş.a., începe pregătirea pentru tipar a 
cursurilor litografiate ale profesorului de metafizică şi 
logică. 

iunie — Se află la Londra pentru negocieri 
financiare în interesul statului român, 

august-septembrie — Ca specialist în finanţe 
şi economie, participă la Craiova, la lucrările comisiei 
româno-bulgare pentru cedarea către Bulgaria a 
Cadrilaterului. 

septembrie 7 — La Craiova se semnează 
Tratatul dintre România şi Bulgaria. Din partea română, 
este semnat de Al. Cretzeanu şi Henri Georges Meitani, 
iar pentru Bulgaria semnează S. Pomenov şi Th. 
Popazoff. Acordul cuprinde şi Anexa D, Acord financiar. 
(Vezi: «Tratat între România şi Bulgaria, semnat la 
Craiova, 7 septemvrie 1940», Monitorul Oficial şi 
Imprimeriile Statului, Imprimeria Naţională, Bucureşti, 
1940, [Ministerul Regal al Afacerilor Străine].) 

noiembrie 10 — În Excelsior publică prima 
parte a articolului «Locul României în Sud-Estul 
European» (partea a ll-a va apărea la 30 ianuarie 1941). 

noiembrie 27 — Este asasinat Virgil Madgearu. 


noiembrie — Este numit la conducerea Casei 
Autonome de Finanţare şi Amortizare; devine apoi 
preşedinte al Casei Autonome a Fondului Apărării 
Naţionale, 

decembrie — Participă la negocierile de la 
Budapesta privitoare la cedarea unei părţi de nord a 
Ardealului către Ungaria horthystă. La cererea 
ministerului Educaţiei naţionale, Cultelor şi Artelor, 
alcătuieşte o listă de lucrări proprii (scrieri, cursuri, 
seminarii, conferinţe, manuscrise, teme în studiu); 
numeroase lucrări au conţinut economic şi financiar. În 
volumul colectiv îndrumări pentru monografiile 
sociologice (sub conducerea ştiinţifică a lui D. Gusti şi 
conducerea tehnică a lui Traian Herseni), apărut sub 
egida Institutului de Ştiinţe Sociale al României, din 
studiul «Teoria şi sociologia vieţii economice...» (1932) i 
se tipăreşte un fragment, iar împreună cu Traian Herseni 
şi H. H. Stahl semnează un «Plan pentru cercetarea 
gospodăriei ţărăneşti». 

1941 ianuarie 27 — Este numit subsecretar de stat 
al ministerului de Finanţe (pînă la 23 august 1944); 
ministru al Finanţelor este numit Nicolae Stoenescu 
(pînă la 25 septembrie 1942). 

martie 31 — În Statul Românesc apare «Un 
articol asupra noului buget?>». Anul bugetar începe la 1 
aprilie 1941 şi se va încheia la 31 martie 1942. La 
sfîrşitul anului bugetar, ministrul N. Stoenescu va rosti un 
«Cuvînt de mulţumire...», adresat funcţionarilor superiori 
ai ministerului (tipărit în broşură). 

mai — |n Revista de studii sociologice şi 
muncitoreşti (nr. 28) apare articolul «Virgil Madgearu, 
intelectualul». 

1942 martie 22 — La Ateneul Român prezintă 
Izvoare de filosofie, |, 1942). Colaborează la elaborarea 
Bugetului general al statului pentru exerciţiul 1942-1943. 

septembrie 26 — Nicolae Stoenescu pleacă din 


funcţia de ministru al Finanţelor, pentru a lucra în cadrul 
armatei. Mircea Vulcănescu rosteşte un «Cuvînt de 
despărţire pentru generalul Stoenescu». (Se publică 
pentru prima oară în volumul de faţă.) Noul ministru al 
Finanţelor (din 27 septembrie 1942) este Alexandru 
Neagu (1903-1991), economist. (Va fi ministru pînă la 2 
aprilie 1944, cînd demisionează.) 

1943 ianuarie 10 — La Ateneul Român rosteşte 
conferinţa Dimensiunea românească a existenţei (tipărită 
în Izvoare de filosofie, M, 1943). Participă la elaborarea 
Bugetului general al statului pe anul financiar 1943- 
1944. 

iulie 23 — La Institutul de Statistică, pentru 
Şcoala de cadre a statisticienilor, prezintă conferinţa 
Gospodăria țărănească şi problemele pe care le pune 
statisticienilor, după un cuvînt de deschidere rostit de 
Sabin Manuilă, directorul general al institutului. Textul 
conferinţei va apărea, ca inedit, în Manuscriptum, nr. 1-2, 
1996 (număr dublu, consacrat lui Mircea Vulcănescu). 

1944 aprilie 3 În locul lui Alexandru Neagu, ministru 
demisionat, este numit Gheron Netta (pînă la 23 august 
1944). 

august 23 — Cade guvernul condus de lon 
Antonescu, al cărui membru, ca subsecretar de stat la 
Finanţe, Vulcănescu a fost (începînd din 27 ianuarie 
1941). Revine ca director al Datoriei Publice (pînă în 
august 1946). 

toamna — Deschide cursul de economie politică 
teoretică şi aplicată la Şcoala Superioară de Asistenţă 
Socială. 

noiembrie 24 — La patru ani de la moartea lui 
Virgil Madgearu, scrie despre «Actualitatea lui Virgil 
Madgearu». Începe să lucreze la teza de doctorat 
«Problemele economiei româneşti după al doilea război 
mondial». Va reuşi să scrie un proiect de plan, dedicaţia 
(pentru Mihail Vulcănescu, Dimitrie Gusti. Nae lonescu, 
Virgil Madgearu şi  tovarăşii de generaţie) şi 


«Introducerea». 

1945 ianuarie 30 — Se prăpădeşte Maria 
Vulcănescu, mama. (înmormîntată în Cimitirul Bellu din 
Bucureşti.) Este în continuare director general al Datoriei 
publice. 

1946 mai 18-28 — Este arestat şi deţinut la Arsenal, 
împreună cu alţi foşti miniştri, în timpul procesului 
intentat lui lon Antonescu şi al cîtorva colaboratori 
ministeriali. Îşi reia postul de director al Datoriei Publice. 

august 30 — Este arestat şi depus, pentru 
început, la Arsenal. 

octombrie — Se desfăşoară procesul celui de-al 
doilea lot al «criminalilor de război». Este condamnat la 
opt ani temniţă grea, cu drept de recurs. 

1947 — Amînări ale recursului. Decizia judecătorească 
din octombrie 1946 este casată. 


decembrie — Începe rejudecarea procesului 
celor 17 demnitari din guvernul lui lon Antonescu. 
1948 ianuarie 15 — La proces rosteşte o amplă 


apărare, în decurs de patru ore, cu titlul Ultimul cuvint. 

februarie 6 — Se pronunţă sentinţa — aceeaşi 
ca în 1946. La recurs nu intervine nici o schimbare. Soţia 
şi fiicele, Sandra şi Măriuca, sînt evacuate din casa 
proprie (str. Popa Soare nr. 16). Sint găzduite de dr. 
Sandu Sturdza (vizavi de Facultatea de Medicină). 
Mărgărita Vulcănescu va rămîne acolo pînă la sfîrşitul 
vieţii (1987). 

1952 octombrie 28 — Mircea Vulcănescu se stinge 
din viaţă în închisoarea de la Aiud, la 48 de ani. Se spune 
că ultimele lui cuvinte au fost: «Să nu ne răzbunaţi!» 
Este înmormîntat în cimitirul de pe Dealul Robilor, în 
marginea Aiudului. Familia va fi înştiinţată despre deces 
un an mai tîrziu. 

1955 octombrie 20 — Moare, la Bucureşti, Dimitrie 
Gusti (n. 1880). 

Anii '60 şi '70 — În Occident se tipăresc cîteva texte 
inedite. 


Anii '80 — În ţară şi în străinătate se tipăresc cîteva 
articole despre Mircea Vulcănescu (semnate de Vasile 
Vetişanu, Eugen Simion, Dumitru Ghişe, Constantin 
Noica, Dan Oprescu, Virgil lerunca, Titus Bărbulescu ş.a.). 
În revista Ethos (Paris, nr. 4) se tipăreşte Ultimul cuvînt. 
În «Caiete critice » (supliment al revistei Viața 
Românească) (nr. 1-2) se  retipăreşte integral 
«Dimensiunea românească a existenţei». 

1984 septembrie 15 — Moare Paul Sterian (n. 1904). 

1987 martie 13 — Moare Mărgărita Vulcănescu, soţia 
(n. 1897), care păstrase cu străşnicie arhiva Mircea 
Vulcănescu. 

1988 octombrie 9 — Moare Zaharia Balinca, fost 
student, dăruit arhivării însemnărilor vulcănesciene; a 
lucrat, de asemenea, la o biografie. 

1989 august 5 — Se stinge din viaţă Michette 
Vulcănescu, sora (n. 1902). 

1990 — Începe o nouă etapă a valorificării scrierilor lui 
Mircea Vulcănescu şi a lămuririi destinului său cultural. 

1991 — În Viaţa Românească începe publicarea a 
numeroase inedite  vulcănesciene. O contribuţie 
importantă aduce Jurnalul literar (director: Nicolae 
Florescu). Se editează Războiul pentru întregirea 
Neamului (Muzeul Etnografic al Transilvaniei), Logos şi 
Eros... (Editura Paideia), Dimensiunea românească a 
existenței (Editura Fundaţiei Culturale Române). Ştefan J. 
Fay tipăreşte Sokrateion sau mărturie pentru om (Editura 
Humanitas). 

1992 iulie-august — În Sociologie românească (nr. 4) 
se publică Raportul Secției economice (Runcu, 1930). 
Apar Nae lonescu. Aşa cum l-am cunoscut (Editura 
Humanitas), Dimensiunea românească a existenţei, vol. 
1 (Editura Eminescu — fusese pregătit pentru tipar în 
mai 1989), Ultimul cuvint (Editura Humanitas). 

1994 — Moare, la Paris, Anina Rădulescu-Pogoneanu 
(stabilită în capitala Franţei în anii '60). 

1995 noiembrie-decembrie — In Viaţa românească 


(nr. 11-12) începe tipărirea studiului Spre un nou 
medievalism economic (continuă pînă în iunie 1996). 
Apare Dimensiunea românească a existenței, vol. 2 
(Editura Eminescu). 

1996 ianuarie-iunie — Apare Manuscriptum (nr. 1-2), 
număr special Mircea Vulcănescu (cuprinde şi scrieri 
economice). Apar Posibilităţile filosofiei creştine (Editura 
Anastasia) şi Dimensiunea românească a existenței, vol. 
1-3 (Editura Eminescu). 

1997 martie 10 — La Liceul economic «Mircea 
Vulcănescu» din Bucureşti se organizează simpozionul 
«Mircea Vulcănescu». Apare Prolegomene sociologice la 
satul românesc (Editura Eminescu). 

1998 — Apar Școala sociologică a lui Dimitrie Gusti 
(Editura Eminescu), Conjuncturi internaționale. Cronici 
externe, 1935 (Editura Crater). 

1999 — Apare Războiul pentru întregirea Neamului 
(Editura Saeculum, Editura Vestala). 

2000 — Apare Ultimul cuvint şi alte texte (ed. Măriuca 
Vulcănescu) (Editura Crater). 

2001 — Apare Marin Diaconu — Mircea Vulcănescu. 
Profil spiritual (Editura Eminescu). 

2003 — Apare De la Nae /onescu la Criterion (Editura 
Humanitas). 

2004 — Centenarul naşterii lui Mircea Vulcănescu. 

februarie — La Editura Compania apare 
volumul «Tînăra generaţie». 

ianuarie-februarie — În Viaţa Românească (nr. 
1-2) se tipăreşte grupajul «Centenar Mircea Vulcănescu», 
cu multe inedite. Semnează: Mărgărita Vulcănescu, 
Sandra de  Hillerin-Vulcănescu, Măriuca Vulcănescu, 
Cicerone Poghirc, lon Papuc, Gheorghiţă Geană, Gh. Al. 
Cazan, Viorel Cernica ş.a. 

ianuarie-august — Număr special Mircea 
Vulcănescu al Revistei române de sociologie (nr. 1-4) 
(secretar general de redacţie: lancu Filipescu). Cuprinde 
inedite: Gospodăria țărănească şi economia capitalistă; 


Curs de statistică morală. Introducere în studiul statisticii 
morale; Colbert, Enciclopedia României, sumarele vol. V 
şi VI; Thomas Masaryk despre Mircea Vulcănescu; 
corespondenţă; articole de: Nestor Ignat, lon Dur, Monica 
Marinescu, Constantin Schifirneţ, Alexandrina Dragomir, 
Laura Pană ş. a. Apar volumele Bunul Dumnezeu cotidian 
(Editura Humanitas), Ginduri pentru fratele rămas 
departe (Editura Casa Radio), Litanii pentru trei stări 
(Chişinău, Editura Prometeu), Biruirea de sine. Volum 
omagial Mircea Vulcănescu (Baia Mare). 

2005 — Apar Opere, volumele l-Il (prefaţă: Eugen 
Simion; ediţie îngrijită de Marin Diaconu). Cuprind: |. 
Dimensiunea românească a existenţei; ||. Chipuri 
spirituale. Sociologie (Editura Fundaţiei Naţionale pentru 
Ştiinţă şi Artă, Editura Univers Enciclopedic). 

2007 30 aprilie — Moare, la Bucureşti, Vivi 
Vulcănescu (n. 1927). 

2009 — Apare volumul «Spre un nou medievalism 
economic», Editura Compania. 


Spre un nou medievalism economic 


Introducere 


Doamnelor şi Domnilor, 


S-ar putea părea multora dinltre] Dumneavoastră 
stranie încercarea de a vorbi de Evul Mediu într-un ciclu 
de conferinţe consacrat explicaţiei timpului nostru. 

Veacul de Mijloc! deşteaptă-ntr-adevăr, în mintea celor 
mai mulţi, închipuirea unei vremi de întunerec, de 
superstiție şi de neştiinţă fanatică şi  intolerantă, 
iubitoare de certuri sterpe de cuvinte; vreme de asupriri 
şi silnicie, stăpinită de bunul plac al celor tari în disprețul 
insului omenesc şi al libertăţii; vreme de viaţă aspră, 
grea, trăită în nesiguranța zilei de miine, ca şi a zilei de 
apoi; vreme în care creştinătatea apuseană, trezită din 
amăgitoarea aşteptare a  sfirşitului care-ntirzie, se 
iroseşte neputincioasă de a se miîntui în lume, risipindu- 
se între încordarea halucinată de a se depăşi, de a 
transcede... şi identificarea antihristică, monstruoasă a 
împărăției cerurilor cu împărăţia acestei lumi; cheie de 
boltă şi temei unei întoarceri frenetice înspre această 
lume, mai întîi în nădejdea şi apoi în deznădejdea 
îndumnezeirii ei prin om, de jos în sus...; imagine 
seducătoare uneori prin grandioasa armonie liturgică a 
rugăciunii, prin arcuirea măiastră a catedralelor de piatră 
sau de gind, prin intensitatea mistuitoare a flăcării 
lăuntrice care luminează chipul omenesc, prin vălul de 
mister şi poezie cu care a învăluit femeia, prin basmele 
pline de miez sau prin panaşul epic pe care l-a pus vieţii 
omeneşti cavalerismul...; dar imagine învechită, de mult 
întrecută, moartă, care — pentru iubitorii omului, ai 
patimilor şi ai avînturilor lui măreţe, ai creaţiilor lui 
ingenioase, ai luminilor, ai raţiunii, ai maşinilor, ai 


relativismului, ai libertăţii politice, ai siguranţei — nu 
poate şi nu trebuie să reînvie. i 

Nu poate şi nu trebuie să reînvie! Indoită perspectivă, 
pe care o barează, de o parte, în real, o constatare: 
cursul evolutiv al lumii care nu îngăduie — zice-se — 
întoarceri; şi căreia i se opune, de altă parte, în ideal, o 
judecată de valoare, mărturie a unui crez modern, şi- 
anume: că Evul Mediu reprezintă o formulă de existenţă 
mincinoasă, falşe, contrazicîind sensul adevărat al vieţii 
omeneşti, ce trebuie înlăturată ca atare... 

E aci o dublă faţă, a unei critici pe care au banalizat-o 
deopotrivă studiul unei istorii ieftine şi cultura umanistă 
a vremilor moderne. 

Dacă Veacul de Mijloc este într-adevăr o epocă 
vrednică de condamnat şi moartă, ce ne îndeamnă să 
vorbim de o renaştere a lui, fie numai şi-n planul 
economic? Ce ne împinge să-i dăm viaţă-n astă-seară — 
şi nu numai în lumea gîndului abstract, ci şi ca o icoană a 
tendinţelor dominante ale vremii, împotriva prevestirilor 
grave ale sinistrului San Marco, ritmînd în noapte, 
moartea fără de întoarcere? 


Doamnelor şi Domnilor, 


Vorbind în seara asta înaintea Dumneavoastră despre 
tendinţele care îndreaptă viaţa economică de astăzi spre 
un nou medievalism, mă simt dator să risipesc în 
prealabil trei nedumeriri ce se pot naşte în mintea 
auditorilor: 

1) în ce măsură ne este îngăduit să anticipăm asupra 
formelor viitoare de viaţă economică?; 

2) în ce măsură e posibilă o întoarcere la forme de 
viaţă pe care mulţi obicinuiesc să le socotească 
perimate?; 

3) cum se situează încercarea noastră faţă de 
întrebarea esențială a  explicaţiei timpului nostru 


economic, vorbesc de expl/icațiunea crizei? 

Odată aceste nedumeriri risipite şi definit conceptul 
noului Veac de Mijloc, vom putea păşi cu uşurinţă la 
lămurirea întrebărilor care constituiesc fondul cercetării 
noastre. 

Pentru aceasta, vom proceda în chipul următor: 

1) voi începe prin a arăta caracterele esenţiale ale 
ordinei capitaliste, condiţiile pe care le presupune, 
împrejurările în care s-a născut din economia medievală 
şi forțele care i-au dat naştere, spărgind cadrele acesteia 
din urmă; 

2) vom arăta apoi, pe scurt, situația acestor forțe 
astăzi şi perspectivele pesimiste pe care le deschide 
starea lor, capitalismului, în viitorul apropiat; 

3) în sfîrşit, vom examina în ce măsură se vădesc 
tendinţe neomedievaliste în tre; forme tipice înfăţişate de 
viața economică de astăzi: fordismul, corporatismul şi 
gandhismul — pe care nu le vom prezenta însă separat, 
ci în felul în care se succed în cel mai interesant 
experiment social al vremii: comunismul. 

După care, vom încheia, încercînd să desluşim 
viabilitatea fiecăreia din aceste forme, privite în 
perspectiva singurului element în stare să pericliteze 
tendințele neomedievaliste, răsturnind cursul evoluţiei 
din nou în sens capitalist: maşina! 

Cer scuze pentru schematismul excesiv al acestei 
conferinţe impus de obligaţia de a dovedi ce mi-am 
propus, fără a trece mult peste o oră. 

Vă rog să primiţi această jertfa a florilor de stil ca o 
contribuţie la criza care ne macină substanţa aparentă şi, 
dacă vreţi, ca un omagiu adus capacităţii dumneavoastră 
de abstracţie. 

1) În ce măsură ne este îngăduit să anticipăm asupra 
formelor viitoare de viață economică? 

Întrebarea nu e nouă. Ea a fost pusă încă din 1928, de 
Eckert, Schultze-Gaevernitz şi Karl Diehl, în discuţia 
Congresului Asociaţiei pentru Politica Socială de la 


Zurich, cu prilejul unei conferinţe a lui Sombart 
consacrată «declinului capitalismului». 

Sunt două feluri de a prezice viitorul. Unul emoţional, 
intuitiv, dinamic, legat de sentimentul valorilor care se 
nasc sau care se pierd, cu care ne simţim părtaşi: chipul 
profetic! Şi altul raţional, discursiv, sociologic, constînd în 
desprinderea tendinţelor, în descoperirea legii procesului 
de dezvoltare, prin raportarea amănunţită a fiecărui fapt 
de soarta căruia ne ocupăm, la împrejurările care-l 
condiţionează. 

Conferința aceasta se aşază, hotărit, pe al doilea 
tărim. Ea urmăreşte «explicaţia» timpului nostru şi nu 
«valorificarea» lui. 

Dificultatea principală pe acest tărim este 
complexitatea cauzației sociologice şi caracterului ei sui- 
generis. Fiecare fapt răspunde unei condiţionări multiple, 
subtile şi interferenţe, fiecare fapt îşi este în oarecare 
măsură condiţie proprie. Cum putem degaja atunci 
tendinţa? 

În lipsa unui inventar complet, în acest domeniu, 
imposibil — care să ne îngăduie o inducţie corectă; în 
lipsa unui instrument statistic — care să ne uşureze, în 
lipsa acestui inventar, o regresiune multiplă, analiza 
sociologică rămine singura metodă, intuiţia verificată a 
ansamblului de fenomene şi a sensului fiecăruia-n 
ansamblu, şi apoi refacerea lui la ansamblul 
împrejurărilor condiţionante?. 

2) Este posibilă o întoarcere la forme de viaţă socială 
perimate? 

Întrebarea trebuie examinată, dacă nu pentru 
adincime, măcar pentru banalitatea ei. 

Ea se întemeiază pe o prejudecată, pe o părere a 
simțului comun, că istoria are un curs unilinear, 
ireversibil, că formele se succed într-o direcţie univocă, 
determinîndu-se necesar unele pe altele, de la 
antecedent la consecvent, de la cauză la efect, mecanic. 

2) Afirmația aceasta e dezminţită în primul rind direct, 


de fapte. 

Realitatea este pretutindeni mai complexă decit 
încercările de simplificare a ei la scheme unilineare, sau 
plurilineare, ciclice, sinusoidale sau spirale, prin care 
spiritul cată să pună ordine în lucruri sau să descopere — 
dacă preferaţi — ordinea lor. 

b) În al doilea rînd, problema raportului dintre timp şi 
forme pare a nu avea ea însăşi decit un sens 
aproximativ, rezultind din confuzia a două plane: cel 
existenţial şi cel morfologic, situarea într-o curgere 
continuă a unei succesiuni de forme care sunt tot atitea 
stări. Cunoaştem de la eleaţi problema, sărind peste 
douăzeci şi trei de secole’. 

În fapt, ireversibilitatea cursului vremii are un sens 
existențial, nu morfologic; iar concluzia, care, pornind de 
la primul plan, conchide în cel din urmă, e o sofismă 
clasică per figurae dictionis". 

Faptul însă că problema se pune dovedeşte că ea are 
totuşi un sens. 

Acest sens e dat de problema lămuririi actualizării 
formelor, a trecerii lor din concret, în vreme. Privită-n 
sine, forma pură nu implică o legătură cu un timp. 
Legătura ei cu o realitate de «acum» şi de «aici» nu 
apare decit în măsura în care forma se actualizează. 

Problema actualizării unei forme sociale, întrebarea 
dacă realizarea ei în timp e posibilă şi cum, nu e însă o 
problemă de întelegere a unei simple succesiuni de 
forme. Ci [este] o problemă de condiţionare, de 
înţelegere a formelor în raport cu împrejurările în care 
iau naştere, în care are loc desprinderea lor din 
virtualitate. 

Orice formă este, sub acest raport, reactualizabilă, în 
măsura în care reapar împrejurările ei condiţionante. 

Şi aceste împrejurări sunt, în majoritatea lor, fapte de 
repetiţie. 

Din întregul sistem de condițiuni cosmice, biologice, 
sufleteşti şi istorice care încadrează viaţa socială, singure 


acestea din urmă sunt ireversibile: influenţa formelor de 
viaţă anterioare. 

De aceea se poate vorbi perfect de o reîntoarcere la 
«forme vechi», fără ca totuşi această «vechime» să aibă 
un sens ontologic, fără să fie nevoie să răsturnăm cu 
oiştea-n sus carul vremii. 

Nu e, deci, vorba de o reîntoarcere la «vechiul» Veac 
de Mijloc, înțeles ca fapt istoric, ci numai de o 
reactualizare a unor forme de viață socială care reproduc 
forme sociale aidoma celor caracteristice acestuia. Aşa 
sună de fapt şi titlul: Spre un «nou» medievalism 
economic. 

De altceva nu vorbesc nici Maritain, nici Berdiaev, prin 
care o piatră din cele multe aruncate cu praştia de un 
conferenţiar precedent a căzut în curtea acestei 
conferințe”. Pentru  Maritain,  «antimodernul» œ 
«ultramodern»; iar pentru Berdiaev’, după cum 
Renaşterea nu poate însemna o întoarcere aidoma la 
antichitate, pentru omul trecut prin creştinism, tot aşa, 
nici noul ev mediu economic nu ar putea reedita aidoma 
vechiul ev mediu, în măsura-n care omul va păstra 
maşina şi se va folosi de ea. Dacă, prin urmare, frondeur- 
ul meu predecesor şi-ar fi luat osteneala de a citi cu 
atenţie pe Berdiaev sau pe Maritain, înainte de a se referi 
la ei în chip critic, ar fi renunţat să lupte cu morile de vînt 
şi m-ar fi scutit să fac această dezvoltare. Afară numai 
dacă proverbul cu «năravul din fire» e adevărat. 

De fapt, fără a schimba poziţia faţă de timp, noi 
suntem mai radicali ca Berdiaev, în sensul că socotim că 
şi maşina e o formă condiţionată, care poate da-napoi, la 
fel cu orişicare alta. 

În ce ne priveşte, deci, socotim că sensul succesiunii 
morfologice nu e determinat apriori decit în direcţia 
implicată în virtualităţile momentului. O«regresiune» 
este oricind posibilă faţă de orice direcţiune dată; dacă 
împrejurările încetează de a fi favorabile acestei direcţii, 
fără ca prin aceasta să fie nevoie să distingem 


înţelegerea  obicinuită a timpului metafizic cu o 
succesiune univocă. 

Dacă vom fi demonstrat, prin urmare, că forma 
societății capitaliste presupune anumite condiții care azi 
tind să dispară şi că împrejurările în care trăim seamănă 
în chip esențial cu cele în care s-a dezvoltat economia 
medievală, dacă vom fi descoperit apoi, în tendinţele 
organizaţiei economice mai noi, principii care, în cimpuri 
diferite, şi fără legătură aparentă, schițează un gest 
convergent de integrare într-o formulă de organizație 
economică analogă celei medievale, vom socoti sarcina 
ce ne-am propus îndeplinită. 

3) Cum se situează problema orientării către un nou 
medievalism față de întrebarea la care răspunde 
explicaţia esenţială a timpului nostru din punct de 
vedere economic, privit în perspectiva momentului 
actual — vorbesc de[spre] exp/icațiunea crizei? 

De faptul că această criză reprezintă caracterul 
esențial al vieții economice a ceasului actual cred că nu 
se îndoieşte nimeni. Nu am nevoie să insist. Chiar fără să 
ştim ce e criza, ştim azi cu toţii că ne aflăm în ea şi o 
simţim prea crunt şi-n suflete, şi prin buzunare, ca să ne 
putem sustrage întrebării despre semnificaţia şi mai ales 
despre durata ei. 

Ce e criza? E o stare de dezechilibru acut între 
producție şi consum, lanus multiplicat proteic pe toate 
treptele vieţii sociale, şi toate stările economice, 
caracterizat în acelaşi timp prin paradoxul unor mărfuri 
supraabundente (muncă, bani, mărfuri) şi prin 
insuficienţa mijloacelor de dobiîndire a lor. Şi invers, prin 
sterilizarea generală a mijloacelor de producţie, din 
pricina pletorei produselor lor. Productor şi consumator 
aleargă ca soarele şi luna, unul după altul, dorindu-se şi 
neputînd să se-ntilnească. 

Să  ne-nţelegem. Termenul generic «criză» e 
împrumutat din medicină, unde reprezintă momentul de 
culminaţie a boalei, clipa temperaturii maxime, care 


precede moartea, sau răsturnarea de tendință; vreau să 
zic: scăderea febrei şi convalescenţa. In viaţa economică 
modernă, criză înseamnă, de asemeni, răsturnarea de 
tendinţă, caracterizată prin prăbuşirea prețurilor, ajunse 
la  maximumul  efervescenţei speculative în faza 
prosperității, aşa cum sunt înregistrate de mercuriale, 
aceste termometre ale vieţii economice moderne. Ea eo 
fază, prin urmare, a unui curs ritmic, ce caracterizează 
viața economică modernă: ciclul, exprimat printr-o 
alternanță de perioade de avint, de prosperitate, cu 
perioade de marasm, de depresiune, care, reprodusă 
grafic, ia o formă oscilatorie, sinusoidală. 

Pornind de la faza depresiunii maxime, a momentului 
de stagnare a vieţii economice, fiecare ciclu reproduce o 
succesiune tipică de momente: 1) înviorarea vieţii 
economice: repriza; 2) propăşirea ei plină de aviînt: 
prosperitatea; 3) încordarea caracterizată prin stăvilirea 
aviîntului precedent: tensiunea; 4) prăbuşirea preţurilor, 
schimbarea  vîntului: criza; 5) încetinirea mersului 
afacerilor, marasmul, stagnarea, sau: depresiunea; şi, în 
sfîrşit, 6) destinderea, uşurarea pieţii pregătitoare de 
înviorare. 

E aci o morfologie bine cunoscută negustorilor, 
industriaşilor, bancherilor şi muncitorilor de pretutindeni. 
Fiecare fază poate avea o intensitate şi o durată diferite, 
atirnînd de conjunctura cauzelor generale, sau de 
situaţia împrejurărilor particulare fiecăreia. Toate ciclurile 
reproduc însă, în esență, această succesiune, 
considerată de aceea ca o simptomatologie tipică a vieţii 
economice, servind la previziunea ritmului afacerilor 
fiecăruia. 

Aceste crize periodice, ciclice, mai au însă şi un al 
treilea caracter. Ele sunt crize generale, în dublul sens: 
că afectează întreaga lume şi toate ramurile de 
producţie, spre deosebire de alte crize, parţiale, care 
afectează numai unele ţări, sau numai unele producţii. 

Etiologia, cauzalitatea acestor crize nu e bine 


cunoscută. Unele teorii o atribuie împrejurărilor cosmice 
(Jevons, Moore), alţii — celor biologice (Wageman, 
Schăffle). Alţii văd, dimpotrivă, în ele rezultatul unor 
fapte sociale, psihologice, cum ar fi speculaţia, de pildă 
(Simiand, Sombart), sau unor anume alcătuiri /storice 
(Marx). În sfîrşit, alţii le atribuie organizației economice, 
dar nici aici părerile nu se potrivesc, întrucit unii le 
atribuie fenomenelor monetare (Juglar), alţii fenomenelor 
de credit (Keynes, Cassel), alţii industriei (Aftalion), alţii 
agriculturii (teoria clasică), alţii antagonismului dintre 
structura producţiei şi [cea] a repartiţiei (Marx). 

In sfîrşit, astăzi, tendinţele ştiinţifice recente atribuie 
aceste crize complexului de factori care pot modifica, 
într-un sens sau într-altul, echilibrul economic între 
cerere şi ofertă, [între] consumaţie şi producţie. Vom 
vedea, mai departe, împrejurările în care ajung preţurile 
să exprime, în economia capitalistă, starea acestui 
echilibru. 

Ne ajunge să spunem astăzi că cercetările statistice 
amănunțite, dezvoltate în cursul ultimilor 60 de ani, 
asupra acestor cicluri au dus la izolarea unor constatări şi 
mai surprinzătoare. Ele au stabilit că viața economică nu 
e supusă numai unui singur ritm, ci, dimpotrivă, că ea 
reprezintă, în fiecare moment, rezultanta unei serii 
întregi de ritmuri suprapuse, de intensitate şi durată 
deosebite, avind o semnificaţie şi o cauzaţie de asemeni 
diferită. De la ciclul diurn, care face ca afacerile marilor 
magazine sa sporească înspre ora 5 după-amiază, sau 
care face ca tramvaiele să se umple la orele de afluenţă; 
la ritmul săptăminal, care accelerează afacerile vineri; la 
ciclul lunar, care le-nviorează în jurul perioadelor, la 
perioadele în care se încasează leafa; la ritmul sezonier, 
sau sezonal, care comandă producţiunea vegetală şi, 
prin repercusiunile ei, restul vieţii economice; la ritmul 
conjunctural, mai lung şi mai interesant, atit prin 
caracterul lui regulat, care reproduce succesiunea pe 
care am expus-o adineaori şi care revine la 3, 5, 7 sau 11 


ani, şi care comandă întreaga viaţă economică, mişcările 
producţiei industriale, ale prețurilor, deci ale 
speculațiunii mondiale, cît şi prin caracterul încă 
misterios al etiologiei sale, pînă astăzi încă nelămurită; şi 
pînă la ritmul secular, care exprimă mişcările aurului, ale 
populaţiei, ale productivităţii materiale, adică, ale 
dezvoltării tehnice, ale transformărilor  mentalităţii 
economice, ale schimbărilor de obiceiuri, politice sau 
juridice, într-un cuvînt, ale civilizaţiei. Viaţa economică a 
fiecărei clipe se adună, val în val, într-o sinteză de 
momente interferenţe. 

Explicaţia poziției fiecărui moment în devenirea 
economică, deci şi aceea a timpului nostru, se lămureşte 
astfel prin situarea lui în raport cu aceste trenduri de 
undă, ca şi cum de la undele lui Millikan şi pînă la ritmul 
secular al civilizaţiei ne-am găsi într-o simfonie de unde. 
Explicaţia poziţiei fiecărui punct constă în izolarea şi 
raportarea către fiecare ritm a elementelor din realitate 
pe care le determină. 

Explicaţia crizei se caută de obicei pe linia de 
confluență a mişcărilor ciclului conjunctural cu 
împrejurările specifice, accidentale. Cercetarea noastră 
despre tendințele către un nou medievalism se situează 
în planul perspectivei seculare, a trendului, a mişcării de 
lungă durată. Problema acestei conferinţe este şi nu este 
în acelaşi timp problema explicaţiunii crizei. Ea este, în 
măsura în care aspectul ciclului poate fi modificat de 
interferența lui cu o mişcare de acelaşi sens, sau de sens 
contrar, a tendinței fundamentale, care poate transforma 
o depresiune ciclică într-o simplă încetinere şi-ncordare, 
după cum o tendinţă fundamentală depresivă poate 
transforma o prosperitate ciclică într-o stagnare şi chiar 
într-o depresiune reală. 

Profesorul Aftalion a remarcat într-adevăr că, în 
perioada de mare prosperitate seculară care a precedat 
Războiul cel Mare, fazele de depresiune nu existau în 
realitate decit ca scurte opriri în ascensiunea 


transformatoare! S-ar putea, prin urmare, ca astăzi 
tendinţa seculară răsturnată să dea efecte contrare. 
Prosperitatea ciclică să nu aibă decit aspectul unei 
înfrînări momentane a prăbuşirii. Aci e punctul nostru de 
contact cu cercetările economice obicinuite despre criză. 

In fapt, cercetarea noastră stă pe un alt plan. Ea 
constituie o încercare de interpretare calitativă a 
tendinței fundamentale, a mişcării seculare despre care 
am vorbit. De aceea, nici nu ne interesează direct aci 
variațiile cantitative ale seriilor, ci sensul lor. 

Vorbind, dar, de tendințele de transformare a ordinei 
capitaliste, suntem departe de a le solidariza cu tendința 
depresivă a ciclului conjunctural actual, nenumărîndu-ne 
astfel printre acei care, la fiecare criză nouă, vestesc — 
iară şi iară dezminţiţi de fapte — apusul iminent al 
organizaţiei capitaliste. 

Ideea metodologică fundamentală a acestei conferinţe 
este că, începînd de la război şi ca urmare a unor 
tendinţe manifestate chiar de mai dinainte, omenirea a 
intrat într-o depresiune economică de lungă durată şi că 
sensul social al acestei depresiuni constă în 
transformarea calitativă a societăţii capitaliste, prin 
schimbarea împrejurărilor care i-au dat naştere, într-o 
societate cu o morfologie economică analogă — judecînd 
după aceleaşi împrejurări şi după semnele care se 
desprind de ici, de colo — economiei medievale. Regăsim 
astfel iar problema, aşa cum am pus-o la-nceput. 


Caracterizarea economică a Veacului de 
Mijloc 


Veacul de Mijloc poate fi înţeles în două feluri: 

a) ca o perioadă istorică determinată; 

b) ca o anumită formă de civilizație şi de organizaţie 
socială şi economică. 

In primul sens, Veacul de Mijloc cuprinde perioada 


dintre 476 şi 1453, sau, dacă vreţi, 1459, adică un 
mileniu pe care anul 1000 îl desparte, ca o sabie, în 
două. 

Mileniul în care Apusul şi Răsăritul Europei se îngină 
într-un conflict dramatic asupra adevăratului chip al 
omului şi adevăratei feţe a lumii. 

Mileniul în timpul căruia Bizanțul static, deosebind 
temporalul de spiritual şi fixîndu-şi strădania în acesta 
din urmă, ține primul plan în strălucire, dar fără 
propăşirea în veac; în vreme ce Apusul se zvircoleşte în 
mii de chipuri, frămîntînd, într-o plămadă de întîmplări, o 
lume nouă: năvălirile barbarilor, căderea Romei, 
cruciadele care nu izbutesc să cucerească [pentru] mult 
timp lerusalimul, dar reuşesc să aşeze latinii în Bizanţ, 
triumful Romei asupra barbarilor, pe deasupra şi a 
barbarilor asupra ei, pe dedesubt, schisma, încercările 
catolice de întemeiere a împărăției temporale, lupta 
dintre papi şi împărați, căderea Bizanțului, ridicarea 
oraşelor, descoperirea Americii şi strămutarea centrului 
istoric al civilizației europene, iarăşi în Apus. 

Mileniul care îşi află însemnătatea în faptul că 
creştinătatea apuseană,  trezită din  amăgitoarea 
aşteptare a  sfirşitului care  întirzie, se  iroseşte 
neputincioasă de a se mintui în lume, risipindu-se între 
încercarea halucinată de a se depăşi, de a transcende şi 
identificarea  antihristică, monstruoasă, a Împărăției 
cerurilor ca Împărăţia acestei lumi, cheie de boltă şi 
temei al unei întoarceri frenetice înspre această lume, 
mai întîi în nădejdea şi apoi în deznădejdea îndumnezeirii 
ei prin om, de jos în sus. 

De aceea, Evul Mediu înfăţişează, istoriceşte, dovă 
perioade de întindere aproape egală, dar de structură cu 
totul diferită: una de aşteptare a sfirşitului iminent, în 
care viaţa istorică pare suspendată de aşteptarea 
eshatologică, şi alta care culminează în veacul al XIII-lea, 
de transfigurare a acestei lumi, în vreme. 

A. Caracterele generale ale primei perioade sunt: 


1) nesiguranța juridică, politică şi spirituală, provocată 
de năvăliri şi de aşteptarea catastrofei; 

2) dispariția sclaviei; 

3) regresiunea culturii umaniste, a bogăției, a oraşelor 
şi reîntoarcerea la viața de sat, la barbarie. 

B. lar caracterele celei de a doua perioade sunt: 

1) ridicarea unei noi închegări sociale, ierarhice, 
autoritare: organizaţia feudală şi corporativă; 

2) dominată de ideea totalității organice a 
catolicismului, a unei lumi sfirşite dar armonioase, 
stăpînită de raţiunea providenţei dumnezeieşti, integrată 
în graţia divină; 

3) renaşterea vieții orăşeneşti, a negoţului, a bogăției. 

În vreme ce Răsăritul, închis hieratic în aşteptarea de 
dincolo de veac, pe măsură ce dăinuirea lui politică 
devine zi de zi tot mai precară în faţa înaintării 
cuceritorului, se afundă într-o contemplatie lăuntrică a 
valorilor care îl constituie. 


xX 


Ca formă de viață economică, Veacul de Mijloc e 
considerat independent de vreme. |n acest sens, se 
spune, de pildă, de d-nii Madgearu, Şerban Voinea sau 
Zane, că raporturile de producţie medievale au dăinuit în 
Principate pînă în secolul al XIX-lea. 

Nu absolut independent, întrucit cercetările istorice 
îngăduie afirmarea că aceste raporturi de producţie au 
predominat în Apus în cursul mileniului istoric delspre] 
care am vorbit adineauri. 

În acest sens, evul mediu economic are, faţă de cel 
istoric, o accepţiune în acelaşi timp mai îngustă şi mai 
largă. Pe de o parte, el nu e forma de viaţă exclusivă a 
Evului Mediu istoric, ci numai forma cea mai frecventă, 
relativ, în acest timp. Pe de altă parte, e/ trece peste 
cadrele mici de ani delspre] care am vorbit și chiar de 


cadrele economiei europene, cuprinzind toate formele de 
viaţă economică precapitaliste care au urmat după 
disoluția robiei. 

Cum să ne închipuim această viață? 

O populaţie rară, omogenă şi înrudită biologiceşte, 
adică un neam de oameni trăieşte pe o suprafață mică 
de pămint, răzleţită şi lipsită de comunicaţii, o viață 
economică primitivă, simplă şi firească, în unități sociale 
mici, gospodăreşti, bine închegate, şi cu caracter mai 
ales sătesc, agricol. 

Omul munceşte puțin, cu o tehnică rudimentară, 
rituală şi tradiţională, necăutind raţional mijloacele cele 
mai potrivite scopului, ci repetînd un gest arhaic, deprins 
din bătrîni, o muncă obositoare şi puțin productivă, pe 
care o socoteşte o povară la care e silit de soartă şi 
căreia i se sustrage ori de cite ori poate. 

Dovadă: numărul mare de sărbători anuale (260 de 
zile, din 366). Căci scopul activității lui nu e acumularea 
de averi, ci dobindirea subzistenței, a celor necesare 
vieţii, de-a dreptul sau prin schimb; iar nevoile erau mici, 
cerinţele rudimentare şi prea puţin individualizate, fiind 
impuse de starea socială din care făcea parte fiecare. 

Diviziunea socială a muncii este aproape necunoscută. 
Toţi fac de toate, ca să-şi ajungă şi se ajută cu vecinii. 

Viaţa economică e trăită astfel pe a/ doilea plan al 
existenței. Ea nu e un scop urmărit pentru sine sau o 
țesătură de scopuri şi mijloace raţionale care se îmbină 
unele cu altele, dînd naştere la forme şi interese 
economice diferenţiate. Ea nu e decit o parte dintr-o 
comunitate de viaţă mai largă, de nevoi, de năzuinţe, de 
simţiri şi de cunoştinţe ancestrale, strămoşeşti, 
tradiţionale, care se perpetuează în faptele oamenilor, 
dintr-o generaţie într-alta, static, fix, neschimbător, 
hieratic — identificînd pe om cu pomii, cu apa, cu 
pămîntul, făcîndu-l pe el însuşi o parte din acest pămînt 
pe care-l scormone, după care-şi ia numele şi hrana şi 
pentru care, la nevoie, sîngeră. 


Un regim de producţie primitiv, subordonat în totul 
nevoilor consumaţiei, o economie de consumaţie, cum se 
zice; 

o circulație aproape inexistentă, pentru că se 
mărgineşte la schimbul de prisoase al unei societăţi 
sărace; 

o distribuție autoritativă, patriarhală, întemeiată pe 
dreptate. 

Aceasta este viaţa economică medievală la origine. 

Condiţia esențială în care se dezvoltă această viaţă e 
nesiguranța: 

nesiguranța politică a vieţii şi a averii, totdeauna la 
discreţia năvălitorilor sau a tilharilor; 

nesiguranța economică, a roadelor muncii, totdeauna 
la discreţia ploilor şi a secetei, a grindinei şi a focului; 

nesiguranța spirituală, aşteptarea sfirşitului iminent, a 
judecății care va să vie, care face pe mulţi să-şi lase 
casele, familia, încercînd marea aventură: cruciada. 

Această nesiguranţă ne explică cele trei caractere 
fundamentale prin care omul ameninţat reacţionează, ia 
poziţie în faţa lor: 

1) organizația feudală, adică trecerea stăpinirii 
bunurilor, a pămîntului mai ales, dar şi a cetăţii, în mîinile 
celui care Ştie să le apere: militarul, domnul, 
identificarea stăpinirii politice cu stăpinirea de pămint, 
domnia cu proprietatea; 

2) concentrarea vieții economice în cetăți, apărate de 
ziduri şi de biserici. Organizarea tuturor producătorilor în 
stări şi în corporații; 

3) intensitatea sentimentului religios şi metafizic, 
aspiraţia la certitudinea dogmatică definitivă şi 
ancorarea întregii nădejdi în transcendent: catolicismul. 
Integrarea spirituală a individului în ansamblul bisericii 
militante, cu care se roagă şi cu care suferă în nădejdea 
împlinirii lui, în biserica triumfătoare. Conceperea vieții 
ca o stare de trecere, de pregătire, către o altă viață, 
dincolo de porţile mormîntului. 


Sub raportul economic, Evul Mediu dezvoltă, cum am 
spus, trei forme de viață economică deosebite: 

a) aşezările săteşti:. gospodăriile familiale; 

b) curțile boiereşti, şi 

c) oraşele, tirguri sau cetăţi, în care producţia e 
organizată în bresle, în corporaţii. 

Deci: 1) o comunitate naturală de viaţă economică 
familială, fără diviziuni politice şi sociale, condusă de 
autoritatea difuză a bătrînilor şi a obştei; 

2) comunitatea economică politică, substituită sclaviei, 
în care domnul e stăpînul pămîntului pe care muncesc 
alte gospodării dependente: curtea; 

3) societatea orăşenească, în care se dezvoltă o 
oarecare diviziune socială a muncii, dar în care forma de 
organizaţie — atelierul, breasla — reproduce forma de 
organizație familială-feudală, în sensul că meşterul e 
stăpîn al ucenicilor săi, de la care primeşte o plată pentru 
învăţarea meseriei, pentru tolerarea în atelier şi pentru 
folosirea instrumentelor meşterului pe care le 
întrebuinţează, nu un patron care le plăteşte salarii şi le 
ia produsul muncii. 

Deosebirea esenţială a organizației economice 
medievale față de cea antică o constituie, desigur, 
înlocuirea sclaviei printr-un sistem de aservire şi 
exploatare de un gen nou a muncitorului: şerbia, iobăgia, 
în care muncitorul e legat de instrumentul de producție 
cu care munceşte: pămîntul stăpînului, care nu-l poate 
scoate de pe moşie şi căruia îi datorează o parte din 
rodul pămîntului: dijma şi o parte din munca sa: claca. 

Natura şi naşterea acestei dijme şi ale acestei clăci 
constituie o problemă de istorie economică de cel mai 
marc interes. Ea tinde, în ultimii ani, a fi lămurită prin 
arătarea împrejurărilor fireşti care au făcut ca, din 
anume funcțiuni săteşti permanente (spirituale, militare 
şi, mai tîrziu, fiscale), să se ridice — cu ajutorul stăpiînirii 
de stat (al domniei) — o clasă de boieri, stăpiînitori de 
pămînt, prin transformarea dreptului lor primitiv la o 


remuneraţie din produsul muncii altora, sau la o muncă a 
altora pe ogorul lor — datorată pentru că funcțiunea lor 
specializată îi împiedica să producă la fel cu ceilalţi —, 
într-un drept feudal:  boierescul, cuvenit pentru 
îngăduinţa de acum a ţăranilor de a munci pămîntul 
asupra căruia domnia, întărind boierului judecia, îl face 
să se considere proprietar deplin. 

Există, deci, perfectă continuitate între forma sătească 
şi forma boierească; după cum există continuitate şi între 
acestea şi cea orăşenească, aceea care nu e la început 
decît un sat mai mare, aşezat la confluenţa mai multor 
regiuni cu producţie deosebită, cărora le înlesneşte 
schimbul de prisoase şi pe lîngă care vin să se aşeze şi 
meseriaşii ambulanți.  Aşezările orăşeneşti sunt 
despărțite de ogoare întinse, pe care se seamănă nutreţ 
şi cereale. Numai acolo unde înconjurarea tirgului cu 
ziduri de apărare face necesară o restringere a 
locuinţelor, de pildă, la Braşov, casele încep să se 
apropie cot la cot, să se stringă. 

Cu vremea, de bună seamă, populaţia mai creşte, 
comunicațiile între tîrg şi regiune se restabilesc, 
diviziunea muncii se accentuează. La adăpostul cetăților 
de apărare — cum am spus —, tîrgurile periodice, în care 
se schimbă prisoase, se stabilizează. Negoţul ambulant e 
înlocuit de cel stabil. Meseriaşii se alcătuiesc în 
corporaţii. 

Dar tehnica nu se dezvoltă. Excedentul populaţiei se 
risipeşte pe drumurile care duc spre Răsărit, 
mentalitatea tradiţională nu se schimbă, caracterul de a 
doua mînă al vieţii economice rămîne acelaşi. 

Economia de schimb nu sparge cadrele hrematisticei 
naturale*. Meseria nu urmăreşte cîştigul, ci numai 
satisfacerea nevoilor celor ce muncesc, trebuind «să-şi 
hrănească omul» şi preţuind în acesta, după proverb, 
«cît o moşie». 

Nici negustorului nu-i e îngăduit decit un cîştig potrivit, 
care să-i dea voie să trăiască omeneşte. Transformarea 


distribuţiei autoritare patriarhale într-o distribuție 
rezultînd din schimb are drept urmare apariția unor 
intense preocupări normative de «obţinere a cîştigului 
maxim», după regulele «perfectului negustor» al lui 
Savary de mai tîrziu; ci de «asigurare a dreptătii», fie sub 
forma distributivă, fie sub cea comutativă, stăpînite de 
ideea împiedicării speculației. Aceleaşi idei stau, desigur, 
la baza reglementărilor severe ale corporațiilor, \imitînd 
numărul ucenicilor şi al calfelor, fixînd condiţii de calitate 
şi mărime pentru fiecare marfa, timp de lucru, adevărate 
standarduri, menite să asigure dreptatea, în schimb. 

Aşa că, sub raportul principiilor economice, 
urbanizarea în plin secol al XII-lea nu scosese viata 
economică de sub stăpinirea criteriilor economiei 
gospodăreşti, închise. 

Caracterele esențiale, deci, întregului ev mediu 
economic sunt: 

1) tehnica rudimentară, iraţională; 

2) mentalitatea contemplativă, tradiţională; 

3) organizaţia economică viguroasă, întemeiată pe: 

a) ideea vietii economice, înţeleasă ca totalitate 
naturală organică, închisă, definită, în care producția se 
face pentru consum şi schimbul de asemeni, chiar 
[atunci] cînd schimbul a ajuns să se facă pe bani, banul 
nefiind decit un mijloc de înlesnire a schimbului, în 
această fază; 

b) ideea producției, înțeleasă ca funcţiune socială 
ierarhică; ea dă dreptul fiecăruia să trăiască după starea 
sa de producţie; 

c) ideea dreptății organizației sociale, realizată fie prin 
darea către fiecare a mijloacelor necesare vieţii după 
starea sa (pămînt cît poate munci etc.), în economia 
agrară, [fie] şi prin ideea justului preţ, în economia 
monetară; 

d) ideea exploatației politice, care se exercită de o 
minoritate,  stăpînitoare politică, a mijloacelor de 
producţie: la sat — boierii, la oraş — meşterii, stăpini de 


ateliere şi conducători de corporaţii. 

Ea se realizează /a sat prin aceea că, de la o vreme — 
încetînd nesiguranța —, boierii devin o clasă sterilă, ce 
nu-şi mai exercită funcţia de apărare, fără ca prin 
aceasta să-nceteze, şi prin legile lor moştenite, care, 
dimpotrivă, cresc în măsura în care aceştia au puterea 
de a stoarce ţăranilor cît mai multe dări şi cît mai multe 
zile de clacă. 

Ea se realizează în oraş prin faptul că stăpinii 
corporațiilor, patronii îngreunează tot mai mult condiţiile 
uceniciei, impunind o perioadă tot mai mare de 
pregătire, ore de muncă numeroase etc. 

Exploataţia se mai realizează şi direct, pe cale fiscală, 
prin obligația plății tributului de la unitatea economică la 
cea imediat superioară, în care se integrează, sub 
ameninţarea  pedepsirii? celui care nu-l aduce, cu 
mazilirea şi uneori chiar cu capul, şi a grupului 
recalcitrant cu confiscarea. 


Caracterizarea economică a capitalismului?’ 


Ce ne înfăţişează, dimpotrivă, organizația economică a 
capitalismului? 

O populaţie în creştere uriaşă, inegal distribuită, cu 
caractere biologice şi psihologice amestecate, trăieşte o 
viață economică în ritm accelerat, ajunsă pe primul plan 
al existenţei, dînd sens tuturor celorlalte fapte omeneşti, 
o viață de  necontenită dezvoltare, întinzîindu-se 
necontenit, integrind teritorii tot mai vaste, regiuni, 
state, continente, cu structură economică variată, cu 
resurse fireşti diferite, cu putinţe de viaţă economică 
indefinite, teritorii /egate între ele prin comunicații 
multiple şi democratizate, pe pămînt, prin aer, pe apă, 
pe fir şi fără fir, prin scrisori, prin ziare, prin reviste şi 
prin telegrame. 

O diviziune socială a muncii împinsă la exces, cu 


relativă specializare naţională, regională, pe zone de 
cultură — în care însuşi conducătorul procesului 
economic păstrează cu greu vedenia de ansamblu a 
angrenajului pe care-l stăpineşte şi în care muncitorul îşi 
iroseşte activitatea timp, mecanic, într-o gesticulație fără 
sens pentru el, care-l sileşte să-şi schimbe cît poate de 
des meseria, de frică să nu înnebunească. 

O societate rațională, de scopuri şi de mijloace 
interferenţe, organizată în chip liber, fără comunitate 
organică de ansamblu, în care consumaţția se face cu 
totul independent de producţie, gradul de satisfacere a 
nevoilor atîrnind numai de rezultatele băneşti ale 
acesteia, de cîştigul fiecărui individ în activitatea sa 
proprie şi în care adaptarea producției la consum se face 
prin stimularea sau înfrînarea activităţii producătoare, 
prin creşterea sau scăderea ciştigului individual de pe 
urma jocului prețurilor. 

O mentalitate raționalistă, robită magiei ştiinţifice, 
ingenium-ului cartezian!!, posibilităţilor de miînuire ale 
realităţii, în care a şti înseamnă a putea!?, a explica 
înseamnă a desface în părţi care pot fi mînuite. 

O tehnică rațională, întemeiată pe ştiinţa 
matematizantă, rezultat al unor milioane de eforturi 
succesive adiacente şi suprapuse, cu scop convergent şi 
realizări divergente. 

O economie de inițiativă individuală, de îndrăzneli, de 
aventură, de risc, întemeiată în aparenţă pe libertate, în 
fond pe siguranța rațională în regularitatea fenomenelor 
naturale şi pe respectul pentru persoane şi proprietate, 
care face posibilă libertatea, adică liberarea de grija 
imediată a faptei, întreprinsă — totuşi irațional — în 
relativa necunoaştere a împrejurărilor, piaţa 
nediferenţiindu-se conceptual decit după ce acţiunea 
economică s-a produs, fixînd-o. 

O economie de afaceri făcute cu banii altora, plină de 
grija de a face faţă angajamentelor la scadenţe, 
insolvabilitatea — fie măcar trecătoare — echivalînd cu 


înlăturarea cuiva din arma economică. 

O îndeletnicire economică mai ales industrială, trăită în 
aglomerații mari urbane, legată de toate colțurile vieții 
sociale prin negot, producind pentru piaţă şi stăpinită de 
activitatea speculatorilor bursieri şi a negustorilor de 
bani, banicheri. 

O producție mondială, mecanică, întreprinsă cu 
salariaţi, integrată într-un regim de circulaţie monetară şi 
judiciară internaţională, dominată de banca şi bursa 
mondială, întreprinse cu scop de a obţine cîştig bănesc. 

O producţie întreprinsă de către cei care au bani, care 
cumpără puterea de muncă a colaboratorilor lor ca pe o 
marfă, plătindu-le salarii şi rupind orice legătură între 
aceştia şi produsele muncii lor. 

Un regim de producţie complicat, cu stadii şi trepte, 
orice marfa trebuind să treacă de la materia primă la 
consumator prin patru sau cinci miini: extractorul, 
transformatorul (fabricantul), negustorul  toptangiu 
(angrosistul) şi cel cu mărunţeaua (detailistul). 

O consumatie de mărfuri care nu mai prezintă [numai] 
nevoia imediată de întreţinere a omului, ci şi nevoia de a 
pune material la dispoziție altor industrii — etajate —, 
alcătuind un fel de structură arhitectonică a conjugării 
produselor şi a diviziunii folosinţei lor, care face ca piața 
fiecărui produs să atirne de factori multipli, complicati şi 
de natură deosebită, variată şi nu totdeauna uniform 
variabili. 

O distributie iraţională,  rezultind automat din 
mecanismul economic, complet independentă de ideea 
justiției distributive, întemeiată pe specularea factorului 
capitalist asupra celui necapitalist, proletar-muncitoresc 
sau gospodăresc-ţărănesc. 

Un om economic întins în vederea obținerii ciştigului 
maxim. 

Un om inventiv, fecund, ingenios făcător de proiecte 
menite să utilizeze toate împrejurările, combinindu-le în 
vederea obținerii rezultatului maxim, totdeauna acelaşi: 


ciştigul. 

Un ascet în felul său. Dar un ascet al inimii, sacrificînd 
totul pentru cîştig: şi sănătate, şi distracţie, şi linişte, şi 
familie, şi prietenie, şi sentimente naţionale, şi omenie. 

Un om activ, pentru care munca, activitatea, voința 
sunt o religie de fier. Un om [pentru] care «la început a 
fost fapta»1. 

Un om nestăpinit, nervos, nestabil, cu nevoi din ce în 
ce mai numeroase, în vecinic salt peste sine însuşi, în 
vecinică înțelegere cu alții. Un ascet, am spus. Dar un 
ascet ispitit de păcatul lăcomiei. Un butoi al Danaidelor, 
din care omul nu se alege cu nimic, ci cade rob propriei 
lui fapte, «înger învirtind piatra de moară» (Maritain). 


Ce este, aşadar, capitalismul? 

Definit tehnic, în împrejurările lui esenţiale, 
capitalismul e sistemul de organizare economică în care 
producţia bunurilor are loc în regimul circulaţiei 
dezvoltate; altfel zis, în care producţia bunurilor e 
integrată în circuitul de reproducere a capitalului, mai 
scurt, forma de organizare economică în care predomină 
capitalul industrial. 

Aceasta însemnează două lucruri: 

1) producţie pentru ciştig. 

2) producţie cu salariaţi, adică, într-o formulă: 
producţie cu salariați, pentru ciştig. 

să precizăm aceste noţiuni utile: 

1) capitalismul e un sistem în care se răstoarnă scopul 
natural al producției de bunuri: satisfacerea nevoilor, 
care se transformă-n mijloc şi-n care scopul activităţii 
economice este cîştigul de bani. 

Scopul îndepărtat al producţiei poate fi satisfacerea 
nevoiei sociale, dacă privim lucrurile în ansamblu, dar 
această nevoie rămîne totdeauna indefinită în mintea 
producătorilor. Mărimea ei formează tocmai elementul 
incert al producţiei lor, asupra căruia speculează şi în 
raport cu care îşi încearcă norocul, cînd produce, riscă; 


2) capitalismul este un sistem în care munca se 
cumpără ca o marfă, în care producţia se întreprinde de 
către cei care au bani, care cumpără de pe piaţă 
elementele necesare producţiei: munca, maşinile şi 
materia primă, pe care le ordonează în vederea obţinerii 
produselor. 

Capitalismul presupune trei condițiuni prealabile şi 
două conditii intrinsece, fără de care nu poate exista. 

Condiţiile prealabile sunt: 

1. diviziunea socială a muncii; 
2. existența pieţei şi a producției pentru schimb; 
3. regimul economiei monetare sau financiare. 

Condiţiile inerente capitalismului sunt: 

1. caracterul rațional, definit, al stării lucrurilor, 
realizat prin: 

a) conştiinţa stabilității lumii naturale, a regularităţii şi 
raţionalităţii întîmplărilor în care se desfăşoară acţiunea 
omenească: raționalismul, chibzuinţă; 

b) siguranța juridică şi politică a persoanelor şi a 
bunurilor, respectul contractelor, cu alte cuvinte: 
libertatea şi proprietatea; 

2. caracterul indefinit, virtual, potențial al acțiunii, mai 
exact, al angajării acţiunii economice. 

Paradox realizat pe două căi: 

a) necontenită perfecționare a instrumentelor de 
producţie, în vederea sporirii productivităţii, tendinţa de 
a produce necontenit, cît mai mult şi mai ieftin, altfel zis, 
indefinitul progres tehnic; 

b) /ărgirea necontenită a sferei de acțiune, creşterea 
continuă a posibilităţilor de desfacere a mărfurilor 
produse, tehnic, extindere indefinită a debuşeurilor. 

Efectele capitalismului, pe de altă parte, sunt: 

1) creşterea considerabilă a producției de bunuri, 
avînd ca urmare: îmbunătăţirea materială a condiţiilor de 
viaţă, ridicarea nivelului ei, sporirea civilizaţiei materiale 
şi a confortului în lume; 

2) economizarea vieții omeneşti, adică: schimbarea 


idealului mijlociu al vieţii într-un ideal de trai bun, cu 
consecinţa instrumentalizării totului, naşterii aspiraţiei 
omeneşti către un nivel necontenit sporit de satisfacere 
a dorințelor sale, către acumularea de putinţe tot mai 
mari; 

3) schimbarea supunerii şi silniciei exterioare, a 
constrîngerii materiale caracteristică evului mediu, într-o 
constringere de un gen nou, în aparenţă contractuală, 
liberă; în realitate, realizată pe căile presiunei 
psihologice subtile a banului, a imitaţiei elitelor, a 
reclamei şi a presei. 

Să examinăm pe scurt acest grup de probleme. 

Diviziunea socială a muncii, deosebirea de îndeletniciri 
şi de producţii, motivată de deosebirile de resurse 
naturale, de aşezare de cunoştinţe sau de tehnici, stă la 
baza organizaţiei capitaliste.  Intr-adevăr, categoria 
istorică a capitalului naşte din circulațiunea de bunuri şi 
schimb nu există nicăieri atita timp cit nu se dezvoltă 
relații economice între cetele care produc bunuri diferite. 

Apariţia monedei disociază trocul primitiv în două 
operații diferite: schimbarea mărfii contra bani, vinzarea 
şi schimbarea banilor pe marfa: cumpărarea. 

Înlesnirea cea mare pe care o aduce moneda este 
înlesnirea enormă a operaţiilor de schimb. De unde mai 
înainte era nevoia ca cel ce avea un prisos de produse de 
un anume fel, şi care ducea lipsă de altul, să găsească 
un alt schimbător care să aibă de prisos tocmai ceea ce-i 
era lui de nevoie şi să aibă nevoie tocmai de produsul 
meu, disocierea trocului îngăduie disocierea în timp şi 
spaţiu a celor două operaţii, îngăduind astfel posibilitatea 
dezvoltării unei îndeletniciri speciale de schimb: 
comerțul. 

În loc ca schimbul să fie un simplu schimb de prisoase, 
o vinzare spre cumpărare, apare procesul crematisticei 
artificiale, al cumpărării spre  revinzare, procesul 
circulaţiei dezvoltate, care porneşte de la o sumă de 
bani, pe care cată s-o înmulțească prin schimb. Capitalul 


comercial. 

Dezvoltarea comerțului nu înseamnă însă capitalism. 

Abia în momentul în care producţia pătrunde în 
regimul circulaţiei dezvoltate, abia în momentul în care 
cel care are bani, în loc să cumpere bunul gata făcut spre 
a-l revinde, cumpără elementele necesare producerii lui, 
instrumentele, materia primă şi munca. Abia în 
momentul în care producţia bunurilor intră, se 
coordonează procesului circulaţiei dezvoltate ia naştere 
organizația capitalistă, care nu e altceva decit 
organizaţia de producţie a capitalului industrial. 

Trecerea se face aci de la organizația medievală a 
meseriilor la dezvoltarea întreprinderilor capitaliste. 

Şi la meserii se începuse o disociere între scopul 
mijlocit şi cel nemijlocit al activităţii economice. Şi aci, 
producţia nu mai urmărea imediat satisfacerea nevoilor 
proprii ale celui ce muncea cu produsele muncii proprii, 
ci satisfacerea altuia, schimbul produselor acestei munci. 
Dar scopul schimbului rămiînea satisfacerea nevoilor 
proprii şi producţia pentru schimb nu era, deci, decit un 
mijloc pentru satisfacerea acestora. 

În organizarea capitalistă, structura voinţei s-a lungit 
cu încă o treaptă. Şi s-a dezlegat de circuitul satisfacerii 
trebuințelor umane. 

Satisfacerea trebuințelor încetează de a fi scopul 
activității economice. Scopul e  ciştigul de bani. 
Satisfacerea trebuinţelor muncitorului e în capitalism 
numai un mijloc pentru menţinerea lui în stare de a 
produce. 

E adevărat că şi cîştigul de bani poate fi un mijloc de 
satisfacere a trebuinţelor în societate. De fapt, şi este. 
Dar nu în chip necesar. Şi tocmai în această dezlegare 
posibilă a cîştigului de satisfacere a nevoilor stă cheia 
dezvoltării economiei capitaliste din economia de 
schimb. 

Banul, fiind instrument universal de achiziţie, are o 
anumită putere de comandă. El poate fi acumulat pentru 


această putere şi [poate] servi nu la satisfacerea 
nevoilor, nici la contemplarea lui nesăţioasă în tezaur, ci 
la sporirea lui pe calea producţiei, a întreprinderii, în 
vederea obţinerii de noi cîştiguri. În loc să pui ban peste 
ban deoparte, la chimir, cîştigul poate servi la obţinerea 
de noi cîştiguri, prin reîntrebuinţarea lui în investiţii 
productive sau, cum zice nevasta mea: În loc să 
cheltuieşti sau să strîngi banii albi pentru zile negre, îţi 
faci zile negre pentru bani albi:5. 

Astfel, pe cînd în sistemul economic precapitalist 
circuitul nevoi — muncă se închidea cu satisfacţie şi se 
redeschidea cu noile nevoi, fiecare satisfacţie alcătuind, 
raportată la munca respectivă, un circuit închis; în 
sistemul capitalist, dimpotrivă, fiecare sumă de bani 
cîştigată poate servi nu numai la satisfacerea nevoilor, ci 
[şi] poate fi acumulată în vederea obţinerii de noi 
cîştiguri ş.a.m.d., la nesfirşit. 

Circuitul, închis iniţial, e rupt. Omul îşi constituie un 
nou mobil de activitate: aspiraţia omenească în căutarea 
de cîştig, un mobil care nu mai cunoaşte limită subiectivă 
şi nici altă frînă, decit reacţiunea socială care îi barează 
drumul către acest cîştig. 

Astfel, pentru a obţine ciîştigul, producătorul se robeşte 
diavolului roşu: banul. 

Numai înţelegind în ce chip dorinţa de cîştig ia 
stăpînire pe sufletul omenesc, numai pricepînd tentaţia 
puterii care ne face cu ochiul în fiecare mie, pol sau 
gologan, numai ştiind ce ne comandă banul şi peste ce 
ne dă putere să trecem: sentimente, demnitate, omenie, 
banul, putem să înţelegem rostul diabolic al acestui 
nesaţ pe care înţelepciunea populara precapitalistă l-a 
numit «ochiul Dracului». 

Această răsturnare de perspectivă economică are 
consecințe  incalculabile asupra conduitei omeneşti, 
asupra stilului de viață. 

Ea transformă totul în mijloc, producind o des-eticizare 
şi o economizare a tutulor valorilor vieții. Omul încetează 


de a fi scop în sine, cum vrea Kant!$, el devine mijloc de 
producţie, marfa. Prietenul nu mai e prieten, ci mijloc de 
plasare a mărfurilor, «relaţie» de afaceri. Soția nu mai e 
soţie, ci asociată la cîştig. Intreaga lume de valori, 
ştiinţa, arta, literatura devin mijloace de acţiune 
economică. Pentru Comte, ştiinţa slujeşte «pour 
prevoir»!! şi «afin de pouvoir»!f, iar pentru Descartes, 
spune Bergson, «a explica» un lucru însemnează a-l 
desface în elementele simple prin care să-l poţi mînui! 

Morala încetează de a fi ordonator în viaţă, ci devine 
instrument de asigurare a îndeplinirii obligațiunilor 
comerciale. Religia nu mai e un mijloc de mintuire, ci un 
mijloc de stimulare a producțiunii. Cunosc un american, 
director de uzină, care-mi povestea cu toată seriozitatea 
că a găsit un mijloc ingenios să aprecieze valoarea 
pastorilor, după sporul de producţiune pe care îl constată 
în uzina lui în săptămîna care urmează predicei 
fiecăruia!?. 

Din legislator al universului, cum îl voia Kant, din 
făptură făcută după chip şi asemănare, omul devine un 
instrument de producţie, o unealtă. Şi nu o unealtă în 
mîna unui scop superior, sau în mîna unui artist, care 
măcar să sculpteze cu viaţa ta o semnificaţie 
nemuritoare, ci un mijloc în slujba unei frenezii 
agonistice, lipsită de orice finalitate definită, în slujba 
unei aspirații fără sens, spre un regres infinit în acţiune, 
alunecare halucinantă într-o nebunie demonică, de 
fecunditate aparentă şi, în fond, de amară sterilitate. 

Se realizează astfel o pervertire a eticei naturale 
omeneşti, o falsificare a relațiilor fireşti dintre individ şi 
rostul acțiunii sale, care judecă munca după valoarea pe 
care o produce şi care consideră această muncă drept o 
pedeapsă la care omul e silit, pentru păcatele sale, să nu 
poată crea fără pierdere de substanţe, fără dare de sine, 
fără jertfa! 

Spre a-şi putea stăpini turmele de unelte vii, 
americanismul, această formă excesivă a capitalismului, 


a inventat «etica muncii», idealul activităţii, repetind 
faustic că «la început ar fi fost fapta ». 

Rezultatul? Natura se răzbună. Nu e ţară cu coeficient 
de criminalitate mai urcat. Nu e ţară în care repaosul să 
însemne o mai mare dezlănţuire, o mai mare 
descătuşare de forţe bestiale, iraționale, nestăpinite 
decit în ţările stăpiînite de această etică. Urmăriţi ziarele, 
literatura, spectacolele şi arta americană şi spuneţi-mi 
dacă veţi găsi altundeva o mai inconştientă pasiune de 
animalitate, de oroare? 

Dar să lăsăm judecăţile de valoare şi să ne întoarcem 
la analiză. 

Tehnica economiei capitaliste e rațională, mecanică, 
inovatoare, ingenioasă. Forma ei vizibilă este maşina. 
Dar maşina e numai o formă obiectivă, o concretizare a 
tehnicei omeneşti, care cunoaşte alături multe alte 
practici de folosire a naturii. 

Esenta tehnicei e spiritul ei. Credința în statornicia 
legilor firei convingerea că maşina va funcționa, dacă 
socotelile matematice pe care se bizuie sunt corecte. 
Analiza minuțioasă a împrejurărilor şi descompunerea lor 
în elemente simple, mînuibile, asupra căreia fapta omului 
are priză, întrebuinţarea cunoştinţelor despre natură în 
sensul îndrumării faptelor după voia omului, pentru 
satisfacerea nevoilor lui proprii. 

Schimbarea aceasta de orientare a omului de la 
contemplatie la faptă se petrece, cum ştiţi, în Renastere. 
S-a pomenit, aci, deja numele lui Leonardo da Vinci. Am 
putea pomeni pe Bacon din Verulam, pentru care 
«scientia et potentia humana in idem coincidunt, quia 
ignora ti o causae, destituit efectum»2 sau «quod 
incontemplatione instar causae est, id in operatione 
instar regulae est»?!. Şi, în sfîrşit, cunoscutul «nemini 


natura impoerandum, nisi paretur»?2. 

Pentru această orientare, caracteristic e termenul 
latinesc cartezian ingenium, din care coboară direct 
termenul englez engine = maşină şi prin ea «inginerul» 
modern, creatorul şi conducătorul maşinei. 

Pătrundem în inima paradoxului spiritual pe care e 
construit capitalismul: contradicţia dintre o cosmologie 
rațională şi o etică iraţională a pionieratului nostru, a 
riscului, a întreprinderei, a aventurei. 

Capitalismul este, de necontestat, istoriceşte, un 
produs corelat al raționalismului. Legăturile lui cu 
protestantismul, aşa de limpede puse în vileag de 
Weber, sunt neîndoielnice. Dar tocmai de aceea 
capitalismul e numai un produs parţial raţionalist, fiindcă, 
alături de raţionalism, protestantismul e şi o formulă de 
făptuire imanent iraţională. 

De fapt, capitalismul, ca structură, e clădit pe două 
idei diferite, antitetice, antagoniste. 

În ordinea concepției despre lume (Weltanschauung), 
el este rationalist, fără îndoială. El crede în stabilitatea 
lumii şi în eficienţa raţiunii uniforme. Pentru el, realitatea 
e condusă de legi nestrămutate, iar întîmplarea e numai 
necunoştinţa (momentană) provizorie a cauzelor 
adevărate. 

Dar capitalismul e clădit şi pe ideea de libertate, de 
risc, de aventură, născută din necesitatea acțiunii în lipsa 
cunoștinței desăvîrşite a cauzelor. Istoriceşte, bursele au 
născut din jocul la noroc asupra corăbiilor cu mărfuri 
încărcate în Orient, aflate în voia valurilor şi aşteptate să 
se întoarcă! Faţă de caracterul aleatoriu al unor 
întîmplări concrete, oamenii iau atitudinea de aşteptare, 
anticipă, într-un sens sau într-altul, hotărăsc, se 
angajează, formîndu-şi opinii după supoziţii raţionale: 


ipoteze. Rațiunea e, desigur, aceea care indică ipoteza 
cea mai plauzibilă, dar angajarea nu se face mai puţin în 
necunoscut! 

Angajarea viitorului, a faptului incert, făptuirea după 
supoziții, e caracteristică ordinei capitaliste pe toate 
treptele ei. de la întreprinzătorul care dă ordinul de 
fabricaţie, după informaţiunile primite, la inginerul care 
pune în mişcare o maşină, sigur că are să pornească 
dacă acel calcul iniţial e bun, pînă la bancherul care, cu 
ochii pe mercuriale, creditează livrările la termen şi pînă 
la negustorul care speculează lichidaţii, activitatea 
capitalistă e un amestec de raționalitate şi iraţionalitate. 
Raţionalitate, în ordinea naturii; în ordinea acţiunii, 
libertate, deci incertitudine, arbitrar, risc, aventură?. 


Regularea producţiei în sistemul capitalist nu se face 
după nevoi, ci printr-un mecanism special, de adaptare a 
mărimii producţiei la jocul prețurilor. 

Regulatoare nu sunt nevoile, ci puterea de cumpărare, 
care limitează cererea celor care au nevoi. Cerere nu 
înseamnă niciodată nevoie, ci putere de cumpărare a 
produsului la un anumit preţ. 

Cînd producţia e deficitară fată de cerere, cînd cererea 
unui produs întrece oferta, echilibrul pieţei se tulbură. 
Prețul creşte. 

Creşterea prețurilor sporeşte beneficiile 
întreprinzătorilor şi constituie un stimulent direct pentru 
dezvoltarea producției. 

Stimulaţi de cîştig, întreprinzătorii investesc, sau 
împrumută noi capitaluri. Cererea de capitaluri ridică 
taxa dobinzii. 

Extinderea producției se face pînă ce urcarea taxei 
dobiînzei face noile investiţii nerentabile, din cauza 
înmulţirii celor ce investesc speculînd împrejurările, sau 
pînă ce prețurile încep să scadă, dovedind că oferta a 
întrecut cererea, că producţia a depăşit nevoile 
consumației. Nenorocirea e că acest lucru nu se poate şti 


decît après coup”. 

Scăderea preturilor antrenind o scădere a ciştigurilor, 
întreprinzătorii îşi restring producţia. Cei care s-au 
angajat greşit şi nu pot face faţa dobinzilor, la noile 
preţuri, lichidează. Lichidarea lor face ca cuantumul 
producţiei să scadă şi ca întreprinzătorii care au rezistat 
să găsească piaţa din nou dispusă spre urcare. 

Ciclul se urmează astfel indefinit, prin interdependenţa 
pieţei mărfurilor, pieţei monetare şi a capitalurilor, cu 
oarecare  întîrzieri, provenite din faptul că fiecare 
adaptare cere un anumit timp spre a-şi vădi efectele. 
Mecanismul acesta funcționează spontan, împotriva 
voinței  întreprinzătorilor. Functionarea nu e fără 
Zdruncinări, mai ales în perioada crizei, a adaptării la 
nivelul coborit al prețurilor, cînd întreprinzătorii fac tot ce 
pot ca să se sustragă lichidării. Fac tot ce pot, vom 
vedea, de la încercarea de a se păcăli singuri menținind 
artificial urcate prețurile şi pînă la încercarea de a 
arunca, unindu-se, asupra colectivității, riscurile acțiunei 
lor nereuşite, greşit angajate. Producţia, cum vedem, a 
pierdut contactul direct cu consumația. Ea se conduce 
prin tatonări, prin mecanismul acesta subtil şi complicat 
al mercurialelor. 

Din toate cele spuse pînă aci se vede că deosebirea 
esențială de economia medievală stă tocmai în această 
pierdere din vedere a caracterului de totalitate al vieții 
economice. 

Din economie de consumatie, economia modernă 
devine un fel de economie a întreprinzătorului, a 
producătorului, întemeiată pe situația, pe reflexele şi pe 
interesele acestuia. Ea pierde din vedere tinta ei socială 
finală: consumaţia, în fața nălucirii imediate, scop 
intermediar, a producătorului: ciştigul. 


Producția nu se mai face pentru consum, ci pentru 
ciştig, lăsîndu-se în seama mecanismului natural de 
adaptare regularea producţiei la consum, evidenţiată, 
zice-se, în mărimea acestui cîştig. Nevoia nu mai precede 
fabricaţiei. Ea îi succede. 

Industriaşul se sileşte să creeze, cu ajutorul reclamei, 
nevoia de produsul pe care l-a pus în fabricaţie. 
Civilizaţia devine o cursă fără fríu după sporirea maximă 
a standardului de viaţă, înmulţirea nevoilor, rafinarea lor, 
constituie ultima formă de realizare a vieţii. Un om nou, o 
nouă etică se naşte din aceasta. 

dealului de cumpătare al lumii antice, societatea 
modernă îi opune personalitatea, extensiunea la 
maximum a poftelor, a aspirațiilor şi a puterilor 
individuale. «Assanner le plus d'humanité possible»?8, 
rezumă Gide în Les Nourritures terrestres”. Nevoilor 
limitate ca număr şi susceptibile de săturare, banul le dă 
perspectiva acumulării nesfirşite, dorinţa de întindere tot 
mai mare a vieţii proprii. Fiece ban cîştigat deschide 
perspective multiple de cheltuială, dezvoltă nevoia 
înzecirii lui.  Aspiraţia spre infinit, închisă în 
«potenţialitatea» pe care o reprezintă banul, pune 
stăpiînire pe sufletul omenesc. Omul tinde către tot mai 
multă putere. El nu-şi dă seama că această putinţă nu-i 
sporeşte eficient cu nimic fiinţa. Banul este un mijloc 
care nu implică nici o finalitate, decit regresul în 
nesfirşitul unei acumulări tiranice. Omul ajunge astfel să 
transforme în bani, să valorifice totul. Toate formalităţile 
devin mijloace relative pentru o acumulare nouă. 
Mecanicul vrăjitor devine robul acestui mijloc pe care l-a 
dezlănţuit fără să-l mai poată stăpiîni?8. 


Cum a luat naştere capitalismul? 


Cum s-au realizat, istoriceşte, condițiile care au dat 
naştere capitalismului? |n ce fel s-a spart organizaţia 


medievală, s-au răsturnat criteriile ei solide şi dintre 
cadrele ei ierarhice au ţişnit, ca himerele din bolta 
catedralelor, freneziile capitalismului? 

A. Condiţiile prealabile s-au realizat, de fapt, încă în 
plin ev mediu. 

1. Diviziunea muncii și economia de schimb s-au 
dezvoltat, precum am văzut, odată cu renaşterea vieții 
oraşelor şi a siguranţei tirgului la adăpostul zidurilor şi al 
catedralelor, în primul sfert al celui de al doilea mileniu al 
erei noastre. Oraşele erau centre de aprovizionare şi 
antrepozitare a producţiei regiunilor vecine şi a curților 
boiereşti, care nu cunoşteau decit diviziunea internă a 
muncii, alcătuind un tot închis, ca şi gospodăriile 
ţăranilor, pînă la strămutarea boierilor la oraş. 

2. Economia monetară, de asemeni, a existat de la 
începutul timpurilor istorice în Europa şi a doua fază a 
evului mediu istoric nu înseamnă desigur — sub acest 
raport — decit generalizarea acestei economii, rezultînd 
din dezvoltarea schimbului însuşi. 

Cele două forme preistorice ale capitalului: capitalul de 
camătă şi cel comercial, care premerg cu mult 
organizaţiei propriu-zis capitaliste: capitalul industrial, se 
dezvoltă în Europa de Răsărit şi de Apus în toată faza a 
doua a evului mediu. Ele stirnesc controverse teologice 
fără sfîrşit asupra justului preţ în schimb şi al dobînzei, 
care, condamnată de dreptul canonic după Evanghelie şi 
după Aristotel, şi tolerată de uz, reuşeşte, încetul cu 
încetul, să-şi capete drept de cetăţenie în manualele de 
teologie normativă, morală, prin cele două idei de 
damnum emergens şi lucrum cessans, de pagubă 
suferită şi de despăgubire pentru cîştigurile eventuale 
realizate — alături de controversele asupra mutaţiilor 
monetare, după cum ne arată aşa de frumos Deschamps 
sau Ashley. 

B. Împrejurările în care s-au realizat istoriceşte 
condițiunile esențiale ale capitalismului sunt însă 
următoarele: 


1. Descoperirile geografice care au revărsat în 
secolul al XVI-lea în Europa aurul domeniilor de dincolo 
de mări au dat comerţului european, în tot timpul 
ultimelor trei veacuri, posibilităţi de aprovizionare cu 
materie primă ieftină şi în cantităţi nebănuite şi au sfîrşit 
prin a furniza industriilor europene debușeuri întinse 
pentru plasarea produselor lor în a doua jumătate a 
secolului precedent, al XIX-lea. 


2. Creşterea producției, în urma încetării 
cruciadelor şi a stabilizării popoarelor, a contribuit, de 
asemeni, la naşterea capitalismului şi la spargerea 
cadrelor rigide ale economiei medievale, dezvo!/tind piața 
internă, prin intensificarea producţiei agricole şi înlesnind 
formarea unei armate de proletari rurali pe care nu-i mai 
putea hrăni pămîntul şi pe care reglementarea severă a 
corporațiilor îi excludea din cadrele organizației 
industriale ale vremii. 

Proletarizarea aceasta, afluxul surplusului populaţiei 
rurale spre oraşe, intensificarea în unele ţări prin 
disoluția raporturilor de producție feudale, realizată prin 
exproprierea țăranilor de către boieri, de pildă în Anglia, 
a fost un factor puternic de ieftinire a miinii de lucru, 
care a înlesnit exploatarea muncitorilor de către primii 
întreprinzători ai vremii. Aceştia au început prin a 
concentra desfacerea produselor industriei casnice, 
speculînd asupra diferențelor de preţ, au continuat prin a 
furniza gospodăriilor materia primă şi mijloacele de 
lucru, punîndu-le astfel în stare de dependentă, şi a 
sfîrşit prin a concentra productia lor în ateliere de 
manufactură. 


3. Afluxul metalelor prețioase din colonii în Europa, 
care au creat, începînd cu secolul al XVI-lea, o adevărată 
inflatie de aur, sporind cererea de produse în toate 
domeniile şi provocînd o urcare generală a preturilor — 
după cum ne-o dovedeşte controversa dintre memoriul 


lui Jean Bodin asupra scumpirei grînelor şi paradoxele lui 
Malestroit. Această creştere de preţuri a favorizat 
tendințele întreprinzătorilor, care găseau astfel mină de 
lucru ieftină şi debuşeu şi care au profitat, înființind, la 
adăpostul puterei regale, mai întîi la ţară, departe de 
oraşele restrictive, manufacturi prospere — cum ar fi a 
gobelinurilor, sau cea de la Sevres în Franţa, sau 
industria textilă englezească, sau industria ţesăturilor şi 
a dantelii în Ţările de Jos, sau a porţelanului în Saxa — în 
pofida corporatiilor închise şi sever reglementate, 
incapabile să se adapteze tendinței. 


4. Întemeierea statelor naţionale a contribuit 
astfel şi ea la naşterea capitalismului, prin transformarea 
caracterului nobilimii în nobilime de curte, prin 
restabilirea siguranței în Europa de Apus şi prin 
dezvoltarea vieții economice a oraşelor, a burselor, a 
comerțului şi a industriilor de tot felul, la adăpostul 
regimului monopolist al privilegiurilor regale. 


5. Cînd introducerea diviziunii tehnice a muncii 
în ateliere — care a entuziasmat atît de mult pe Adam 
Smith — a venit să sporească productivitatea materială a 
noilor manufacturi, cadrele rigide ale organizației 
medievale au devenit de-a dreptul de nesuferit pentru 
noile puteri de producere dezlănţuite, cărora încercau 
zadarnic să le pună stavilă! De unde şi strigătul clasic al 
revoluțiilor burgheze: «Laissez faire, laissez passer»% 
care impune puterii de stat, prin mecanismul garantiilor 
constituţionale, respectul ordinei private, libertatea de 
acțiune a individului şi suprimarea privilegiilor şi a 
tuturor drepturilor de coaliţie între producători, spărgînd 
astfel ultima rezistenţă a organizaţiei medievale şi 
inaugurind un regim nou de libertate a producţiei şi a 
schimbului: regimul liberei concurente. 


6. La acestea trebuiesc desigur adăugate şi alte 


împrejurări, izgonirea evreilor din Spania introducînd 
în toate tîrgurile Apusului spiritul lor negustoresc, atît de 
înrudit cu mentalitatea capitalistă, încît unora le-a plăcut 
să vadă în aceasta din urmă o organizaţie specific 
evreiască. 

Apoi, concretizarea operaţiilor de credit, 
«bursificarea vieţii economice», care au îngăduit o 
relativă democratizare a funcţiei capitaliste şi apariţia 
unor forme noi de întreprinderi. 

Invenţiunile ştiinţifice, folosirea puterii aburilor, a 
electricității, a chimiei au contribuit, de asemeni, la 
întinderea cîmpului de operaţii capitaliste, la creşterea 
productivităţii materiale şi a rentabilităţii, a/ături de 
atitea alte împrejurări mai mărunte, pe care le-au studiat 
cu de-amănuntul un Marx, un Sombart sau un Cunow. 

Astfel, economia capitalistă, fiică a inflaţiei, a 
prosperității seculare, a siguranţei, a inițiativei 
individuale, a ştiinţei a ajuns să se întindă de la stat la 
stat, cucerind teritorii tot mai vaste, împiînzind lumea cu 
căi ferate, telegrafe, fabrici, accelerînd ritmul vieţii într- 
un marş triumfător, căruia se părea că nimic nu ar putea 
să-i mai reziste! 


Tendinţele actuale ale capitalismului 


Rîndurile de mai jos nu constituiesc o încercare de 
explicaţie a crizei conjuncturale ciclice prin care am 
trecut, ci a depresiunii de lungă durată ce subzistă. 


Viaţa fiecărui moment economic este rezultanta unui 
ansamblu de puteri şi de tendinţe suprapuse, unele 
periodice, altele accidentale, unele trecătoare, altele 
durabile. 

Din ansamblul de tendinţe care condiţionează viaţa 
economică a momentului de faţă, nu luăm în 
consideraţie mai jos decît pe acelea care-şi fac efectele 


simţite pe o perioadă mai mare de timp, şi care sunt în 
legătură cu împrejurările esenţiale ale organizaţiei 
economice actuale. 

Ar fi o interpretare calitativă a tendinței de lungă 
durată a ritmului vieţii economice mondiale, dacă 
împrejurările n-ar arăta că nu e vorba de un singur ritm 
secular ciclic şi nici de o singură tendinţă fundamentală, 
ci de un ansamblu de tendinţe, care uneori converg într- 
un acelaşi sens, alteori se destramă în direcţii 
divergente. 

Interesul lor stă în aceea că arată, în perspectiva lor 
actuală, forţele care au făcut istoric să se nască forma de 
organizaţie economică actuală individualistă. În măsura 
în care se poate vorbi de inducţii sociale, ele îngăduie un 
pronostic asupra capitalismului. 

Care e starea actuala a forțelor care au făcut să 
triumfe odinioară capitalismul, astăzi, la o sută cincizeci 
de ani de la triumful Revoluţiei burgheze? 


1. Spațiul geografic tinde către limitare, şi limitarea lui 
înseamnă închiderea debuşeelor. 

Pămîntul e azi în întregime cunoscut. Comunicatiile 
repezi. Informaţiile economice asupra stocurilor şi 
preţurilor aleargă de la Singapore la Londra mai repede 
decit ordinele de livrare dintre Londra şi Manchester, 
altădată. Pămiîntul întreg e pe punctul să devină, sub 
acest raport, o singură piaţă. Operaţiile de speculă 
asupra diferenţelor de curs sunt din ce în ce mai 
numeroase şi, prin aceasta, din ce în ce mai puţin 
rentabile, preţurile nivelîndu-se şi dispoziţiile 
uniformizîndu-se pretutindeni. 

Debuşeurile se închid, mai întîi, din /ipsa puterii de 
cumpărare indigene. La aceasta, statele capitaliste 
parează un moment printr-o politică intensă de creditare 
a furniturilor. Ca să-şi dezvolte puterea de cumpărare şi 
să poată face faţă obligaţiilor, statele noi sunt silite să-şi 
sporească propria lor producţie, să se industrializeze. Dar 


dezvoltarea capitalismului indigen este un factor de 
închidere a pieţii, prin dubla consideraţie el intră imediat 
în conflict cu capitalul străin pentru cucerirea ei, de 
obicei la adăpostul protecţiei vamale şi uneori 
concurîndu-l pe terenul lui propriu. 

E cazul tuturor dominioanelor engleze, astăzi. 


2. Creşterea populației statelor industriale s-a oprit. 
Populaţia Angliei şi a Franței sunt astăzi staționare. lar 
sporul natural al populatiei germane scade de la 36 la 
18, în raport cu perioada dinainte de război, în contrast 
marcat cu tendinţele antebelice. 

Scăderea sau stagnarea creşterii populaţiei are o 
dublă influenţă asupra capitalismului. Ea duce, pe de o 
parte, la restringerea pieței interne, iar pe de altă parte, 
împiedică ieftinirea miinii de lucru în aceleaşi proporţii 
ca-n trecut, scăzînd prin aceasta condiţiunile favorabile 
de dezvoltare a acestuia. 


3. Ne aflăm într-o perioadă de deflatie cumplită a 
aurului. 

Ştim rolul pe care l-a avut afluenţa metalelor preţioase 
în geneza capitalismului, faptul că sporirea mijloacelor de 
plată întreținea o tendință permanentă, seculară, de 
urcare a prețurilor şi de scădere a dobinzii. 

Astăzi şi această tendință s-a inversat. Aurul e aşa de 
rar, încît a încetat a fi un mijloc efectiv de plată. 
Instrumentul de circulaţie e astăzi creditul, faţă de care 
aurul a rămas un simplu mijloc de garanție. Prin aceasta 
însă, mişcările creditului şi ale circulaţiei rămîn regulate 
— de departe — de mişcările aurului. Şi producţia aurului 
a rămas aşa de înapoi faţă de producţia de bunuri, 
umflată prin abuzul, inflaţia de credit, încît perspectiva 
«scadenţelor» la care creditele trebuiesc rambursate 
apare ca o perspectivă funerară, pe care numai miile de 
mijloace de mobilizare şi de amînare a plăţilor o fac 
suportabilă. Şi cînd nu se mai poate, statele suspendă 


convertibilitatea. Lucrul acesta e atit de adevărat, încît 
statele ar putea fi clasificate în două grupe (vorbesc de 
statele noi): state care, la fiecare doi, trei ani, sunt silite 
să facă noi împrumuturi în străinătate şi state care sunt 
silite, la fiecare doi, trei ani, în lipsă de împrumuturi, să-şi 
dea peste cap stabilizarea. Cazul clasic al republicelor 
sud-americane, dinainte de război, pare a ispiti azi şi 
statele mai înaintate: Anglia, Germania etc., cu atît mai 
mult cu cît problema se complică cu o serie de cauze 
politice care vin să accentueze reaua distribuţie a 
aurului. 

Situaţia se caracterizează printr-o urcare a tendinței 
dobinzilor pe termen lung şi pe o mare afluență de 
capitaluri lichide, care fac împrejurările foarte puţin 
favorabile investiţiunilor. Sterilitatea aurului ascunde, în 
realitate, o sterilitate mai gravă —. sterilitatea 
capitalurilor. Fuga lor din faţa capitalismului. Întoarcerea 
la tezaurizare. 


4. Tehnica însăşi dă semne de istovire, de încetinire a 
avîntului său progresiv. Desigur că nu fecunditatea minţii 
omeneşti este de vină. 

Dar forma socială a nevoilor se stabilizează. Cei ce s- 
au deprins cu un anumit fel de produs cu greu îl schimbă 
cu un altul, fie el mai bun. Dificultăţile în care se zbate 
industria fi/mului sonor sunt un exemplu viu în această 
privinţă. Succesului de modă care a întîmpinat noua 
invenţie îi urmează azi, în lumea întreagă, dezertarea 
sălilor de către public şi preocuparea regizorilor de a se 
reîntoarce la peisagiu şi la elementele de sugestie 
caracteristice filmului mut. 

Apoi, investițiile mari împiedică adaptarea marii 
producţii la noile invenţii. Cazul inventatorului care nu şi- 
a putut valorifica brevetul prin care suprima cutia de 
viteze a automobilului, cu toate că prezenta, în condițiuni 
egale, avantaje considerabile, e îndeobşte cunoscut. 

Prin aceasta însă, scade şi coeficientul de creştere a 


randamentului. Se pare că, de la o anume limită, legea 
ricardiană a productivităţii crescînde a maşinilor nu-şi 
mai află verificare. Prin aceasta se atinge însă nodul vital 
al dezvoltării capitaliste. 


5. Categoriile sociale tind către stabilitate. 

Nu e un paradox. Aparenţele nu trebuie să ne înşele. 

Interpenetraţia claselor sociale devine tot mai grea. 
Reuşita, în cele mai multe cariere, este foarte dificilă. 
Toate locurile sunt ocupate. Pentru muncitori, 
surclasarea a devenit azi aproape imposibilă. La început, 
fiecare putea nădăjdui ca, prin sîrguinţă şi economii, să 
ajungă pe predecesorii lui iluştri plecaţi de jos: Carnegie, 
Edison, Franklin şi alţii. Mai tîrziu au crezut că e o 
chestiune de noroc. Azi au pierdut nădejdea în 
posibilitatea de a depăşi, pe căi normale, starea lor 
iniţială. 

Scleroza societăţii e tocmai inversul egalităţii în 
libertatea de acţiune favorabilă pionieratului. O serie de 
oameni fără merite proprii ajung căpitani de industrii, pe 
căile dreptului civil. Şi industria dă cu ei de ripă. Cazul 
succesiunei lui Huge Stinnes e clasic, sub acest raport. 


6. Starea de lucruri tinde să micşoreze riscul particular 
al activității economice şi să sporească pe cel social. Se 
revine la vechile calităţi. 

Piaţa devine — cum am spus — tot mai bine 
cunoscută. Categoriile de producători de acelaşi fel se 
concentrează, se unesc în carteluri, în vederea înlăturării 
concurenţei ruinătoare şi în vederea eliminării riscurilor 
individuale. In măsura în care aceste cartele ajung să 
deţină un monopol de fapt, s-a sfîrşit cu libera 
concurenţă. Cartelul e în măsură să dicteze condiţiunile 
sale  pieţii. Ele supun întreaga producţie unor 
reglementări severe, uniformizează salariile, tipizează 
producţia, fixează preţurile, amintind, sub acest raport, 
organizaţiile corporative. Sindicatele de muncitori au, 


sub acest raport, acelaşi rol ca cele patronale. 

In aceeaşi direcţie trebuiesc citate tendințele de 
asigurare a mărfurilor, a muncitorilor, a imobilelor şi pînă 
şi a riscurilor de credit. In fapt, asigurarea nu e decit o 
formă de socializare a riscurilor întreprinderilor, 
aruncarea incidenţei pagubelor asupra tuturor. Dar prin 
aceasta dispare pirghia economiei capitaliste, riscul, 
concurenţa, caracterul de angajare în indefinit propriu 
lumei de afaceri. 

Dar preluările de portofolii dubioase, conversiunile de 
datorii, asanările de tot soiul ale întreprinderilor 
periclitate practicate pretutindeni? 


7. La limită, această stare duce, prin paradox, la 
crearea nesiguranţei generale, la îngrădirea iniţiativelor 
individuale, la apariţia spiritului de funcţie socială şi la 
dispariţia celui de întreprindere. 

Intervenţia factorului politic, ca să modifice raporturile 
juridice existente şi să scutească de îndeplinirea 
obligaţiilor liber  consimţite, duce la nesiguranța 
tranzacţiilor. 

Am văzut cit e de strinsă legătura între dezvoltarea 
capitalismului şi constituirea unei ordine civile, deosebită 
de cea politică. Statul jandarm nici nu avea altă funcţie, 
decit aceea de a fi gardianul şi apărătorul ordinei private, 
stat distribuitor al dreptăţii fiecăruia, garant al 
convențiilor liber consimţite între părţi. Numai cind 
întreprinzătorul e sigur că marfa nu îi va fi confiscată, o 
produce şi bancherul nu împrumută decit atunci cind ştie 
că debitorul îşi va tine angajamentul. 

Rezultatul intervenţiei statului, al tulburării distincţiei 
dintre ordinea publică şi privată, luarea în cunoştinţă prin 
cele petrecute în timpul războiului, că ordinea privată nu 
e decit «toleranţă» a celei publice şi la discreţia ei, a dat, 
sub acest raport, capitalismului o lovitură de moarte. 
Cascada monedelor europene, trecerea cu buretele 
peste datorii formal recunoscute, subtilizarea activelor 


mobiliare prin această prăbuşire etc. au fost tot atitea 
învăţăminte pentru posesorii de fonduri solicitaţi de cei 
în nevoie, să nu mai acorde credite. 

Rezultatul e — cum am spus — o întoarcere la 
tendinţele primitive de  tezaurizare. O neîncredere 
generală, pe care, după Keynes, care o semnala încă din 
1920, o constată toţi experţii, legitimează un refuz de 
investiţii, o menţinere a disponibilităţilor în forme cît mai 
flotante, gata să zboare după o piaţă pe alta, la cea dintii 
adiere a îndoielii. Faptul e peste măsură de grav, pentru 
că el înseamnă o sustragere a banului din funcția lui 
capitalistă. Un refuz de a se întrebuința în producţia de 
bunuri, cu scopul de a se reproduce, oricît de mari 
dobiînzi i s-ar oferi. Se dovedeşte astfel că, dintre cele 
două elemente ce intră în remuneraţia capitalului, riscul 
şi dobinda, mărimea acestuia nu intră în consideraţie 
decît în măsura în care riscul nu e exorbitant. 

Speculaţia încetează astfel de a fi o canalizare a 
prevederilor raţionale de cîştig. Ea redevine acel joc 
primejdios cu cît sfera de activitate bursieră e mai mare. 


8. Toate aceste stări de lucruri împiedică, în ultimă 
analiză, funcționarea mecanismului normal de adaptare 
al cererii şi al ofertei, al producţiei cu consumaţia, prin 
mecanismul variațiilor de prețuri. 

Ştim deja în ce constă acest sistem. 

Funcționarea acestui mecanism e împiedicată, în 
primul rînd, prin coalitia concurentilor periclitaţi, care 
fixează preţuri artificiale, lăsîndu-se impresionați de 
aceste preţuri pe care ei le impun, ca şi cum ar oglindi 
echilibrul pieţii şi împiedica, prin aceasta, lichidarea 
producătorilor supranumerari şi neadaptabili, fapt care 
are drept rezultat o agravare şi o perpetuare a crizei, ori 
de cîte ori se naşte. Cazul clasic. 

Al doilea procedeu este intrebuințarea organizației de 
credit, care, în loc să finanţeze producţia, finanţează 
stocajul, spre a menţine preţurile şi a putea produce mai 


departe, ceea ce are de urmare, bineînţeles, o nouă 
creştere a stocurilor ş.a.m.d., pînă în momentul în care 
organizaţia de credit nu mai poate face faţă cerinţelor şi 
obligaţia lichidării ameninţă să dea de rîpă fie organizaţia 
bancară, fie ansamblul întreprinzătorilor coalizaţi ca să 
stocheze produsele lor. Cazul poorului canadian sau al 
farm-board relief-ului american, de pildă. 

Se recurge, atunci, la un al treilea procedeu, aruncarea 
pagubelor asupra colectivității, prin intimidarea statului, 
care recurge la o inflaţie deghizată sau la un impozit — 
ceea ce e cam tot una — pentru salvarea lor. 

Cazul noii corporaţii americane de credit, care a luat 
fiinţă de curînd. Şi cazul finanţării conversiunii de la noi. 

Tot în această direcţie trebuiesc permanent pomenite 
încercările de stabilizare a vieţii economice de tot felul: 
dolarul dirijat, stabilitatea preţurilor şi — îmi pare rău că 
nu pot demonstra aci faptul — chiar şi «stabilizarea 
monetară» prin mijloace artificiale. Toate aceste 
mecanisme vădesc, în fapt, o depăşire a punctului de 
vedere capitalist şi o luare în considerare a intereselor 
generale ale vieţii economice, cu totul pe alte temeiuri 
decit acelea ce izvorăsc din tendinţa de cîştig a 
întreprinderilor private. 

In sfîrşit, tot aci ar trebui pomenite mijloacele de 
împiedicare a lichidării creanţelor internaţionale, care 
alcătuiesc astăzi o adevărată doctrină neomercantilistă. 
Acestui protecţionism i se pot atribui, pe drept, multe din 
dificultăţile problemei reparațiilor. 


Restrîngerile  debuşeurilor, scăderea productivităţii, 
scăderea spiritului întreprinzător, creşterea nesiguranţei, 
împiedicarea funcționării mecanismului normal de 
adaptare, sustragerea capitalului din funcțiunea lui 
industrială sunt tot atîtea împrejurări defavorabile 
dezvoltării normale a capitalismului. Ele nu sunt 
împrejurări accidentale, trecătoare, ci expresia unor 
tendințe care dăinuiesc şi se accentuează tot mai mult în 


viaţa economică a vremii, cu toate protestările 
experţilor. 

Cu toate învinuirile ce li se aduc, aceştia par totuşi a fi 
mai lucizi decit se crede, întrucît ei cer: unii, abolirea 
prohibiţiilor vamale; alţii, o redistribuire a aurului; alţii, o 
inflaţie generalizată; alții, o suprimare a plăţii 
reparațiilor; alţii, o înlesnire a lichidării; alţii, o dezvoltare 
a bazei agricole a statelor industriale pe temei 
protecţionist; alţii, o industrializare a statelor agricole; 
alţii, o revenire a siguranţei; alţii cer comprimarea 
preţurilor prin raţionalizare şi scăderea salariilor; alţii, 
dimpotrivă, cer scăderea orelor de muncă. 

Caracteristica tuturor acestor soluţii este parțialitatea. 

Fiecare priveşte cîte unul din aspectele crizei — 
adeseori interesat — şi adoptarea lor tinde, prin 
reacțiune, să dezlănţuie noi forţe de dezechilibru, întrucît 
propun drept soluţii tocmai aceea ce pentru alţii trebuie 
privit drept cauze ale crizei. 

lată cîteva exemple: 

Inflația generalizată: teza englezească, azi la modă. 
Părăsirea etalonului aur şi a raportului normal de 
convertibilitate. Dar alţii văd tocmai în inflaţia de credit 
una din cauzele crizei: teza franceză. 

Protecționismul agricol al statelor industrializate 
sporeşte supraproducţia agricolă, cauză iniţială a crizei: 
teza noastră, a statelor din Sud-Estul Europei. 
Industrializarea statelor agricole scumpeşte costul de 
producţie, atunci cînd scumpirea lui, prin investiţie, e una 
din cauzele principale ale crizei: teza statelor industriale 
exportatoare de mărfuri. 

Raţionalizarea productiei îngăduie comprimarea 
prețului de cost: teza patronilor. Generalizarea ei duce la 
o restricţie a pieții, prin restrîngerea puterii de 
cumpărare a populației muncitoare: teza muncitorilor. 

Urcarea salariilor şi restringerea orelor de muncă 
scumpeşte costul de producţie: teza patronilor. Scăderea 
salariilor şi urcarea orelor de muncă duce la restrîingerea 


pieţii: teza muncitorilor. 

Se pare că plutim în desăvirşită anarhie. 

Nu avem pretenţia să reedităm aci un sistem de 
contradicții economice ale vremii. Ci, mai curînd să dăm 
la iveală temeiul lor. 

Izvorul acestei contradicții stă în anarhia organizației 
sociale. Structura intereselor economice a ajuns atit de 
inextricabilă, încît antagonismele ţişnesc la fiecare pas. 
Şi planul pe care se construiesc toate aceste 
antagonisme este următorul. Fiecare teză are în vedere 
interesul şi poziţia fiecărei părţi interesate, privirea 
problemei din punct de vedere al totalității, al 
ansamblului vieţii economice. E aci, în formularea însăşi 
a problemelor economice, o depăşire a punctului de 
vedere capitalist, pentru care problemele nu au voie să 
fie formulate decit din punctul de vedere parţial al 
întreprinzătorilor. 

Cu adîncimea care-i caracterizează  cugetarea, 
profesorul Rist încheie un articol din «Revue d'Economie 
Politique» de astă vară cu fraza: «Sau interesul individual 
va ajunge să-şi dea seama de existența unui interes 
general al intereselor individuale, şi va renunţa la politica 
de protecţie şi de intervenţii, revenind la jocul normal al 
elementelor antagoniste, sau ceasul acestei organizaţii 
va fi sunat» — (citez din memorie). 

În faţa unei asemenea declaraţii, stranii prin 
luciditatea şi, în acelaşi timp, prin curiozitatea ei, rămii 
într-adevăr surprins! Aşadar, «interesul general al 
intereselor individuale», singur, ar putea miîntui 
capitalismul, după spusele unui reprezentant al unui 
institut de emisiune, cel mai bogat în aur din Europa! 
Straniu. 

Interesul general al interesului individual e o 
contradictie în adiecto”. Căci, ce altceva a dus la 
împiedicarea lichidării, decît acest interes general al 
intereselor individuale ale producătorilor, trustul? Şi cine 
împinge statele să asaneze pe faliţi? Acelaşi interes 


general, de bună seamă. 

Dacă aceasta e singura soluție, atunci, în fapt, 
capitalismul a trăit. În ziua în care un întreprinzător va 
refuza să cumpere marfa unde o găseşte mai ieftin, sub 
cuvînt că vinzătorul aparţine altui sistem politic, sau va 
refuza credite cuiva pentru alt motiv decit că nu are 
siguranţa recuperării, capitalismul va fi fost. 

Prin firea lui, capitalismul nu poate lupta împotriva 
acestui interes general, decit într-un fel: sacrificindu-se! 
Căci sacrificiu însemnează şi refuzul de a cumpăra marfa 
ieftină de unde este, şi refuzul de a împrumuta bani 
concurentului ca să-şi constituie o industrie proprie. 

Organizaţia economică a capitalismului pare astfel 
sortită irosirei între autoasasinat, dacă îşi îndeplineşte 
misiunea, şi paralizie, dacă nu şi-o împlineşte. 

De fapt, opoziția aceasta de interese: individualism — 
colectivism, interes individual şi interes general, privită 
în planul posibilităților omeneşti de dezlegare, are un 
caracter relativ factice. 

Antagonismul izvorăşte, de fapt, de mai adînc, dintr-o 
contradicţie între sistemul de producție în comun, impus 
de organizația atelierelor, de exigenţele  tehnicei 
mecanice şi sistemul de distribuție care a rămas 
individual, întemeiat pe proprietatea privată; dintre 
contradicția între mulţimea intereselor implicate în orice 
activitate productivă şi unicitatea interesului care 
comandă azi — egoist — organizarea acestei activităti. 

Cu cit aceste interese colective sunt mai grave, cu atit 
statul, care e reprezentantul lor, e ispitit să intervină, să 
le apere împotriva capitalistului. Cu cît puterea acestuia 
e mai mare, cu atit conflictul va fi mai acut. De 
falimentul unei brutării cine se interesează? Dar cînd 
brutarii coalizaţi ameninţă cu greva generală, care stat 
ar rămîne cu braţele încrucişate şi nu care stat, dar care 
municipalitate? Exemplul acesta cred că face să apară cît 
se poate de bine la iveală rădăcina antagonismului. 

Mult trimbițata armonie a interesului individual cu cel 


general, care stă la baza teoriilor lui Smith, are oarecare 
sens în perioadele de prosperitate. Într-adevăr, în aceste 
perioade, în care produsul social total creşte, crescînd 
nivelul general al vieţii, salariile reale, muncitorul e 
mulţumit că viaţa lui devine mai bună şi se preocupă mai 
puţin de cîştigul patronului. Statisticile arată, într-adevăr, 
că în aceste perioade conflictele de muncă scad. De 
îndată însă ce depresiunea economică apare, şi cu ea 
scăderea produsului social, apar şi antagonismele 
economice şi, cu ele, preocupările de justiţie mai 
echitabilă a acestui produs. E aci un paralelism 
remarcabil între tendințele de regulare organică rațională 
a vieții economice şi perioadele de criză îndelungată, 
după cum, dimpotrivă, există un paralelism analog între 
tendințele de libertate economică şi perioadele de 
prosperitate. 

Arătarea că starea forţelor economice tinde către o 
limitare a tendinței de lungă durată ne arată încotro 
merg şi formele de organizaţie economică. 


Caracterizarea economică a 
comunismului. Comunism 
economic şi comunism politic 


Comunismul se dezvoltă pe două planuri ale realităţii 
sociale. (De curînd, s-ar putea spune pe trei.) El e, mai 
întîi, o doctrină politică. Apoi, cată a fi o formă de viaţă 
economică şi, în sfirşit, de la o vreme, s-a răspîndit 
credinţa că ar putea fi vorba şi de un nou sens al vieţii 
omeneşti, de un sens ideal etic, de un om nou, de un nou 
suflet. 

Să examinăm ce sunt aceste lucruri. 

Comunismul este, precum ştie toată lumea, o formă de 
ideologie şi de organizaţie politică socialistă. Cel puţin 
după pretenţii. Rădăcinile lui istorice sunt trei: doctrina 


economică marxistă, tendinţa etico-politică a 
anarhismului revoluţionar şi mişcarea sindicalistă. 

Caracteristica esențială a comunismului printre 
doctrinele socialiste este primatul revoluţiei politice 
asupra celei sociale, considerarea celei dintii ca mijloc de 
realizare a celei din urmă. Cu alte cuvinte, comunismul e 
doctrina care urmăreşte întrebuinţarea forței politice a 
proletariatului pentru cucerirea puterii politice a statului, 
pentru ca, odată stăpîn pe stat, proletariatul să-l 
întrebuințeze, la rîndul său pentru realizarea idealului 
economic al socialismului. 

Aci, o primă deosebire de ortodoxia marxistă, pentru 
care revoluția politică nu e decît urmarea celei sociale, 
momentul decisiv în care proletariatul muncitoresc va fi 
adus, prin forţa lucrurilor, să ia în stăpînire puterea 
politică în locul burgheziei dispărute ca clasă, în 
catastrofa inevitabilă a ordinei capitaliste. 

In ce constă şi cum se-nfăptuieşte revoluţia socială 
pentru ortodoxia marxistă? Ea constă în adaptarea 
sistemului de distribuţie, de împărţire a bunurilor în 
societate, la sistemul modern de producţie a acestor 
bunuri. Adaptarea aceasta se va produce de la sine, 
fatal, în chip inevitabil, capitalismul dînd naştere din 
sine, dialectic, formelor care îl vor depăşi, negindu-l. 

Intr-adevăr, ceea ce caracterizează economia 
capitalistă este coexistenţa antagonistă a unui sistem de 
distribuţie individualist, întemeiat pe proprietatea 
privată, cu un sistem de producţie colectivist, impus de 
dezvoltarea tehnicei mecanice. Şi, cum formele vieţii 
sociale — printre care se numără şi forma de distribuţie 
— atirnă, în ultimă analiză, pentru marxism, de 
raporturile de producţie impuse de forma specială a 
tehnicei care precumpăneşte în societate, se înţelege că 
între sistemul de producţie şi cel de distribuţie se iscă un 
conflict cronic, care merge accentuîndu-se, accentuînd în 
acelaşi timp  antagonismele de clasă, exacerbarea 
acestor antagonisme dînd naştere, prin crize succesive 


tot mai grave, catastrofei finale, în care oamenii vor avea 
de ales între imposibilitatea de a mai produce şi 
necesitatea de a schimba sistemul de distribuţie. 

E aci, pentru marxismul ortodox, un proces economic 
firesc, dialectic, care nu poate fi provocat politiceşte. 
Singura posibilitate a proletariatului e să înlesnească 
mersul firesc al istoriei, împiedicînd stavilele ce i s-ar 
putea pune-n cale-ntîrziindu-l. 

Să ajute, scurtînd «durerile facerii» lumii noi. 

În concepţia marxistă ortodoxă, rezultatul revoluţiei 
politice ar trebui să fie dispariţia claselor sociale şi a 
statului, în sensul de instrument de dominație economică 
a uneia dintre aceste clase. Din funcţiune politică de 
apărare a privilegiilor, statul ar deveni o funcţiune de 
organizaţie economică a întregii colectivităţi socializate. 

Politiceşte, comunismul s-ar putea caracteriza, 
dimpotrivă, ca o dictatură de clasă. O dictatură 
provizorie, e drept, în vederea socializării încă 
nerealizate. Dar o dictatură în sensul deplin al cuvîntului. 
E totuşi, aci, numai o aparență. 

În realitate, nu e vorba de dictatura efectivă a clasei 
proletare, de un guvernămînt de opinie, aflat sub 
sugestiunea străzii, ca în cazul comunei primitive, ci de 
dictatura partidului comunist, minoritate conştientă, 
organizată, care se pretinde a fi exponentul intereselor 
acestei clase. Nu e deci vorba politiceşte în Rusia de o 
dictatură de clasă, ci de dictatura de partid în numele 
ideii de clasă. Trebuie deci cu grijă deosebit, în 
caracterizarea politică a comunismului: forţa care 
exercită dictatura politică — partidul comunist — de 
mitul pe care se sprijină — dictatura politică — şi de 
forma prin mijlocirea căreia se exercită dictatura — 
organizaţia sovietică, adică sistemul de sfaturi suprapuse 
ale diferitelor categorii de producători. 


Caracterizarea comunismului economic 


Dacă politiceşte se poate ajunge la o caracterizare 
clară a comunismului, economiceşte, lucrul este mult 
mai greu, pentru că, din momentul cuceririi puterii 
politice, comunismul şi-a schimbat de trei ori formele de 
organizaţie economică, şovăind între idealul socialist şi 
realităţile momentului. 

Idealul socialist — suprimarea exploatării omului prin 
om. 

Lucrul poate fi explicabil prin împrejurările în care s-a 
făcut preluarea puterii politice de către proletariat. Fapt 
este însă — şi trebuie recunoscută superioritatea 
sistemului politic al sovietelor — că a rămas în esenţa lui 
invariabil, cu toate adaptările pe care a trebuit să le 
sufere, asupra sistemului economic scăldat, cel puţin 
pînă acum, în apele oportunismului. 


Faza autarhiei 


În prima fază, pe care am putea-o numi faza anarhiei 
politice, fază care a urmat imediat războiului civil, 
comunismul, încrezător în  profeţiile anarhiste ale 
marxismului, care preconizase dispariţia statului îndată 
după înfăptuirea revoluţiei politice, s-a trudit să ruineze, 
pe cît a putut, ultimele rămăşiţe ale organizaţiei de stat 
ţariste. 

Economia sovietică se caracterizează, în această 
perioadă, prin încercarea de a transforma bazele 
repartiţiei în anarhia şi mizeria desăvirşită a producţiei şi, 
în fapt, prin regresiunea generală a vieţii economice 
către formele primitive de organizaţie ale gospodăriei 
ţărăneşti, autarhice, patriarhale. 

Patru măsuri mai importante ilustrează, caracteristic, 
această perioadă: 

1) exproprierea capitalului mobiliar, prin prăbuşirea 


economiei monetare şi prin iertarea datoriilor: lichidarea 
legală a raporturilor dintre debitori şi creditori; 

2) exproprierea şi trecerea pe seama statului a 
capitalului industrial, a mijloacelor de producție 
industrială; 

3) exproprierea latifundiilor şi atribuirea pămîntului, 
mai exact, luarea în stăpînire a pămîntului de către 
ţărani; 

4) raţionalizarea consumaţiei în oraşe şi organizarea 
aprovizionării lor printr-un sistem de rechiziţie — 
manumilitari? — a produselor alimentare de la ţară. 

Aci trebuie observat că, dintre cele două idei posibile 
de distribuire a mijloacelor de producţie socializate: 
ideea  etatizării, luarea lor în stăpinire de către 
organizaţia de stat, şi ideea împărțirii, adică atribuirea 
sau luarea lor în stăpinire de către cei care muncesc 
efectiv cu ele, obştiile locale de muncitori şi de ţărani, 
comunismul a urmat o politică dublă, dictată nu de 
consideraţii teoretice, ci de oportunităţile momentului, 
întrebuinţind prima metodă în ceea ce priveşte 
proprietatea industrială şi pe a doua în ce priveşte 
proprietatea agricolă. Ţăranii au rămas astfel stăpîni pe 
moşiile pe care le cotropiseră. Muncitorii, dimpotrivă, au 
fost legaţi de stat, de fabricile în care trebuiau să 
muncească. Măsura a avut un rezultat politic imediat, 
coviîrşitor, populaţia rurală fiind sustrasă, pentru un timp, 
oricărei înrîuriri ideologice contrarevoluţionare. 


Efecte 


Rezultatele economice ale acestei politici au fost însă 
nesatisfăcătoare. 

De-o parte, regresiunea generală a vieţii economice, 
dispariţia economiei de schimb, din pricina prăbuşirii 
monetare (Se ştie că, de la un punct în jos, devalorizarea 
provoacă fenomenul cunoscut al fugii în faţa monedei, 


fiecare căutînd să o evite, să o aibă în miini cît mai puţin, 
de teama deprecierii ei  repezi.);  dezorganizarea 
transporturilor; nesiguranța şi anarhia politică şi juridică; 
întoarcerea economiei la formele economiei săteşti, 
autarhice, primitive, gospodăreşti, patriarhale, peste 
care sistemul fiscal al statului se suprapune ca un sistem 
de pradă şi de jaf. 

Organizaţie asemănătoare în bună parte economiei 
medievale primitive: legarea muncitorului de la oraş de 
instrumentul de producţie, spolierea fiscală a ţăranului — 
rămas încă liber şi stăpîn —, cînd vălmaş, cînd individual 
— pe bucata de pămînt pe care-o munceşte —, de către 
organizaţia de stat, în aşteptarea legăturii lui de brazdă, 
cînd produsul rechiziţiilor nu va fi de-ajuns. 

Al doilea rezultat a fost constituirea, din rîndul 
organismului sovietic, a două regimuri sociale 
antagoniste: satul si oraşul, şi amîndouă în conflict cu 
statul. 

Unul, cum am văzut, rural, antebelic, centrat pe 
nevoile proprii ale puterei ţărăneşti, ostil statului din 
pricina rechiziţiilor necesare aprovizionării oraşelor. Altul, 
urban, industrial, mizerabil, cu utilajul în paragină, fără 
tehnicieni, fără conducători, fără pieţe de desfacere, cu 
muncitori în situaţia unor adevăraţi robi ai organizaţiei de 
stat, stăpină în fabrică. Acestea să fie rezultatele 
inevitabile ale socializării? 

În faţa mizeriei crescînde, a enervării generale şi a 
primelor simptome alarmate: răscoale ţărăneşti, greve 
antisovietice în oraşe, o destindere devenea necesară. 
Cu acelaşi oportunism realist care-l caracterizează, 
împotriva legendelor care-l fac radical şi mistic, Lenin nu 
şovăi să ia măsurile dictate de împrejurări, spre a înlesni 
această destindere. 


Faza N.E.P.-ului:: 


A doua fază, corespunzătoare restabilirii lăuntrice a 
autorităţii centrale a sovietelor sătule de experienţa 
anarhistă, precum şi a colaborării politice ruso-germane 
după tratatul de la Rapallo constituie a doua încercare a 
comunismului de a-şi statornici o politică economică 
proprie. Ea e caracterizată prin aşa-numita politică a 
N.E.P-ului, politică dominată de ideea refacerii forţelor 
producţiei ruseşti şi întemeiată, în fapt, pe colaborarea 
comunismului cu economia capitalistă — în special 
germană —, fapt pentru care a fost privită de mulţi ca un 
pas înapoi al comunismului din faţa realizării idealului 
socialist. Adevărul e, judecînd după cele ce au urmat, că 
întoarcerea la economia patriarhală era departe de a 
constitui un ideal pentru soviete. Sau, poate mai exact, 
ar fi de spus că — cu toate încercările teoretice, uneori 
ilustre, ca ale lui Ciajanov, de a funda o teorie a 
economiei ţărăneşti pe baze necapitaliste — sovietele nu 
aveau, în această perioadă, o idee lămurită despre 
sensul în care urma să fie împlinit idealul socialist. 

Ceea ce caracterizează această fază sunt: 

1) restabilirea economiei de schimb şi monetare; 

2) lăsarea în domeniul activităţii private a micului 
comerţ de aprovizionare a oraşelor; 

3) încurajarea tirgurilor; 

4) încurajarea  cooperaţiei de aprovizionare şi 
producţie; 

5) încurajarea importului de capital străin şi a 
tehnicienilor chemaţi să colaboreze la restaurarea 
economică a Rusiei. 


Efecte 


Rezultatele acestei politici au fost: este drept, o 
relativă uşurare a aprovizionării oraşelor; o atenuare a 
antagonismelor semnalate; o destindere a mizeriei 
generale. 


Dar a fost şi ridicarea micei burghezii a satelor, 
«chiaburii», sau, cum le zice pe ruseşte, cu/acii, înstăriți 
de curind, de pe urma exploatării negustoreşti a 
ţăranului, de la care cumpără marfa, spre a o vinde la 
oraş. 


Examen critic 


A doua fază a organizării economiei sovietice, 
considerată ca fază pregătitoare a socializării, ameninţa 
să se sfirşească cu reluarea ciclului de dezvoltare a 
economiei precapitaliste. 

In fapt, politica N. E. P-ului nu e o inconsecvenţă, ci 
mai curind o pocăire. Sensul ei este mai adînc. Ea 
dovedeşte — oricît ar părea de paradoxal lucrul acesta — 
o apropiere a comunismului de ortodoxia marxistă, pe 
care piatiletka** o va accentua şi mai puternic. 

Intr-adevăr, de unde în prima fază — obiecţiei clasice a 
ortodoxiei marxiste, după care socializarea nu poate 
avea sens decit într-o ţară ajunsă la apogeul dezvoltării 
industriale care a trecut deci prin capitalism, formă 
economică al cărei rost esenţial istoric a fost tocmai 
această industrializare — comunismul îi opune doctrina 
cuprinsă în faimoasa scrisoare a lui Marx către Vera 
Zasulici*”, după care, ţările în care există încă amintirea 
unei  devălmăşii primitive pot «sări» peste faza 
capitalismului şi realiza colectivizarea, înviind prin 
cooperaţie vechile forme comuniste. Din vremea N.E.P- 
ului pare a se dezvolta tot mai mult ideea că adevărata 
socializare, distribuţia socialistă nu-şi află sensul exact 
decît într-o organizaţie în care producţia însăşi a devenit 
colectivă, s-a industrializat şi ea. 


Faza piatiletkăi 


A treia fază a organizaţiei economice comuniste e 
piatiletka: planul pe cinci ani. El a fost inaugurat de 
îndată ce s-a denunţat primejdia refacerii clasei mijlocii a 
chiaburilor, baza de plecare posibilă a unei dezvoltări 
capitaliste în sînul organismului sovietic, în urma 
procesului intentat industriaşilor de la Don, acuzaţi de 
aceleaşi tendinţe contrarevoluţionare şi de exploataţie 
individualistă. 

Regimul economic al piati/etkăi poate fi caracterizat ca 
un sistem de dirijare economică totală a economiei 
naţionale, întreaga viaţă economică a societăţii trece sub 
conducerea organizaţiei de stat şi e organizată raţional, 
după un plan de ansamblu, în vederea atingerii unor 
scopuri mai dinainte hotărite de acesta. 

El comportă: 

1) o raționalizare strictă a consumației, aplicată 
deopotrivă satelor şi oraşelor, în dublu sens: al limitării şi 
al colectivizării. Cartelarea şi organizarea furnicarului 
social, a căminurilor, a cantinelor şi a distracţiilor 
comune; 

2) o organizare rațională de ansamblu a producţiei, 
fixînd contingentul fiecărei ramuri de activitate 
economică şi coordonîndu-le în vederea realizării acestor 
contingente. Organizaţie avînd ca scop imediat: sporirea 
producţiei; ca scop mai îndepărtat: industrializarea ţării 
în ritm accelerat; ca lozincă: «întrecerea statelor 
capitaliste»; ca ţel strategic: concurarea statelor 
capitaliste şi accentuarea condiţiilor cronice menite să 
accelereze catastrofa economiei acestora; ca mit: 
ridicarea nivelului de viaţă al populaţiei lăuntrice; 

3) o organizare raţională a schimbului de produse între 
diferitele ramuri de activitate economică, în vederea 
aprovizionării fiecăruia cu mijloacele de producţie 
necesare, îndeplinirea programului său; 

4) o distribuție organizată, nu atit în vederea împărţirii 
omogene a produsului social al muncii între toate 
categoriile de producători, cît în vederea aprovizionării 


muncitorilor cu cele strict necesare existenţei lor, şi mai 
ales a stimulării şi a punerii lor în situaţia să-şi 
împlinească cu cît mai mult zel funcţia socială ce li s-a 
încredinţat: salarii diferenţiale, premii pentru 
colectivităţile care se disting etc. 

Nu voi reproduce aci cifrele care să ilustreze şansele 
de realizare a acestui plan. Cercetarea noastră se 
menţine, precum aţi băgat de seamă, exclusiv în 
domeniul morfologic al formelor de viaţă economică, 
pentru care cifrele nu au sens decit în măsura în care 
tragem din ele informaţii descriptive şi calitative. 
Interesul nostru pentru piatiletkă n-ar scădea cituşi de 
puţin dacă nu şi-ar ajunge, în timpul voit, nivelul de 
producţie dinainte hotărît. Aceasta ar putea duce la o 
modificare a planului, dar ea nu implică cu necesitate o 
schimbare a sistemului, care singur ne interesează aici. 

Mai mult, ar însemna, desigur, faptul dacă, pentru a-l 
atinge, comunismul ar recurge la acordarea salariilor 
diferenţiale, menite să stimuleze interesul individual, în 
domeniile rămase înapoiate sau dacă recurge, 
dimpotrivă, la stimularea acestui interes pe altă cale: 
terorizind factorii răspunzători de obţinerea 
contingentului, care, la rîndul lor, terorizează subalternii 
lor ş.a.m.d. Ştiţi, povestea cu pircălabul care bate pe 
ispravnic şi a ispravnicului care bate pe ţăran de frica 
vornicului, care ar putea destitui pe pircălab, şi a 
domnului, care ar putea reteza capul vornicului. 
Deosebirea, aci, ar fi esenţială. Căci, în primul caz avem 
de-a face cu un raport de producţie capitalist, pe cînd în 
celălalt rămîne obicinuitul nostru raport feudal de 
producţie. 

Se pare că, sub acest raport, trecerea de la moara de 
vînt la cea cu aburi nu a schimbat, în Rusia, prea mult 
raporturile de producţie. 

Dar să lăsăm deocamdată această săgeată trasă dintr- 
o parte şi să punem făţiş problema semnificației 
organizaţiei economice a economiei sovietice în perioada 


piatiletkăi. 


Examenul sociologic 


Să examinăm, mai întîi, sensul piatiletkăi pentru 
comunismul însuşi. Raportat la tendinţele de socializare 
care alcătuiesc, fără îndoială, țelul final al politicei 
economice comuniste, care e, precum am văzut, 
«realizarea revoluției sociale cu ajutorul revoluţiei 
politice», adică a statului  încăput pe mîinile 
proletariatului conştient, piatiletka nu-i decit o formă 
pregătitoare. 

In oraşe, ea amorsează numai opera de colectivizare a 
consumaţiei prin tendinţele spontane ale locuinţelor în 
comun, ale cantinelor, ale spectacolelor colective. 

Pînă la ce punct va merge această operă de 
colectivizare? In ce măsură va reuşi ea să refacă, la 
scară orăşenească, din totalul muncitorilor unei fabrici 
sau ramuri de industrie, o comunitate totală de viaţă, 
care, nu numai să producă, dar să şi trăiască în comun, 
aşa cum trăiesc comunităţile naturale ale familii 
ţărăneşti sau ale clanurilor străvechi în cunoscutele 
casae longoe adăposturi ale clanului întreg; în ce măsură 
omul va accepta severa disciplină a ciorbei negre şi 
măsurile de intrare în serie, care să facă din viaţă o 
cazarmă, ca la Sparta sau ca în Republica lui Platon — e 
o problemă, repet, pe care comunismul nu a rezolvat-o 
încă. 

A amorsat, ici, colo, unele experienţe de furnicar, în 
genul celor de care v-am vorbit. Ideologic, idealul unui 
Lunaciarski — şi poate şi al lui Marx — pare a fi altul: 
liberarea individului lăuntric tocmai prin eliberarea lui de 
sub tirania maşinei. 

Cînd se vorbeşte de binefacerile individualismului 
francez sau atenian, se uită-ntotdeauna că e vorba deo 
stare a cîtorva, foarte puţini, obţinută, în ultimul caz, pe 


truda sclavilor, în primul rînd, pe truda salariaţilor 
coboriţi ei aproape în starea animalelor de povară. S-ar 
putea, deci, ca idealul socialist să ne realizeze, sub acest 
raport, o surpriză. Inlocuirea sclavului-om prin maşină şi 
liberarea «omului» — dar a oricărui om — de primatul 
economicului, prin asigurarea unei distribuții omogene a 
produsului social al acestora, prin stat. 

E numai o ipoteză de natură să ne-ndemne să nu 
judecăm pripit tendinţele unui sistem încă neactualizate. 
E poate o utopie. Faptul adevărat e că, pînă astăzi, 
comunismul, din acest punct de vedere, dibuieşte. Și 
dibuieşte mai ales în direcţia cealaltă. A furnicarului. 

A înlocuirii principiului extinderii nelimitate a nevoilor 
cu un principiu de statornicie a nivelului de viaţă, punînd 
la dispoziţia fiecăruia minimumul de existenţă necesar 
susţinerii sale în raport cu însărcinarea ce o are: 
muncitor, artist, savant. Ea e o întoarcere vădită la 
principiul medieval al trăirii în conformitate cu starea sa, 
una din piîrghiile fundamentale ale acelui ev mediu care 
era departe de-a diviniza pe om, jertfindu-i totul. 

La ţară, dimpotrivă, piati/etka introduce o idee cu totul 
nouă despre socializare. O idee care, în fapt, însemnează 
ruperea definitivă de naroanici, de acei poporanişti care 
preconizau socializarea prin întoarcerea la mir. O idee 
care renunţă la socializare în sensul unei stăpiniri 
devălmaşe, unită cu o exploataţie întreprinsă în 
gospodării familiale individuale, care ar necesita o 
distribuire periodică a acestui sol pe familie, pe tot ce se 
leagă de ea, dezmembrarea, mai curînd sau mai tîrziu, a 
devălmăşiei. 

Ideea nouă a socializării la sate e întemeiată pe 
introducerea mijloacelor de producţie colective, pe 
transformarea satelor dintr-un şir de gospodării naturale 
într-adevărate fabrici de cereale şi, în mai mult decit 
nişte fabrici, care nu sunt decit colectivităţi de producţie, 
în nişte adevărate gospodării colective, colhozuri, unităţi 
de producţie, de distribuţie şi de consum, mari cît satul. 


Acesta este sensul real — din punct de vedere sovietic — 
al industrializării agriculturii, al fabricei de cereale şi al 
corelatului ei: colhozul. 

Atingem aci înţelesul esenţial al piatiletkăi pentru 
economia comunistă. Ea însemnează încercarea — de 
data asta, hotărită — a sovietelor de a se pune de acord 
cu ortodoxia marxistă. Căci, care era nodul controversei? 
Pretenţia realizării revoluţiei sociale, sărind peste faza 
industrializării, pretenţie care a caracterizat faza 
agrariană a comunismului. Am semnalat, în politica 
N.E.P-ului, un început de pocăire. Piatiletka consumă 
această pocăire. 

Sub acest raport, piati/etka tinde să refacă în grabă, cu 
maximum de acceleraţie posibilă (durata e, de fapt, lucru 
secundar, faptul importă!), dacă se poate, cu un ritm 
superior chiar celui american, drumul industrializării 
parcurs de statele occidentale. 

Statul sovietic, substituindu-se în Răsărit forţelor 
capitaliste, care şi-au îndeplinit în Apus această misiune, 
şi-a asumat sarcina industrializării Rusiei într-o generaţie, 
preluînd asupra sa moştenirea esenţială, testamentul 
politic al lui Petru cel Mare. 

Psihologiceşte, ethosul economiei sovietice prezintă 
multe analogii cu economia de război a statelor 
capitaliste. A capitalismului, intrat el însuşi în domeniul 
economiei planate, a cărui principală formă economică e 
fordismul. 

E astăzi aproape un an, zi de zi, de cînd un tînăr 
inginer semnala cu mult curaj intelectual, chiar de la 
această tribună, analogia aceasta a structurii economice 
sovietice în perioada piatiletkăi cu structura ultimelor 
forme gigantice ale capitalismului: fordismul. Analogia a 
prins, şi de atunci încoace, unii şi alţii, de mai jos şi de 
mai sus, au încercat să  desluşească în ideea 
capitalismului de stat trăsăturile fundamentale comune 
acestor sisteme. 

Este termenul capitalism de stat un termen adecvat în 


circumstanţă. În analiza în care am supus noţiunea de 
capitalism în prima parte a acestei conferinţe, am arătat 
care sunt trăsăturile lui esenţiale: 1) acumularea 
plusvalorii realizată de muncitorii industriali, cîştigul de 
bani, rezultat de exploatarea muncitorului de stăpînul 
mijloacelor de producţie care-i închiriază munca, şi 2) 
caracterul contractual al relaţiilor dintre patron şi 
muncitor, care dă puterii de muncă un caracter de marfa, 
răpindu-i orice drept asupra produsului imediat al muncii, 
înlocuindu-l prin salar. 

Am arătat, de asemeni, condiţiile esenţiale de 
existenţă a acestei forme: 1) necontenitul progres tehnic; 
2) extensiunea  debuşeurilor; 3) raționalismul; 4) 
siguranţa juridică; 5) spiritul de întreprindere, de 
concurenţă. 

Orice sistem economic se caracterizează, precum ştim, 
prin trei elemente: 

1) ethosul, mentalitatea; 

2) tehnica; 

3) organizaţia raporturilor de producţie. 

Cum se comportă, sub acest raport, comunismul faţă 
de formele mari de capitalism? 

Tehnic, lucrul e lesne de văzut, în măsura în care 
urmăreşte industrializarea, nici o diferenţă între ele. 
Acelaşi țel; creşterea productivității materiale. 
Deosebirea n-ar putea începe decît cu întrebarea: scopul 
creşterii acestei productivității, care e, subiectiv, o 
problemă de ethos, obiectiv, o problemă de organizare 
economică. 

Dominantele mentalității economice sovietice în 
perioada piatiletkăi sunt departe de a fi în contradicție cu 
mentalitatea economică capitalistă. Să precizăm. 

Mai întîi, scopul nemijlocit al piatiletkăi: «creşterea 
producţiei în toate ramurile industriale» este limpede 
capitalist. Ea trădează acea ideologie a prosperității în 
care am văzut că s-a născut capitalismul, care-l 
alimentează şi din lipsa căruia moare. Lozinca piatiletkăi: 


«întrecerea statelor capitaliste» vădeşte spiritul de 
concurenţă, de întrecere specific capitalist, la nivelul 
economiei de stat, e drept; dar, de cînd trăim în vremea 
concernurilor, a integrărilor uriaşe de industrii, nu ne mai 
miră raţionalizarea mai multor întreprinderi, în aşa fel 
încît în concurenţă lupta să se dea nu între elemente, ci 
între «ansambluri». 

Salariile diferenţiale, premiile atribuite întreprinderilor 
care se disting, reamintesc, de asemeni, de aproape 
remuneraţiile capitaliste, cu alt nume: prime şi 
gratificaţii. Acordarea lor în natură şi pe unităţi mai mari 
nu schimbă caracterul lor. Şi, corelativ, aceeaşi 
severitate pentru cei ce nu produc îndeajuns. Eliminarea. 
Scoaterea de la cartelă. Şi uneori, sub încercarea de 
«sabotaj»: executarea. 

Scopul strategic al piatiletkăi: ruinarea economiei 
capitaliste. 

Urmărirea intenţionată a ruinării concurentului e, de 
asemenea, un scop strategic capitalist. Că urmăresc s-o 
fac, în nădejdea extinderii şi unificării pieţii, a dominaţiei 
sistemului meu, a stabilităţii economice? 

Dar ce dumping capitalist urmăreşte alt scop? Nu sunt 
nici două săptămîni de cînd la Asociaţia Economiştilor 
cineva denunța, la originea crizei actuale, 
industrializarea rapidă a Americii. Că Rusia — spre 
deosebire de Indii, care au refuzat s-o facă — a luat 
armele capitalismului ca să-l biruie, e evident. 

Jelul final, mitul piatiletkăi: ridicarea nivelului de viaţă. 
Doamne, dar aceasta este — ca mit — țelul oricărei 
producții! El nu este scop nemijlocit pentru oricare 
producție, pentru orişicare sistem. Dar scop final este, 
desigur, deopotrivă, şi într-un caz, şi într-altul. 

Caracteristica esențială a capitalismului, sub acest 
raport, este, cum observă Sombart, disocierea scopului 
obiectiv al producției de scopul individual al 
producătorului, care e întreprinderea, cîştigul. E, sub 
acest raport, vreo deosebire? Înlătură sistemul sovietic 


cîştigul întreprinzătorului? Întreprinzător care, în cazul 
său, e statul? În sensul tehnic al cuvîntului, vorbesc de 
acumularea plusvalorii? 

Vom vedea îndată, trecînd la analiza organizaţiei. 

Din punct de vedere al ridicării nivelului de viaţă, 
există forme de capitaluri, cum e fordismul, care fac din 
el nu numai scopul final, ci chiar şi un scop mai apropiat, 
un intermediar, un mijloc pentru extinderea debuşeurilor 
necesare funcţionării sistemului. 


Ajungem aci la unul din momentele cele mai 
interesante ale cercetării. Comparaţia organizaţiei 
sovietice cu cea neocapitalistă. 

Două fapte caracterizează raporturile de producţie 
capitaliste. Le ştim: 

1) acumularea de profit, de plusvaloare; 

2) considerarea muncii omeneşti ca marfa. 

Care e, sub acest raport, starea economiei comuniste? 

Din capul locului, o deosebire. Acumularea plusvalorii 
are> m statele capitaliste, forma cîştigului de bani. 

Cum se comportă, sub acest raport, economia 
sovietică? Scopul producţiei nu îl formează, pentru statul 
întreprinzător, acest cîştig. Dacă ar fi să interpretăm 
strict definiţia dată de Sombart, deosebirea ar fi 
esenţială. Cu totul altfel apare chestiunea dacă, părăsind 
planul bănesc, privim — prin prisma substratului marxist 
al teoriei sombartiene — şi-n loc să vorbim de cîştig 
bănesc vorbim de acumularea plusvaloarei. Intr-adevăr, 
esenţa, cîştigul bănesc al capitalistului stă, pentru Marx, 
în exploatarea muncitorului, în faptul că valoarea 
salariului ce se plăteşte acestuia este inferioară valorii 
mărfurilor produse de muncitor acestuia. 

Într-o minuțioasă analiză marxistă a economiei 
sovietice, în care a căutat cu grijă semnificaţia fiecărui 
element de producţie, sindicalistul francez din şcoala lui 
Valois — Lucien Laurat — a arătat că economia sovietică 
nu a înlăturat acumularea plusvaloarei (suprimare care 


trebuie să fie scopul esenţial al socializării), ci numai a 
etatizat-o. În schema pe care o prezintă el, se vede bine 
că nu e vorba de-a dreptul de un cîştig bănesc, ci de o 
simplă neechivalenţă de ore de muncă de valoarea 
produselor furnizate statului de muncitori şi a celor ce li 
se  furnizează-n schimb. Atît. Numai că această 
acumulare nu cade în domeniul privat. Ci este acumulată 
direct de către stat şi întrebuințată de el conform 
planului, în noi investiţii productive. Esenţa regimului 
social al piatiletkăi ar consta în această exploatare de un 
gen nou a muncitorului de către colectivitatea substituită 
capitalistului. 

Din acest punct de vedere, economia sovietică poate fi 
privită ca un trust naţional vertical şi caracterizată ca un 
capitalism de stat. 

Astfel privită — în termeni marxişti —, s-ar putea 
spune că nu numai forma valorii e deosebită, ci şi sensul 
însuşi al acumulării, întrucît o exploatare a colectivităţii 
— din care noi înşine facem parte — este cu totul altceva 
decît o exploatare a cîtorva asupra celor mulţi. E ca şi 
cum ne-am impune noi înşine o îndatorire de restricţie a 
consumaţiei şi un surplus de activitate. Un fel de post 
voluntar şi de efort eroic, pentru o cauză pe care mi-am 
ales-o singur. 

Reţineţi însă, vă rog, acest fapt esenţial: constatarea 
existenței actuale a exploatării de stat în Rusia Sovietică! 

Acum, să ne reamintim — şi e scopul pentru care am 
insistat la început asupra formei politice a comunismului 
— cine e stăpiînul organizaţiei de stat a Rusiei Sovietice. 
Este acest stat o emanaţie democratică a clasei 
muncitoare? Nu. Este vorba de stăpînirea unei minorităţi 
conştiente asupra statului, reprezentată de organele de 
conducere ale partidului comunist. 

Conducerea exploataţiilor nu o au sovietele locale ale 
exploataţiilor, cum s-a crezut un moment, în urma 
declaraţiilor lui Stalin la penultimul congres general al 
partidului“, ci secretarii generali şi locali ai celulelor 


partidului comunist, care instalează în posturile de 
încredere oamenii lui, cum s-a hotărît la cel din urmă. 

O vastă politicianizare a aparatului economic are loc. O 
recontopire a forţei politice cu forţa economică. O putere 
discreţionară a administraţiei asupra administranţilor săi. 
Ca altă formă socială a economiei decît feudalismul. 

In dosul ideologiei şi al etichetei comuniste, la ce 
asistăm în Rusia Sovietică? La un  autocratism 
administrativ pus în slujba industrializării, în genul 
cunoscutelor «sate ale lui Potiomkin». Formă de 
organizaţie care a făcut pe Buharin, unul din şefii 
opoziţiei de dreapta, să proclame — la un congres unde 
viza hipertrofia birocratică a organizaţiei economice a 
sovietelor — existenţa a trei forme de organizaţie 
socială:  matriarhatul, patriarhatul şi... secretariatul! 
Troțki, şeful opoziţiei de stînga, caracterizează şi mai 
limpede tendinţa, vorbind de apariția unei noi burghezii, 
birocratice! 

Socotesc că Troțki nu are dreptate. Secretariatul, adică 
dominaţia economică prin faptul ocupării unei funcţii 
administrative, nu e o formă de burghezie. Nu e vorba de 
o acumulare liberă de valori transmisibile. Ci un sistem 
feudal analog boieriei de funcţii. Sistem caracteristic şi 
astăzi statelor agrare — pentru care ocuparea unei 
funcţii dă titularului iluzia de a fi proprietarul ei şi de a 
beneficia personal de roadele ei. Peste muntele 
«realizărilor»  piatiletkăi multiplicate în roşu pentru 
graniţe, caricaturile «lIzvestiei», rubrica faptelor diverse 
flutură spectrul caragialesc — nu te supăra, domnule 
Comarnescu” — al Revizorului lui Gogol. 

Acesta-i faptul. 


S-ar părea că trebuie totuşi să existe o deosebire, căci 
unul este un sistem economic deschis, în care 
acumularea capitalului se rulează indefinit, în care intră 
printre mobile riscul, aventura, în vreme ce celălalt e un 
sistem complet raţionalizat, pe toate treptele producţiei. 


Teoretic, fireşte că trebuie să convenim aceasta. 
Numai că astăzi, în măsura în care capitalismul s-a 
raţionalizat, a luat cunoştinţă de procesele lui proprii, a 
căzut el însuşi victima antagonismului spiritual care-l 
constituie între rațiune şi aventură. Pe măsură ce pieţele 
s-au definit, a scăzut acea funcţie specifică a 
capitalismului de care am vorbit, a definirii pieţii în urma 
operaţiilor economice. Azi toate industriile mari, 
cartelate, lucrează fără risc economic propriu-zis, ci 
numai cu riscul tehnic. Şi nu auzim vorbindu-se de tot 
felul de stabilizări: de monedă dirijată, de dolar variabil, 
de fixare a preţurilor, a schimbului, a afacerilor, a 
creditului, a comerţului exterior, a devizelor etc., care nu 
au alt scop decît sa sustragă afacerile riscurilor de tot 
felul? Ce e practica asigurărilor, altceva decit un 
simptom de fugă din faţa aventurii? 

Psihologiceşte vorbind, spiritul de întreprindere, de risc 
şi aventură e azi mult mai activ în Rusia ca în toate 
statele capitaliste. Şi el însufleţeşte, fără să vrea, pe 
mulţi dintre apologeţii piati/etkăi de la noi care fac, ca dr. 
Jourdains$, capitalism fără sa ştie! 

Nu e nici măcar caracterul profetic al comunismului 
care sa nu-şi găsească în capitalism un corelat (saint- 
simonist) în mistica producției şi în misionarismul social 
al producătorului, la Ford, de pildă. Ideea aceasta, că 
producînd lucrezi pentru binele omenirii întregi şi că nu 
eşti decit un modest funcţionar investit cu o misiune 
colectivă, are mari analogii cu perspectiva pedagogică 
sub care comunismul obişnuieşte să-şi justifice cererea 
de încadrare maximă a forţelor unei generaţii sacrificate 
în misiunea de a pregăti fericirea celor viitoare. 

Vedem bine că, sub acest raport, atît tehnica, cît şi 
ethosul, suprastructura cum se zice, au rămas în 
comunism înapoia transformărilor raporturilor de 
producţie. 

Să fie din pricina întîrzierii fireşti a suprastructurilor 
asupra categoriilor fundamentale? 


Sau să fie din pricina faptului că la baza ethosului 
sovietic, ca şi a celui capitalist, stă maşina? 

Dar parcă cineva spunea că maşina e unul din 
mijloacele care au distrus individualismul? 

Cum rămînem, atunci, cu moara de vint şi cu cea a 
aburului? 

De unde a venit capitalismul? 


Apoi, dacă e aşa, singura deosebire reală de structură 
este a formei valorii, care nu mai e bănească. 

Poate că în privinţa organului de acumulare şi în 
fordism avem de-a face tot cu o acumulare în fiinţa unei 
minorităţi. Şi, ca şi în cazul comunismului, cea mai mare 
parte a beneficiilor nu serveşte aci trebuinţelor personale 
ale lui Ford — care trăieşte ca un ascet —, ci merge în 
noi investiţii productive, în cunoscutul «circuit al 
capitalului», destinate «să facă bine cu sila» omenirei! 

Prin străveziul acestor binefăcători ai Apusului şi ai 
Răsăritului se năluceşte umbra marelui Inchizitor al lui 
Dostoievski. 

Şi mai e o deosebire. Deosebirea de mit social! Căci 
Ford nu vorbeşte de «dictatura proletară» şi nici de 
«interesele proletariatului». Cuvîntul care are, pentru el, 
puritan, acelaşi efect magic este cuvintul de «om!» şi 
[cel] de «progres». Fiecare cu ce a-nvăţat! Dar aceasta 
nu e o deosebire economică. 

Inţelegem acuma mai bine substratul «ethosului 
capitalist» şi spiritul de concurenţă al minorităţii 
conducătoare a Rusiei. 

Este însă vorba de un capitalism de stat, în sensul 
propriu al cuvîntului? 

Rămîne să analizăm ultimul aspect al diferenţei: 
raporturile de producție. 

Sub acest raport, trebuie spus din capul locului: nu mai 
avem de-a face cu raporturi patronale între stat şi 
muncitori, ci cu raporturi tutelare. 

Muncitorii nu pierd totdeauna toate drepturile asupra 


produselor muncii proprii. Aci intervine, în primul rînd, 
deosebirea dintre sate şi oraşe. Colhozurile păstrează 
dreptul de a se folosi pentru alimentare de o parte din 
produsele obţinute de ele însele. 

In acest caz, intervenţia fiscală a statului, care fixa 
contribuţia satului pentru aprovizionarea oraşelor, şi-a 
schimbat sensul faţă de intervenţia lui în sectorul privat. 
Ea nu mai fixează dijma cuvenită statului, ci partea 
cuvenită consumatorului. Tot ce prisoseşte revine 
organizaţiei de stat. Cînd nu se ajunge, se face apel la 
stat, care îngrijeşte de aprovizionare sau impune o nouă 
restricţie a consumului gospodăriei colective. 

Caracterul fix al remuneraţiei muncitorului, 
independenţa ei de rezultatul favorabil al producţiei o 
aseamănă cu salariul. Dar remuneraţia nu e 
independentă şi de rezultatul defavorabil, căci acesta 
poate atrage restricţia. 

A dispărut însă orişice raport contractual cu patronul. 
Dacă nu vrem să considerăm astfel acceptarea ordinului 
de însămînţare. 

Dacă vrem să găsim o deosebire a capitalismului de 
comunism, trebuie să dăm dreptate lui Karl Diehl, care 
stabileşte între ele numai o diferenţă de ordine juridică. 

Acesta este faptul fundamental care deosebeşte un 
sistem de altul: transformarea completă a raporturilor 
juridice. 


Cer scuze pentru întinderea pe care a trebuit s-o dau, 
în raport cu restul conferinţei, expunerii economiei 
comuniste. Lucrul mi s-a părut de folos nu numai pentru 
că, dintre toate formele de organizaţie economică 
actuală, ea stîrneşte cel mai mare interes, dar, în acelaşi 
timp, şi cea mai mare dificultate de informare obiectivă, 
din cauza pasiunilor şi a intereselor angajate pentru sau 
împotriva ei; ca şi din cauza literaturii ieftine de 
propagandă şi contrapropagandă care se întreţine în 
juru-i. 


Motivul — pentru Dumneavoastră subsidiar, dar pentru 
mine artificiu de mare interes, dată fiind scurtimea 
timpului în care trebuie să-ncheg aceste gînduri —, 
motivul, zic, care m-a-ndemnat s-o fac — cu conştiinţa de 
a nu ieşi cituşi de puţin din subiectul pe care mi-am 
propus să-l dezvolt în faţa Domniilor-Voastre — este 
faptul că cele trei faze ale vastului experiment social 
încercat în ţara de la răsărit reproduc, în ordine firească, 
cele trei tipuri principale de organizaţie în jurul cărora se 
string liniile vectoriale:  gandhismul — sistemul 
caracterizat pentru mulţi dintre Dumneavoastră cu un 
nume nou —, sunyatsenismul* şi fordismul. 


Gospodărie autarhică Cooperatism Fabrica în ultima ei 
formă 
J 
omul natural ultima formă de omul standard 


individualism economic 


Încheiere 


Ne-ar mai fi rămas de examinat, dacă am fi avut 
vreme, încotro se-ndreaptă formele vietii economice 
ieşite din capitalism. Să urmărim cu de-amănuntul 
ipoteza care ni se oferă ca o soluție definitivă: 
comunismul. 

Să arătăm fazele prin care acesta a trecut, încercînd, 
rînd pe rînd, renunțarea la toate cuceririle capitalismului: 
economia monetară, regimul libertății, maşinismul, 
pentru a se reîntoarce la o formă care nu e nici ea decît o 
fază de tranziție: piatiletka, în care se încearcă o 
îmbinare a maşinii şi a ethosului ei cu raporturi de 
producție medievale. 

Timpul ne împiedică s-o facem. 

Ne rămîne de cercetat o singură întrebare: este 
această condamnare a capitalismului fără apel? 

Nu, totuşi. 


Salvarea capitalismului mai e posibilă prin maşină. 
În două feluri: 

1) prin creşterea productivității materiale; 

2) prin transformarea substructurii economice. 

Să începem cu aceasta din urmă. 


1) Transformarea substructurii vieții economice poate 
veni fie dintr-o renunțare a omului la maşină, fie printr-o 
schimbare a felului de folosire a ei. 

Renunţarea la maşină e mai puţin probabilă, dar nu 
imposibilă. Ajunge să ne gîndim că sunt astăzi în lume 
industrii care lucrează cu 20% din capacitatea lor de 
producţie; că 80% din puterile mecanice existente stau 
în nemişcare, ca să înţelegem că dezvoltarea cantitativă 
a maşinismului nu e numai o problemă de progres 
tehnic. Există, pentru dezvoltarea şi întinderea 
maşinismului, anumite condiții de reproducere, dintre 
care existența debuşeurilor este cea dintii, care ne arată 
că nu sunt excluse surprize. Pe alt plan, exemplul 
gandhismului este o altă dovadă că spargerea regimului 
industriei casnice în fața maşinii nu e o lege generală, 
fără leac. 

Putintța transformării calitative a raporturilor de 
productie, în urma schimbării producției mecanice, iarăşi 
nu poate fi exclusă. În una din conferințele precedente, 
un inginer ne-a arătat posibilitatea unei individualizări a 
productiei mecanice prin progresele electricității sau ale 
motorului cu explozie, care, furnizînd energie ieftină şi 
uşor adaptabilă, poate da naştere unei noi dezvoltări a 
industriei casnice mecanizate. Incercarea se face azi pe 
scară întinsă în Elveţia. S-ar putea, deci, ca producţiunea 
în comun să nu fie decit o formă specială, impusă de 
condiţiile de lucru speciale ale maşinii cu aburi, nevoia 
concentrării atelierului, din pricina sistemelor de 
transmisiune etc. În industria transporturilor se observă, 
într-adevăr, că, odată cu electrificarea, desconcentrarea 
transporturilor feroviare devine mult mai rentabilă. lar la 


noi, concurenţa automobilului faţă de tren, în materie de 
transporturi, e de multă vreme cunoscută. 

S-ar putea deci ca, sub acest raport, ipoteza marxistă 
asupra raporturilor dintre sub- şi suprastructură rămînînd 
exactă, concluziile lui să fie privite în chip mai rezervat, 
cum grano salis*, ca fiind referitoare numai la producţia 
cu aburi. Concluzie care se impune cu atît mai mult cu cît 
în Rusia Sovietică se încearcă azi o acordare a producţiei 
maşiniste cu raporturi de producţie medievale. Un 
acelaşi fapt: maşina ar da, deci, naştere la două forme 
de raporturi de producţie deosebite: capitalist şi sovietic. 

Se vede astfel că relatia dintre o anume tehnică şi 
raporturile de producție corespunzătoare nu e totdeauna 
univocă. O surpriză poate veni deci şi de aci. 

O surpriză limitată, de bună seamă, la industria de 
consum Industriile de reproducție răminind mai departe 
în sfera producţiei colectiviste. 

Tendințele actuale par însă să anunțe, dimpotrivă, 
pătrunderea colectivizării şi a  mecanizării într-un 
domeniu pînă azi refractar ei: producția agricolă. În orice 
caz, această formă a raporturilor de producţie, rezultînd 
dintr-o individualizare a maşinii, nu ar fi o formă 
capitalistă cu necesitate! Un asemenea regim de 
producţie e perfect compatibil cu o economie închisă, 
gospodărească şi cooperativă. 


2) Am văzut că condiţia esenţială de viaţă a 
organizaţiei capitaliste este o economie deschisă, 
posibilitatea de a găsi un debuşeu crescînd de desfacere 
a unor mărfuri în cantităţi necontenit sporite, care să 
îngăduie o reproducere necontenită a capitalului inițial 
pus în întreprindere şi o acumulare a lui necontenită. În 
termeni  marxişti, aceasta se cheamă reproducere 
indefinită sau la scară dezvoltată. 

Mai e posibilă această reproducere? Şi în ce fel? 

Într-unul singur. Şi în acelaşi fel în care a fost posibilă 
întotdeauna. 


Prin sporirea productivității materiale — nu a 
rentabilităţii băneşti, vorbesc lămurit —, într-o aşa 
măsură, încît să permită o reducere a preţului de cost în 
aşa proporţii, fără a afecta remuneraţia cuvenită 
factorilor de producție, încît cererea să rămînă 
superioară ofertei. Cu alte cuvinte, o creştere a 
productivităţii materiale mai mult decît proporţională 
faţa de rentabilitate, echivalind astfel cu o urcare a 
salariilor reale şi a nivelului de viaţă. 

E cazul care s-a petrecut în secolul al XVI-lea cu 
introducerea diviziunii tehnice a muncii în manufacturi. E 
cazul care s-a petrecut cu dezvoltarea maşinismului în a 
doua jumătate a secolului al XIX-lea. 

E un asemenea reviriment posibil? 

Teoretic, da. 

Judecînd însă după cele ce am spus, /ucrul ne apare 
puțin probabil. 

Creşterea productivităţii agricole în ţările noi, încă 
neindustrializate, prin intensificarea culturilor, poate da 
iluzia unei baze de investiţie industrială remuneratorie, 
pentru un număr de ani viitori. În Rusia intri azi în 
puşcărie dacă conteşti acest lucru. 

In realitate însă, de la un anume punct, există o 
tendință de descreştere a randamentului material în 
agricultură, pe care nimic nu-l poate înlătura. Există şi o 
limită a rentabilității investițiilor industriale. O limită 
precisă, socială de care ne apropiem. Uşurinţa omului de 
a descoperi noi mijloace de producţie se loveşte de 
descreşterea proporţională a eficacităţii acestor mijloace. 

Că ingeniozitatea minţii omeneşti va putea găsi 
resurse şi mijloace suficiente pentru a depăşi criza 
actuală şi a amina, încă o dată, deznodămintul — e 
posibil. Lucrul s-a mai văzut. Dar e numai o amiînare. 
Dincolo, aşteaptă, inevitabil, fatal, ziua scadenţei. 

Aci e punctul de contact esențial, viu, cu evul mediu. 
În faptul acesta al întoarcerii la totalitate, al orientării 
către o lume cu posibilităţi finite şi definite. In /epădarea 


iluziei prosperității fără sfîrşit, considerată de înaintaşii 
noştri ca un postulat metafizic. În /epădarea prejudecății 
că libertatea individuală e o lege a firii, că ordinea civilă 
e intangibilă, că societatea e de esenţă contractuală şi că 
raporturile de constringere au dispărut definitiv cu evul 
mediu. 

Acestea sunt numai forme de lux, superioare, care pot 
apărea în anumite epoci privilegiate, ca răgazuri date 
omului în lupta sa de toate zilele, spre fiinţă. 

Acestea sunt, mai ales, ispite mari, care mint pe om 
asupra destinului său propriu, care nu stă în acumularea 
valorilor ce pier ci în contemplarea celor vecinice. 

Cu cît ne uităm la lucru mai de-aproape, cu atit ne 
dăm mai bine seama că prosperitatea care a caracterizat 
viața economică a lumii din a doua jumătate a veacului 
al XVIII-lea pină la război constituie o excepţie. Vom mai 
asista, de bună seamă, la repriză. Exemplul Rusiei 
Sovietice e viu în mintea tuturor. Dar sorţul s-a aruncat. 
Trufia omului care şi-a închipuit că poate stăpîni natura i- 
a arătat că valorile materiale prin care încerca s-o facă 
sunt suspecte, putîindu-se întoarce ca o nouă răscoală a 
sclavilor, a sclavilor de fier, împotriva omului. Fabula cu 
trupul şi cu membrele a lui Menenius Agripa redevine de 
actualitate şi supremaţia capului, a ideii de om, a 
finalităţii acţiunii se impune iarăşi mădularelor. 

Schimbarea aceasta către noul Veac de Mijloc se 
petrece mai mult în fapt decit în ginduri. 

Oamenii pot rămîne şi vor rămîne, desigur, încă un 
timp, cu iluzia că trăiesc în siguranţă şi în libertate în 
regim capitalist, sub stăpînirea aceloraşi legi «eterne». 
După cum îşi închipuie, de pildă, că trăim în regim 
convertibil, că banul mai are bază de aur, ca înainte, că 
dificultăţile sunt trecătoare. E numai un mit, şi miturile 
au o inerție proprie. Ele obişnuiesc să-ntirzie în lume 
agonistic, mult după ce s-au stins împrejurările care le-au 
dat naştere. 

Să salutăm, deci, aici, pentru ultima oară, cu oarecare 


duioşie, acest mit care ne desparte de părinţii noştri. În 
lumea economică nouă în care ne afundăm, vom avea de 
rezolvat, desigur, probleme deosebite [de cele] ale 
înaintaşilor noştri. Va trebui să revizuim noţiunile de la 
capăt. Şi, mai ales să vedem clar. Să nu ne lăsăm 
îmbătaţi de cuvinte, oricît ar fi de ademenitoare. 

Vom avea de închegat o vedenie de ansamblu a lumii 
din care nimeni să nu fie scos, dezmoştenit, în care toţi 
să fie mădulare. Vom avea de regăsit unitatea pierdută a 
chipului omenesc şi va trebui să i ne supunem. 

Pentru aceasta, toţi cei care am păcătuit faţă de el, 
punîndu-ne pe noi înşine înainte, cu fiinţa noastră 
măruntă, cu nevoile şi aspiraţiile ei, va trebui să îndurăm 
rigori, o viaţă mai aspră, constrîngeri. 

Şi, fără să vrem, ne vom întoarce la acele calapoade 
de viaţă simple, fireşti, care se nasc la cotituri, de la sine, 
cînd se năruie stavilele artificiale, poate pentru că aceste 
calapoade sunt veşnice, cum noi nu suntem. 


Note 

Iniţial, conferinţă rostită în seara zilei de 18 februarie 1932, timp 
de o oră şi jumătate (18%-19%), în aula Fundaţiei Universitare «Carol 
l» din Bucureşti (actuala Bibliotecă Centrală Universitară), în cadrul 
ciclului «Explicaţia timpului nostru», organizat de Gruparea 
intelectuală Forum, condusă de lonel Jianu. 

Ciclul de conferinţe a fost inaugurat de Petru Comarnescu, care, 
în seara zilei de 14 ianuarie 1932, a prezentat Centre de interes 
mondial. Au urmat: lon I. Cantacuzino, Sportul (21 ianuarie); Haig 
Acterian, Spectacolul (26 ianuarie); Şerban Cioculescu, Eseu şi 
literatură (28 ianuarie); A.D. Broşteanu, Spre un nou humanism în 
artă (2 februarie); Mihail Sebastian, Între individ şi colectivitate (4 
februarie); Mircea Grigorescu, Colectivitatea şi presa (9 februarie); 
Mircea Vulcănescu, Spre un nou medievalism economic (18 
februarie); Mihail Polihroniade, Comunism şi reacțiune (25 
februarie); Mircea Eliade, Orient şi Occident (1 martie). 

În fapt, Mircea Vulcănescu a elaborat (ca şi în alte împrejurări) un 
studiu, din care a prezentat, în formă liberă, conferinţa. 

Un rezumat al conferinţei a apărut în Calendarul (an |, nr. 27, 20 


februarie 1932, p. 2). Mircea Durma a comentat conferinţa în 
articolul «Neomedievalism economic», publicat în Secolul (an |, nr. 3, 
28 februarie 1932, p. 8). 

Din studiu, autorul a detaşat un fragment şi l-a tipărit, cu titlul 
«Tendinţele actuale ale capitalismului», în Axa (an |, nr. 2, 10 
noiembrie 1932, pp. 3, 8; nr. 3, 27 noiembrie 1932, p. 3). 

Textul studiului (exclusiv cel apărut în Axa) a fost publicat ca 
inedit, cu o prezentare intitulată Un filosof şi sociolog printre 
economişti, de Marin Diaconu, în Viaţa Românească (an XC, nr. 11- 
12, noiembrie-decembrie 1995, pp. 102-115; an XCI, nr. 1-2, 
ianuarie-februarie 1996, pp. 83-93; nr. 3-4, martie-aprilie 1996, pp. 
205-208; nr. 5-6, mai-iunie 1996, pp. 93-106). 

În arhiva Mircea Vulcănescu se află textul în formă dactilografiată, 
cu numeroase modificări şi corecturi, operate cu cerneală verde. 


1 În etapa interbelică, «Veacul de Mijloc» desemna Evul Mediu. 

2 În manuscris, textul continuă cu următorul pasaj, tăiat de autor: 
«La întrebarea ce ne-am pus, răspundem, prin urmare, astfel: 
credem posibilă o prevedere relativă a formelor vieţii sociale, deci şi 
a celor economice, în măsura în care socotim toate faptele supuse 
unor condițiuni globale şi credem posibilă o desluşire a acestor 
condițiuni. Făcînd aceasta, nu negăm raționalitatea, caracterul încă 
nedeterminat al viitorului posibil, încă nerealizat; ci afirmăm numai 
posibilitatea pătrunderii mintale a procesului de actualizare însuşi, 
prin desluşirea condiţionării viitorului dată în virtualităţile esenţiale 
ale prezentului.» 

Acest pasaj este tăiat cu creion roşu la o lectură anterioară rostirii 
conferinţei, după ce mai înainte fusese modificat cu cerneală verde. 

3 Şcoala eleată este o şcoală filosofică greacă; şi-a desfăşurat 
activitatea în Eleea (oraş aflat în sudul Italiei de azi), în secolele VI şi 
V î. Hr. Principalii săi reprezentanţi sînt: Xenofan din Colofon, 
Parmenide, Zenon şi Melissos din Samos. Eleaţii fundamentează 
speculativ ideea imobilităţii universale (metaforizată prin aporiile lui 
Zenon), idee opusă celei a «curgerii», a devenirii permanente a lui 
Heraclit din Efes. Sînt clasice aporiile lui Zenon: Dihotomia, Ahile şi 
broasca ţestoasa, Săgeata şi Stadionul. 

“Prin modul de exprimare (lat.). 

SE greu de spus la care dintre conferenţiarii ciclului se face 
referire. Ar putea fi Şerban Cioculescu sau A. D. Broşteanu — vezi 
mai înainte lista conferinţelor. 

6€ Vezi Jacques Maritain — «Antimoderne», La Revue des jeunes, 
Paris, [1922]. 

7 Vezi Nicolas Berdiaeff — Un nouveau Moyen-Age, Paris, 1927 
(Nicolai Berdiaev — Un nou ev mediu, trad. Mariana Vartic, Sibiu, 


1936, reed. 1995). 

3 În viziunea lui Aristotel, hrematistica este arta de a dobiîndi bani 
de dragul banilor, opusă economiei (oikonomia), ştiinţa gospodăriei 
casnice. 

° În textul autorului: «pedepsei». 

1 Pe pagina de titlu a paragrafului, scris cu cerneală verde, 
Mircea Vulcănescu a notat cu creionul ora şi minutul în care să 
înceapă expunerea textului din paragraf: «6 şi 30». 

11 Minte (lat.). Vezi Rene Descartes — Reguli utile şi clare pentru 
îndrumarea minţii în cercetarea adevărului, trad. Corneliu Vilt, 
Editura Ştiinţifică, Bucureşti, 1964. 

12 Mircea Vulcănescu cunoştea bine clasica idee a lui Francis 
Bacon de la începutul epocii moderne: ştiinţa înseamnă putere. 
«Omul, servitor şi interpret al naturii, poate să înfăptuiască şi să 
cunoască, atit cît a observat din ordinea naturii prin lucrul însuşi sau 
prin spirit; în afară de aceasta, el nu mai cunoaşte şi nu mai poate 
nimic. [...] Ştiinţa şi puterea omului sînt unul şi acelaşi lucru [...].» 
(Francis Bacon — Noul Organon, trad. N. Petrescu şi Mircea Florian, 
Editura Academiei R.P.R., Bucureşti, 1957, p. 35.) 

133 La forma dactilografiată: «bancherii»; autorul — la lectura 
textului, cînd a şi subliniat o serie de idei sau expresii — a intercalat 
un «i», cuvîntul avînd deci forma «banicherii». 

14 Ne reamintim versul goetheean: «La început voi pune Fapta» 
(Faust, |). 

5 La revederea textului pentru corectură şi sublinieri, pe 
marginea ultimelor două rînduri, Mircea Vulcănescu a notat cu 
creionul: «Destinderea!» 

lată-l, deci, pe conferenţiar preocupat şi formal de receptarea 
conţinutului prezentat, pentru care introduce o «destindere» printr-o 
anecdotă, printr-un paradox ş.a., printr-o formulare care sa 
descreţească fruntea, pentru a urmări mai eficient în continuare 
gîndul teoretic. 

16 invocare a celebrului text kantian: «Acum eu spun: omul şi în 
genere orice fiinţă raţională există ca scop în sine, nu numai ca 
mijloc, de care o voinţă sau alta să se folosească după bunul ei plac, 
ci în toate acţiunile lui, atît în cele care-l privesc pe el însuşi, cît şi în 
cele care au în vedere alte fiinţe raţionale, omul trebuie considerat 
totdeauna în acelaşi timp ca scop». (Immanuel Kant — Intemeierea 
metafizicii moravurilor trad. Nicolae Bagdasar, Editura Ştiinţifică, 
Bucureşti, 1972, p. 46.) 

17 Pentru a prevedea (fr.). 

18 Pentru a putea (fr.). 

19 însemnare marginală cu creionul: «anecdota». 

2 «Ştiinţa şi puterea omului sînt unul şi acelaşi lucru, fiindcă 


necunoaşterea cauzei face să dea greş efectul» (Francis Bacon — 
Noul Organon, ed. cit., p. 35). 

21 «Ceea ce în teorie este cauză în practică este regulă» (Francis 
Bacon — Noul Organon, ed. cit., p. 35). 

2 «Natura nu este învinsă decît ascultînd de ea» (Francis Bacon 
— Noul Organon, ed. cit., p. 35). 

*5 Vezi Max Weber Die protestantische Ethik und der Geist des 
Kapitalismus (1920). Verlag von JCB Mohr (Paul Siebeck), Tubingen, 
1934; trad. Etica protestantă şi spiritul capitalismului, trad. Ihor 
Lemnij, postfață loan Mihăilescu, Editura Humanitas, Bucureşti, 
1993. 

2 În manuscris urmează un pasaj care a fost eliminat cu creionul, 
pentru a introduce pasajul de la fraza următoare pînă la «*». 

lată pasajul la care autorul a renunţat: «Giîndiţi-vă la frenezia 
inventatorilor furioşi, în genul lui Bernard Palissy, la raționalitatea 
presupunerilor care stau la temelia descoperirilor lui Columb, la 
mulţimea nesfirşită a făcătorilor de proiecte, escroci geniali în genul 
lui Law, sau Cagliostro, pe care i-a studiat pentru întîia oară 
Sombart, sau la bancherii şi oamenii de afaceri de astăzi sau de 
altădată: un sir Basile Zaharoff, un Loevenstein, un Carnegie, un 
Ford, sau Strussberg, un Rothschild un Pereire, un Lesseps, un Pazzi 
sau un Fugger.» 

La sfîrşitul acestui pasaj, autorul a notat cu creionul: «textul cu 
Regularea producţiei», expresie tăiată şi ea cu creionul. 

25 După cădere (fr.). 

26 «A-ţi asuma cît mai multă umanitate posibilă» (fr.). 

27 Vezi Andre Gide — Les Nourritures terrestres (1897), Editions de 
la Nouvelle Revue Française, Paris, 1924 (ed. a 18-a); Fructele 
pămîntului. Noile fructe, trad. Mona Rădulescu, H.R. Radian şi 
Corneliu Rădulescu, Editura pentru Literatură, Bucureşti, 1968. 

28 Pe marginea pasajului de la «Din toate cele spuse...» pînă aci, 
autorul a notat cu creionul pentru conferenţiar: «de cetit». 

2? Pe marginea de titlu a paragrafului, Mircea Vulcănescu a notat 
momentul programat al expunerii textului: «6 şi 45». 

3 Lăsaţi să se facă, lăsaţi să treacă (fr.) — principiu (formulat de 
fiziocraţi) al deplinei libertăţi a comerţului şi concurenţei. 

31 Contradicţie în termeni (lat.). 

Prin forţă (lat.). 

33 Novii economiceskii plan (rusă) — Noul plan economic. 

34 Cincinal (rusă). 

35 Vezi Karl Marx — Scrisoare către V.I. Zasulici, Londra, 8 martie 
1881; în Opere, vol. 35, Editura Politică, Bucureşti, 1984, pp. 168- 
169. 

36 Cel de-al XV-lea Congres al Partidului Comunist (bolşevic) al 


Uniunii Sovietice a avut loc în decembrie 1927. 

37 Probabil că Petru Comarnescu se afla în sala în care s-a ţinut 
conferinţa. El este cel care a inaugurat, la 14 ianuarie 1932, ciclul de 
conferinţe «Explicaţia timpului nostru». 

38 Clasicul personaj principal al lui Moliere din comedia Burghezu/ 
gentilom, care făcea literatură... fără să ştie. 

3 Sun lat-sen (1866-1925) — gînditor politic şi revoluţionar 
democrat chinez, erou naţional, conducător al revoluţiei din 1911, în 
urma căreia s-a instaurat republica. 

4 Cu un dram de sare (lat.) (Pliniu cel Bătrîn, Historia naturalis, 
XXIII, 8). 


Evoluţia şi tendinţele economiei 
româneşti 


Reflecţiile ce urmează sunt sugerate de comunicarea 
d-lui prof. George Strat asupra Evo/uţiei economiei 
româneşti în cursul ultimului veac, în ciclul organizat de 
Secţia economică a Institutului Social [Român], consacrat 
Structurii şi tendințelor actuale ale economiei româneşti. 
Prima parte a acestei conferinţe a apărut, de altfel, şi în 
revista «Libertatea», anul Il, nr. 4, din 20 februarie 
19352. 

Prin natura ei, comunicarea d-lui Strat avea de învins 
două dificultăţi. Una, cerută de forma comunicării, care i- 
a impus o severă selecţie între fapte. A doua, provenind 
din situaţia de fapt a cercetărilor de istoriografie 
economică românească, aflate — în afara cîtorva 
încercări de ansamblu — abia la începutul lor. Nici 
problema naturii vechiului stat românesc, nici aceea a 
lichidării raporturilor aşa-zise «feudale» ale vechiului 
nostru regim, nici problema începuturilor noastre 
industriale nu au avut încă parte de monografii 
amănunțite, în felul lucrărilor d-lui Zane asupra 
economiei de schimb? sau a lui E. Demetrescu, şi aceasta 
abia sub tipar, asupra doctrinelor noastre economice?. În 
asemenea împrejurări, orice încercare de sinteză 
păstrează caracterul unei schiţe şi meritul ei stă mai mult 
în claritatea cu care pune în relief marile linii ale 
tendinței seculare, decit în exactitatea cu care prezintă 
amănuntul. 


O dublă atitudine 
1. Prima observaţie privitoare la comunicarea d-lui 
Strat e de ordin metodologic. Există, într-adevăr, în 
această comunicare, o dublă atitudine a cercetătorului: 
explicativă şi normativă. De o parte, omul care constată 


şi explică fapte. De alta, omul care le judecă şi le 
condamnă sau justifică, în raport cu un anumit criteriu de 
valorificare. 

Cu acest prilej, d-l Strat nu se dovedeşte numai 
economist, ci şi om politic. 

Fireşte că nimeni nu poate contesta dreptul cuiva de a 
rosti o apreciere asupra unor evenimente. Amestecul 
judecăților de valoare printre constatări şi explicaţii e, 
totuşi, de natură să creeze oarecare nesiguranţă în 
mintea cititorului. 

Aprecierile d-lui Strat asupra evoluţiei româneşti în 
cursul ultimului secol izvorăsc dintr-un punct de vedere 
pe care îl cunoaştem şi-l respectăm, fără a-l împărtăşi: 
acela al liberalismului economic. 

Din acest punct de vedere, pe care d-l Strat îl 
înfăţişează cu o rară coherenţă sistematică pentru un 
economist  contimporan, izvorăşte [atit] apologia 
entuziastă a evoluţiei noastre economice burgheze, cît şi 
critica pasionată — în sensul nobil al cuvîntului — făcută 
incoherenţelor acestei evoluţii. 

Mărturisind hotărît că, în acest punct, aparţinem altui 
sistem de valorificare, recunoaştem că la temelia întregii 
discuţii stă o anumită concepţie despre om, care ar 
trebui lămurită, cu toată amploarea cuvenită, înainte de 
a o pune consecinţă la consecinţă şi de a justifica 
îndreptăţirea lor. Cum timpul şi subiectul nu ne-o 
îngăduie, înlăturăm din discuţie — pentru moment — 
orice judecată de valoare, rezervindu-ne dreptul de a 
discuta această problemă cu alt prilej, în legătură cu 
problema specificului românesc în economie, unde vom 
încerca să vedem dacă «omul economic românesc»f 
poate fi confundat cu «burghezul» d-lui Strat, pe care 
economiştii liberali l-ar voi considerat «om în genere». 


Cîteva particularităţi caracteristice 
2. Inlăturînd, deci, din discuţie orice judecată de 
valoare, ne vom mărgini să subliniem aci citeva 


particularităţi caracteristice evoluţiei româneşti în ultimul 
secol. 

Acceptînd, în linii mari, diviziunile propuse de d-l Strat: 
1829-1875 (de la Tratatul de la Adrianopol la Convenţia 
cu Austria); 1887-1923 (de la începuturile industrializării 
pînă la noua Constituție); 1923-1929 (de la noua 
Constituţie la criza generală), şi 1929-1934 (de la 
începutul crizei pînă azi) — nu mă voi ocupa de prima 
perioadă, pentru că cercetările sociologice asupra 
disoluţiei vechiului nostru regim sunt abia în faza 
proiectelor şi pentru că d-l Strat a semnalat deja 
dezbaterea cea mai importantă — vorbesc de aceea 
dintre domnii Zeletin şi Zane, asupra originii anglo- 
franceze, după primul, austro-maghiare, după al doilea, a 
influențelor care au dezlănţuit procesul de transformare 
capitalistă a societăţii româneşti, în cuprinsul veacului 
trecut. 


Transformarea capitalistă 

Aş voi numai să observ că transformarea capitalistă a 
societăţii româneşti nu urmează totdeauna drumurile 
clare ale evoluţiei occidentale (procesul nu e numai 
grăbit, ci şi transformat, şi nici nu are coherenţă şi 
omogenitate desăvirşită). 

a) Astfel, în ce priveşte geneza capitalismului propriu- 
zis în România — adică, încadrarea producţiei de bunuri 
în regimul economiei de schimb —, el nu se face prin 
înglobarea treptată a industriei casnice în ritmul pieţei 
mărfurilor, ca în Apus. Faptul a fost observat de mai 
demult de către unii economişti, care au arătat că 
industrializarea României s-a făcut direct în forma 
producţiei de fabrică. Această dezvoltare industrială s-a 
suprapus regimului existent al industriei casnice, care a 
continuat să subziste şi nu a fost integrat, ca în Apus. 
Aşa că, piaţa economică a noii industrii capitaliste e 
departe de a cuprinde întreaga economie românească şi 
nu constituie decit un cerc particular în cadrul acestei 


economii. 

b) În al doilea rînd, trebuie pomenit faptul, semnalat şi 
el de unii economişti, că relaţiile dintre capitalul 
industrial şi capitalul financiar sunt, la noi, altele decit 
cele întîlnite în statele cu evoluţie «normală». Astfel, în 
loc ca forma capitalismului financiar să apară, ca în Apus, 
drept un rezultat al evoluţiei industriale — la noi, 
industria a fost o creaţie a capitalului financiar străin sau 
naţional, acumulat însă pe alte căi decit acelea ale 
burgheziei. 

c) A treia observaţie poartă asupra faptului că procesul 
de industrializare nu s-a petrecut, la noi, ca în Apus, în 
special în Anglia — ţara clasică a capitalismului —, drept 
urmare a lichidării raporturilor feudale în favoarea 
boierilor, prin desproprietărirea ţăranilor şi paralel cu o 
continuă proletarizare a lor; ci a fost însoţit de o 
paradoxală preocupare în sens invers, de a împiedica, 
prin reforme succesive, această proletarizare. 

Există aici o incoherenţă foarte importantă, pentru 
cine vrea să prezinte ca normală evoluţia pur capitalistă 
a economiei româneşti în cursul ultimului secol. E lupta 
împotriva proletarizării ţărănimii. Şi e curios de observat, 
în această incoherenţă, că legea pentru libera circulaţie a 
pămînturilor rurale, a Partidului Naţional-Ţărănesc din 
1929, a contribuit mai mult la crearea condiţiilor reale 
ale capitalismului românesc (proletarizarea ţărănimii), 
decit legislaţia protectoare a micei proprietăţi agrare a 
partidelor socotite burgheze. 

d) A patra observaţie priveşte forma însăşi a 
procesului de constituire a burgheziei româneşti. 

Nu suntem de părerea d-lui Strat, că transformarea 
economiei româneşti în sens capitalist este rezultatul 
liberalismului economic. În această privinţă, trebuie să 
observăm că formarea burgheziei în România se face pe 
două căi, după cum e vorba de burghezia românească 
sau de cea eteroetnică. Dacă, cu privire la burghezia de 
origine străină, aşezată în România, se poate vorbi de la 


început de o formă de acumulare limpede capitalistă: 
arendaş, cămătar, negustor, meseriaş, care — laolaltă — 
alcătuiesc un sistem de producţie cu caracter capitalist 
indiscutabil — nu se poate spune acelaşi lucru despre 
burghezia autohtonă, cu caracter mai ales biuroucratic şi 
bugetar, născută printr-un proces pe care d-l Zeletin l-a 
numit, prin extensiune, «mercantilist» şi care nu e, în 
fond, decît un sistem de tutelă etatistă. Evoluţia 
burgheziei româneşti, şi mai ales procesul de acumulare, 
nu se face, în această perioadă, pe căile obişnuite ale 
burgheziei apusene, ci, sau direct, pe seama bugetului 
statului, sau indirect, pe calea privilegiilor de stat, 
creatoare de situaţii juridice şi politice preferenţiale. 

e) Interesant era, în acest punct, de explicat sensul 
sociologic exact al politicei liberale şi în special al 
politicei vintiliste” din perioada 1923-1929, pe care d-l 
Strat s-a mulţumit s-o condamne, în loc să caute s-o 
explice. 


Etichetele politicii economice 

E curios de observat, în acest punct, că etichetele 
politicei economice româneşti nu se potrivesc cu 
conținuturile ideologice respective. Liberalist, în sens 
economic, nu a fost, corect vorbind, liberalismul politic; 
ci au fost, la început, conservatorii: Sutzu, Ghica şi, mai 
tîrziu, ţărăniştii: Ilon lonescu de la Brad sau Madgearu. 
Aceştia au susţinut diviziunea internaţională a muncii şi 
liberalismului economic, care  îngăduiau vinderea 
cerealelor la preț bun. Pe cînd liberalismul politic a fost, 
economiceşte, naţionalist şi protecționist, cu Marțian, 
Aurelian şi Vintilă Brătianu, reprezentînd mai ales 
interesele rentierilor şi ale întreprinzătorilor ridicați din 
sînul burgheziei biuroucratice. 

Politica dusă, în perioada 1923-1929, de Vintilă 
Brătianu — mic-burghez pus să rezolve problemele marei 
finanţe — este un model, în această privinţă. Care e 
caracterul acestei politici, dacă nu încercarea masivă de 


a constitui capital naţional cu ajutorul unei legislaţiuni 
monopoliste? 

Ce au fost, într-adevăr, naţionalizările, Constituţia din 
1923, legile minelor şi energiei, dacă nu mijloace prin 
care s-a încercat constituirea unui capital industrial 
românesc, fără avansări de fonduri, ci numai prin 
mijlocirea românilor, care singură îngăduia — din cauza 
legislaţiei — capitalurilor streine o dezvoltare industrială 
capitalistă în România, în schimbul unei remuneraţii 
corespunzătoare, acordată elementelor româneşti 
recrutate, în majoritatea lor, din rîndurile burgheziei 
biuroucratice? Oricare ar fi judecata de valoare pe care 
am rosti-o asupra acestei politici — pe care am spus că o 
rezervăm pentru altă dată —, e necesar să-i 
recunoaştem acest caracter sociologic. 

Cit priveşte cercetarea tendinţelor actuale ale evoluţiei 
noastre în raport cu capitalismul, tot fără a rosti vreo 
judecată de valoare, ci numai examinind situaţia 
împrejurărilor care au generat evoluția noastră 
capitalistă, e îndreptățită o mare îndoială asupra 
întrebării dacă această evoluție va putea continua la noi 
în acelaşi ritm şi cu aceleaşi forme, ca în trecut. Să 
lămurim. 

Fiind de acord că evoluţia capitalistă a României s-a 
făcut sub influenţa a doi factori [economici]: 

a) afluxul constant al capitalului străin, care a fecundat 
dezvoltarea noastră industrială, fie investindu-se direct, 
fie prin lucrări publice, capital a cărui tendinţă constantă, 
pînă la război, a fost să reinvestească în ţară beneficiile 
realizate în ea; 

b) tendinţa seculară, de creştere a preţului cerealelor, 
care a asigurat agriculturii româneşti, înainte de război, o 
prosperitate permanentă, ridicînd renta pămîntului, şi a 
îngăduit, prin dezvoltarea exportului, plata regulată a 
anuităţilor datoriei publice; 

c) combinate cu conjunctura politică, adică, cu nevoia 
statelor occidentale de a scoate Gurile Dunării de sub 


influenţa oricăreia din puterile limitrofe, încredinţind 
paza lor unui stat tampon. 


Situaţia actuală 

E legitim să ne întrebăm: care e situaţia actuală a 
acestor tendinţe seculare? 

Răspunsul nu e îndoielnic. 

a) Afluxul capitalurilor străine a încetat. Începînd de la 
război, dar mai ales de la criza generală încoace, şi sub 
influenţa unui complex de cauze variate, cum ar fi: 
decepţiile repetate cu plata  anuităţilor, sporirea 
nesiguranţei politice,  autarhismul  imperialismelor 
coloniale etc., economiştii constată un fel de refuz al 
capitalurilor occidentale de a se mai investi în ţările 
supuse numai influenţei diplomatice a statelor 
finanţatoare. Oricare ar fi judecata noastră asupra 
faptului, aceasta este situaţia şi nu se desemnează, de 
nicăieri, perspectiva de schimbare, constatarea denotînd 
o schimbare de structură şi de funcţiune a creditului 
internaţional după război. 

b) Cit priveşte creşterea preţului cerealelor, nu ne 
găsim, — după cum se ştie — numai într-o criză 
economică ciclică trecătoare, ci şi într-o criza ciclică 
suprapusă unei răsturnări depresive a tendinței seculare 
a preţului cerealelor, sub influenţa unor cauze bine 
cunoscute şi de ordin structural. 

In sfîrşit, tendinţele structurale de reagrarizare a 
statelor industriale şi de industrializare a statelor agrare, 
rezultînd din situaţia de autarhie relativă, generalizată în 
lume, dau un caracter cronic acestei răsturnări — arătînd 
că rolul nostru de grînar european e serios ameninţat, 
dacă nu definitiv compromis în viitor. 

c) Cît priveşte conjunctura politică, e de observat că 
situaţia Mării Negre a micşorat şi importanţa relativă a 
Dunării, ca drum de navigaţie internaţională. 


industrializarea 


Ce urmează de aici? 

Două lucruri: 

1) primul, că, urmînd ritmului şi structurii autarhice a 
economiei mondiale, este adevărat că România va trebui 
să se industrializeze; 

2) al doilea, că această industrializare nu va mai putea 
fi rezultatul liberalismului burghez, ci al unei politici de 
stat concertat. Indiferent de «mitul» care va sta la 
temelia concentrării (mit naţional, proletar, constructivist 
etc.). 

Economia românească, găsindu-se într-o perioadă de 
reducere cronică a venitului naţional, situaţia e coaptă 
teoretic, spre a se încerca, printr-un efort colectiv, adică 
prin stat, o ridicare artificială a acestui venit. Caracterul 
economiei româneşti, în 1934, nu e tocmai această 
prosperitate artificială a industriei, datorită restricţiunilor 
vamale, şi o prosperitate artificială a preţului cerealelor 
— operaţia săvirşită în folosul producţiei, fireşte, pe 
seama consumatorului? 

Se înţelege că această situaţie, în care statul e 
creatorul prosperității, dezvoltarea industrială, în loc să 
se facă liber şi anarhic, poate lua forme prevăzute cu 
anticipație şi pregătite, fie de ordin monopolist, fie 
etatist. Departe de a ne mira de politica de monopoluri, 
anunţată în ultimul timp, trebuie să recunoaştem că 
această politică e dictată de linia tendinţelor structurale 
ale economiei noastre. 

Economia românească se găseşte, aşadar, în situaţia 
unică în care industria particulară are interes să sprijine 
acţiunea de concertare pe care statul ar iniţia-o. Dacă se 
va ajunge la un mare trust, vertical al economiei 
naţionale, sau numai la organizarea şi coordonarea 
producţiei, prin stat, e o altă chestiune. Ajunge să 
observăm încotro împing azi forţele care altă dată ne 
împingeau spre capitalism şi burghezie. 

Un fapt care ar trebui menţionat în acest punct, unde, 
de asemeni, împărtăşim o opinie potrivnică d-lui Strat, 


care reproduce, în acest punct, o părere mai veche a 
prof. Aftalion, posibilă în afara economiei individualiste. 
Dacă e adevărat că, în afara acestui regim, e greu de 
conceput o acumulare individualistă de capital — 
experienţele recente, în mai multe state mari, cu 
regimuri economice diferite (Rusia, Statele Unite [ale 
Americii] şi, poate, Italia) ne-au arătat că colectivizarea 
economiei nu suprimă nici posibilitatea exploatării, nici 
pe aceea a unei acumulări colective şi a unei 
industrializări concertate, care nu mai îngăduie o atare 
obiecţie. 

De aceea, socotim că economia românească se 
îndreaptă spre o fază de concertare care interesează 
deopotrivă, astăzi [atit] pe stat, cît şi întreprinderile 
particulare şi care depărtează tendinţele evoluției 
noastre economice de căile clasice ale liberalismului. 


Note 
Apărut în Excelsior, an |, nr. 4, 23 martie 1935, p. 9. Semnătura: 
Mircea Vulcănescu. 
Recenzat de Paul Costin-Deleanu (sub pseudonimul Semnos) în 
Ideea Românească, an |, nr. 1, mai 1935, pp. 53-56 («Cronica»). 


1 Nu se ştie cînd a fost rostită conferinţa. 

Vezi George Strat — «Evoluţia economiei româneşti în cursul 
ultimului veac», în Libertatea, an III, nr. 4, 20 februarie 1935, pp. 52- 
53. 

3 Vezi Gh. Zane — Economia de schimb în Principatele Române, 
Editura Casa Şcoalelor, Bucureşti, 1930. 

+ Vezi Eugen Demetrescu — /nfluența școalei economice liberale 
în România în veacul al XIX-lea, Tipografia Bucovina, Bucureşti, 
1935. 

5 Vezi Mircea Vulcănescu — «Locul României în economia 
mondială», în Excelsior, an Il, nr. 52, 22 februarie 1936, p. 12 (inclus 
în culegerea de faţă). 

5 Mircea Vulcănescu anticipează cu doi ani ideea conceptuală a 
conferinţei Omul românesc (martie 1937); vezi Omul românesc, în 
Opere, vol. |I. Dimensiunea românească a existenţei, Editura 
Fundaţiei Naționale pentru Ştiinţă şi Artă, Editura Univers 


Enciclopedic, Bucureşti, 2005, pp. 933-952. 

7 Referire la Vintilă |. C. Brătianu, ministru al Finanţelor (19 
ianuarie 1922 - 29 martie 1926; 21 iunie - 24 noiembrie 1927; 24 
noiembrie 1927 - 9 noiembrie 1928, cînd este şi preşedinte al 
Consiliului de Miniştri). 


Structura populaţiei 
agricole româneşti 


1. Datele cu ajutorul cărora cercetătorul economic ar 
putea să încerce caracterizarea economiei agrare 
româneşti nu sunt uşor de găsit. Dacă, pentru cercetarea 
situaţiei conjuncturale a agriculturii noastre, cercetătorii 
dispun, pe lîngă publicaţiile de specialitate, [şi] de 
«Buletinul informativ al Ministerului Agriculturii» şi de 
«Buletinul Băncii Naţionale» şi al Institutului Românesc 
de Conjunctură!, precum şi de lucrările publicate, din 
cînd în cînd, de Institutul de Cercetări Agronomice, 
structura economiei noastre agrare nu putea fi 
caracterizată pînă în ultimul timp — în afara lucrărilor 
prezentate pe plan internaţional de d-nii Nasta, Timow 
sau Ihrig, asupra reformelor agrare — decit cu ajutorul 
datelor recensămîntului fiscal şi ale recensămîntului 
agricol. 

Divergenţele doctrinale ale autorilor, ca şi cele de 
metodă ale celor două recensăminte, din care primul lua 
ca element proprietatea, pe cînd al doilea lua 
exploatarea?, făceau, desigur, anevoioasă, dacă nu 
imposibilă, această caracterizare. O nouă sursă de 
informaţii va veni să se adauge celor existente, odată cu 
publicarea datelor recensămîntului populaţiei, aşteptată 
atita vreme. Pînă atunci, în privinţa distribuţiei 
economice şi sociale a populaţiei noastre agrare, suntem 
reduşi la estimaţii. 

Se ştie că populaţia rurală a României reprezintă 
79,9% din populaţia totală şi că aceasta cultivă 62% din 
totalul suprafeţei statului românesc. Se cunoaşte, de 
asemeni, preponderența micilor exploataţii asupra celor 
mari şi mijlocii  [...]lvinţa? numărului predomină 
exploataţiile de sub 20 ha reprezintă 97,55% din numărul 
total al exploataţiilor şi 60% din totalul suprafeţelor 


cultivate; faţă de 2,07% din număr şi 12,3% din 
suprafaţa exploataţiilor mijlocii şi numai 0,38 % din 
număr, dar 27,7% din suprafaţă, cele de peste 100 ha. 
Mai ştim, în sfîrşit, că, în privinţa numărului, predomină 
exploataţiile foarte mici: cele sub 5 ha, reprezentînd 
75,95% din numărul total, cu o întindere de 35,8% din 
pămîntul cultivabil, media exploataţiei foarte mici avînd 
o întindere de 2,25 ha. 

In rîndurile de mai jos publicăm, însoţite de 
comentariile noastre, calculate cu prilejul comunicării 
noastre asupra Situaţiei agriculturii româneşti din ciclul 
organizat în acest an de Secţia economică a Institutului 
Social [Român]. Cifrele de mai jos nu sunt, fireşte, 
definitive, dar ele prezintă un grad destul de mic de 
aproximaţie, pentru a putea fi utilizate. 


2. La sfîrşitul anului 1930, populaţia României avea 
drept principală îndeletnicire agricultura propriu-zisă, 
adică — exceptindu-se populaţia a cărei îndeletnicire 
principală e activitatea forestieră şi cea pastorală — se 
ridică la cifra de: 

12 295 355 locuitori; 

din care populaţia act/vă însuma: 
7 803 503 locuitori, 

faţă de un număr de întretinuti de: 
4 491 852 locuitori, 

din care erau mai mici de 12 ani: 
4 074 978 locuitori, 

şi mai mari de 12 ani, numai: 
416 874 locuitori. 

Trebuie observat că distincţia aceasta, între activi şi 
inactivi, nu are, în agricultură, decît o valoare relativă, 
aşa-numiţii inactivi  participînd, în bună parte, la 
prestarea serviciilor domestice. 


3. Repartizarea populaţiei agricole active pe categorii 
sociale şi economice se prezenta în felul următor: 


| Proprietari rentieri 7 049 
II Exploataţie familială 


a) şefi de exploataţi 2 762 626° 
b) ajutoare familiale 4 390 447 
III Proletariat agricol 

a) administratori salariaţi 3 868 
b) servitori 51 223 
c) argaţi 81 139 
d) muncitori cu ziua 501 278 
e) diverşi 5 872° 

[Total] 7 152 468 


Tabloul de mai sus evidențiază că imensa majoritate a 
populatiei active din agricultura românească apartine 
regimului de exploatatie familială şi numai o mică 
minoritate aparține sistemului de exploataţie capitalistă, 
care separă munca de stăpînirea mijloacelor de 
producție. 

Fireşte că acest tablou trebuie corelat cu indicațiile 
trase din constatarea preponderenţei exploataţiilor mici 
şi foarte mici, care rezultă din statistica exploataţiilor 
înfăţişate sumar la începutul acestui studiu. 

Concluzia care se impune este că situaţia de proletar 
agricol, aşa cum îl poate defini recensămîntul, are un 
caracter relativ, fiind mult mai puţin accentuată decit 
aceea a proletariatului, atît prin faptul că reprezintă, de 
multe ori, o situaţie tranzitorie, cît şi prin faptul că, de 
cele mai multe ori, nu există o diferenţă apreciabilă de 
standard de viaţă între micii exploatatori” şi proletarii 
agricoli, argaţii şi zilierii fiind, în genere, comesenii 
stăpiînilor lor din această categorie. 

Situaţia de proletar agricol, în sensul de muncitor 
pălmaş, rezultă, de obicei, din dezechilibrul dintre 


5 Inclusiv 606 patroni de exploataţii diverse cu caracter agricol 
6 inclusiv 127 ucenici şi 17 fără calificare. 


dezvoltarea biologică a familiei şi întinderea de pămint 
pe care o stăpineşte. Orice dezvoltare a familiei peste 
pragul indicat de întinderea pămîntului stăpinit o face să- 
şi verse preaplinul populaţiei în gospodăriile biologiceşte 
deficitare. Fapt care nu schimbă caracterul cvasifamilial 
al raporturilor dintre stăpîn şi argat, care, în vechea 
organizare juridică, îmbrăca chiar formele vieţii familiale: 
înfierea,  înfrăţirea sau înzestrarea. Numai  argaţii 
proprietarilor rentieri se găseau în raporturi de producţie 
limpede capitaliste. Atit timp cît proletarul agricol îşi 
păstrează gospodăria proprie sau are şanse să rămînă 
stăpîn în gospodăria în care munceşte ca argat, situaţia 
lui de proletar e provizorie. De unde, şi obligaţia pentru 
economist de a privi cu multă circumspecţie tabloul 
prezentat mai sus. 


4. Afirmația noastră, că factorul biologic este 
elementul determinant al variațiilor structurale ale 
populaţiei agrare, îndreptăţită de toată literatura 
privitoare la exploataţia familială a ţăranilor, îşi găseşte o 
confirmare în analiza distribuţiei populaţiei pe sex şi pe 
vîrstă, în diferitele categorii sociale şi economice ale 
activităţii agricole. 

Distribuţia populaţiei agricole pe virste şi sexe, în sînul 
acestor categorii, e dată în tabloul următor: 


Activi 
Grupe de Şefi de Ajutoare Proletari?  Întreţinuţi” Total 
vîrstă exploataţi familiale 
EA 
0-12 — — 12 108 4 074 978 4 087 086 
13-20 63 449 1 726 176 188 630 61 016 2 039 271 
21-40 1 249 608 1 788 485 253 573 53 558 3 345 224 


7 Inclusiv 7 049 proprietari rentieri şi 3 868 administratori de 
moşii salariaţi; dar fără cei 606 patroni de exploatări diverse cu 
caracter agricol. 

8 Argaţi, muncitori cu ziua, servitori şi diverşi, inclusiv 127 uce- 
nici şi 17 necalificaţi, precum şi 606 patroni de exploataţii diverse 
cu caracter agricol, dar fără cei 3 868 administratori salariaţi. 

” Cea mai mare parte dintre aceşti întreţinuţi îndeplineşte 
servicii domestice auxiliare. 


41-64 1 207 944 


Peste 65 242 393 
Nedeclarată 9 544 
Total 2 772 938 
Bărbaţi 2 329 013 
Femei 443 925 


850 739 
13 019 

12 028 

4 390 447 
1 138 539 
3 251 908 


154 019 
28 318 
3 470 
640 118 
349 356 
290 582 


43 136 2 255 838 
238 146 521 876 
21 018 46 060 


4 491 852 12 295 355 
2 138 506 5 955 594 
2 353 346 6 399 761 


Detaliul proletarilor, după vîrstă şi sex, e următorul: 
Servitori şi diverse 


Vîrsta Argaţi 
0-12 — 
13-20 43 515 
21-40 21 941 
41-64 11 689 
Peste 65 2 797 
Nedeclarat 1 197 
ă 

Total 81 139 
Bărbaţi 81 139 
Femei — 


12 108 
20 674 
15 295 
7 515 
1 647 
422 


57 701 
14 453 
43 248 


Muncitori cu ziua 


124 441 
216 337 
134 815 
23 874 

1811 


501 278 
253 944 
247 334 


5. Dacă ţinem seama de faptul că şefii de exploataţie, 
ajutoarele familiale, argaţii şi muncitorii cu ziua lucrează 
la cîmp, pe cînd servitorii şi întreţinuţii se ocupă mai ales 
cu serviciile domestice, ajungem la următoarea repartiție 


a braţelor de muncă: 
a) la munca cîmpului 


Salariaţi zilieri 


E 


b) în gospodărie 


Vîrsta Şefi de exploatare şi 
ajutoare familiale 
0-12 — 
13-20 1 789 625 
21-40 3 038 093 
41-64 2 058 683 
Peste 65 255412 
Nedeclarată 21 572 
Total 7 163 385 
Bărbaţi 3 467 552 
Femei 3 695 833 
Vîrsta Întreţinuţi 
0-12 — 


i argați 


167 956 
238 278 
146 504 
26 671 
3 008 
582 417 
335 083 
247 334 


Servitori şi diverşi 


12 108 


Totalul mînei 
de lucru 


1 957 581 
3 276 371 
2 205 187 
282 083 
24 580 

7 745 802 
3 802635 
3 943 167 


Total 
12 108" 


10 Deşi numărul întreţinuţilor mai mici de 12 ani este de 4074975, 
nu au fost socotiți ca ajutoare domestice, cu toate că, încă de la 7 
ani, copiii încep să dea ajutor în gospodărie. 

După o estimaţie aproximativă, ar trebui să socotim la peste 
500000 numărul copiilor de 10-12 ani, care ajută în gospodărie, 
ceea ce ridică totalul ajutoarelor domestice la circa 1 milion de 


persoane. 


13-20 61 016 20 674 81 690 


21-40 53 558 15 295 68 853 
41-64 43 136 7515 50 651 
Peste 65 238 146 1 647 239 793 
Nedeclarată 21 018 462 21 480 
Total 416 874 57 701 474 575 
Bărbaţi 101977 14 453 116 430 
Femei 314 897 43 248 358 145 


Cifrele de mai sus ne îngăduie să desprindem 
următoarele concluzii: 


a) în ce priveşte distribuția sexelor: 

1) femeia participă la activitatea agricolă alături de 
bărbat, numărul femeilor întrecînd chiar pe al bărbaţilor, 
atit la munca cîmpului, cît şi în cea casnică. Proporția 
femeilor faţă de bărbaţi e totuşi mai mare în activitatea 
casnică (3/1) decît la cîmp, unde numărul lor e aproape 
egal cu al bărbaţilor (1/1); 

2) bărbaţii predomină asupra femeilor în categoria 
conducătorilor de exploataţii, raportul fiind de 6/1° în 
favoarea bărbaţilor. Gospodăriile conduse de femei nu 
sunt, de altfel, decit gospodării de văduve sau de ale 
emigranților; 

3) funcțiunea principală a femeii în agricultură se 
dovedeşte a fi aceea de auxiliară familială, raportul fiind, 
în această categorie, de 3/17 în favoarea femeilor; 

4) structura proletariatului agricol pe sexe vădeşte o 
distribuţie omogenă, cu o uşoară  predominare 
bărbătească la munca cu ziua. 

Dimpotrivă, în grupul simbriaşilor, bărbatul preferă să 
argăţească, pe cînd femeia tinde mai ales spre profesiile 
domestice, unde predomină net asupra bărbatului. 

In general, se poate spune că femeile predomină în 
munca gospodăriei familiale, atit în ce priveşte munca 
cîmpului, cît şi în cea domestică. Dimpotrivă, în caz că 
împrejurările silesc o familie să muncească afară din 
gospodărie, bărbatul e cel care pleacă cel dintii; iar 
femeia, dacă-i urmează, preferă  îndeletnicirile 
domestice. 


b) în ce priveşte indicațiile deduse din faptul virstei, 
ele confirmă ritmul biologic care stăpineşte evoluția 
familiilor ţărăneşti: 

1) faptul că numărul cel mai mare de şefi de 
exploatare se întilneşte la o vîrstă mai tirzie, ca aceea în 
care predomina umărul ajutoarelor, se explică prin faptul 
că, odată cu vîrsta, auxiliarii se prefac în conducători; 

2) categoria întreţinuţilor are, dimpotrivă, punctele de 
densitate maximă în perioadele extreme, înainte de 
ajungerea şi după depăşirea vîrstei de muncă. În 
amîndouă cazurile, între munca la cîmp şi inactivitate se 
intercalează o perioadă în care întreţinutul ajută la 
munca domestică; 

3) cît priveşte proletariatul, faptul că densitatea 
maximă corespunde cu perioada tinereţei şi scade odată 
cu maturitatea, poate fi explicat atît prin fenomenul 
creşterii populaţiei, cît şi prin împrejurarea că, odată cu 
această maturitate, o parte din proletari sfirşesc prin a-şi 
construi o gospodărie proprie; 

4) dat fiind că, atit puterea de muncă a omului, cît şi 
cea de consumaţie sunt în funcţie de vîrstă, tablourile 
precedente ne îngăduie să determinăm raportul dintre 
numărul unităţilor productive şi al celor consumatoare 
ale populaţiei agricole; considerîind puterea de muncă şi 
de consumaţie a adultului egală cu 100 şi atribuind 
consumaţiei corespunzătoare a fiecărei virste un 
coeficient diferit, după una din scările folosite în acest fel 
de cercetători, putem determina raportul dintre puterea 
de muncă şi puterea de consum a populaţiei agricole. 
Efectuînd aceste transformări după un procedeu sumar, 
adică, prin calcul mediu al puterii de muncă şi de consum 
corespunzind fiecăreia din grupele noastre de vîrstă, 
ajungem la concluzia că puterea de muncă utilizată în 
agricultura românească reprezintă circa: 

7 115 360 oameni adulţi, 
faţă de o capacitate de consumaţie egală cu aceea a: 


9 689 806 oameni adulți, 
cifre care ne dau un raport mijlociu între muncă şi 
consumaţie de: 
1,36 — sau, de circa 3 muncitori pentru 4 
consumatori, raport pe care ne propunem să-l 
determinăm mai precis cu alt prilej. 


Note 
Publicat în Excelsior, an |, nr. 1, 2 martie 1935, p. 4. Semnătura: 
Mircea Vulcănescu. 


1 Vezi Buletinul informativ al Ministerului Agriculturii şi Domeniilor 
(1930-1948); Buletinul Institutului Românesc de Conjunctură (1933- 
1935); Conjunctura economiei româneşti (1936-1940); Buletin de 
conjunctură (1940); Analele Băncilor (1919-1938). 

2 Unitate economică de lucrare, de exploatare a pămîntului 
(arabil, pădure, mină ş. a.); fermă agricolă, întreprindere economică. 
A rămas noţiunea de exploataţie minieră. 

3 Tipograful a rătăcit un rînd din coloana de ziar, iar reconstituirea 
sa e imposibilă. 

* La 12 februarie 1935 (de la ora 21%), în sala de lectură a 
Institutului Social Român (localul Academiei de Înalte Studii 
Comerciale şi Industriale), a cărui  Secţie economică era 
organizatoarea manifestării, în cadrul ciclului de conferințe 
«Tendinţele economiei româneşti», Mircea Vulcănescu a 
prezentat<«Situaţia şi tendinţele agriculturii». Sub preşedinţia lui C. 
Buşilă, au luat parte la discuţii G. Strat, Florin Codrescu, Cioriceanu, 
Sabin Manuilă, Paul Sterian şi Constantin Enescu. Un rezumat al 
conferinţei s-a publicat în Prezentul (an |, nr. 12, 15 februarie 1935, 
p. 2). 

5 Cu sensul de mici proprietari de exploataţii, de proprietăţi 
lucrate individual (sub 20 ha; majoritatea o constituie cele foarte 
mici — sub 5 ha; vezi începutul articolului). 

s În formele oficiale, bărbaţii erau proprietari; femeile — foarte rar, 
cînd erau văduve ori divorţate. 

7 Raport firesc, poate chiar prea mic, faţă de tradiţia şi realitatea 
satului românesc din perioada interbelică. 

8 Vezi Mircea Vulcănescu — Gospodăria țărănească şi problemele 
pe care le pune statisticienilor, conferinţă rostită la 23 iulie 1942 
(inclusă în culegerea de faţă). 


Gospodăria ţărănească şi problemele 
pe care le pune statisticienilor 


Domnule Director General, Domnilor, 


Este pentru mine o foarte mare cinste aceea pe care 
mi-o face Institutul de a mă ruga să vorbesc despre 
lucruri care s-au ţinut cîndva foarte mult de inima mea — 
n-aş vrea să spun că nu se ţin şi astăzi, dar prin 
îndeletnicirile mele zilnice m-am îndepărtat de ele —, să 
vorbesc despre lucruri care sunt foarte aproape de 
îndeletnicirea dumneavoastră. Sunteţi sortiţi să lucraţi în 
organizaţia nouă a Statului Român pentru culegerea de 
date, de informaţii în legătură cu viaţa poporului nostru. 
Dumneavoastră ştiţi că viaţa celei mai mari părţi a 
poporului nostru nu este de orăşeni, ci de săteni, care se 
îndeletnicesc cu munca cîmpului. Aproximativ din cinci 
oameni pe care îi întilneşti în România, patru sunt 
gospodari care trăiesc din munca cîmpului şi numai unul 
locuieşte la oraş. Pentru cei de obiîrşie românească, 
etnică, proporţia este mai puternică. 

De aceea, preocuparea dumneavoastră se va îndrepta 
în primul rînd, către adunarea elementelor de 
inventariere în legătură cu viaţa acestui popor românesc 
de la sate. 


Dumneavoastră ştiţi că o nemulţumire veşnică se 
ridică din partea organelor preocupate cu centralizarea 
informaţiilor statistice de pe urma faptului că niciodată 
nu se cunosc îndeajuns de bine datele statistice 
privitoare la viaţa ţăranilor, datele statistice privitoare la 
producţia, la întinderile cultivate, la zilele muncite. Nu 
numai din cauza diversităţii îndeletnicirilor ţărăneşti, dar 
şi din cauza felului special al ţăranilor de a-şi ţine şi a-şi 
face socotelile este foarte greu să se inventarieze în 


partidă dublă, elemente care la bază sunt ţinute pe 
răboji. 

Gradul de exactitate pe care-l pot avea datele 
statistice depinde de felul cum sunt culese aceste date la 
unitatea elementară. De aceea, discuţiunile care vor 
avea loc sau conferinţa pe care o voi face, urmată 
eventual de întrebările dumneavoastră în legătură cu 
problemele pe care le tratăm astăzi, se referă la unitatea 
de lucru, la unitatea de viaţă în care trăieşte cea mai 
mare parte a populaţiei noastre agricole româneşti. 

După statistica din 1930, dintr-un total de 4.019.241 
de proprietari de pămînt cultivabil, care stăpineau 
14.110.496 ha, 3.982.960 îşi cultivau singuri pămîntul şi 
circa 485.842 erau cei care munceau nu pe pămîntul 
care le aparţinea, ci pe pămîntul pe care îl plăteau cu 
bani. Din aceste patru milioane de proprietari, 3.864.000 
stăpîneau mai puţin de 10 ha, avînd împreună suprafaţa 
de 9.654.000 ha. Din aceştia, 3 864 000 îşi cultivau 
singuri pămîntul. Vedeţi proporţia în care unitatea 
muncitoare în agricultura românească nu o reprezintă 
exploatarea de mare proprietate, ci exploatarea aceasta 
denumită gospodărie ţărănească. 

Cine vorbeşte despre satul românesc vorbeşte despre 
alcătuiri de gospodării. Acei care s-au ocupat de sate ştiu 
că satele pot fi înţelese ca o comunitate de viaţă, ca o 
unitate structurală a oamenilor care trăiesc în gospodării. 

Ce este această gospodărie? Cînd vorbim de 
exploataţiunea unei mari proprietăţi, exploataţiunea 
aceasta este concepută numai ca o unitate de lucru în 
vederea  cîştigului. Marele proprietar nu trăieşte 
totdeauna la ţară, nu consumă numai din produsele 
gospodăriei sale, uneori are şi o profesiune lăturalnică, 
pe cînd ţăranul are nu numai unitatea de lucru în 
gospodărie, dar şi comunitatea de viaţă. Gospodăria 
este, în imensa majoritate a cazurilor, o unitate de lucru 
a unei familii, în vreme ce marea exploataţie nu este o 
comunitate, ci este o alcătuire de lucru pe bază de 


contracte, prin care se închiriază munca altora, streină. 

Gospodăria este un grup de oameni constituit de 
obicei dintr-o familie care lucrează ca să-şi asigure, prin 
munca laolaltă, subzistenţa, trăind în aceeaşi casă, 
împărțind aceeaşi hrană, în acelaşi ceaun, acelaşi produs 
de mîncare, muncind într-o împărţire şi o organizaţie de 
muncă, fie în pădure, fie la vite, fie la munca cîmpului, 
sub conducerea şefului, care este şi părintele familiei. 

Vasăzică, atunci cînd vorbim de gospodăria 
ţărănească, principalul nucleu al vieţii satelor, trebuie să 
spunem că această viaţă se duce în regim de economie 
familială. Toţi membrii familiei lucrează împreună. Aci 
este una din trăsăturile esenţiale care deosebesc 
întreprinderile economice de întreprinderile ţărăneşti. 
Intraţi într-o fabrică: nu este legătură între muncitori 
decit legătura care prevede lucrul acestor oameni în 
fabrică. Dumneavoastră ştiţi ce  osteneli îşi dau 
întreprinderile care vor sa stabilească o coeziune între 
muncitori. Şi organizaţia Dopo lavoro şi Kraft durch 
Freude, iar în România, mai înainte prin «Muncă şi voie 
bună», iar acum — mi se pare — «Muncă şi lumină»! — 
sunt organizaţii artificiale, făcute ca să stabilească între 
muncitori nu numai coexistenţa şi asocierea în vederea 
muncii dar şi o comunitate de viaţă. 

La ţară, comunitatea de viaţă este firească. 
Comunitatea care munceşte este însăşi familia. De 
aceea, am putea defini gospodăria ţărănească: o unitate 
de viaţă şi economică, o unitate de muncă şi de 
consumaţie a familiei. 

Dacă ne uităm şi în statistici, veţi vedea acest lucru, că 
de obicei grupul familial se prezintă în diferite forme şi 
structuri. 

Mai este o observaţie: ele nu se prezintă în toată 
generalitatea cazurilor numai ca un grup familial. De 
multe ori, în special cînd exploatarea se întinde, 
exploataţia familială îşi adaugă argaţi, care sunt foarte 
puţini de obicei în gospodăriile ţărăneşti, şi cei mai mulţi 


nu sunt numai muncitori, ci sunt asociaţi, care intră şi se 
topesc în viaţa familială, împart masa cu stăpinii şi nu de 
puţine ori, în trecutul organizaţiei noastre, erau într-o 
oarecare măsură  înfrăţiţi cu membrii gospodăriei, 
împărțind soarta lor. Dar, despre aceasta vă vor vorbi 
alţii, mai de-aproape. 

Primul element de studiat, prin urmare, este grupul 
familial. Cînd privim grupul familial, întîlnim în 
gospodăria ţărănească diferite forme de gospodărie, 
după alcătuirea grupului. 

Cea dintii formă de gospodărie este forma gospodăriei 
noi. Gospodăria nouă este înfiinţată de un flăcău care se 
însoară cu o fată din sat. De obicei, cînd se înfiinţează o 
asemenea gospodărie, forma este totdeauna căsătoria şi 
înzestrarea, adică, şi femeia şi bărbatul alcătuiesc o 
gospodărie. Cu alte cuvinte, cu prilejul căsătoriei, ei se 
aşază într-o casă proprie, într-o curte proprie, cu 
instrumente proprii şi lucrează o porţiune de pămînt, o 
porţiune de proprietate, primită de zestre. Geneza 
gospodăriei este de obicei căsătoria şi forma de 
constituire a averii ei este înzestrarea. 

Forma aceasta este foarte interesantă, pentru că veţi 
observa că pe calea aceasta se formează şi se dezvoltă 
satul. Un sat creşte prin asemenea instalări de gospodării 
noi, de obicei cu prilejul căsătoriei, nu cu prilejul 
succesiunii. Cu prilejul căsătoriei dobîndesc membrii 
familiei zestrea, partea de pămînt din moştenirea 
părintească. 

Cea dintii formă de gospodărie este formațiunea unei 
gospodării de către o pereche de tineri, gospodărie care 
în istoria mişcărilor agricole este gospodăria de 
«însurăţei», care formează iniţial prima formă în care 
începe comunitatea de viaţă a unei perechi care s-a 
căsătorit. Dacă nu are pămînt în proprietate, perechea ia 
pămînt în parte sau în arendă, de la cei care au mai mult. 

Trec anii. Bineînţeles, în această gospodărie de primă 
formă apare elementul care este destinat să asigure 


continuitate, adică copiii. Al doilea tip de gospodărie 
este, prin urmare, gospodăria formată dintr-o pereche de 
oameni cu copii. A doua fază a gospodăriilor este a 
gospodăriilor mai vechi de un an. Copiii cresc. În prima 
fază, copiii nu ajută la muncă pe părinţi şi sunt o 
greutate, pe care oamenii o înving muncind mai greu. 
Cînd copiii depăşesc vîrsta de 7 ani, încep să ajute pe 
părinţi în gospodărie. Între vîrsta de 7 şi cea de 14 ani, 
copilul de la ţară nu stă degeaba. El începe a munci prin 
a paşte giştele. În jurul vîrstei de 14 ani copilul începe să 
intre la lucru pe pămîntul părinţilor. 

Vom distinge, în tipul de gospodărie cu copii, două 
subtipuri de gospodării: [subtipul de gospodărie] cu copii 
care nu sunt încă în virsta de a munci şi [subltipul de 
gospodărie cu copii care sunt în vîrstă de a munci. Cînd 
vă veţi duce la sate, veţi şti poate că gospodăriile cele 
mai îngreuiate la ţară sunt gospodăriile acestea, cu copii 
care încă nu sunt în vîrsta de a munci şi cînd părinţii 
trebuie să muncească pentru doi, trei, patru sau chiar 
cinci copii. 

Din momentul cînd copiii încep să muncească, ei 
adaugă puterea de muncă a grupului familial. Lucrul 
acesta ţine pînă cînd copilul pleacă la oaste. După ce 
revine de? la oaste se întoarce în sat şi se însoară; şi, 
cînd se însoară, gospodăria roieşte, şi aşa se continuă 
ciclul familial, care este un adevărat ciclu biologic, adică 
dominat de puterea de viaţă şi de înmulţire a 
gospodăriei. 

Cînd o pereche s-a separat de părinţi, o nouă 
gospodărie a roit şi legătura sau ciclul biologic continuă 
mai departe. Aceasta este forma normală de dezvoltare 
a gospodăriilor la ţară. Se întîmplă, însă, că în unele 
gospodării nu întîlnim numai o pereche de copii, ci părinţi 
şi copii căsătoriţi. Forma aceasta de familie este forma 
de familie a copiilor celor mai mici în vîrstă. Copiii mari 
roiesc şi întemeiază o nouă gospodărie. După legea 
obişnuită, copilul mai mic rămîne în casă şi îşi aduce în 


casă nevasta. De aici, situaţia deosebită pe care o are 
copilul mai mic în gospodăria românească. 

Lucrul acesta se deosebeşte de cele ce se întîmplă în 
alte gospodării. In Anglia, dreptul la moştenire îl are 
băiatul cel mai mare. La noi, predilecţia o are copilul mai 
mic. Nu mă refer la basme şi la literatura populară, unde 
«cel mai mic e mai voinic», dar fapt este că cel mai mic 
este favoritul familiei, prin aceea că rămîne pe pămîntul 
părinţilor şi îi ajută la bătrineţe. Părinţii care au dat 
treptat pămîntul lor copiilor mai mari rămîn cu o ultimă 
bucată şi cu casa părintească, în această gospodărie 
intră şi copilul cel mai mic. 

Cînd veţi vedea o familie compusă din două perechi, 
veţi şti că în marea majoritate a cazurilor sunt asemenea 
gospodării. Ciclul biologic al acestei familii compuse din 
două gospodării ne duce la un nou tip de gospodărie, în 
care nu exista două generaţii, ci trei generaţii. Cînd 
această familie stă în casa părintească şi începe să aibă 
copii, vom avea o familie cu oameni în vîrstă de a munci 
şi cu copiii lor care pot ajunge la vîrsta de a munci. 

Familiile cu mai mult de trei generaţii sunt extrem de 
rare la sate. Familiile cu trei generaţii sunt puţine, sunt 
atitea cîte sunt spiţele neamului din vechea generaţie. 
Familiile cu două generaţii sunt de obicei tinere. Ciclul 
acesta, cu varianta lui, este raportat la cazurile normale 
de gospodărie. Dar, în afară de aceste cazuri, întîlnim 
anumite accidente, care de obicei sunt de natură 
biologică şi care modifică într-un anumit fel caracteristic 
acele tipuri arătate pînă acum. 

De pildă, în perechea de tineri se poate întîmpla ca 
unul să rămînă văduv; sau să moară soţia, sau bărbatul. 
La perechea cu copii se poate întîmpla să moară bărbatul 
sau soţia şi să avem o familie compusă dintr-un văduv 
sau o văduvă cu copii. Se mai poate întîmpla ca în familia 
cu o astfel de lipsă să se adauge un frate sau o soră, 
singuri sau cu copii. Acelaşi lucru la familia cu două 
perechi. Se poate întîmpla ca la familia cu două perechi 


să se adauge un frate sau o soră, necăsătoriți încă. De 
obicei, o soră văduvă, întoarsă la gospodăria 
părintească, se adaugă la o astfel de gospodărie. Acelaşi 
lucru la gospodăriile cu două perechi în virstă de a 
munci. |n aceste varietăţi de adăugiri colaterale, 
provenite de obicei din gospodăriile dezorganizate, avem 
aproape toată varietatea tipurilor de gospodării pe care 
le putem întâlni. 

Veţi spune: ce interes are, din punct de vedere 
statistic, constatarea acestei deosebiri de structură 
biologică? Trebuie să ne apropiem şi să considerăm mai 
de-aproape aspectul gospodăriilor din punctul de vedere 
pe care ele îl reprezintă economiceşte. Economiceşte, o 
gospodărie se deosebeşte de o întreprindere, pentru că 
ea nu este numai o unitate de exploatare, de muncă, de 
activitate, ci este şi o unitate de consumaţie. Prin 
urmare, o gospodărie este alcătuirea socială, firească, 
întemeiată de o familie care produce şi consumă în 
comun din punct de vedere economic. Prin urmare, din 
punctul de vedere economic, accidentele biologice şi 
variațiile ciclului biologic descris în compunerea familiei 
reprezintă tot atitea variaţii cînd puterea de producţie şi 
puterea de consumaţie a grupului familial respectiv. 

Ce se întîmplă? Puterea de producţie şi puterea de 
consumaţie a unui grup familial, adică ceea ce poate să 
producă şi să consume, variază în raport cu compoziţia 
grupului, variază în special în raport cu sexul şi virsta 
membrilor grupului. 

Să vedem cum se răsfrîinge influenţa unei asemenea 
compoziţii a familiei în ceea ce priveşte puterea de a 
munci. In ceea ce priveşte puterea de a munci, dacă 
luăm ca unitate de muncă munca prestată de un adult în 
condiţie normală, un bărbat care a depăşit virsta de 25 
de ani sau o femeie care a depăşit virsta de 21 de ani, 
dacă încercăm să exprimăm aproximativ puterea de 
muncă a membrilor grupului familial, constatăm că pînă 
la vîrsta de 7 ani copilul nu reprezintă decit o putere de 


muncă derizorie, de obicei nici una. În schimb, copilul 
pînă la 7 ani reprezintă o putere de consumaţie. El 
consumă, mănîncă, trebuie să fie îmbrăcat, îngrijit. Din 
acest punct de vedere, un copil pînă la 7 ani reprezintă 
pentru gospodărie o sarcină, o pagubă. 

Lucrul este atît de adevărat, încît nu trebuie să vă mire 
dacă veţi constata că preţul, valoarea, pe care ţăranul o 
atribuie vieţii omeneşti a copilului sub 7 ani este foarte 
scăzută. De multe ori, ţăranul apreciază pe copil, munca 
lui, din punctul de vedere al rolului său în gospodărie, 
mai puţin decit în aprecierea pe care o face pentru unii 
din tovarăşii săi de muncă, cum ar fi animalele de lucru. 
Pentru orăşeni este un lucru ciudat, dar cei care au trăit 
la sate ştiu aprecierea ţăranului pentru copilul care nu 
este în vîrstă de a munci. Aceasta face că grija ţăranului 
pentru viaţa plăpîndă a copilului sub 7 ani — poate şi din 
cauza posibilităţii de a o înlocui — este legată de 
nădejdea ajutorării de mai tîrziu, nu de cea apropiată. 
Țăranul îşi face din viaţa omenească o socoteală pe care 
o face şi capitalistul cînd îşi plasează un capital în 
vederea dobinzii de mai tirziu, decit o socoteală 
întemeiată pe un ajutor eficace. 

Pe măsură ce copilul creşte peste 7 ani, pînă la 14 ani, 
cînd începe să-şi ajute părintele, se poate spune că 
copilul lucrează cam la jumătate din munca adultului. 
Pînă la 7 ani lucrează un sfert din munca adultului. El 
este pus numai la mici ajutoare, bunăoară, de a păzi 
giştele, şi joacă rolul unui ajutor în gospodărie. De la 7 
ani pînă la 14 ani am putea estima puterea de lucru a 
tinărului acesta între un sfert şi o jumătate din puterea 
de muncă a adultului. 

De la vîrstă de 14 ani, cînd pleacă la munca cîmpului 
— iau vîrstă de 14 ani arbitrar, căci ea variază după 
compoziţia grupului familial şi după natura muncii —, 
copilul care munceşte la cîmp în jurul a 14 ani munceşte 
din ce în ce mai mult şi puterea lui de muncă poate fi 
estimată la o jumătate sau la trei sferturi din munca 


adultului. De obicei, el este întrebuințat la aproape toate 
muncile, afară de cele grele, cum este munca cu plugul. 
Dar cînd coseşte şi munceşte la plug, a ajuns la 
capacitatea întreagă de muncă şi contează ca o putere 
de muncă întreagă. Prin urmare, la 16-17 ani, cînd omul 
ajunge la deplina dezvoltare fizică, copilul de ţăran, în 
special băiatul, poate fi socotit ca o putere de muncă 
întreagă pentru părintele său. 

Munca femeilor variază destul de mult în raport cu 
regiunile. 

În general, femeia, deşi nu face munca cîmpului decît 
în împrejurări excepţionale, puterea de muncă a ei nu 
este inferioară din cauza îndeletnicirilor sale casnice. De 
cele mai multe ori, lucrează şi la cîmp şi lucrează şi ca 
ajutor în familie, ca gospodină în casă. De altfel, acelaşi 
lucru se poate spune şi despre ţăran, care nu reprezintă 
numai un muncitor la cîmp; contrar a ceea ce se pare, el 
este şi un muncitor în propria gospodărie, unde aproape 
toată rînduiala şi toată gospodăria citeodată o clădeşte 
singur, cu munca lui şi a familiei sale, cîteodată şi cu a 
vecinilor. 

Cînd vă veţi găsi în faţa unei familii compusă din tată, 
mamă şi doi copii, dintre care unul munceşte, altul nu, 
sau în faţa unei familii compusă din tată, mamă şi trei 
copii care nu muncesc, trebuie să priviţi chestiunea 
economiceşte din punctul de vedere al raporturilor dintre 
puterea de muncă şi puterea de consumaţie. Cum veţi 
privi chestiunea în felul acesta, vă veţi da seama de un 
lucru, care verifică intuiţia că o gospodărie, o familie este 
mai puţin ajutorată decit alta. Ştiinţa nu face decit să 
precizeze lucrurile de bun-simţ. Orice ţăran va putea 
spune din experienţă directă că o familie compusă dintr- 
o văduvă cu copii care nu muncesc este nenorocită, oricît 
de harnică ar fi văduva. | se dezechilibrează raportul 
dintre puterea de muncă şi puterea de consumaţie. 

Ei bine, în ajutorul încercărilor de a evalua puterea de 
muncă, încercăm a da o formulă cantitativă a expresiei 


acestei situaţii, pe care orice ţăran o explică de-a dreptul 
cu vorbe. Avem, prin aceasta, şi o posibilitate de control. 
Dumneavoastră trebuie să reţineţi că de obicei 
dezorganizarea familiei ţărăneşti este produsă de 
dezechilibrul dintre puterea de muncă faţă de puterea de 
consumaţie a gospodăriei. 

Ne-am ocupat pe îndelete de puterea de producţie şi 
am încercat să arăt cum se împarte, din punctul de 
vedere al puterii de producţie, munca unui copil în raport 
cu munca adultului şi munca bărbatului în raport cu 
munca femeii. Acuma, să ne ocupăm de problema 
capacităţii de consumaţie, de raportul capacităţii de 
consumaţie a bărbatului în raport cu femeia, raport 
stabilit de Galton la 13 unităţi pentru bărbat — raportat 
la 100 de unităţi —, iar pentru femeie la 12 unităţi, ceea 
ce ar da ca putere de consumaţie 100 pentru bărbat şi 
92,3 pentru femeie. Cercetările mai noi au stabilit 
puterea de consumaţie a femeii faţă de bărbat cam 90%. 
Engel, încercînd a stabili acest raport, a ajuns la 
următoarele concluzii: în vreme ce bărbatul consumă 
100, femeia — 90; copiii între 11-14 ani consumă circa 
90; cei între 7-10 ani — 75; cei între 4-6 ani — 40; şi cei 
între 1-3 ani — 15 unităţi. 

Stabilind în scara progresivă de virste capacitatea de 
consumaţie şi punind ca unitate a capacităţii de 
consumaţie noul născut, un bărbat adult consumă de 3 
14 mai mult decit noul născut, în vreme ce femeia adultă, 
la 21 de ani, consumă de 3 ori mai mult decit noul 
născut. Scara progresivă în ordinea virstelor merge cu o 
zecime de unitate în raport cu fiecare an. Pentru un copil 
mai mic de un an avem o unitate, pentru copilul de un an 
— o unitate şi o zecime, şi aşa mai departe, pînă la vîrsta 
de 20 de ani, unde capacitatea de consumaţie a femeii 
se opreşte, în vreme ce a bărbatului continuă cu o 
zecime în fiecare an, pînă la virsta de 25 de ani. 

Dacă vom avea o familie compusă din un tată în vîrstă 
de peste 25 de ani şi o mamă de [peste] 20 de ani cu 


copii de 10, 8, 6 şi 4 ani şi vom întreba ce putere de 
consumaţie are acest grup familial?, vom aduna: 3,5 
unităţi pentru tată; 3 pentru mamă; pentru copilul de 10 
ani — 2 unităţi; pentru copilul de 8 ani — 1,8; pentru cel 
de 6 ani — 1,6; iar pentru cel de 4 ani — 1,4 şi vom 
vedea că puterea de consumaţie a acestui grup familial 
are 13,3 unităţi. O gospodărie compusă din tată, mamă 
şi 4 copii în jurul a 20 de ani va avea o capacitate de 
consumaţie de aproape 18 unităţi. Normala de 
consumaţie se poate stabili oarecum cifric. 

Veţi spune: cum se stabileşte această putere de 
consumaţie? Ea se stabileşte în raport cu raţia 
alimentară de nutriţie. Nu mă ocup pe îndelete de 
această problemă, dar dumneavoastră ştiţi că în hrana 
unui om se găsesc trei categorii mari de principii de 
nutriţie: albumine, grăsimi şi hidrocarbonate, unele care 
ne vin din hrana vegetală, altele din cea animală, şi 
activitatea acestor principii de nutriţie în corpul omenesc 
se transformă prin puterea de transformare şi ardere a 
ţesuturilor şi de asimilare a principiilor acestora pentru 
dobîndirea principiilor de nutriție cu care creşte 
organismul nostru. 

S-au făcut experienţe asupra raţiei de minimă 
necesitate pentru întreţinerea unui om. S-au făcut 
constatări în care, ţinîndu-se seama de partea 
neutralizabilă din principiile de nutriţie, s-a stabilit de un 
cercetător, Voit, că raţia muncitorului obişnuit este de 
2.866 calorii, întemeiate pe 98 grame albumine, 50 gr 
grăsimi şi 4,654 gr hidrocarbonate. S-au făcut cercetări 
de alţi cercetători, care au făcut comparaţia asupra raţiei 
de întreţinere în raport cu intensitatea muncii şi s-a ajuns 
la constatarea că minimumul raţiei, raţia de înfometare, 
este de 2.304 calorii. Pentru muncitorii intelectuali, 
pentru medici, mecanici, îngrijitori casnici, [cei] care nu 
fac îndeletniciri cu caracter manual, raţia de înfometare 
este de 2.445 calorii. Muncitorul mijlociu adult, muncind 
corporal, are o raţie de 2.368 calorii. Pentru muncitorul 


care munceşte într-o muncă intensă, care, de pildă, îşi 
petrece timpul învîrtind o roată grea, raţia este de 3.362 
calorii, iar pentru cei care muncesc muncă grea, ca 
mineri, argaţi sau tăietori de lemne în păduri, raţiunea 
calorică se urcă la 4.900 calorii. 

Tot aşa, exprimate în calorii, puterile de consumatie 
sunt variate. După Voit, un adult cu o muncă medie are 
nevoie de 3.115 calorii; după Rechenberg, pentru 
ţesătorii saxoni — 2.703 calorii; pentru muncitorii de 
fabrică ruşi — 3.675, 2 calorii; pentru muncitorii berari 
din Munchen — 3.174, 1; pentru muncitorii suedezi — 
3.436 calorii; pentru muncitorii cu muncă grea — 3.752 
calorii; pentru mineri — 4.196 calorii; pentru argaţii de 
berărie din Munchen — 4.267 calorii; pentru cărămidarii 
italieni — 4.540 calorii; pentru muncitorii suedezi cu 
muncă grea — 4.726; pentru muncitorii de cîmp germani 
— 4.821 calorii şi pentru muncitorii de cîmp din 
Transilvania — 5.167 calorii. 

Ei bine, pornind de la raţia de întreţinere a unui adult 
la munca mijlocie şi estimînd pe virste raţiunea de 
întreţinere pentru copii, se stabileşte următoarea 


proporţie: 


- pentru copilul de un an, raţiunea zilnică 

de întreţinere este de 21,8% 
din raţiunea necesară adultului, adică 

626 calorii 

- pentru copilul de 2 ani, raţiunea zilnică 

de întreţinere în raport cu raţiunea 


necesară adultului este de 29,7 % 
- pentru copilul de 3 ani este de 35,4% 
- pentru copilul de 4 ani, de 38,8% 
- pentru cel de 5 ani este de 42,3% 
- pentru cel de 6 ani 43,7% 
- pentru cel de 7 ani 45,0% 
- pentru cel de 8 ani 46,4% 


- pentru cel de 9 ani 47,8% 


- pentru cel de 10 ani 49,2% 


- pentru cel de 11 ani 54,4% 
- pentru cel de 12 ani 59,9% 
- pentru cel de 13 ani 65,0% 
- pentru cel de 14 ani 70,6% 
- pentru cel de 15 ani 73,1% 
- pentru cel de 16 ani 75,7% 
- pentru cel de 17 ani 78,4% 
- Şi pentru cel de 18 ani 81,6% 


Fie că luaţi prima scară, care stabileşte puterea de 
consumaţie a unui copil de la 1-3, fie că acel calcul 
este întemeiat în procente din raţiunea de întreţinere 
exprimată în calorii, aveţi două scări cu care puteţi 
aprecia ce reprezintă ca putere de consumaţie o unitate 
gospodărească. 

Ce înseamnă puterea de consumaţie a unităţii 
gospodăreşti? Trebuie să ne raportăm la comparaţia 
dintre gospodării şi exploataţiile industriale. 

De ce munceşte lumea în fabrică? Bineînţeles, ca să 
producă. Produce, pentru ca întreprinzătorul să obţină un 
produs [care va fi] vindut cu cîştig. Dar organizarea toată 
a muncii în fabrică este subordonată principiului acestuia 
al cîştigului. O întreprindere din acestea nu este altceva 
decit îndeletnicirea unui om care, cu materii prime, cu 
maşini şi munca unor oameni, topite laolaltă, obţine un 
produs care-l costă o anumită sumă, raportată pe 
numărul de unităţi produse, pe care trebuie să le vindă 
mai scump, iar diferenţa reprezintă cîştigul lui. Munca 
industrială se face, prin urmare, în vederea cîştigului. 

O gospodărie se deosebeşte de o asemenea 
exploataţie prin faptul că organizarea muncii ei nu este 
întemeiată pe principiul obţinerii cîştigului, ci al unei 
altfel de organizare economică, pe care a numit-o 
Aristotel şi o numim astăzi economie naturală, care 
constă în subordonarea producției  consumaţiei. 
Gospodăria munceşte pentru acoperirea nevoilor de 
consumaţie, nu ca să cîştige. Deosebirea dintre 


organizarea firească a economiei şi organizarea 
artificială este că economia naturală munceşte pentru 
satisfacerea nevoilor, în vreme ce economia artificială 
munceşte pentru obţinerea cîştigului. Vom vedea ce 
deosebiri de concepţie antrenează această deosebire. 

Potenţialul de consumaţie este factorul care hotărăşte 
organizaţia economică a familiei. Puterea de a aprecia 
capacitatea de consumaţie a grupului familial ne dă, în 
oarecare măsură, şi posibilitatea de a cunoaşte gradul de 
eficienţă economică în care o anumită gospodărie se va 
integra. Vom vedea că există totdeauna o tendinţă de 
adaptare a puterii de muncă a familiei la puterea de 
consumatie. 

Ce se întîmplă cu familia cu multe guri şi cu puține 
brațe de lucru, cu o familie cu 3 copii, în care numai 
părinţii singuri muncesc? Îşi vor intensifica munca pentru 
a hrăni pe ceilalţi membri ai familiei. Dacă, dimpotrivă, şi 
copiii muncesc, munca se va uşura. De la o anumită 
vîrstă, copilul este într-adevăr un ajutor la casa părinților. 
Cînd ritmul consumaţiei creşte constant cu o zecime de-a 
lungul vîrstei copiilor, puterea de muncă a copilului pînă 
la 7 ani este în jurul lui zero, a copilului peste 7 ani între 
un sfert şi o jumătate, iar apoi creşte rapid pînă la munca 
intensă. Prin urmare, un copil între 7 şi 10 ani consumă 
abia îndoit decît puterea de consumatie a noului născut. 
Un copil de 10 ani consumă de două ori mai mult ca noul 
născut şi puterea lui de muncă poate fi perfect apreciată 
la a treia parte, ceea ce înseamnă că copilul de 10 ani 
este încă o sarcină pentru diferenţa de mai multă muncă 
decit ceea ce reprezintă copilul mic. Dacă facem 
aceasta, între puterea de muncă şi puterea de 
consumaţie la temelia gospodăriei, se explică o serie de 
măsuri luate de cei care înţeleg viaţa satului. 

Pentru ca copiii să meargă la şcoală, statul trebuie să 
întreprindă o puternică operă de propagandă. Cu tot 
progresul nevoii ştiinţei de carte, ţăranii sunt încă 
refractari la această trimitere la carte a copiilor. Dar, 


ceea ce ne-ar părea bizar, apare foarte simplu şi 
explicabil. De ce părintele este refractar la trimiterea la 
carte? Pentru că, atunci cînd copilul ar trebui să-l ajute 
pe părinte în gospodărie, este luat la şcoală, adică 
puterea lui de muncă de la gospodăria părintească este 
luată de şcoală şi este capitalizată în cunoştinţe pentru 
mult mai tîrziu. Ce se impune pentru ca părintele să fie 
mai puţin refractar la această trimitere a copilului la 
carte? Se impune ca să potrivim perioada învăţămîntului 
la ţară în aşa fel încît să corespundă epocii cînd copilul 
nu-şi găseşte întrebuințare în gospodărie, îndeosebi 
iarna. S-au făcut o serie de încercări şi sperăm că, pe 
măsură ce învățămîntul la ţară va dobiîndi un caracter 
mai practic, se va apropia de această organizare. 

Alt lucru. Cînd se dă în sat porunca: toţi gospodarii să 
facă muncă şi să se împartă pe gospodării, iar cel ce dă 
această dispoziţie crede că a făcut mare dreptate, fiindcă 
fiecare gospodar face tot atita ca celălalt, este acest 
lucru într-adevăr drept? Este dreaptă împărţirea potrivit 
gospodăriilor? Nu, pentru că puterea de lucru nu stă în 
funcţie de unitatea gospodărească, ci de puterea de 
muncă şi de puterea de consumaţie a ei, care variază în 
raport cu compunerea grupului familial. Cînd vrem să fim 
drepţi, ar trebui să punem sarcină mai mică pentru cei cu 
multe guri de hrănit şi cu puţine braţe de muncă şi o 
sarcină mai mare pentru cei cu multe braţe şi cu mai 
puţine guri de hrănit. 

Altă problemă care arată cum se poate rezolva greşit o 
problemă prin necunoaşterea acestui adevăr 
fundamental. S-au dat ajutoare gospodarilor, familiilor 
concentraţilor. Sunt numeroase braţe care lipsesc şi se 
dau ajutoare pentru ele. Este drept acest fel de ajutoare? 
Nu, pentru că nu importa înlocuirea braţului lipsă, ci a 
raportului dintre producţie şi consumaţie. O gospodărie 
de unde pleacă un braţ de munca dar şi o gură de hrănit, 
dacă celelalte braţe şi guri rămîn în echilibru, adică 
braţele pot hrăni gurile, nu mai are nevoie de ajutor, căci 


se ajută singură. Dacă îi dăm ajutor, îi facem o favoare. 
Un grup dezorganizat, un tată plecat, cu 3 copii care nu 
muncesc are nevoie de ajutor în proporţia în care sa 
înlocuiască braţul plecat. 

lată în ce feluri noi de a înţelege lucrurile, organizaţia 
aceasta a satului şi a felului în care trebuiesc să fie 
privite problemele de organizare ale satului, iată în cel 
fel se va introduce considerarea raportului între puterea 
de muncă şi puterea de consumaţie a gospodăriei, 
pentru care aveţi două criterii de expresie cifrică. Nu 
trebuie să le luaţi — fie calculate pe ket, pe unitate de 
consumatie, fie în procente de calorii — drept adevăruri 
absolute, ci numai ca criterii indicative. Se pot concepe şi 
alte criterii, mai simple. Aprecierea puterii de consumaţie 
a gospodăriei cu ajutorul metodelor logicii vă înlesneşte 
stabilirea puterii de consumaţie. 

Se pun probleme în legătură cu organizarea comerţului 
cu cereale. Fiecare gospodar va păstra necesarul şi va da 
restul în vînzare. Cum se stabileşte necesarul pentru 
hrană? Pe cap de familie? Dar tot una consumă copilul şi 
omul mare? Dumneavoastră sunteţi în stăpînirea unui 
criteriu care vă poate spune cite raţii reprezintă un om 
mare şi ce cereale se cuvin fiecărui gospodar cu un 
criteriu aproximativ, ca toate aceste criterii sociale. 


Acestea sunt observaţiile în legătură cu primul 
element al gospodăriei ţărăneşti, care este grupul 
familial, cu puterea lui de muncă şi puterea lui de 
consumaţie. Acum atingem a doua chestiune. Într-o 
gospodărie avem un grup familial cu pămînt şi cu zestrea 
gospodăriei, adică o casă şi celelalte clădiri, şura, 
coteţele, cu plugul şi cu inventarul viu, adică vitele de 
muncă, acestea toate constituiesc zestrea gospodăriei. 

Să ne ocupăm ce se întîmplă cu pămîntul. 

Dumneavoastră ştiţi că în sat putem împărţi pe ţărani 
în fruntaşi, mijlocaşi şi codaşi. Dacă ascultăm pe cei care 
se ocupă de departe de viaţa ţărănească, fruntaşii sunt 


oameni muncitori, iar codaşii sunt cei care nu reuşesc să 
facă nimic în sat. Împărţirea după acest criteriu, pe care 
o dă intuiţia aproximativă a satului, este susceptibilă de 
oarecari precizări tot în raport cu elementele de care ne- 
am ocupat, adică în raport cu pămîntul stăpinit de 
gospodari: gospodării cu pămînt, gospodării cu pămînt 
puţin şi gospodării fără pămînt; mai precis: gospodării cu 
pămînt mult, gospodării cu pămînt cît le trebuie, 
gospodării care n-au pămînt cît le trebuie; şi, ca să 
stringem mai adînc chestiunea: gospodăria care are mai 
mult pămînt decit îl poate munci grupul familial, 
gospodăria care are pămînt cît poate munci grupul 
familial şi gospodăria care are mai puţin pămînt decit 
poate munci grupul familial. 

Aceste trei moduri de împărţire a gospodăriilor dau trei 
tipuri de organizaţie socială a familiei: familia cu mai 
mult pămînt decit poate munci dă pămînt în parte altora 
sau îşi asociază argaţi la viaţa familială. Dacă are puţin 
pămînt, îşi adaugă argaţi, care se însoțesc şi se 
contopesc în viaţa familiei. Dacă are ceva mai mult 
pămînt, îl dă în arendă sau în dijmă. Prin urmare, 
gospodăria aceasta, în afara veniturilor muncii ei, are şi 
venituri nemuncite şi gospodarul începe să fie un fel de 
rentier, de capitalist, un om care-şi trage venitul nu 
numai din munca lui, dar şi din o parte a muncii altora pe 
pămîntul lui. Aceşti ţărani cu mai mult pămînt sunt cei 
numiţi chiaburii satelor. La ei există un dezechilibru în 
structura gospodăriei, pentru că dobîndesc ciîştiguri mai 
multe decit cele provenite din munca lor. La mijlocaşii 
satelor, forma gospodăriei este perfect echilibrată prin 
munca echilibrată în grupul familial. Dimpotrivă, cînd 
cineva are pămînt mai puţin decît poate munci în familie, 
de pe care să se poată hrăni după munca lui, este o 
gospodărie care nu-şi mai poate ţine munca pe pămîntul 
propriu şi sunt datori să-şi închirieze munca. 

Cercetările făcute ne arată că pe întinderea mijlocie şi 
pe producţia mijlocie a pămîntului, cu munca mijlocie, în 


ţara noastră, raportul este cam între om şi hectar, adică 
adultul şi hectarul. O gospodărie de însurăţei, dacă are 
mai puţin de 2 ha, va fi o gospodărie de codaşi şi vor 
trebui să muncească în munci lăturalnice. Dacă va avea 
mai mult de 2 ha, se vor clasa de la mijlocii către 
fruntaşi, pentru că este suficient ca în anul al doilea sau 
al treilea al gospodăriei cei doi copii să le absoarbă 
produsul muncii respective. Pe de altă parte, nu avem un 
criteriu de a împărţi pămîntul în raport cu puterea de 
muncă, la care trebuie să adăugăm corectivul că grupul 
familial nu este stabil nici ca putere de muncă, nici ca 
putere de consumaţie, ci că, dimpotrivă, ele reprezintă 
un anume ritm biologic. 

Dacă raportăm grafic raportul dintre puterea de 
muncă şi puterea de consumaţie, punînd numărul anilor 
de la începutul gospodăriei, vedem că puterea de 
consumaţie a grupului familial merge crescînd pînă cînd 
feciorul pleacă la armată şi îşi face o gospodărie proprie, 
căci atunci ele dispar ca putere de consumaţie. Se mai 
întîmplă ca să moară părinţii şi ajungem la gospodăria de 
însurăţei care încep un nou ciclu biologic. 

Dacă cercetăm ritmul puterii de muncă, la început el 
este aproape de zero pînă la 7 ani, apoi creşte rapid, 
depăşeşte puterea de consumaţie, pînă cînd pleacă la 
oaste sau în altă gospodărie, cînd se stabileşte un nou 
echilibru. Avem familia gospodarului în care puterea de 
consumaţie depăşeşte puterea de muncă în care tinerii 
muncesc intens şi a doua fază, m care puterea de muncă 
întrece puterea de consumatie. 

Cum se răsfringe ritmul biologic al puterii de 
consumaţie şi al puterii de muncă asupra relaţiei cu 
stăpînirea pămîntului? Dacă o gospodărie pleacă de la 2 
ha, este perfect echilibrată. Ce trebuie să facă în al 
doilea an, cînd încep [să se nască] copiii? Trebuie să 
muncească lăturalnic sau să închirieze pămînt de la alţii. 
Trebuie să muncească mult, intens, căci pe pămîntul 
propriu se bucură de produsul întreg, dar are şi pămînt în 


parte, în două sau în trei, ca să asigure subzistenţa 
copilului. La început, îi ajunge o muncă pe 1 ha Dacă 
vine al doilea copil, trebuie să mai ia în parte 2 ha, astfel 
că, în loc de a munci 2 ha, munceşte pe 4 ha, pentru a se 
hrăni ei şi copiii, luînd produsul abia a 3 ha, pentru că 
jumătate din cele două le dă proprietarului. In toată 
această fază, trebuie să-şi intensifice munca, fie muncind 
lăturalnic, fie luînd pămînt în parte. 

Cînd însă puterea de consumatie a gospodăriei este 
depăşită de puterea de muncă a membrilor gospodăriei, 
din acel moment, dacă se menţine intensitatea muncii, 
grupul poate să dobindească mai mult decit poate să 
consume şi va pune deoparte, ca să cumpere pămînt. De 
obicei, faza aceasta se petrece între epoca cînd copilul 
este de 14 ani pînă cînd se însoară; este faza în care 
părintele întrebuinţează munca copilului pentru a pune 
bani deoparte, pentru a cumpăra pămînt, cu care să 
înzestreze pe copil. Copilul ia la căsătorie plusul de 
pămînt pe care l-a adus el cu plusul lui de muncă. Este 
un fel de orînduire armonioasă în această schemă ideală. 

Se întîmplă şi accidente biologice, sau că unii sunt mai 
puţin muncitori, sau se întîmplă anumite cataclisme care 
tulbură munca omului, cum este o grindină. Însă, dacă 
lucrurile rămîn în normal, constatăm că la început ţăranul 
trebuie să-şi intensifice munca să ia pămînt în parte, iar 
cînd copilul îl ajută, poate pune la o parte şi să-şi procure 
pămînt. Dacă am suprapune, urmărind cum au cumpărat 
pămîntul, ritmul cumpărării pămîntului este ritmul 
biologic al puterii de muncă şi [de] consumaţie, este o 
suprapunere perfectă. Veţi vedea, în istoria unei 
gospodării ţărăneşti, cum se stabileşte ritmul muncii în 
raport cu consumaţia şi cum pe el se suprapun 
cumpărăturile de pămînt, pe măsură ce copilul intră în 
puterea de muncă şi cum apoi pleacă cu cite o fişie de 
pămînt. Veţi vedea cum copiii «roiesc». Prin urmare, cînd 
împărţim gospodarii“ în codaşi, mijlocii şi fruntaşi, sau în 
chiaburi şi oameni cărora nu le ajunge pămîntul, această 


împărţire nu este suficientă. Trebuie să vedem stadiul de 
evoluţie al familiei, pentru că, pe lingă variațiile 
regimului proprietăţii şi de succesiune, ne putem găsi şi 
într-o anumită fază a evoluţiei biologice a gospodăriei. 

Gospodăriile tinere, în primii 7-8 ani, îşi intensifică 
munca. În a doua perioadă, între al 8-lea şi al 20-lea, 
căsnicia îşi extinde culturile, iar după 21 de ani se 
stabileşte un fel de raport între puterea de muncă şi 
puterea de consumaţie a diferitelor gospodării. 

In ceea ce priveşte culturile, trebuie să observăm un 
lucru. Am vorbit de întinderea de pămînt, dar nu şi de 
felul culturii. Dumneavoastră ştiţi că gospodăria 
ţărănească corespunde în general unor întinderi de 
pămînt, oarecum armonizate cu puterea de muncă. Cînd 
pămîntul depăşeşte puterea de muncă, ieşim din 
gospodărie şi intrăm în agricultura de fermă sau în 
exploataţii agrare propriu-zise. Deosebirea între 
gospodăria ţărănească şi exploataţia agricolă este că 
prima este o comunitate de viaţă, nu o exploataţie 
agricolă. Nu seamănă cu o fabrică, nu este pusă să 
producă cereale, ci este o unitate de viaţă, care se 
hrăneşte, suferă, se bucură, gîndeşte în comun, care 
este cinstită în comun sau hulită în comun. De aici 
caracterul special al îndeletnicirilor în gospodărie. 

O fermă este o exploataţie agricolă, gospodăria este 
aproape totdeauna o exploataţie mixtă, în care munca 
cîmpului are numai o parte din rolul de întreţinere a 
subzistenţei familiei. Osebit de pămînt, gospodăria 
propriu-zisă este ea însăşi o întreagă uzină, un întreg 
atelier de industrie, de îndeletnicire transformatoare. 
Gospodarul îşi face o bună parte din îmbrăcăminte, 
gospodina îşi ţese singură pentru ea şi familie aproape 
toată îmbrăcămintea;  gospodarul îşi repară singur 
sculele, îşi repară casa, are de obicei, în afara cîmpului, o 
curte pentru crescut vitele, o grădină de zarzavat, dar 
gospodăria îşi păstrează structura, chiar cînd agricultura 
este numai o anexă. 


Nu toţi sunt agricultori. Sunt regiuni forestiere cu 
exploataţii mixte, regiuni forestiere pastorale şi regiuni 
unde gospodăria este şi agricolă, şi pastorală. Sunt 
regiuni unde, din cauza pămîntului rece şi pentru că 
pădurea s-a tăiat, ţăranii recurg la munci lăturalnice; 
sunt regiuni unde sunt obligaţi să emigreze periodic. În 
toate aceste cazuri de diversităţi de forme ale 
gospodăriei, veţi examina care este raportul între 
puterea de muncă a gospodăriei şi puterea de 
consumaţie şi ce subzistență îşi trage gospodăria din 
munca pe pămîntul propriu. Cînd pe pămîntul propriu nu- 
şi asigură subzistenţa, gospodăria se leagă de o serie de 
alte îndeletniciri şi ajunge la gospodăria muncitorului cu 
palme, care, nemaifiind legat de pămîntul lui, se 
dezleagă şi de casă. 

Dumneavoastră veţi vedea multe gospodării cu case 
părăsite, unde gospodarii s-au dus argaţi la oraşe sau s- 
au dus în regiuni de muncă, cînd ştiţi ce stă la temelia 
muncii, adică deosebirea între puterea de muncă şi 
puterea de consumaţie şi pămîntul stăpinit, veţi şti că 
ţăranul pleacă să strîngă banii, ca să se întoarcă şi să-şi 
restabilească unitatea gospodăriei. Avem îndeletniciri 
care trăiesc ca o excrescenţă pe aceste dezechilibrări 
temporare ale gospodăriilor. De pildă, servitorii în oraşe 
se fac servitori de obicei nu pentru totdeauna. Cînd intră 
în serviciu, o fac pentru ca, din banii puşi deoparte, să 
cumpere pămîntul de care au nevoie ca să-şi facă zestre, 
sau ca să-şi repare relele unui foc, sau ale unui cutremur. 

Dintre muncitorii aceştia sezonieri, unii se fixează. 
Aceasta este o cauză pentru care ţările agrare n-au 
muncitori calificaţi, pentru că îndeletnicirile acestea 
orăşeneşti ale ţăranului sunt complementare, provenite 
din dezechilibrul dintre puterea de muncă şi puterea de 
consumatie. Din acest punct de vedere, vom înţelege de 
ce o serie de aşezări, în raport cu alte populaţii, par 
admirabile, dar în raport cu structura agrară sunt 
spoliatorii. Gîndiţi-vă la sistemul asigurărilor servitorilor, 


supuşi la mari taxe pentru acestea. Aceasta este un 
mare progres în ţările industrializate, pentru că dă 
posibilitatea îngrijirilor medicale şi a întreţinerii celor 
care îşi asigură pensia sau ajutorul. Dar cînd într-o 
populaţie de servitori majoritatea sunt sezonieri, care vin 
numai pentru un timp, ca să-şi întregească gospodăria, 
în mod practic, aproape niciodată aceşti oameni nu se 
mai bucură de produsul primelor de asigurare. Sistemul 
asigurărilor permite investiţii mari, care profită altora, 
dar care, pentru servitorii veniţi temporar în oraş, este 
aplicarea unei concepţii dintr-un alt domeniu de 
organizaţie, o concepţie a unui alt sistem de organizare. 
Cînd veţi avea de studiat gospodăriile anumitor sate, veţi 
avea în vedere lucrul acesta. Cînd veţi vedea case 
părăsite la recensăminte, cînd veţi găsi cu acest prilej 
familii absente, vă veţi gîndi la cauzele care scot pe om 
din gospodărie. 

Pentru cei care cercetaţi viaţa oraşelor, veţi vedea că 
se formează o pătură nouă socială de pe urma epavelor 
acestor gospodării dezechilibrate şi veţi înţelege o serie 
întreagă de fenomene surprinzătoare în mentalitatea 
acestei categorii sociale şi în felul de a-şi reprezenta 
cîştigul economic. 

Tot aşa în ceea ce priveşte situaţia specială a copilului 
care merge la carte. In gospodăriile ţărăneşti, dorinţa de 
ridicare a ţăranului nu se face prin ridicarea pe calea 
economică a chiaburului, dar prin dorinţa de clasare pe 
calea ducerii la şcoli. Orice ţăran care duce copilul la 
şcoli speră să obţină totdeauna de la copil un plasament 
mai bun decît dacă l-ar lăsa acasă. De obicei, îi vinde de 
copil porţiunea de moştenire părintească şi o transformă 
în bani pentru întreţinerea în şcoală. De obicei, urmează 
decepţia. Copilul se desparte de gospodărie şi vrea să 
ajute mai puţin pe părinte în gospodărie. Numai dacă 
părintele a reuşit să fie chiabur la gospodăria lui. De 
multe ori, uită de tată şi de mamă şi este un element 
pierdut pentru gospodăria părintească. Această unitate 


de viaţă dă o coeziune vieţii de familie, încît copilul 
plecat la carte este un înstrăinat pentru părinţi. Nu se 
mai întoarce, de multe ori nu va mai întemeia o 
gospodărie de acelaşi tip, ci este pornit spre un alt stil de 
viaţă, este un element care a ieşit din comunitatea de 
viaţă a familiei. 

În ceea ce priveşte pămîntul, faptul acesta al 
cumpărării, al împărţirii pămîntului pe măsură ce 
gospodăriile se înmulţesc — căci populaţia se înmulţeşte 
—, existenţa unei suprafeţe constante de pămînt 
determină pulverizarea proprietăţii. Dacă populaţia unui 
sat s-a dublat într-o generaţie şi cantitatea de pămînt a 
rămas aceeaşi, presupunînd ca tip de gospodărie că a 
plecat de la 6 ha, în a doua generaţie, lotul tip va fi pe 
jumătatea lotului generaţiei precedente. Cum este un 
anumit raport de producţie şi capacitatea de satisfacere 
a unei nevoi a unui anumit consum, munca trebuie să fie 
intensă, pe măsură ce se poate obţine creşterea 
suprafeţei de pămînt. A 

În vechime, era o împărţire periodică a pămîntului. În 
fiecare generație pămîntul, fie al boierului sau al 
devălmăşiei săteşti, în anumite forme, se reîmpărţea 
oamenilor. Cu această ocazie se refăceau gospodăriile. 
Era un fel de servitute impusă proprietăţii, gospodăriei 
ţărăneşti. Acum nu mai este posibilă această 
redistribuire. S-au făcut, din cînd în cînd, exproprieri, la 
1864, exproprierea însurăţeilor, mai tirziu exproprierea 
cea mare din 1917-1921. 

Ei bine, cercetările care s-au făcut în 1938 în 60 de 
sate? au arătat o situaţie foarte schimbată, de 
pulverizare a proprietăţii în raport cu situaţia de la 
sfîrşitul reformei agrare. Dacă trăim pe ideea că 
gospodăria ţărănească se găseşte în majoritate în regim 
de proprietate mijlocie, cifrele noului recensămiînt vor da 
[dreptate?] iluziei noastre. Efectul pulverizării proprietăţii 
este că omul care deţine o parcelă pe care nu poate trăi 
o vinde şi o cumpără ţăranul care are nevoie de pămînt 


mai mult sau chiaburul care dobîndeşte din pămîntul dat 
altora ca să-l muncească un venit pentru cumpărarea 
unui nou pămînt. Se întîmplă, paralel cu pulverizarea, o 
regrupare a proprietăţii mijlocii. Sunt unii agrarieni care 
susţin că tipul de exploataţie optimă este gospodăria 
între 25-100 ha. 

Tipul proprietăţii mijlocii nu corespunde gospodăriei 
ţărăneşti, pentru că depăşeşte totdeauna puterea de 
muncă a ţăranului şi face din el un întrebuinţător al 
muncii altora. În regimul marii proprietăţi avem o 
țărănime mijlocie pe toată ţara. În sate avem, pe deo 
parte chiaburi, pe de alta ţărani lipsiţi de pămînt. Se 
stratifică socialmente țărănimea românească, ceea ce 
poate da naştere unor probleme de ordin politic, care 
trebuiesc să fie soluționate. 

Trebuie să mai punem o problemă, în ceea ce priveşte 
modul de cultură. Pămiîntul se poate cultiva cu acelaşi fel 
de plante, care secătuiesc pămîntul, sau se poate cultiva 
în culturi alternate, în acest sistem de cultură de păioase 
şi prăsitoare, sistemul de ogor şi de păioase, sau în 
asolamente, prin rotația de culturi. 

Fiecare gospodar pune porumb pe o anumită 
suprafaţă, prăsitoare, pe alta păioase şi furaje sau o lasă 
în ogor, în sistemul de asolament. Lieblich a arătat că 
culturile de prăsitoare, de porumb sărăcesc pămîntul, 
căci absorb azotul. Trebuie să se opereze restituţia 
principiilor azotoase prin cultura de leguminoase şi 
furaje. De la descoperirea acestui lucru, căruia practica 
culturilor rotitoare îi dăduse o confirmare intuitivă€, 
pentru că, atunci cînd era sistemul pe 3 tarlale”, în primul 
an şi în al doilea se făceau porumb şi grîu, iar în al treilea 
an se făcea ogor, pentru ca apoi să se semene grîu şi 
porumb. În pămîntul mai rece, asolamentele urmează un 
ritm mai rar, mergind pînă la 8 ani, ogor, pentru ca să se 
poată cultiva din nou cereale. Practica aceasta a 
asolamentelor se poate combina fie în cadrul 
proprietăţilor unei aceleiaşi gospodării, fie în cadrul 


aceluiaşi plan de cultură pe sat, cum era în vechea silă, 
unde oamenii erau obligaţi să intre la plug într-o anume 
zi şi unde culturile sunt concentrate în anumite tarlale. 
Este sistemul din satele unde pămîntul nu este foarte 
roditor şi unde ţăranii cresc vite. O tendinţă nouă face ca 
gospodăriile ţărăneşti să  întrebuinţeze, în locul 
izlazurilor, semănături furajere sau chiar din izlazuri să se 
întrebuinţeze o parte pentru procurarea de seminţe 
furajere. 

În cadrul satului, gospodăriile nu lucrează ca unităţi 
absolut izolate, ci se integrează şi depind una de alta. In 
ce măsură? Mai întîi, pentru că îşi echilibrează una de la 
altele pămîntul în lipsă sau în plus faţă de puterea de 
muncă, de obicei din acelaşi sat. Gospodăriile se 
echilibrează. 

Fiecare sat îşi are izlazul comunal, care este o 
administraţie colectivă a satului. Anumite gospodării iau 
un cioban pentru caprele şi oile [proprii] şi se asociază 
pentru a putea constitui o turmă, fie a satului, fie a 
cîtorva gospodării. Se mai asociază cînd îşi dau ajutor 
unii altora pentru anumite munci, la clacă pentru 
porumb, pentru ziditul casei, cînd colaborează toţi 
vecinii, şi se mai ajută şi prin împrumutul de instrumente 
agricole. 

Din acest punct de vedere, este un lucru pe care 
trebuie să-l aibă în vedere statisticianul cînd se ocupă de 
proprietăţile şi de zestrea satului. Intr-un sat din 
Basarabia am găsit, pentru 300 de muncitori, 150 de 
pluguri. Agronomul zicea că e un sat înapoiat, pentru că 
nu are măcar un plug pentru gospodărie. Examinată 
problema după organizarea muncii, s-a constatat că pe 
pămîntul satului erau întrebuințate, prin prestații 
reciproce, o zi de plug pentru trei zile de muncă cu 
braţele, încît inventarul satului era utilizat la maximum. 
Ceea ce părea un caracter înapoiat al satului era numai o 
admirabilă echilibrare a investiţiei, adică satul nu era 
suprainvestit. 


Cînd vom avea de apreciat inventarul satului, trebuie 
să ţinem seama de raportul între suprafaţa pămîntului, 
între gospodării şi acest inventar. La marile proprietăţi, 
inventarul este aşezat în funcţie de întinderea 
pămîntului. Marea exploataţie este organizată astfel 
încît, dacă dispune de instrument, de muncă şi de 
pămînt, echilibrează aceste elemente, ca să dea o 
producţie maximă. În gospodăria ţărănească nu este aşa. 

Înzestrarea are o structură familială în gospodăria 
ţărănească. Cînd îşi face plug, scule, şură, cînd cumpără 
boi, aceasta se întîmplă odată cu înfiinţarea noii 
gospodării. Cînd se înzestrează gospodăria, odată cu 
instalarea în gospodărie, ritmul acestei înzestrări este 
subordonat în mare măsură ritmului acesta biologic. 
Toate acestea se întîmplă cu oarecare aproximaţie, 
pentru că gospodăria ţărănească este integrată în viaţa 
de sat şi nu numai în ea, ci şi în viaţa economică a ţării. 


Cu aceasta, intrăm în al treilea aspect al integrării 
gospodăriei, care este întotdeauna făcut în aceeaşi 
măsură în ceea ce priveşte produsele care se vind şi care 
se cumpără. În creierii munţilor, în locurile unde apele 
strică podurile sau unde podurile nu sunt deloc, satele 
trăiesc aproape în întregime numai din produsul muncii 
lor. Este un sistem aproape autarhic, cum este 
reprezentat idealul de conducere a statelor de unii 
teoreticieni. Se realizează, de fapt, gospodăria care se 
îmbracă din produsul muncii ei, mănîncă din produsul 
muncii ei şi nu depinde de viaţa orăşenească. Săpunul şi- 
| face singur, întrebuinţează cenuşe în loc de sodă. 
Aproape şi luminatul şi-l procură singuri, din uleiurile 
seminţelor din culturile proprii. Depind de viaţa 
economiei celelalte aproape numai în ceea ce priveşte 
sarea şi obiectele de fier, dar se întîmplă că în unele din 
ele lipsesc şi obiectele de fier şi se mai lucrează cu plug 
de lemn, făcut dintr-o ramură de copac. Un asemenea 
sistem este din ce în ce mai rar în economia noastră. 


Gospodăriile, în marea majoritate, se integrează în 
economia de schimb: duc pe piaţă produsele şi-şi 
procură o parte din produsele de tirg. Femeile din 
vecinătatea oraşelor nu mai creează în industria casnică, 
în special în regiunile agricole, şi ţăranii devin din ce în 
ce mai mult agricultori, devin tributari ai economiei 
orăşeneşti. 

Prin urmare, cînd vom studia felul în care îşi 
organizează viaţa economică gospodăria ţărănească, nu 
va fi suficient să facem ca în marea exploataţie, punînd 
de o parte veniturile din agricultură, iar de altă parte 
cheltuielile. Cine face bugetul în bani la gospodăriile 
ţărăneşti ajunge la constatarea că gospodăria ţărănească 
este, prin definiţie, deficitară. Ea lucrează în pagubă, fapt 
care a făcut pe cei ce s-au ocupat superficial de ea să 
spună că este o unitate sortită pieirii. 

Dar noi ştim că munca ţăranului nu se desfaşoară 
numai în exploataţia agricolă, ci şi în casă. Deci, la 
veniturile ţăranului, care sunt de obicei produsele, 
trebuie să adăugăm banii din munca în parte sau din 
cărăuşie şi banii din munca în gospodărie în lucrurile pe 
care le-a produs. Prin urmare, punem, peste exploataţia 
agricolă, gospodăria şi munca lăturalnică. În veniturile 
exploataţiei va trebui să facem două părţi: venitul 
exploataţiei agricole cu alimentarea familiei şi alt venit, 
al produselor duse pe piaţă şi transformate în bani. Dacă 
punem la sursa exploataţiei munca în gospodării şi 
munca lăturalnică, defalcăm o parte din produse şi 
aceasta este partea de venit realizată în bani. Osebit de 
aceasta, va realiza o parte de venit din produse. Făcînd 
inventarul acestor produse, se constată că economia 
este deficitară, chiar adăugind exploataţia şi orele de 
muncă estimate în zile. 

Cercetătorii vor ajunge la concluzia că ţăranul se 
mulţumeşte, în gospodăria lui, cu un venit mai mic pe o 
unitate de muncă decit cînd munceşte în gospodăria 
altuia contra plată. Este un adevăr paradoxal, care ar 


prezenta preţul faptului de a se şti stăpîn. Pentru a se şti 
stăpîn pe munca lui, se mulţumeşte pe ziua de muncă cu 
o remuneraţie mult mai mică decit atunci cînd este 
întrebuințat ca salariat. Munca în afară de gospodărie 
este considerată de el ca mai neplăcută. 

Altă deosebire în ceea ce priveşte sistemul de 
organizare a muncii gospodăreşti, care explică o serie 
întreagă de lucruri. Faptul că apreciază munca lui mai 
puţin decît munca la vecin ne duce la concluzii 
paradoxale. Noi ştim că salariile depind de oferta de 
braţe de muncă. Ar trebui să constatăm corelaţie 
permanentă între salarii şi braţe, să avem salarii joase 
cînd producţia este abundentă, şi lucrul se petrece 
tocmai invers. Țăranul care are în gospodăria lui produse 
multe este mult mai puţin ispitit să-şi închirieze braţele. 
În ţara cu gospodăria cu pămînt propriu salariile sunt 
urcate, nu cum susţinea teoria clasică a salariilor. lată o 
serie de lucruri pe care cel care nu apreciază puterea de 
lucru şi nevoile de consum ale ţăranului nu le înţelege. 
Teoria trebuie aplicată la realităţile gospodăriei ţărăneşti, 
care sunt puterea de muncă şi puterea de consumaţie. 
Țăranul nu are nevoie de a munci pe pămîntul altuia, 
cînd produsul muncii lui i-a asigurat subzistenţa familiei. 

Ajungem la o deosebire fundamentală în organizarea 
muncii ţărăneşti, spre deosebire de  exploataţia 
capitalistă. În aceasta, totul se organizează în vederea 
celui mai mare venit al elementului aflat într-o cantitate 
cea mai mică. În exploataţia ţărănească, organizaţia se 
face ca ţăranul să aibă cel mai mare venit pe unitatea de 
muncă, aceea care este criteriul lui. Se face 
intensificarea muncii numai pînă cînd acoperă nevoile de 
viaţă standardul de viaţă hotărit de viaţa obştească a 
satului. Unui industriaş, cu cît cîştigul e mai mare, îi vine 
pofta de a cîştiga mai mult, este un fel de nesaţ, iar 
cîştigul îl întrebuinţează nu ca să-şi dezvolte standardul 
de viaţă, ci ca să sporească cîştigul. Ce parte din venitul 
marilor întreprinderi dezvoltă nivelul de viaţă al 


întreprinzătorului? 1-2%. Totul este pus în sporirea 
întreprinderii, pentru a obţine un nou cîştig. 

In organizaţia rurală se observă, dimpotrivă, un fel de 
plafon al standardului de viaţă în nivelul de viaţă 
obştească. Un ţăran care, cu familia lui, îşi asigură nivelul 
de viaţă obştească, cînd ajunge aici preferă să se lase de 
muncă. Dacă pune bani deoparte, o face pentru ca să 
cumpere pămînt, ca să-şi asigure nivelul de viaţă, cînd se 
înmulţeşte puterea de consumaţie a familiei. Limitarea 
aceasta nu este un lucru absolut. In fiecare sat sunt şi 
chiaburi, care au intrat în ritmul de dezvoltare industrială 
capitalistă a existenţei. Dar marea majoritate a ţăranilor 
se găseşte supusă principiilor economiei naturale. 

Acum zece ani am vorbit cu o serie de oameni, 
întrebîndu-i ce ar face dacă le-ar cădea o ladă cu galbeni. 
Au răspuns: «Ferească Dumnezeu de aşa nenorocire!». 
Aceasta nu se întîmplă în economiile unde viaţa ţăranului 
a intrat în economia bănească, pentru că produce mai 
puţin pentru consumul propriu şi vinde mai mult şi viaţa 
lui depinde de a preţului oraşului, pentru că a intrat într- 
un circuit al schimbului de mărfuri şi s-a dezvoltat 
caracterul urban al gospodăriei lui, ceea ce îl face să-şi 
intensifice munca. 

Trebuie să deosebiți aceste trei noţiuni: noţiunea de 
productivitate agricolă, noţiunea de rentabilitate şi 
noţiunea de convenabilitate. Noţiunea de productivitate 
agricolă reprezintă cantitatea de produse pe care munca 
omului o dă pe unitatea de suprafaţă. Unitatea de 
productivitate pe suprafaţă este o kilă la pogon. Această 
unitate trebuie să fie deosebită de rentabilitate, care 
este diferenţa dintre cheltuială şi cîştig, dintre ceea ce 
mă costă un lucru şi ceea ce scot de pe el. 

In sfîrşit, a treia noţiune care domină gospodăria 
ţărănească este convenabilitatea; anume, cîtă muncă mă 
costă pe mine atita productivitate pe unitatea de 
suprafaţă. Această convenabilitate este raportul dintre 
productivitate şi intensitatea muncii. Omul care 


munceşte pe pămîntul propriu, cînd convenabilitatea 
scade, încetează de a mai munci, chiar dacă creşte 
productivitatea. Lupta dintre gospodăria ţărănească şi 
cel care vrea ridicarea productivităţii este că acesta vrea 
să sporească productivitatea sporind intensitatea muncii, 
în vreme ce ţăranul vrea să sporească productivitatea, 
fără ca în aceeaşi proporţie să sporească munca 
respectivă. 

Soluţia nu o poate da decit industrializarea muncii, 
transformarea muncii în sens mecanic. Insă şi această 
transformare dobîndeşte, în gospodăria ţărănească, o 
semnificaţie proprie. O maşină care costă multă muncă 
lăturalnică, fără ca să fie întrebuințată tot timpul pe 
unitatea de suprafaţă, nu este rentabilă, nu este 
convenabilă pentru gospodăria ţărănească. Inzestrarea 
cu maşini a gospodăriilor ţărăneşti se poate face prin 
asocierea gospodăriilor, pentru ca să se împartă 
rezultatul productivităţii maşinii pe o suprafaţă mai mare 
şi să se împartă la un număr de unităţi de muncă mai 
numeroase, deci, cu un efort total mai mic. Felul acesta 
de a calcula al gospodarului face că gospodăria 
ţărănească nu este totdeauna, în judecăţile ei, alături de 
agronomi. Mare parte din dificultăţile celui care 
inventariază stocurile unui ţăran, pentru ca să-şi dea 
seama de ceea ce se întîmplă în gospodăria ţăranului, 
provin, cele mai multe, prin faptul că în dosul oricărui 
criteriu de estimaţie al centrului este concepţia de 
apreciere a avantajului economic, deosebită la ţăran de 
punctul de vedere a economiei generale. 

Aceasta face că gospodăria ţărănească este mai puţin 
productivă, la acelaşi grad de înzestrare, decit cea 
capitalistă. De la un anumit standard de viaţă ţăranul 
preferă să stea. Aceasta se poate ilustra cu ceea ce s-a 
întîmplat cu reforma agrară. Înainte de reforma agrară, 
ţăranul muncea şi dădea proprietarului una din trei 
[părţi]. Dacă urmărim productivitatea muncii în raport cu 
cea de dinainte de război, vedem că de pe urma reformei 


agrare ţăranii nu şi-au îmbunătăţit nivelul de viaţă. 
Partea proprietarului s-a pierdut, pentru economia 
generală. Productivitatea a scăzut cu 67 %, faţă de cea 
de dinainte de război, procent care reprezintă cele două 
treimi luate de ţăran din moşia proprietarului. Țăranul a 
muncit pe pămîntul lui atît de intens, cit i-a trebuit 
pentru standardul de viaţă de dinainte, iar restul s-a 
pierdut pentru economia generală. 

In această apreciere a rezultatului reformei agrare, 
vina este că cel care a făcut reforma n-a constituit din 
ţăran un fermier, ci un gospodar cu sistemul lui de 
judecată. Dacă vorbim de ridicarea ţărănimii, pentru a 
ajunge la aceasta, nu este posibil să o facem decit prin 
ridicarea exigenţelor standardului lui de viaţă. Numai în 
măsura în care facem pe ţăran mai dornic de o viaţă mai 
bună în viaţa obştească, numai cînd îi ridicăm nivelul 
exigenţelor lui, atunci îşi intensifică munca. 

Doi din principalii factori de intensificare a muncii 
ţărăneşti sunt dobinzile şi fiscul. Cei care plătesc aceste 
datorii şi impozite sunt nevoiţi a munci mai mult, în 
vederea unei mai mari productivităţi. Din acest punct de 
vedere, se iscă un conflict între judecata individuală a 
ţăranului gospodar şi judecata colectivă a economiei 
ţării, care ar vrea să-l vadă producînd cît mai mult şi i se 
pare că aceasta este mai bine pentru ţară şi, deci, şi 
pentru ţăran în această judecată a sa. Dar ţăranului îi 
convine să producă mai mult numai pînă unde nu se 
omoară muncind, căci atunci o mai domoleşte cu 
productivitatea. 

Prin urmare, cine vrea să atace problema ridicării 
adevărate a ţărănimii trebuie să atace la rădăcină 
această concepţie. 

Putem transforma un gospodar într-un capitalist? 
Sperăm că se transformă cîţiva, dar partea corelativă 
este că o parte din țărănime devin pălmaşi şi ne 
pomenim cu un conflict social, şi, dacă vrem să evităm 
această disoluţie a reformei agrare, se pune problema 


cum împăcăm judecata individualistă cu nevoia pentru 
economia generală ca să producă mai mult. Răspunsul 
este în două feluri: intensificîind munca, fără a o 
îngreuna, prin sporirea inventarului optim al gospodăriei, 
şi, al doilea, ridicînd pe cale ideală nivelul exigenţelor pe 
care omul trebuie să le dobindească de la viaţă. Cineva 
spunea că principala îndeletnicire pe care trebuie s-o 
aibă şcoala este să înveţe pe copiii de la ţară să 
mănînce, ca să ceară părinţilor să-i hrănească, pentru că 
de la această cerinţă s-ar impune o intensificare a 
muncii. 

D-l proflesor] Rădulescu-Motru, fostul preşedinte al 
Academiei şi decan al Facultăţii de Litere [şi Filosofie], 
care s-a ocupat de problemele psihologiei ţărăneşti, 
semnala rolul conştiinţei obşteşti a unui anumit nivel de 
viaţă. Se impune, deci, ridicarea exigenţelor ţăranului şi 
înzestrarea mai intensă a gospodăriei. Felul ţăranului de 
a calcula avantajul economic se dovedeşte prin 
cultivarea unor culturi nerentabile, cum este porumbul, 
cînd această cultură nu este conjugată cu creşterea 
vitelor, care este foarte rentabilă. Țăranul, avînd de ales 
între tutun şi porumb, preferă porumbul, pentru că în 
cultura tutunului este obligat la munci mai multe şi are 
un control sever. Porumbul este produsul alimentar 
direct al ţăranului şi el se consideră asigurat pentru 
hrană avînd hambarul plin, deşi porumbul nu-i dă decit 
mămăligă. Vreau să vă daţi seama de dificultăţi. Nu 
vreau să judec dacă ţăranul face bine sau nu, ci constat 
că aşa face şi că statul cere altceva, cînd cere ridicarea 
productivităţii. 

Trebuie să fiţi conştienţi de opoziţia aceasta, care vă 
va da foarte multe dificultăţi, cînd veţi încerca să lucraţi 
prin persuasiune. De aceea, exemplul, în dezvoltarea 
muncii, este mai util, cum este saramurarea sămînţei sau 
operaţia de a plivi din cuiburile de porumb din cinci, trei, 
care pe ţăran îl necăjeşte căci crede că îi dă mai mult. 
Abia după ce vede după doi ani că cu aceeaşi muncă 


obişnuită rezultatul este mai bun, atunci este atras spre 
o astfel de îndeletnicire. 

Acestea sunt probleme care se pun în legătură cu 
viitoarea activitate a d-voastră. 


Note 

Studiu prezentat ca o conferinţă rostită în ziua de 23 iulie 1943 la 
Institutul Central de Statistică pentru Şcoala de cadre a 
statisticienilor. Mircea Vulcănescu era pe atunci subsecretar de stat 
la ministerul de Finanţe, membru al guvernului condus de lon 
Antonescu. 

Textul a fost publicat ca inedit în Manuscriptum, an XXVII, nr. 1-2 
(102-103), [ianuarie-iunie] 1996, pp. 158-175. 

Conferenţiarul a fost prezentat auditoriului de Sabin Manulilă, 
directorul general al Institutului Central de Statistică, cu următoarele 
cuvinte: 


«Domnilor, este o deosebită cinste şi plăcere pentru noi ca să 
avem azi în mijlocul nostru pe domnul ministru VULCĂNESCU, pe 
care l-am rugat şi care a primit cu foarte multă, bunăvoință sarcina 
de a veni în faţa dumneavoastră şi a vă face o expunere asupra unui 
subiect pe care domnia-sa îl are nu numai în competenţă şi 
deosebită cercetare, dar pentru care are [şi] o deosebită tragere de 
inimă şi interes personal. 

Personal vă mărturisesc satisfacția mea pentru prezenţa domniei- 
sale, pe care o socot ca un simbol al vremurilor care vor veni de aici 
înainte pentru statistică în general şi pentru profesiunea noastră 
statistică. 

Şi mai cred că este util să subliniez un lucru: prezenţa domnului 
ministru Vulcănescu ne demonstrează că vechea concepţie despre 
guvernămiînt, concepţie care socotea că actele de guvernămiînt nu 
sînt altceva decît un rezultat al judecății, al intuiţiei personale a 
conducătorilor ţării, că, prin urmare, guvernarea nu este altceva 
decit o artă, pe care o aplică fiecare după talentul şi concepţia sa, fie 
cel puţin dublată, dacă nu înlocuită de concepţia nouă, care 
socoteşte că guvernarea este o serie de măsuri luate în deplină 
cunoştinţă de cauză, pe baza cunoaşterei pe care o furnizează 
specialitatea noastră statistică; anume că, prin urmare, dintr-o fază 
în care politica şi guvernarea erau socotite ca o artă, încetul cu 
încetul, pe nesimţite, se trece într-o nouă fază, în care politica 
începe să devină o ştiinţă. Această nouă concepţie este într-o 


măsură indicată, simbolizată prin prezenţa domnului ministru 
Vulcănescu şi, atît în numele dumneavoastră, cît şi al Institutului, ţin 
să exprim întreaga noastră gratitudine pentru sentimentele pe care 
domnia-sa le are şi pentru interesul deosebit ce-l arată pentru 
disciplina căreia ne-am închinat nu numai munca noastră, ci şi toată 
viaţa noastră.» 


Gospodăria ţărănească l-a preocupat multă vreme pe Mircea Vul- 
cănescu, începînd de la prima campanie monografică a şcolii 
gustiene, cea de la Goicea-Mare (1925), şi pînă în anii războiului 
mondial. lată cîteva dintre textele publicate sau conferințele ţinute 
pe această temă: Raportul Sectiei economice (Runcu, 1930), Spre un 
nou  medievalism economic (conferință, 18 februarie 1932); 
«Burghezie, proletariat şi țărănime. Scurte  consideraţiuni 
sociologice» (Cuvîntul, 16 noiembrie 1932); «Gospodăria țărănească 
şi economia capitalistă» (Cuvîntul, 1 decembrie 1932); Gospodăria 
țărănească şi cooperatia (conferință, 16 februarie 1933); Viaţa 
economică a satului Drăguş (1934); Structura agriculturii româneşti 
şi gospodăria țărănească (conferinţă, 12 februarie 1935); «Structura 
populaţiei agricole româneşti» (Excelsior, 2 martie 1935); Structura 
economică a gospodăriei ţărăneşti (conferinţă, 11 martie 1935); 
«Excedentul populației agricole şi perspectivele gospodăriei 
ţărăneşti» (Sociologie românească, februarie-martie 1937) ş.a. 

Transcrierea s-a făcut după un text dactilografiat purtînd titlul 
Lectia din 23 iulie a D-lui secretar de stat Mircea Vulcănescu. Textul 
cuprinde 22 de pagini (exemplar 1, dactilografiat la 1,5 rînduri) şi 
are cîteva modificări cu creion negru, făcute de Mircea Vulcănescu. 

Probabil că dactilografierea s-a făcut în cadrul Institutului Central 
de Statistică (pentru o eventuală publicare în Buletinul... 
Institutului?) şi i s-a oferit conferenţiarului un exemplar, căci la 
sfîrşitul cuvîntului rostit de Sabin Manulilă (stenografiat?) apare, între 
paranteze, indicaţia «aplauze», iar după expunerea lui Mircea 
Vulcănescu, «Vii aplauze». 

Titlul a fost preluat din lista scrierilor proprii, întocmită de Mircea 
Vulcănescu în decembrie 1940, cu adaosuri făcute în 1944-1945. 


1 Pentru a cunoaşte activitatea acestei asociaţii pot fi consultate: 
Muncă şi voie bună (15 ianuarie 1939 - 15 ianuarie 1940), Muncitorul 
legionar (8 - 25 noiembrie 1940), Muncitorul Naţional Român (iunie 
1941 - 1 mai 1942), Muncitorul Român (30 iunie 1942 - august 
1944). 

2 În text: «pleacă». Probabil că este o scăpare a dactilografei pe 
care n-a sesizat-o nici conferenţiarul la lectura textului. 

3 Deasupra numerelor 20, 10, 8 şi 6, autorul a pus cu creionul 


semne de întrebare, căci o mamă de 20 de ani nu poate avea un 
copil de 10 ani. Autorul n-a modificat cifrele, întrucît îl interesa 
concretizarea ideii, nu şi veridicitatea corespondenţei ei cu realitatea 
empirică. 

4 În text: «gospodăriile». Am propus: «gospodarii» pentru a face 
acordul gramatical cu codaşi, mijlocii şi fruntaşi. 

5 Vezi Anton Golopenţia şi D. C. Georgescu — 60 de sate 
româneşti cercetate de echipele regale studenţeşti în vara 1938. 
Anchetă sociologică condusă de... vol. l-V Institutul de Ştiinţe Sociale 
al României, Bucureşti, 1941-1943. 

s În text: «instruitivă». 

7 O tarla cu grîu, alta cu porumb, iar următoarea se lăsa ogor 
(necultivat); şi se deplasa cultivarea ori ogorul în fiecare an. 


Variaţiunile ciclice ale 
producţiunii româneşti 


1. Există, în desfăşurarea activităţii intelectuale a unei 
naţiuni, unele iniţiative fecunde, ale căror repercusiuni, 
mai curînd sau mai tirziu, se manifestă prin prefacerea 
totală a aspectului unei discipline. 

Rod al întîmplării uneori, astfel de iniţiative sunt totuşi 
legate îndeobşte, în alte ţări, de preocupările constante 
ale  întreprinzătorilor, care, împinşi de necesitatea 
asigurării necontenite a remuneraţiei capitalurilor ce 
administrează, nu se sfiesc să consacre sume importante 
cercetărilor teoretice «de /ongue haleine»!, convinşi că 
rezultatele sunt menite să remunereze mai tirziu, cu 
prisosinţă, sacrificiile consimţite astăzi. 

Se părea că activitatea intelectuală a societăţii 
româneşti, societate cu o burghezie de formaţie recentă 
şi de esenţă mai mult bugetivoră, avea să aştepte încă 
multă vreme apariția unor asemenea inițiative, 
neproducătoare de rezultate tangibile, imediate. În 
special în domeniul economic, atunci cînd, mai 
pretutindeni, speculaţiunea pur teoretică a fost înlocuită 
prin cercetări amănunțite de ordin statistic, se părea că 
va trebui să ne mulţumim cu aceleaşi consideraţii 
aproximative în ordinea explicării fenomenelor, cu care 
suntem obişnuiţi de multă vreme. 

O asemenea iniţiativă a fost, totuşi, întemeierea 
Oficiului de Conjunctură de pe lingă Uniunea Camerelor 
de Comerţ din România, în anul 1930. 

Cercetători ai acestei conjuncturi existau, desigur, de 
mai demult şi în România, mai ales printre tinerii de 
formaţie intelectuală mai nouă, cu ochii aţintiţi asupra 
lucrărilor care se efectuau aiurea. Aflai de ei, ori de cite 
ori nevoia te împingea spre sursele de informaţiuni 
exacte; fiindcă numai la ei găseai materialul cules şi 


demarcat, şi uneori chiar publicat în parte. Dar toţi 
aceştia lucrau izolat, fără contact între ei şi fără 
recunoaşterea interesului cercetărilor lor de către 
oficialitate. Şi cum cercetarea fenomenelor de 
conjunctură cere, pe de o parte, confruntarea a cît mai 
multe serii de date, din domenii cît mai deosebite; iar pe 
de alta, calcule lungi şi complicate, deci: risipă de timp, 
maşini de calcule, utilaj şi bani, rezultatele nu apăreau 
decît fragmentar şi fără continuitate. Intemeierea 
Oficiului de Conjunctură a venit la timp, spre a 
înmănunchia şi a coordona eforturile întreprinse pînă aci, 
divergent, de către cercetătorii diferitelor oficii de studii 
economice ale principalelor departamente sau instituţii 
economice din ţară. 


2. Un prim rezultat al activităţii acestui oficiu a constat 
în publicarea în broşură a patru din conferințele 
consacrate studiului simptomatologiei crizelor şi 
metodelor mondiale de cercetare a  conjuncturii 
economice (vezi: Problemele previziunii economice în 
patru conferinte, Bucureşti, Uniunea Camerelor de 
Comerţ şi Industrie, 1930; un vol. de 116 p., in-8° mic, 
tipărit de «Luceafărul»). Se examinau, în aceste 
conferințe, problemele ce s-au pus în legătură cu 
constatarea ca aşa-numitele crize economice fac parte 
dintr-o serie întreagă de fenomene care se repetă 
periodic, ciclurile, datorită cărora întreaga viață 
economică se prezintă ca supusă unui anumit ritm 
previzibil. Şi se expuneau, pe de o parte, natura şi 
simptomele acestor cicluri; pe de alta, eforturile făcute 
de către oamenii de ştiinţă, spre a descoperi legile 
acestora, în America, în Germania şi în Rusia, în special 
în vederea previziunii crizelor. În sfîrşit, se trasa un 
program de cercetări adaptate special împrejurărilor unei 
ţări cu structură agricolă, ca a noastră. 

Un al doilea rezultat, şi mai de preţ — cu atît mai de 
preţ, cu cit vine după desfiinţarea Oficiului de 


Conjunctură — îl constituie apariţia a două broşuri 
consacrate problemei ciclurilor economice în România: 
prima, a d-lui D. /ordan, referent tehnic la serviciul de 
studii al B.N.R., consacrată Cic/urilor economice ín 
România înainte de război (59 p., in-8" mic, Bucureşti, 
Cartea Românească, 1930); a doua, a d-lui Paul Sterian, 
profesor însărcinat cu cursuri la Şcoala de Statistică din 
Bucureşti, consacrată Variațiilor ciclice ale producției 
româneşti după război (70 p., in-80 mic, Bucureşti, 
Imprimeria Statului, 1930). 

Lucrarea d-lui lordan cercetează variațiile ciclice ale 
pieţii monetare (circulaţia, portofoliul şi casa B.N.R,, 
schimbul şi taxa scontului) şi ale cîtorva elemente ale 
pieţii mărfurilor (transporturile şi veniturile C.F.R., 
importul şi exportul general de mărfuri), în funcţie de 
ciclurile productivităţii principalelor cinci categorii de 
cereale (grîu, porumb, orz, ovăz, secară), în intervalul 
dintre 1865 şi 1915. 

Lucrarea d-lui Paul Sterian cercetează: 1) variațiile 
ciclice ale producţiei industriale şi animale (zahăr, carne, 
tutun, oleaginoase, textile, ciment, combustibile, 
cherestea, metale); 2) variațiile ciclice ale consumaţiei 
acestor produse industriale precum şi 3) rentabilitatea 
producţiunii lor, în raport cu producţiunea aceloraşi cinci 
categorii de cereale. 

Amîndouă aceste lucrări pornesc, prin urmare, de la 
consideraţia intuitivă şi beletristică a «ţării eminamente 
agricole» pe care însă caută s-o precizeze metric, 
degajindu-i semnificaţia statistică exactă. 

Prima lucrare se distinge printr-o remarcabilă claritate. 
Dacă ea nu ne aduce nici o informaţiune nouă de ordin 
calitativ asupra materialului empiric înfăţişat, ea are 
totuşi meritul de a preciza, cantitativ, adevărurile de 
mult cunoscute ale covariaţiei dintre perioadele de 
tensiune şi de destindere ale pieţii monetare, şi 
perioadele de scădere sau creştere a productivităţii 
agricole, sub influenţa factorilor climatologici. Sub acest 


raport, lucrarea poate fi considerată ca o izbutită 
verificare şi măsurătoare a tuturor locurilor comune care 
circulă în formă «literară» asupra acestor materii în 
publicistica economică românească. Rezultate noi nu ne 
aduce însă această lucrare, decit în legătură cu 
«precizarea» acestor fenomene, şi anume: cu 
determinarea intervalului lor de «precesiune», recte, a 
perioadei de timp în limitele căreia variațiile 
productivităţii cerealelor îşi repercutează efectele asupra 
vieţii economice. Dimpotrivă, prelucrarea şi prezentarea 
statistică a materialului ne apar a fi conduse cu 
îndemiînare, aşa că, sub acest raport, concluziunile 
modeste ale lucrării pot fi primite cu încredere. 

A doua lucrare este mai puţin clară. Intenţiunile ei sunt 
mai vaste ca ale celei dintii. Autorul nu se înfăţişează 
numai ca «statistician» care şi-a propus să verifice 
supoziţii îndeobşte cunoscute, ci şi ca «economist» atent 
să surprindă, cu ajutorul statisticei, corelaţiuni ce nu apar 
direct în evidenţă. Felul în care autorul caută, înapoia 
«producţiei» şi a «consumaţiei», factorii generali ai 
echilibrului economic: cererea şi oferta, ni-l arată 
preocupat de o teorie de ansamblu a vieţii economice 
româneşti de după război. Din nefericire, lucrarea ne 
apare mai puţin sigură în ceea ce priveşte minuirea 
materialului statistic. Tendinţele raţionamentului său 
fundamental nu reies întotdeauna clar în evidenţă; în 
vreme ce, alteori, explicarea fenomenelor lasă de dorit, 
tocmai din pricina acestei «teze». 

De fapt, tezele celor două lucrări nu sunt identice. D-l 
lordan studiază influența ciclurilor productivității 
agriculturii, d-l Sterian, influenţa ciclurilor productiei. 
După d-l lordan, influența productivității răsfrînge 
înrîurirea unui factor condiţionant al vieţii economice, 
exterior sistemului economic propriu-zis: factorul 
climatologic. Acest factor pare a avea, după domnia-sa, 
rolul unei variabile independente față de ciclul economiei 
româneşti, care ar atîrna, prin urmare, direct de 


condiţiile meteorologice. Teza aceasta va fi discutată mai 
departe. Pentru d-l Sterian, dimpotrivă, factorul 
determinant este volumul producţiei, nu productivitatea. 
Domnia-sa lasă în suspensie chestia dependenţei 
volumului producţiei agricole de factori economici şi 
extraeconomici.  Domnia-sa începe cercetarea cu 
repercusiunile acestei producţiuni. Vom arăta, şi aci, 
dificultăţile de care se loveşte această supoziţie, 
dificultăţi cărora d-l Sterian nu reuşeşte să li se sustragă 
pînă la urmă. În sfîrşit, ultima deosebire: d-l lordan 
studiază influenţa agriculturii asupra fenomenelor din 
piaţa mărfurilor şi din piaţa monetară; d-l Sterian, asupra 
fenomenelor din domeniul producţiunii, în special ale 
producţiunii industriale. 


3. Care sunt rostul şi importanţa cercetărilor privitoare 
la variaţiunile ciclice ale vieţii economice? 

Rezumînd, s-ar putea spune că: impresionați de 
multiplicitatea cauzelor care  înriuresc activitatea 
economică, dar observînd empiric existenţa unei anumite 
periodicităţi a fenomenelor de acest ordin, cum ar fi 
alternanţa perioadelor de prosperitate cu perioadele de 
depresiune (crizele), economiştii au căutat, cu ajutorul 
statisticienilor, să izoleze, din aspectul global al mersului 
unui fenomen, forma corespunzătoare influențelor 
exercitate de fiecare categorie de factori determinanţi, în 
parte. S-a ajuns, astfel, să se observe o periodicitate 
seculară, sau semiseculară, a fenomenelor, care a fost 
numită mişcare fundamentală şi care a fost atribuită 
unor cauze de variaţiune cu repercusiune lentă şi 
îndelungată, cum ar fi: creşterea populaţiei, dezvoltarea 
tehnicei, mişcările aurului etc. 

În cadrul acestor oscilaţii seculare, s-au deosebit alte 
oscilaţiuni, de intensitate şi periodicitate mai mică, 
variind între 5 şi 11 ani (uneori chiar 3-4 ani), asupra 
cauzalităţii cărora nu s-a putut stabili un acord: unii 
înclinînd a le atribui unor cauze de ordin cosmic (Jevons, 


Moore); alţii atribuindu-le înrîuririlor izvorite din însuşi 
sistemul de organizare a vieţii economice, fie a 
sistemului circulaţiei (Juglar), fie a sistemului de 
producţie cu maşini (Aftalion); alţii, în sfîrşit, căutînd 
explicarea acestei  cauzalităţi în extensiunea prin 
analogie a ritmicităţii fenomenelor biologice (Schăffle, 
Wageman). Pe lingă acestea, s-au deosebit fluctuaţiuni 
de intensitate şi periodicitate şi mai redusă: sezonale, 
lunare, săptămiînale, zilnice. Intensitatea unui fenomen 
economic, la un moment dat, a apărut, astfel, 
determinată de interferența unei serii de cicluri de 
intensităţi şi periodicităţi diferite: seculare, semiseculare, 
cincinale, sau undecenale, trienale, anuale, lunare, 
săptămiînale, zilnice etc., căreia i s-ar adăuga şi rezultatul 
rezidual al înrîuririi unor factori accidentali, aciclici, cu 
influenţă neperiodică, întîmplătoare. 

Viaţa economică lua astfel o înfăţişare oscilatorie, 
asemănătoare întru totul fenomenului valurilor maritime, 
în care mişcarea reală a apei reprezintă rezultatul 
combinat al valului mareei cu valurile datorite vîntului 
constant, cu cele datorite depresiunii meteorologice 
accidentale, temporale şi locale, precum şi cu diferite 
alte împrejurări  întîmplătoare: forma şi adîncimea 
fundului, închiderea sau deschiderea coastelor etc. 

Ca şi pentru studiul mareelor, statisticienii au ajuns, 
astfel, să constituie o serie de tehnici sau de procedee 
menite să izoleze aspectul cantitativ datorit înrîuririi 
fiecărui grup de factori, precum şi o serie de tehnici 
menite să evidenţieze legătura dintre structurile sau 
variațiile temporale a două (sau mai multe) fenomene. 
Astfel, s-au întrebuințat, şi în studiul fenomenelor 
economice: metodele de perecuaţie a curbelor, prin care 
se rotunjeşte (se ajustează) alura lor, punîndu-se în 
evidenţă tendinţa fundamentală a fenomenului într-un 
anumit interval de timp; metodele de calculare a 
dispersiunii şi a dependenţei fenomenelor, pe baza 
cărora s-a putut măsura corelaţia, adică gradul de 


dependenţă reciprocă a curbelor prealabil izolate: 
putîndu-se diferenţia, în acest fel, statistic, linia de 
tendință seculară şi variațiile sezonale. Eliminindu-se 
aceste mişcări, se obţine, rezidual, aşa-numita mişcare 
ciclică, despre ale cărei cauze controversate s-a vorbit 
mai sus, combinată cu mişcările datorite cauzelor 
accidentale, astăzi cu neputinţă de eliminat. 

Cercetarea acestei ultime categorii de mişcări are, în 
viaţa economică, o însemnătate deosebită, întrucît de 
aceste mişcări sunt legate majoritatea consideraţiunilor 
conjuncturale. 

In neputinţa de a preciza statistic o explicaţiune 
cauzală a acestor cicluri, statistica modernă dispune, 
deci, de o serie de tehnici care înlesnesc considerabil 
verificarea ipotezelor economice,  îngăduind astfel 
efectuarea de adevărate şi riguroase raționamente 
experimentale, întemeiate nu numai pe metoda 
analogiilor şi a concordanţelor, ci şi pe metodele de 
inducţiune mai severe, ale rămăşiţelor şi ale variaţiunilor 
concomitente. 

La aceasta servesc, deci, procedeele de izolare, 
precum şi procedeele de corelaţie aplicate diferitelor 
serii economice, de care s-a vorbit mai sus. 

E drept că, singură constatarea unei corelaţii nu ar 
autoriza niciodată inducţiunea cauzalităţii economice a 
două fenomene, fără recurs la ipotezele generale ale 
teoriei economice, chiar atunci cînd s-ar constata o 
precesiune regulată a acestora. Căci, nimic nu 
dovedeşte, statistic, necesitatea relaţiunii constatate, 
necesitate care să îngăduie extrapolarea rezultatului în 
afara cadrului temporal asupra căruia au purtat 
investigaţiile, dîndu-i universalitatea inerentă oricărei 
cauze adevărate. 

Singurul lucru pe care îl îngăduie constatarea unei 
corelaţii este afirmaţia că, în intervalul cercetat, cele 
două fenomene sunt supuse unui aceluiaşi sistem de 
influenţe. 


Rămîne, deci, mai departe în sarcina teoriei economice 
să explice, aceea ce metodele statistice nu pot decit să 
constate. 

Datorită însă procedeului său cantitativ, statistica este 
susceptibilă să facă constatări precise şi în domeniul 
economic. Apoi, prin procedeul său analitic, 
observaţiunea statistică extrem de fină devine capabilă 
să verifice supoziţiile teoriei, îngăduind infirmarea sau 
modificarea ipotezelor care nu s-ar găsi conforme ei. 

Astfel, în vreme ce, pentru unii autori, cercetarea 
conjuncturii se referă mai ales la descoperirea legăturilor 
constante dintre diferitele serii economice care oscilează 
periodic, astfel încît, pe baza precesiunii regulate a 
curbelor, fenomenele să poată fi prevestite unele prin 
altele; pentru alţi autori, cercetarea conjuncturii nu e 
decit o întrebuințare a procedeelor statistice de analiză, 
pentru verificarea ipotezelor teoriei economice, ridicîndu- 
le la rangul de /egi empirice, fenomenale, analoage 
legilor din domeniul oricărei ştiinţe de observaţie. 

Cum folosesc aceste procedee autorii de care ne 
ocupăm, în lucrările lor? 


xX 


4. Lucrarea d-lui lordan începe cu o situare a 
cercetărilor conjuncturii româneşti în cadrul celor 
similare mondiale, arătînd legătura ce există între studiul 
crizelor şi studiul variațiunilor ciclice ale vieții economice 
(p. 4-7). 

Trecînd la România, defineşte intentiunile cercetării 
sale, care ar fi: 1) stabilirea cu preciziune a existenţei şi 
duratei ciclurilor; 2) stabilirea, în măsura posibilităţilor, a 
agentului sau a agenţilor provocatori ai acestora, precum 
şi 3) degajarea, pe cale statistică, a interacțiunii 
diferitelor fenomene economice — scoţind în evidenţă 
caracterul special agricol al ţării şi dificultăţile procurării 


materialului (p. 7-8). 

Mai departe, domnia-sa studiază metodele de 
prelucrare a curbelor economice: eliminarea variațiilor 
sezonale, a tendinței seculare, calcularea dispersiunii, a 
coeficienţilor de corelaţie şi dependenţă etc., în pagini 
substanţiale şi concentrate, pe care nu le putem rezuma 
aci, nici un rezumat neputind înlocui cercetarea lor 
originară, ea însăşi extrem de rezumativă (p. 8-14). 


5. Abordind studiul ciclurilor în agricultură, d-l lordan 
afirmă că cercetările sale în acest domeniu au avut, de 
obiect, două serii de fenomene (p. 14), care de fapt sunt 
trei: productivitatea la hectar a principalelor categorii de 
cereale, producţia lor totală şi preţurile lor (p. 14), şi din 
care  domnia-sa nu reţine, de fapt, decit una: 
productivitatea (p. 15 şi urm.). 

Raționamentul care stă la baza acestei «reduceri la 
unitate» pare a fi următorul: Producţiunea totală atirnă 
direct productivitate şi de suprafeţele însămiînţate (p. 
14). Productivitatea atirnă de un factor relativ constant: 
modul de cultură, şi de un factor variabil: condiţiile 
climaterice (p. 14) lar suprafeţele însămînţate atîrnă, la 
rîndul lor, de rentabilitate (p. 14), adică de preţuri şi de 
productivitate. Aşa că, singurii factori efectivi de variaţie 
rămîn productivitatea, atirnînd de condiţiile 
meteorologice şi de temperatura lunilor critice şi 
prețurile, atîrnînd de conjunctura mondială (p. 23). 

Deşi d-l lordan va studia, prin urmare, variațiile ciclice 
ale «ambelor trei» serii, nu va întrebuința însă, pentru 
urmărirea influenţei ciclurilor agricole asupra ciclurilor 
economiei româneşti, decit ciclul productivităţii (p. 20). 
«Discordanţele existente (între ciclurile productivităţii şi 
ale producţiei — nota n., M. V) trebuiesc atribuite... — 
zice  domnia-sa —  variaţiunilor în suprafeţele 
însămînţate. În consecinţă, nu ne vom ocupa de această 
curbă decit atunci cînd vom avea de realizat evoluţia 
agriculturii în afară de  orişice  consideraţiuni 


conjuncturale» (p. 20). 

Trebuie să mărturisim, din capul locului, că această 
alegere a ciclului «productivităţii» cerealelor, ca ciclu tip 
al oscilaţiunilor agricole, în raport cu care urmează să se 
cerceteze variaţiunea ciclică a tuturor celorlalte serii 
economice, nu ne apare, apriori, a fi cea mai fericită. 

Dacă agricultura exercită vreo înrîurire asupra vieţii 
economice, această înrîurire este exercitată de valoarea 
producțiunii agricole, ci nu de productivitatea ei. 
Oscilaţiunile acestei valori sunt, este drept, în funcţie de 
variaţiunile productivităţii; dar numai în parte. În fapt, ele 
sunt produse de rezultatul combinat al variațiilor 
productivităţii, cu variaţia suprafeţelor însămînţate şi cu 
aceea a preţurilor. Chiar dacă am admite că întinderea 
suprafeţelor  însămînţate  atîrnă, la rîndul ei, de 
rentabilitate, adică de preţuri, rămîn, în orice caz, două 
rădăcini ale oscilaţiunilor ciclice ale valorii producţiei 
agricole: ciclurile productivităţii şi ciclurile preţurilor 
agricole mondiale. Mărginindu-se numai la unul din cei 
doi factori, d-l lordan îşi micşorează şansele de succes al 
cercetării sale. 

Dacă oprirea sa exclusivă asupra ciclului productivităţii 
ar fi vădit o intenţie metodică de izolare a unuia din cei 
doi factori (ceea ce s-ar putea, deşi domnia-sa nu ne-o 
spune limpede nicăieri), lucrul ar fi fost, desigur, 
admisibil. Dar domnia-sa, dînd ciclului productivităţii o 
cauzalitate cosmică, independentă de procesul 
economic, trage, sau lasă să se tragă, concluzia că 
oscilaţiunile ciclice ale vieţii noastre economice s-ar 
datori exclusiv influenţei acestui factor. Tocmai pentru 
acest motiv, exclude domnia-sa din cercetare, ca 
neinteresante pentru studiile de conjunctură, variațiile 
factorilor reziduali, cum ar fi, de pildă, acele ale 
suprafeţelor însămiînţate (vezi: citatul precedent, p. 20). 
Lucrul acesta e cu atît mai de mirare, cu cît d-l lordan 
cunoaşte, desigur, întinsul cîmp de cercetări 
conjuncturale pe care l-au oferit variaţiunile acestor 


suprafeţe, profesorului Moore şi discipolilor săi. 

Fără a tăgădui existenţa unor oscilaţiuni ciclice 
datorate condicţiilor meteorologice, socotim totuşi că e 
riscantă o atribuire a tuturor variațiunilor ciclice ale 
economiei româneşti pe seama acestui unic factor. 

Lucrul are o destul de mare importanţă. 

lată, de pildă, un fapt semnalat chiar de d-l lordan: 
agravarea ciclurilor către sfîrşitul perioadei cercetate. Cui 
se  datoreşte acest fapt? Dacă admitem ipoteza 
cauzalităţii exclusiv climatologice, cauza acestei agravări 
ar trebui căutată în direcţia accentuării ciclurilor 
meteorologice. Ar trebui, deci, cercetat dacă, sub acest 
raport, se constată şi o creştere a amplitudinii 
oscilaţiunilor meteorologice. Chiar în acest caz însă, 
creşterea s-ar putea să nu fie simplul rezultat al 
influenţei factorilor de ordin cosmic, ci un rezultat al 
activităţii omeneşti,  datorit  despăduririi României, 
despădurire de natură să zdruncine echilibrul ei 
climatologic. S-ar putea, însă, ca această accentuare a 
oscilaţiunilor ciclice să se datorească, dimpotrivă, în 
întregime, industrializării progresive a ţării, teză 
simpatică în special celor care admit o explicaţie 
industrială a ciclurilor. 

Oricum ar fi, oscilaţiunile ciclice ale economiei 
româneşti se cer neapărat a fi studiate şi în raport cu 
oscilaţiunile ciclice ale economiei mondiale, care se 
resimt îndeosebi asupra mersului prețurilor produselor 
agricole. În această privinţă, studiul aşa de limpede al d- 
lui lordan îşi cere neapărat o întregire. 


6. Studiind, deci, productivitatea la hectar a 
principalelor categorii de cereale în perioada 1865-1914, 
d-l lordan constată un paralelism evident al evoluţiei 
păioaselor, mai accentuat între grîu şi secară, pe de o 
parte, orz şi ovăz, pe de alta; precum şi o întîrziere de un 
an a variaţiunilor productivităţii porumbului faţă de 
acestea, decalaj pe care domnia-sa îl atribuie «regimului 


diferit de ploi» necesare acestuia din urmă (p. 15). 

D-| lordan completează lacunele datelor referitoare la 
productivitatea cerealelor în perioada 1872-1889, pe 
baza unor date înrudite, deduse din exportul cerealelor şi 
traficul căilor ferate în această perioadă (p. 15). 

«Aspectul curbelor naturale» îi dezvăluie, atunci, 
«existența unor cicluri bine individualizate» pentru 
întreaga producţie de cereale (p. 15). 

Calculele d-lui lordan confirmă observaţiunile lui J. 
Kitchin, privitoare la existenţa a două feluri de cicluri: 
minore şi majore, primele, cu o durată de 3-4 ani, 
ultimele, cu o durata de 5-8 ani, acestea din urmă, 
datorite repercusiunilor a doua recolte extrem de slabe, 
care se produc de obicei la sfîrşitul a două sau trei cicluri 
minore (p. 17-18). Aceste calcule mai semnalează şi 
identitatea duratei mijlocii a ciclurilor agricole româneşti, 
care e de 3 ani şi 4 luni, cu durata mijlocie a « ciclurilor 
industriale » ale lui Kitchin, care e de 40 de luni (ibidem). 

Punîndu-şi întrebarea despre cauzele acestor cicluri 
ale productivităţii, d-l lordan le atribuie o cauzalitate 
climatologică, întemeiat pe coeficientul ridicat de 
corelaţie (+ 0,77), stabilit de d-l Cressin, între variaţiunile 
acestei  productivităţi şi  variaţiunile precipitațiilor 
atmosferice şi ale temperaturii lunilor critice (p. 18-20). 

Trecînd la cercetarea ciclurilor preţurilor, pe baza 
datelor culese de d-l Giurgea, d-l lordan constată că 
ciclurile acestea nu coincid decît parţial cu ciclurile 
productivităţii, discordanţa trebuind atribuită, după 
domnia-sa, cu drept cuvint, înriuririlor conjuncturii 
mondiale asupra pieţii româneşti (p. 23). 

Concluziile sale, privitoare la variaţiunile ciclice ale 
agriculturii româneşti, sunt: 

1) producţia agriculturii româneşti e supusă unei 
mişcări ondulatorii; 

2) oscilaţiunile ei depind de ciclurile climaterice: 
precipitaţiuni şi temperatura lunilor critice; 

3) ciclurile nu coincid pentru toate categoriile de 


cereale, din pricina regimului deosebit al ploilor necesare 
fiecăreia. Decalajul nu trece însă niciodată de un an şi e 
observabil mai ales între păioase şi porumb; 

4) durata medie a ciclurilor e de 3 ani şi 4 luni, 
majoritatea lor fiind de 3 şi 4 ani, limitele extreme fiind 2 
şi 5 ani. Pe lingă acestea, se constată existenţa unor 
cicluri majore, cu o durată de 5 pînă la 8 ani, durata lor 
medie fiind 6 ani şi 6 luni; 

5) recoltele submediocre se urmează la un interval de 
6 şi 7 ani, cu o excepţie (1904-1907); în interval, are loc 
altă recoltă proastă, dar cu urmări mai puţin grave; 

6) variaţiunile ciclice merg crescînd ca amplitudine, 
provocînd perturbaţiuni din ce în ce mai grave în viaţa 
economică. 

Importanţa acestor concluziuni e de netăgăduit. Sub 
rezerva limitării prudente a rezultatelor la ciclurile 
«productivităţii» şi sub rezerva unui studiu mai 
amănunţit al variaţiunilor suprafeţelor însămînţate şi al 
influenţei preţurilor mondiale, concluziunile d-lui lordan 
constituiesc baza oricăror cercetări ulterioare referitoare 
la conjunctura agriculturii româneşti, precum şi la 
influenţa acesteia asupra restului vieţii economice. 


7. Trecînd la analiza fenomenelor pietii monetare, d-l 
lordan se opreşte la citeva curbe reprezentative ale 
activităţii Băncii Naţionale a României, direct influențate 
de activitatea economică, începînd din anul 1881. 

Domnia-sa împarte aceste curbe în două grupe: unele 
cantitative (casa, portofoliul şi circulaţiunea monetară) şi 
altele calitative (taxa scontului şi schimbul), acestea din 
urmă caracterizîndu-se — după d-l lordan — prin faptul 
că prezintă valori relativ fixe, care nu sunt supuse 
oscilaţiunilor seculare (p. 24). 

Lucrul acesta, adevărat pentru schimb, nu este riguros 
exact pentru taxa scontului, cunoscută fiind, din 
economia clasică, discuţia asupra scăderii seculare a 
dobinzii în veacul care a precedat războiul mondial. 


Neeliminarea variațiilor seculare ale acestei serii nu are 
însă mari inconveniente, aceste variaţiuni neavînd o prea 
mare însemnătate în perioada considerată. 

Supunind primele trei curbe operatiunilor de 
prelucrare pentru izolarea variaţiunilor ciclice, domnia-sa 
constată o accelerare a dezvoltării activităţii economice 
începînd din anul 1900, ceea ce îl sileşte să calculeze, în 
locul unei singure linii de tendinţă, ascendentă, linii 
diferite de tendinţă pentru fiecare perioadă: două pentru 
circulaţia monetară (1882 la 1901 şi 1902 la 1914), trei 
pentru portofoliul comercial (1881-1894, 1894-1908 şi 
1908-1915) sau o linie de tendinţă parabolică pentru 
întreaga perioadă, pentru mişcarea casei (p. 26). 

Pentru degajarea variațiilor ciclice, d-l lordan ia în 
considerare punctele minime ale primelor trei curbe şi 
punctele maxime ale ultimelor două, oscilaţiunile acestor 
fenomene prezentind variaţiuni de sens invers, cu 
excepţia perioadei de la 1880 la 1907, în care taxa 
scontului întîrzie adaptarea sa la variaţiunile vieţii 
economice (p. 26-30). 

Odată izolate aceste variaţiuni, d-l lordan cercetează 
corelațiunea acestor curbe. 


a) Ciclurile circulației şi portofoliului prezintă o 
corelaţie remarcabilă (+ 0,966), discordînd numai în trei 
cazuri: în depresiunea economică din 1889-1890, cînd 
decalajul este de un an; în criza acută din 1889-1900, 
cînd decalajul e de doi ani, minimumul mişcării 
portofoliului întîrziind asupra circulaţiei; precum şi în anul 
1915, cînd mişcările portofoliului şi circulaţiei iau 
tendinţe net opuse. Eliminînd, din valoarea circulaţiei, 
contravaloarea biletelor emise pentru stat în acest an, se 
regăseşte însă paralelismul celor două mişcări. 

Concordanța generală e lesne explicabilă, dată fiind 
natura celor două curbe; discordanţele ivite se explică 
prin avansurile B.N.R. către stat, sau prin creşterea 
operaţiilor de lombard, în detrimentul portofoliului, în 


perioadele de depresiune, deşi raporturile de cauzalitate 
nu sunt bine stabilite. 

Cauzalitatea s-ar putea atribui, după d-l lordan — sub 
rezerva rebus sic stantibus? — oscilaţiilor mişcării 
portofoliului — dirijate şi ele de mişcarea taxei scontului. 

E de remarcat, de asemeni, o apropiere a variațiilor de 
amplitudine a oscilaţiilor celor două curbe, marcată de 
micimea coeficientului de variaţie a celor două deviaţiuni 
tip (2,30) (p. 31-32). 


b) O corelaţie ceva mai mică, totuşi remarcabilă, se 
observă şi în ceea ce priveşte mișcarea casei şi circulație 
(+ 0,877). 

Asupra explicaţiunii acestui paralelism, care pune în 
chestiune întreaga politică de cumpărare de aura B.N.R. 
în timpul perioadelor de prosperitate (aşa cum au 
evidenţiat-o cercetările d-lui Aureliu lon Popescu, de 
pildă), d-l lordan trece cu multă uşurinţă, legătura 
acestor fenomene trebuind căutată, după domnia-sa, «în 
ritmul vieţii economice, ale cărei faze sunt caracterizate 
prin creşterea susţinută a circulaţiunii monetare»... E 
numai o constatare, nu şi o explicaţie (p. 32). 


c) Confruntind curba circulatiei după eliminarea 
mişcării de lungă durată, cu curba taxe; scontului, d-l 
lordan degajează o mişcare de sens contrar, fără 
corelaţie apreciabilă (— 0,45). 

Coeficientul de dependenţă, măsurind concordanța 
variaţiunilor anuale, ne dă un coeficient negativ ceva mai 
accentuat, care confirmă prima constatare (— 0,65). 

Cu toate că d-l lordan trece repede asupra acestui 
rezultat, el ne apare cu totul remarcabil, deoarece arată 
rolul redus pe care îl are taxa scontului în privinţa dirijării 
mişcărilor economiei româneşti înainte de război (p. 32- 
33), fapt contrar explicaţiunii generale a corelaţiei 
fenomenelor pieţii monetare, date de domnia-sa cu două 
pagini mai înainte. 


d) Aceleaşi rezultate se desprind din confruntarea 
curbei scontului cu curba portofoliului comercial, după 
eliminarea liniei de tendinţă. Core/ația e slabă şi negativă 
(— 0,40).  Simultaneitatea  discordanţei sensului 
mişcărilor anuale dă, totuşi, un coeficient mai bun de 
dependenţă (— 0,73). 

Refăcînd calculul pentru perioada 1890-1912, spre a 
elimina anii cu variaţii mari, se obţine un coeficient de 
corelaţie ceva mai bun (— 0,52) şi un indice de 
dependenţă (— 0,80) de ceva mai mare însemnătate. 

D-l lordan nu comentează aceste rezultate. Concluzia 
ce se impune e aceeaşi cu cea precedentă (p. 33), 
referitoare la scont şi circulaţie. 


e) Relaţiile dintre curba schimbului şi a circulației 
denotă oscilaţiuni de sens contrar, de o corelaţie (— 
0,65) mult mai accentuată şi de o concordanţă (— 0,96) 
aproape perfectă. 

Aceste concordanţe, datorite mișcărilor de devize 
rezultate din soldul balanței comerciale, pun în evidenţă 
strinsa dependenţă a situaţiei pieţei monetare de balanţa 
comercială, în perioada antebelică (p. 33-34). 

Taxa scontului nu face decit să repercuteze, în interior, 
oscilaţiunile rezultînd din variaţiunile balanței 
comerciale, lucru evidențiat de paralelismul dintre 
curbele schimbului şi cele ale acestei taxe. Corelaţia e + 
0,57 pentru anii 1892-1914, iar concordanța: + 0,62. 
Micimea acestor indici nu e relevantă, deoarece între 
mişcările celor două serii este un decalaj pe care îl 
descoperă inspecția grafică a curbelor. 

Întrebuințarea datelor lunare ar evidenția existenţa 
unei corelaţii maxime, la o precesiune de 3-4 luni (p. 34). 


Concluziile acestui examen al pieței monetare sunt: 
1) existența unui paralelism pronunțat al curbelor 
circulației, portofoliului şi casei B.N.R., care «ascendente, 


în perioadele de refacere şi prosperitate», acuză o 
scădere violentă în perioadele de criză, «scădere care 
apoi se îndulceşte», atingînd minimul la sfîrşitul crizei şi 
începutul perioadei de depresiune şi stagnare unde se 
opreşte, sau schiţează chiar o mişcare slab ascendentă, 
care se accelerează cu repriza noului ciclu; 

2) existenţa unor variatiuni de sens invers faţă de 
aceste curbe, ale curbelor taxe; scontului şi schimbului, 
ale căror maxime coincid eu momentul crizei; 

3) existenţa unui paralelism între curbele schimbului şi 
taxei scontului, de sens invers paralelismului celor dintii. 
Minimul acestora coincide cu faza de prosperitate; iar 
crizele, cu o scădere bruscă, una care merge atenuîndu- 
se (p. 35). 

Odată efectuat studiul pieţei monetare, d-l lordan 
cercetează relațiile variațiilor acestei pieţe cu variațiile 
productivității agriculturii (impropriu, d-i lordan 
întrebuinţează aci cuvîntul «producția agricolă»), 
obţinînd coeficienţi destul de importanţi între această 
productivitate Şi circulaţie (corelaţie: +0,59; 
concordanţă: +0,76), mai slabi între productivitatea 
agriculturii şi portofoliul comercial (corelaţie: +0,55; 
dependenţă: +0,66), negativi şi foarte importanţi între 
această productivitate şi schimb (corelaţie: —0,66; 
dependenţă: —0,94) (p. 36-37). 

Anterioritatea  oscilaţiunilor curbei productivității 
agriculturii asupra curbelor pieţei monetare (un an în 
1908/1909 şi 1913 asupra circulaţiei; 2 ani în 1899-1901 
asupra portofoliului; un an asupra schimbului în 
1907/1908) vădeşte că acea cauzalitate e de partea 
oscilaţiunilor productivităţii agricole, ceea ce confirmă în 
totul observaţiile bunului-simţ (p. 36-37). 

Decalajul nu depăşeşte niciodată intervalul de timp 
«necesar, pentru ca efectul recoltelor deficitare să se 
răspîindească în toate domeniile de activitate 
economică» (p. 38). 


8. Ultima parte a lucrării d-lui lordan studiază influența 
ciclurilor productivității agricole asupra circulatiei 
bunurilor. 

Pentru aceasta, d-l lordan studiază două categorii de 
fenomene: 

1) traficul C. F. R. şi 2) comerțul exterior. 

Pentru prima categorie, domnia-sa examinează două 
serii: tonele transportate şi veniturile C.F.R. în perioada 
1873-1915. 

Pentru a doua categorie: domnia-sa examinează patru 
serii: importaţiuni şi exportaţiuni, în cantități şi în 
valoare. 

În ceea ce priveşte ciclurile traficului pe C.F.R., 
domnia-sa deosebeşte trei tendinţe deosebite, în 
perioadele 1873-1877, 1878-1905 şi 1906-1915, care, 
după eliminare, îngăduie izolarea ciclurilor cu o durată 
mijlocie de 5 ani, avînd variaţiuni extreme de la 4-6 ani. 
Ciclul are o alură lent ascendentă, pînă în momentul 
crizei, marcat printr-o cădere bruscă a traficului. Din 
momentul căderii şi pînă în momentul maximului 
următor, trece în genere un interval de 3 ani (faţă de 2 
ani, ai perioadei de stagnare şi de criză) (p. 38-39). 

Corelaţia traficului C.F.R. cu productivitatea cerealelor 
dă un coeficient de corelaţie de +0,49, pentru perioada 
1887-1914 şi un indice de dependenţă de +0,78, curba 
traficului întîrziind cu un an asupra curbei productivităţii 
(p. 39-40). 

Decalajul minimelor constatat în anii 1885 şi 1895, 
care face să scadă concordanța curbelor, e atribuit de d-l 
lordan — cam repede — insuficienţei analitice a datelor 
anuale (p. 40). 

În ceea ce priveşte comerțul exterior, cercetarea 
variaţiunilor ciclice capătă o deosebită importanţă. 

Eliminarea variaţiunilor de lungă durată necesită şi aci 
distingerea a trei linii deosebite de tendinţe: prima, uşor 
ascendentă; a doua, descendentă; a treia, vertiginos 
ascendentă, mai ales în ceea ce priveşte valoarea 


exportului şi a importului (p. 40). 

Variaţiunile importului urmează variaţiunilor exportului 
la un an interval, coeficientul de corelaţie fiind (cu acest 
decalaj) +0,55 şi cel de dependenţă: +0,84 (p. 42). 

D-l lordan constată o  corelaţiune extrem de 
importantă între variațiile ciclice ale productivităţii 
cerealelor şi variațiile ciclice ale comerţului exterior, 
corelaţie care se accentuează, dacă ţinem seama numai 
de variaţiunile producţiei de grîu. 

Coeficientul de corelaţie pentru perioada 1887-1915 e 
de +0,71; cel de dependenţă, de +0,90; iar pentru 
importaţii, acest ultim coeficient e de +0,67 (p. 42). 


9.  Concluziunile d-lui lordan îngăduie fixarea 
fizionomiei generale a ciclurilor economiei româneşti 
înainte de război. 

1) Toată viața economică apare dominată de factorul 
climatologic, ale cărui repercusiuni se resimt, în primul 
rind, de către productivitatea agriculturii, care 
influenţează, la rîndul ei traficul şi comerțul exterior de 
export, de care se resimte piața monetară prin 
intermediul operatiunilor de schimb,  răsfrîngîndu-şi 
efectele în toate domeniile activităţii economice în 
interval de circa un an. Aceste efecte se întrevăd, în 
sfîrşit, în variaţiunile importului anului următor. 

Cam acestea sunt concluziile privitoare la structura şi 
dependența diferitilor factori ai vieții economice 
româneşti, aşa cum se desprind din lucrarea d-lui lordan. 

2) O altă concluzie, care rezultă din examinarea 
comparativă a tutulor rezultatelor, e aceea care s-ar 
putea desprinde cu privire la evoluția de ansamblu a 
vietii economice româneşti în perioada cercetată. 

Cu toate că liniile de tendinţă formează numai rareori 
obiectul unor consideraţiuni speciale, cercetarea lor fiind 
legată de obicei de nevoia eliminării lor pentru izolarea 
variațiilor ciclice, examinarea comparativă a acestor linii 
de tendinţă ale producţiei agricole (p. 16), în special a 


porumbului şi grîului a pieţii monetare (p. 25), a traficului 
pe C.F.R. (p. 38) şi a comerţului exterior (p. 41) ne 
evidenţiază existenţa unor ondulaţiuni de amplitudine şi 
de durată mai mare ale vieţii economice româneşti. 

Existența unei depresiuni de lungă durată (în perioada 
1890-1900) în viaţa economică a unui stat tînăr ca al 
nostru, depresiune manifestată atît prin răsturnarea 
tendinței exportului şi importului său, cît şi prin înfrînarea 
ascensiunii traficului şi a pieţei monetare, necesită 
neapărat o explicaţie. 

Examinarea ultimului tablou vădeşte în special 
existenţa unui ritm ciclic, cu periodicitate de aproximativ 
un sfert de veac, al cărui al doilea maxim se produce în 
preajma imediată a războiului mondial. 

Existenţa acestor oscilaţiuni poate, deci, dobîndi o 
deosebită importanţă pentru cercetarea oscilaţiunilor 
ciclice postbelice, dat fiind că linia de tendinţă a acestei 
perioade ne va înfăţişa rezultatul combinat al unei 
tendinţe depresive cu o mare variaţie accidentală, 
ascendentă, datorită readaptării economiei la condiţiile 
vieţii după război. 

E păcat că d-l lordan, preocupat de oscilaţiile ciclurilor 
mici, a lăsat la o parte observarea acestor ritmuri 
oscilatorii de amplitudine mai largă, care ne-ar fi adus 
lămuriri preţioase asupra direcțiilor mari de dezvoltare 
ale economiei româneşti de la sfîrşitul veacului trecut. 

Domnia-sa nu ia seama la existenţa acestui ciclu decit 
în legătură cu scăderea corelativă a comerţului exterior 
şi a productivităţii cerealelor, socotindu-l ca o confirmare 
a concluziilor sale anterioare, asupra influenţei 
productivităţii (p. 40). 

Creşterea vertiginoasă a comerţului nostru exterior la 
sfîrşitul acestei faze de depresiune de lungă durată, ca şi 
coincidenta acestei depresiuni cu conflictul vamal cu 
Austro-Ungaria, ne-ar îndemna să cercetăm, în această 
direcţie, explicaţia acestor oscilaţiuni. 


xX 


10. Lucrarea d-lui Sterian se prezintă cu mult mai 
bogată în intenții. Autorul ei îşi propune să cerceteze: 1) 
dacă există un «ciclu agricol» şi un «ciclu industrial» în 
România?; 2) relaţiunea lor; 3) influenţa producţiei 
agricole asupra celei industriale; 4) schimbul de influenţe 
între diferitele ramuri de industrii; 5) caracterul industrial 
sau agrar al ţării noastre; 6) influenţa producţiei 
industriale asupra stării generale a ţării; 7) influenţa 
economiei europene asupra celei româneşti (p. 4). 

Precum se vede, intenţiunile sale sunt cu mult mai 
vaste decit cele pe care le anunţa d-l lordan. Să urmărim 
execuţia acestor intenţii. 

D-l Sterian distinge două aspecte ale problemelor 
producţiei: un aspect cantitativ şi unul calitativ. Primul 
aspect vrednic de cercetat îi apare a fi studiul 
cantităților. 

Producţiunea  însemnînd, pentru d-l Sterian, «în 
termeni economici, ofertă», domnia-sa încearcă să pună 
«faţă în faţă oferta cu cererea». Pentru aceasta, după 
studiul producţiei, domnia-sa întreprinde, din punct de 
vedere cantitativ, studiul consumaţiei, determinînd pe 
aceasta din urmă, în lipsă de statistici ale stocurilor, 
«adunînd cifra producţiei cu aceea a mărfii similare 
importate» (p. 4). 

Aspectul calitativ nu este studiat de domnia-sa decit 
provizoriu, prin punerea în legătură a mersului 
cantităților cu al rentabilităţii diverselor ramuri ale 
producţiei, precum şi cu mersul preţurilor, spre a verifica, 
cu acest prilej, observaţiunile lui Moore, privitoare la 
aspectul divergent al legilor statistice ale cererii şi ofertei 
produselor agricole, faţă de cele industriale. Această de a 
doua parte a studiului său este, după d-l Sterian, numai o 
exemplificare a felului în care «studiul cantităților odată 
efectuat, se poate începe studiul calitativ al ciclurilor de 


criză», studiu pe care autorul îşi propune să-l întreprindă 
într-o viitoare lucrare, mai vastă (p. 5). 

Astfel, în vreme ce lucrarea d-lui lordan constituie o 
încercare încheiată asupra perioadei la care se referă, 
studiul d-lui Sterian ne apare ca o fereastră către 
perspectiva altei lucrări. E firesc ca toate criticile noastre 
de mai jos să fie rostite sub beneficiul confruntării 
acestei noi lucrări. 


11. Din capul locului ne vom deosebi de autor; 
începînd de la preeminenta pe care o acordă factorului 
cantitativ în studiul ciclurilor economice. Suntem, într- 
adevăr, dintre aceia care atribuie factorilor de ordin 
calitativ o importanţă de primul ordin în studiul acestor 
cicluri. Nu vom încerca aci nici măcar schiţa unei teorii a 
etiologiei crizelor economice, cu atît mai puţin vom căuta 
să  justificăm motivele pentru care considerarea 
factorului «preţuri» ne apare capitală în cercetarea 
ciclurilor conjuncturale, chiar cînd ele se referă la ţările 
«eminamente agricole». Ne ajunge să amintim că, 
independent de orice teorie asupra crizelor, aspectele 
cantitative şi calitative ale fenomenelor economice nu se 
înfăţişează în chip deosebit cercetării. Dacă e adevărat 
că preţurile sunt în funcţie de cantităţile oferite şi cerute, 
nu e mai puţin adevărat că şi cantităţile oferite şi cerute 
sunt în funcţie de preţuri. 

D-| Sterian, care a urmat la Paris cursurile profesorului 
Aftalion:, îşi aminteşte, desigur, insistența cu care acesta 
revenea asupra faptului că nici cererea, nici oferta nu pot 
fi definite ca factori de ordin pur cantitativ, termenii de 
«cantităţi cerute» sau de «cantităţi oferite» neavînd, 
pentru analiza economică, nici un sens precis, atît timp 
cît nu se precizează: «oferite, sau cerute, /a un anume 
preț». Teoria modernă a echilibrului face din acest fapt o 
axiomă fundamentală a oricărei cercetări economice de 
ordin teoretic. Şi, cum variațiile ciclice ale vieţii 
economice nu sunt decit tulburări ritmice, oscilatorii, ale 


echilibrului pieţii, succesiune de momente în care cerere 
şi ofertă nu se mai cumpănesc la acelaşi preţ, datorită 
variaţiei dispoziţiunilor de vînzare şi cumpărare ale 
agenţilor producători, intermediari şi consumatori, se 
vede bine că desconsiderarea momentului calitativ face 
ininteligibilă interacțiunea elementelor cantitative ale 
cererii şi ofertei în viaţa economică. Nu voim să spunem, 
prin aceasta, că factorii calitativi sunt cei care oscilează 
ca variabile independente, antrenînd după ei factorii 
cantitativi. Lucrul nu ar fi exact, mai ales pentru ţările 
agricole, supuse unor importante fluctuaţiuni cantitative 
ale producţiei de cereale, sub influenţa unor factori 
accidentali, extraeconomici. Ci spunem numai, că aspect 
cantitativ şi calitativ, cantităţi şi preţuri sunt aspecte 
indisociabile ale realității economice, care nu pot fi 
despărțite analitic, cauzalitatea lor fiind de cele mai 
multe ori, reciprocă sau de strictă interdependenţă fată 
de variațiile factorilor aneconomici. 


12. Şi, de fapt, chiar în studiul variaţiunilor cantitative 
nici o explicaţie nu e posibilă fără a face necontenit apel 
la elemente de ordin calitativ, aşa cum o dovedeşte chiar 
d-l Sterian în nenumărate rînduri. 

De pildă, faptul acesta al «influenţei» unei ramuri de 
producţie asupra alteia, care revine la fiecare pas în 
lucrarea sa, devine o realitate calitativă, de îndată ce 
încercăm să ne ridicăm deasupra constatării brute a 
corelaţiei a două serii cantitative şi căutăm să explicăm 
natura relaţiei care uneşte cele două fenomene; altfel 
zis, să studiem felul în care există sau se produce o 
legătură între două fapte economice. 

Mărfurile schimbîndu-se pe mărfuri şi valoarea nefiind, 
în fapt, decit un raport între cantităţi, nu se poate deci 
vorbi de  <înriurirea cantitativă» a unei ramuri de 
producţie, ci numai de înrîurirea «valorii» unei producţii 
asupra alteia, ori de cîte ori între bunuri nu există alte 
relaţiuni calitative. Pentru a fi neglijat aceasta, vom 


vedea că majoritatea rezultatelor statistice obţinute de 
d-l Sterian rămîn, economiceşte, lipsite de semnificaţie, 
sterile. 

Lucrul se poate evidenția din înseşi rezultatele 
domniei-sale.  Efectiv, domnia-sa nu reuşeşte să 
determine coeficienți apreciabili de corelaţie, decit 
pentru acele ramuri de producţie care se află în anume 
relaţiuni de dependenţă finală, calitativă. Astfel, se 
constată că industriile producătoare de produse 
concurente (cărbune şi petrol) variază în sens invers; iar 
industriile de produse dependente, sau conjugate (lemn 
şi hîrtie), variază în acelaşi sens. 

Căci, după cum am spus, nu e suficient să constatăm, 
stereotip, existența unei corelaţii, Mai trebuie ca aceasta 
să fie «semnificativă», să ne dezvăluie o legătură 
inteligibilă între fenomenele vieții economice; să ne 
îngăduie o  «conjectură», pe baza unei constatate 
«conjuncturi». Se întîmplă însă ca, sub acest raport, d-l 
Sterian să descopere concordante, fără să izbutească să 
lămurească totdeauna, în chip limpede, semnificaţia lor 
precisă. De fapt, spre deosebire de d-l lordan, pentru 
care problema conjuncturii se reduce la descoperirea 
elementelor ritmice ale vieţii economice, d-l Sterian 
consideră aceste metode ca nişte simple procedee de 
descriere, ce pot fi întrebuințate în afara oricăror 
preocupări despre fenomenele de ordin ciclic (p. 69-79). 
S-ar putea. Niciodată însă aceste procedee nu pot fi 
întrebuințate independent de o intenţie ştiinţifică, 
precisă, independent de orice raţionament experimental, 
tot aşa cum nu există, nicăieri în ştiinţă, descrieri lipsite 
de orientarea atenţiei către fenomenele presupuse a fi 
interesante. 

Nu ajunge, deci, să întreprinzi o serie de calcule, de 
apropieri între fenomenele disparate în aparenţă şi să 
descoperi paralelismul evoluţiunii lor. Nici să diseci 
fenomene după necesităţile de laborator, lăsînd la o 
parte conjunctura lor reală. Empirismul acesta absolut 


poate duce la rezultate noi, «surprinzătoare», dar toate 
aceste rezultate vor rămîne fără semnificaţie, cît timp nu 
vor fi înmănunchiate de înţelegere într-un tablou precis 
de influenţe. 

Insistăm asupra acestor lucruri, pentru că găsim, în 
lucrarea d-lui Sterian, un fel de rigiditate în aplicarea 
metodei, aceasta nefiind totdeauna întrebuințată cu 
maximum de folos pentru verificarea raţionamentului. 
Vina nu ne pare a se datori ignorării acestor metode, ci 
mai mult unei impreciziuni în detalii a intenţiei sale 
fundamentale: dovedirea influenței agriculturii asupra 
industriei. 


13. Această teză, pe care d-l Sterian o împrumută de 
la d-l* Manoilescu (vezi: Problemele previziunii, p. 25), 
formează baza întregului său studiu. Din nefericire, ea 
îmbracă, la domnia-sa, o formă în care nu poate fi 
concludentă. Am spus-o: d-l Sterian studiază înrîurirea 
producţiei cantitative agricole asupra producţiei 
industriale, privită tot cantitativ. Astfel pusă, problema 
nu ne apare susceptibilă de soluţionare. Şi chiar d-l 
Sterian simte greutatea, de vreme ce revine în mai multe 
rînduri asupra ei, dînd la fiecare dată altă explicaţiune 
faptelor (p. 21-22, 38, 68). 

Greşeala ne apare a fi, precum am spus, în formularea 
chestiunii. A pune bine o chestiune înseamnă, desigur, a 
o rezolva pe jumătate. D-l Sterian a greşit punerea 
problemei. In zadar se va trudi apoi să demonstreze! 
Concludenţa se va refuza argumentaţiunii sale, cu toată 
risipa prodigioasă de informaţii şi de calcule 
suplimentare. 

Pentru ce? 

Pentru că nu se poate susține o influență directă a 
producției agricole asupra celei industriale, bazată pe 
considerarea exclusivă a cantităților. Chiar ipoteza 
subiacentă acestei influenţe, anume, că producţia 
agricolă cumpără producţia industrială a anului următor, 


arată că e vorba de un raport de schimb între producţii, 
adică de valoare. Dar d-l Sterian pierde din vedere 
ipoteza subiacentă presupoziţiei d-lui Manoilescu. Şi 
fenomenele nu mai pot fi explicate. Ce legătură poate fi, 
de pildă, între producţia ridichilor şi industria coifurilor de 
hîrtie? Chiar dacă am constata o corelaţiune importantă, 
şi chiar o anterioritate regulată a uneia din ele, fi-vom 
îndrituiţi, prin aceasta, să vorbim de cauzalitate? 
Nicidecum.  Cufundat în cifre, d-l Sterian pierde 
raţionamentul din vedere. Şi concluziile sale se resimt, 
măcar în preciziune. 


14. Domnia-sa începe prin a indica procedeele 
întrebuințate pentru degajarea «ciclului de criză 
românesc». Aceste procedee sunt aceleaşi cu ale d-lui 
lordan: 1) formarea seriilor brute; 2) transformarea în 
indici pe baza mediei anilor 1926-1927; 3) corectarea 
variațiilor sezonale; 4) stabilirea liniei de tendință; 5) 
desprinderea diferențială a variațiilor ciclice (p. 3). 

«Prin calcule de corelaţie», domnia-sa încearcă apoi 
«să-şi dea seama de covariația diferitelor ramuri ale 
producţiei româneşti» (p. 4). 

Pe datele referitoare la aceste ramuri, autorul 
întreprinde, în urmă, construirea unui indice compozit al 
productiei româneşti, pe care îl compară cu indicele 
producțiunii mondiale, al celei europene, precum şi ale 
celor central- şi est- europene (p. 4). 


15. Intrînd în studiul cercetării propriu-zise, d-l Paul 
Sterian socoteşte că, în faţa lipsei de date, «este 
preferabil a cerceta producţia materiilor prime», «în loc 
de a urmări  producţiunea în genere», pentru 
că«oscilaţiile şi evoluția materiilor prime ne poate 
înfățișa o imagine care să poată fi extinsă asupra întregii 
producțiuni, cuprinzînd materiile prime, semifabricatele 
şi fabricatele brute» (p. 9). 

Domnia-sa prevede o obiecţie: posibilitatea existenţei 


unei discordanţe între producţia materiei prime şi a 
producţiei în genere, datorită atît economisirii materiei 
prime prin procesul de raţionalizare, cît şi încetinirii 
producţiei faţă de lichidarea stocurilor existente (p. 9). 

Domnia-sa înlătură această obiecţie sub cuvint că, 
admisibile teoretic, «aceste obiecţiuni» nu au prea mare 
importanţă practică... «pentru ţara românească», 
deoarece «raţionalizarea încă nu a făcut să joace la noi o 
tendinţă apreciabilă de compresiune asupra întrebuinţării 
materiilor prime. lar stocurile după război au fost infime, 
dacă au existat» (p. 9). 


16. Să admitem că ar fi aşa, cu toate că d-l Sterian nu 
ne-o demonstrează nicăieri. 

Identificarea producţiei materiilor prime cu mişcările 
producţiei industriale nu este însă admisibilă pentru un 
alt motiv, bine cunoscut acelora care împărtăşesc teoria 
industrială a crizelor (Aftalion). După această teorie: 1) 
există un decalaj temporal apreciabil între momentul în 
care se produc variațiile materiilor prime şi momentul în 
care se produc variațiile produselor industriale; 2) în al 
doilea rînd, materiile prime produse într-o țară nu 
fecundează totdeauna producția industrială indigenă. Mai 
ales pentru ţările de formaţiune nouă, producţia 
materiilor prime intră cu un contingent important în 
exportul naţional, deci, în fecundarea industriei 
manufacturiere a altor popoare. 

Atingem aci eroarea pe care o face d-l Paul Sterian, 
cînd identifică producţia în genere cu oferta, 
subinţelegîind că e vorba de producţia şi oferta 
produselor industriale, fără să precizeze nici de ce 
anume produse este vorba, nici la ce piaţă se referă, nici 
la ce durată de vreme. 

E adevărat că cuantumul bunurilor oferite pe o piaţă 
este determinat à /a longue? de producţiunea care 
reconstituie necontenit stocurile istovite (Marshall); nu 
este însă mai puţin adevărat că nu e vorba aci numai de 


producţia unei ţări, ci de orice producător în atingere cu 
piaţa respectivă. Numai la acest nivel putem găsi o 
corespondenţă utilizabilă între «producţiune» şi «ofertă». 

Echivocul apare de îndată ce ne gîndim la raportul 
dintre producţiunea de cherestea, ciment sau minereuri 
şi industria construcţiilor sau industria metalurgică 
corespondentă, asupra cărora vom reveni. 

Să admitem, totuşi, că d-l Sterian ar avea dreptate, şi 
să-l urmărim în alegerea «materiilor prime» care vor 
forma indicele său compozit. 

Ce aflăm? Din cele «20 de articole caracteristice şi 
simptomatice pentru economia românească», care 
alcătuiesc cele «9 grupe de materii prime» din care se 
compune indicele său: 

7 sunt produse directe ale culturii solului: grîu, 
porumb, orz, ovăz, secară, cînepă, tutun; 

3 sunt produse direct extrase din subsol: petrol, lignit, 
huilă; 

9 sunt produse intermediare sau industriale rezultate 
dintr-o primă prelucrare a materiei brute: fontă, oţel, 
ciment, lînă, carne de animale mari, mici, porci şi uleiuri 
vegetale; 

1 produs este gata fabricat: zahărul (p. 9-10). 

Indicele d-lui Sterian nu este, deci, un indice exclusiv 
al producţiei materiilor prime, ci un indice compozit, în 
structura căruia predomină producția de bunuri de pe 
primele trepte ale procesului de transformare. 

Pentru o ţară ca România, în care industria e în faza de 
formaţie, construcţia unui asemenea indice are şanse să 
fie destul de reprezentativă, aşa că rezervele noastre 
rămîn, şi ele, mai mult de ordin teoretic. 


17. Spre a obţine o icoană a ansamblului producţiunii 
româneşti, d-l Sterian concentrează, «într-un indice 
totalizator, sau compozit», «toate aceste elemente 
disparate ale economiei româneşti», cu ajutorul formulei: 


iz L ag 
EGP 


adoptată de Secțiunea economică şi financiară a 
Soc[ietății] Naţiunilor (p. 10). 

Formula este aceea a indicelui totalizator al cantităților 
ponderate prin coeficienţi constanţi pe tot timpul 
perioadei cercetate. qo 

Aceşti coeficienți îi constituie, pentru d-l Sterian, 
prețurile unitare ale fiecărei categorii de produse care 
intră în compunerea indicelui său, în anul 1927 (p. 11). 

D-I Sterian calculează, pe aceste baze, un indice 
totalizator, precum şi indici de grupe, care îngăduie 
cercetările evoluţiei fiecărei ramuri de producţie în parte 
(p. 15). 

Un tablou general ne-a dat în prealabil valoarea 
producţiei, în ipoteza că preţurile ar fi cele din 1927; dar 
nu ni s-au dat nicăieri, din nefericire, cifrele producţiunii 
brute Le putem deduce numai indirect, prin diviziunea 
valorilor înregistrate în tablou (p. 12-13), prin preţurile 
din 1927, înregistrate cu o pagină înainte. 


18. O eroare s-a strecurat, din nefericire, în primul şi 
ultimul rînd al tabloului indicilor producţiei, în coloana 
anului 1927, unde indicele producţiunei cerealelor a fost 
trecut 95,62, atunci cînd în realitate e numai de 85,62, 
cum poate fi bine verificat din tablourile precedente. 

Această eroare nu tulbură calculul indicelui compozit. 

Ea se regăseşte însă: în graficul de la p. 16; în tabloul 
indicilor compoziţi al celor patru ramuri de producţie 
(cereale, combustibile, oleaginoase şi cherestea), de la p. 
19; precum şi în tabloul de la p. 18; în primul tablou de la 
p. 25, al indicilor români comparaţi cu cei străini; în 
calculul de corelaţie al indicelui român al cerealelor, cu 
cel al Europei Central-Orientale (+0,60), la punctul 3, al 
paginei 27; în graficul al 2-lea, de la p. 30 al variațiilor 


ciclice ale indicilor români ai cerealelor cu cei ai Europei 
Orientale; în coloanele a 5-a şi a 7-a ale tabloului indicilor 
compoziţi români de la p. 31, unde ecartul ciclic al 
cerealelor, de + 12, al anului 1927, trebuie redus la + 2; 
în tabloul de la p. 34, coloana ultimă şi cea 
antepenultimă, unde ecartul ciclic al indicelui român al 
cerealelor în 1927 trebuie modificat, în loc de — 9, 
scriindu-se — 19; în cele 2 grafice de la p. 39; în toate 
calculele de corelaţie de la numerele I, 1-2 şi 4-9, de la p. 
41, referitoare la relaţiile dintre variațiile indicelui 
compozit al cerealelor şi variațiile celorlalţi indici 
compoziţi. 

Nu ne putem da seama dacă eroarea se repercutează, 
de asemeni, în calculele de corelaţie de la p. 55, 
deoarece nu ni se arată dacă s-au întrebuințat indicii 
compoziţi ponderaţi sau indicii rezultați, din cantităţile 
neponderate. 

De asemeni, nu putem aprecia rezultatul calculului de 
la numărul 7, al p. 66, referitor la corelaţia morăritului cu 
producţia de cereale, pentru acelaşi motiv. 

Această eroare de neatenţie la transcrierea indicilor 
este extrem de regretabi/ă, întrucît, referindu-se la ciclul 
producției agricole, cu care se compară celelalte cicluri, 
afectează valoarea matematică a multora din 
concluziunile lucrării, privitoare la covariația acestui ciclu 
cu acele ale celorlalte serii economice. 

E de remarcat, mai ales, că sensul penultimei 
variaţiuni anuale (1927-1928) fiind răsturnat, din 
descendent, devine ascendent; ca atare, corelaţia şi 
dependenţa unor serii pot să apară, după corectură, 
întărite faţă de rezultatele actuale ale autorului. 

Ele îi impun, în orice caz, cu prilejul unei ediţii 
viitoare”, revizuirea calculelor semnalate, precum şi a 
concluziilor ce s-ar găsi modificate prin aceasta. 

Examinarea concluziunilor va trebui întreprinsă aci cu 
cea mai mare atenţie, spre a putea deosebi pe acelea 
care se sprijină pe rezultate serioase, faţă de cele 


întemeiate pe calcule bazate pe cifre dubioase. 


19. Odată stabilit indicele compozit, d-l Sterian 
examinează mersul general al producţiei româneşti. 
Existenţa oscilaţiunilor ciclice îi apare chiar din simpla 
examinare a curbelor seriilor brute. 

Examenul grafic al acestor curbe îi relevă paralelismul 
indicelui general cu acel al producției agricole, datorit 
importanţei acestei producţiuni printre articolele care 
constituiesc indicele său (p. 20). 

Observaţiunile sale mai amănunțite se resimt de 
eroarea semnalată mai sus, ca şi comparaţiile sale 
asupra lungimei ciclului agricol faţă cu lungimea celui 
industrial!! (p. 20). 

Trecem asupra lor, precum şi asupra încercărilor sale 
de a explică această deosebire, care e numai aparentă. 

O problemă care ne va reţine mai mult este aceea a 
relațiilor dintre ciclul industrial şi ciclul agricol românesc 
în genere. 

Întemeiat pe cele 2 discordanţe semnalate (din care 
una am dovedit-o a fi numai părelnică, întrucît rezultă 
dintr-o eroare de transcriere), cît mai ales pe ipoteza sa 
iniţială, a influenţei producţiei agricole asupra celei 
industriale, d-/ Sterian se socoteşte autorizat să 
efectueze un decalaj de un an între curba producției 
agricole şi curba producției industriale. 


11 Astfel, domnia-sa găseşte, în perioada considerată, trei cicluri 
industriale trienale şi numai două cicluri agricole; primul de 3, al 
doilea de 4 ani. După corectură, şi ciclurile agricole devin trienale, în 
această perioadă. 


Fără decalaj 


——— Cereale 


= = = Materiiprime 

Justificarea acestui decalaj stă în aceea că «recolta 
unui an are neapărat influenţă asupra mersului activităţii 
industriale a anului următor» (p. 21). 

Efectuîndu-l, d-l Sterian se loveşte de o greutate: 
concordanța curbelor se tulbură. «Se pare — continua 
domnia-sa — că avem de-a face cu o inadvertenţă» (p. 
22). 

Departe de a se tulbura de această «inadvertenţă », 
domnia-sa continuă: 

«Totuşi, decalajul e întemeiat pe o prezumție foarte 
serioasă: într-o ţară agricolă, industria este influenţată 
de mersul agriculturii». 


cu decalaj 


— Cereale 


= = = Materii prime 


Şi mai departe: «Deci, nu putem conclude că: ori avem 
de-a face cu o lipsă totală de potrivire şi legătură între 
cele două curbe, ori decalajul nostru nu este fundat deloc 
(şi am arătat că sunt motive puternice să-l facem), 
aceste nepotriviri rămîn». 

Şi concluzia: «deci, e o legătură care face să joace în 
acest chip aceste două curbe, deşi la prima vedere se 
pare că nu e legătură între ele» (p. 22). 

Trebuie să mărturisim că acest raţionament ne apare 
lipsit nu numai de orice forţă probantă, ci cu desăvirşire 
incorect. 

Sau e lipsă de legătură... sau decalajul nu e fundat... 
dar nepotrivirile rămîn...; deci, e o legătură... 


Şi, ca să justifice existenţa acestei legături, domnia-sa 
caută să explice, mai departe, «ce fel de legătură 
există», arătîindu-ne, în rîndurile următoare, că avem de- 
a face cu o legătură care nu e o legătură, pentru că eo 
echivocă şi polivalentă. Un an agricol bun are cînd o 
înrîurire binefăcătoare, cînd una răufăcătoare asupra 
activităţii industriale. Cauza? Unul este «primul», al 
doilea e «al doilea» an bun. Ce ne facem? 

«Pentru a desluşi mai bine lucrurile, zice d-l Sterian, 
vom recunoaşte că există o deosebire între felul în care 
se petrec lucrurile între primul ciclu agricol şi primul ciclu 
industrial, şi felul în care acestea se petrec între ciclurile 
cele de al doilea. După cum urmează anul rău, anul cel 
bun, în producţia agricolă (şi sunt mai multe combinaţii 
posibile), aceasta dă elan industriei, care se păstrează 
timp de 2 ani de zile, în cel de al treilea an restrîngindu- 
se, pentru a reîncepe în anul următor» (p. 22). 

Să ţinem seamă, în aprecierea acestor argumente, că 
aspectul curbei cerealelor este viciat de o greşeală, care 
răstoarnă sensul mişcării anilor 1927-1928 şi creează 
iluzia că cele două cicluri ar fi durate inegale! 

Toată această argumentare este capţioasă. Ea ne 
apare ca atare, îndată ce reflectăm la rostul observaţiei 
statistice ca instrument de verificare a unei ipoteze. Cînd 
o ipoteză cere, spre a fi conformă cu realitatea, o aşa de 
mare risipă de subtilitate şi nu ajunge decit la o 
«multiplicitate de  combinaţiuni» deosebite, toate 
«posibile», e mai economic să renunţăm la ipoteză! 

În realitate, lucrurile se petrec cu mult mai simplu. 

Simpla inspecţie grafică a mersului acestor curbe ne 
descoperă concordanța lor inițială, precum şi discordanța 
care rezultă de pe urma decalării lor. 

De fapt, în cercetările statistice, decalajul real a două 
serii de fenomene, precesiunea lor, se determină prin 
căutarea coeficientului maxim de corelaţie. Dacă d-l 
Sterian ar fi procedat astfel, calculele i-ar fi arătat că e 
vorba, într-adevăr, de o «inadvertenţă» şi l-ar fi 


îndemnat să renunţe la «decalaj» şi să caute altă 
«explicaţie» a influenţei agriculturii asupra industriei. 

Calculul corelaţiei celor două curbe ne descoperă, într- 
adevăr, chiar fără eliminarea variaţiunilor de intensitate, 
existenţa unui important coeficient pentru curbele 
nedecalate, în perioada 1921-1927 (+0,72); în vreme ce 
efectuarea decalajului face să coboare acest coeficient în 
aceeaşi perioadă, la o valoare care-i răpeşte orice 
semnificaţie (+0,27). 

infirmă această constatare presupunerea d-lui 
Manoilescu, îmbrăţişată de d-l Sterian cu o atît de 
ingenuă ardoare? 

Dimpotrivă! Gradul de corelație directă, fără decalaj, a 
celor două curbe dovedeşte o strînsă legătură a celor 
două serii de fenomene. 

Cum se explică însă această legătură? 

Aci, lucrurile nu mai sunt chiar aşa de simple. 

In primul rînd, trebuie să spunem că datele anuale pe 
care se sprijină argumentarea d-lui Sterian nu ne 
îngăduie să vorbim de «precesiunea» vreunuia din 
fenomene. Corelaţia găsită ne-ar îndemna să vorbim mai 
curind de  «simultaneitatea» lor, dacă semnificaţia 
acestei simultaneităţi nu ar fi, ea însăşi susceptibilă de 
discuţie, date fiind natura seriilor şi intervalul diferit la 
care se referă cifrele anuale. Sub acest raport, ne 
reamintim că d-l Manoilescu preconiza, pentru studiul 
acestei influențe, serii anuale, pornind din luna 
octombrie a fiecărui an. In acest caz, datele producţiei 
industriale ar fi resfrînt, fără discuţie, sfera de influenţă a 
fiecărei recolte, iar corelaţia ar fi indicat că influenţa 
producţiei agricole, întemeiată pe presupoziţia teoretică 
de care am vorbit, confirmată de mărimea coeficientului 
de corelaţie ce s-ar fi găsit, se exercită asupra producţiei 
industriale chiar în cursul aceluiaşi an. 

D-l Sterian nu dispune însă decit de date anuale, 
începînd de la 1 ianuarie, atit pentru producţia agricolă, 
cît şi pentru cea industrială. În cazul acesta, datele 


referitoare la producţia industrială a fiecărui an cad în 
sfera de influenţă a doi ani agricoli consecutivi. Aşa că, 
corelaţia găsită se referă la două serii, a căror 
simultaneitate nu e decit aparentă. 

Pe de altă parte, în lipsa unei precesiuni precis 
stabilite, simpla constatare a convariației nu ne îngăduie, 
precum am arătat la început, să tranşăm chestiunea 
cauzalității, fără ajutorul cunoştinţei teoretice a modului 
de interacţiune a fenomenelor studiate. Astfel cum ne 
sunt date cifrele, independent de orice alte 
consideraţiuni,  cauzalitatea ar putea fi atribuita, 
indiferent: a) producţiei agricole; b) celei industriale, sau 
c) unui factor străin, care ar exercita o influenţă 
omogena asupra celor două serii. Cauzalitatea nu ar 
putea fi, deci, atribuită seriei agricole, pornind de la 
aceste cifre, decit pe baza unei supoziţii teoretice, punct 
în care nu ne deosebim, prin urmare, de d-l Sterian. 

Care este, atunci, deosebirea? 

Deosebirea poartă în special asupra înţelesului 
calitativ, precis, al «influenţei producţiei agricole» asupra 
celei industriale, asupra «modului» în care cifrele ne 
îngăduie să ne închipuim că se produce această înrîurire, 
ca şi asupra perioadei de timp în care se exercită. 

Ce urmează, deci, din constatarea corelaţiunii seriilor 
noastre, atunci cînd facem ipoteza unei înrîuriri 
exercitate din partea seriei agricole? Urmează că cea 
mai mare parte a înriuririi unei recolte asupra producției 
industriale, dacă există, se resimte în cursul lunilor care 
urmează imediat  stringerea ei. Faptul acesta ne 
îndeamnă să ne gindim că înrîurirea producţiei agricole 
s-ar răsfringe asupra celei industriale, mai ales în 
perioada comercializării ei; că această înriurire s-ar 
resfringe, mai întîi, asupra nevoilor traficului feroviar, 
acesta resfrîngîndu-se, la rîndul lui, asupra industriilor 
extractivă şi metalurgică, şi indirect asupra veniturilor 
acestor industrii, şi apoi asupra consumaţiei. 

Lucrul este, desigur, ipotetic. Dar el concordă şi cu 


ritmul variațiilor sezoniere ale vieţii economice rezultînd 
din impozite. S-ar putea căuta o verificare a lui, corelînd 
succesiv, cu şi fără decalaj, indicele materiilor prime, cu 
indicele păioaselor care se exportă toamna, precum şi cu 
indicele porumbului, a cărui comercializare n-are loc 
decit în anul următor. 

Independent de orice concluzie, cifrele ne impun însă 
să renunţăm la decalajul uniform de un an, pentru 
explicarea interacțiunii celor două serii de fenomene. 

Ajungem astfel, din nou, la critica pe care am 
îndreptat-o, deopotrivă, împotriva d-lor lordan şi Sterian, 
anume că, dacă e vorba de cercetat înriurirea de 
ansamblu a producţiei agricole asupra vieţii economice a 
ţării, nici volumul producției agricole, nici productivitatea 
ei materială nu pot fi factorii determinanti, ci valoarea 
totală a acestei producții. 

D-I Iordan pare a fi întrevăzut acest lucru. De aceea, e 
cu atit mai surprinzător faptul că a lăsat la o parte 
factorul «influenţa pieţii mondiale» asupra conjuncturii 
româneşti. Dacă domnia-sa ar fi înţeles să facă 
abstracţie «provizoriu» de acest factor, lucrul ar fi fost 
poate admisibil. Eliminarea lui completă e însă complet 
inadmisibilă. 

D-l Paul Sterian s-a lăsat sedus de presupoziţia d-lui 
Manoilescu asupra influenţei producţiei agricole asupra 
celei industriale. 

Dacă o asemenea influenţă există, părerea noastră e 
că ea nu se poate constata din simpla corelare a 
cantităților produse, ci din corelarea valorii producţiei 
agricole cu aceea a cantităților (şi valorilor) produse de 
industrie. 

Astfel însă, cum a pornit d-l Sterian, ne îndoim că va 
putea ajunge la altceva decit la infirmarea «ipotezei 
Manoilescu», deşi această ipoteză e cum nu se poate mai 
plină de bun-simt. 

Fiind lămurită această chestiune, să urmărim mai 
departe cercetarea d-lui Sterian. 


21. Odată construit, indicele compozit al producţiei 
româneşti este supus, de d-l Sterian, comparării cu 
diferiții indici ai producției (mondiale, europene, 
occidentale, centrale şi orientale), calculaţi de Societatea 
Naţiunilor, după o uşoară prelucrare a acestora, în 
vederea aducerii lor la aceeaşi bază (media 1926-1927 = 
100) (p. 24). 

Rezultatele acestui calcul evidenţiază o corelatie între 
indicele român al cerealelor şi cel al Europei Central- 
Orientale (+0,60), din nefericire viciată, de eroarea 
pomenită (p. 27). 

Se constată, de asemeni, o core/ațiune negativa 
importantă între indicii producţiei materiilor prime 
româneşti şi central-orientale a Europei (—09,88), precum 
şi occidentale (—0,59) (p. 27). 

Din nefericire, nu ştim dacă în compoziţia acestor 
indici intră aceleaşi produse ca în indicele românesc al 
materiilor prime calculat de d-l Sterian. 

E regretabil, de asemeni, că d-l Sterian nu ne dă nici o 
explicaţie a acestui fenomen, pe care îl consideră totuşi 
vrednic de reţinut pentru prevederea conjuncturii 
româneşti (p. 40). 


22. Astfel fixată fizionomia generală a vieţii 
economice, autorul trece mai departe la determinarea 
exactă a variațiilor ciclice ale producției. Pentru aceasta, 
curbele, reduse la indici, sunt supuse unor operaţiuni 
speciale de e/iminare a mişcărilor sezoniere şi a mişcării 
de lungă durată. Cum datele sale cuprind cifre anuale, 
eliminarea variațiilor sezoniere se efectuează de la sine. 
Eliminarea mişcării de lungă durată o face d-l Sterian 
prin metoda pătratelor minime, determinind o dreaptă 
ascendentă astfel calculată, încît suma pătratelor 
ecarturilor indicilor reali, faţă de indicele corespunzător 
al acestei linii, să fie cel mai mic cu putinţă. 

să ne oprim puţin asupra acestei chestiuni, deoarece 


lucrarea d-lui Sterian cuprinde, în această privinţă, o 
eroare care trebuie pusă în evidenţă, cu nădejdea că 
autorul o va corecta într-o viitoare ediţie. 

Am spus că linia de tendinţă a unui fenomen 
reprezintă alura generală a mersului acestuia, dacă 
neglijăm oscilaţiunile de intensitate şi periodicitate mai 
mică, ale curbei sale. Am mai spus că această mişcare 
este atribuită unor cauze constante, care îşi exercită 
influenţa asupra fenomenului în mod lent şi în tot 
decursul perioadei considerate. Această linie poate avea 
un mers ascendent sau descendent, după sensul în care 
înrîuresc factorii pomeniţi mai sus. 

Pentru d-l Sterian însă, « această operaţie se sprijină 
pe presupoziţia că economia unei naţiuni, în genere, are 
o mişcare fundamentală ascensională, de creştere 
continuă» (p. 28). Consecvent, d-l Sterian are să 
degajeze, din mersul fiecărei serii, o linie uniform 
ascendentă, chiar atunci cînd fenomenul are, în 
intervalul considerat, o alură net scoboritoare. lată, de 
pildă, curba producției cherestelii în perioada 1921-1929: 

Indicii acestei serii sunt, respectiv (p. 35): 


192 192 192 192 192 192 192 192 192 
1 2 3 4 5 6 7 8 9 
76 130 146 99 115 106 94 92 83 


Ei indică, pentru întreaga serie, o aură net 
scorboritoare; mai exact, o alură vertiginos ascendentă 
în primii doi ani, urmată de o cădere lentă, de lungă 
durată, în tot restul perioadei, aşa cum se evidenţiază în 
graficul de mai jos. 

Cum calculează d-l Paul Sterian tendinţa acestei 
curbe? Ca o linie uniform ascendentă, reprezentată de 
ordonatele următoare (p. 35): 


192 192 192 192 192 192 192 192 192 
1 2 3 4 5 6 7 8 9 
89 94 99 104 110 115 120 125 130 


Reprezentată grafic, această linie, influenţată de 
urcarea primilor 2 ani, are o a/ură ascendentă, evident, 
deosebită de aceea a curbei iniţiale (vezi: pe grafic). 

Acest rezultat se datoreşte aplicării fără discernămiînt 
a metodei pătratelor minime, combinată cu supoziţia 
eronată că linia de tendinţă are întotdeauna o alură 
ascendentă. 

Rezultatul este o exagerare considerabilă a alurei 
variațiilor ciclice. Fenomenul, care în realitate se află 
supus influenţei unei cauze accidentale de înflorire, 
datorită necesităţilor reconstrucției ţării după război, 
intră, începînd din anul 1923, într-o fază de depresiune 
continuă, în timpul căreia au loc, totuşi, oarecare 
înviorări periodice, de natură ciclică. Aceea ce apare la d- 


| Sterian ca fenomen ciclic e, în realitate, rezultatul unei 
cauze de ordin cu totul aciclic. 

Dacă părăsim supoziţia unei linii uniform ascendente şi 
calculăm, cu aceeaşi metodă, o linie descendentă, 
obţinem variaţiuni ciclice mult atenuante în a doua 
perioadă. Făcînd calculul variaţiei anuale a ordonatei, 
găsim variaţia anuală a liniei: b = 3,05, ceea ce ne dă, 
pentru ordonatele liniei de tendinţă, următoarele valori: 


1921 1922 1923 1924 192 1926 1927 1928 1929 
5 
117,2 114,1 111,1 108,0 105 101,9 98,9 95,8 92,8 
(0) 5 (0) 5 5 (0) 5 (0) 


şi ecarturile ciclice care se reduc la: 
-41,20 + 15,85 + 34,90 - 9,05 + 10 + 4,10 - 4,90 - 3,85 - 9,80. 


Nici acest rezultat nu este însă satisfăcător. 

Metoda pătratelor minime, avind drept rezultat găsirea 
unei linii drepte, întrebuințarea ei devine primejdioasă ori 
de cite ori se produce o răsturnare a liniei de tendinţă în 
perioada de timp considerată. Lucrul acesta a fost 
semnalat de toţi statisticienii care s-au ocupat de 
mişcarea de lungă durată. In aceste condițiuni, se 
recomandă examinarea prealabilă a tendinței cu ajutorul 
altor metode, mai simple şi mai uşor de adaptat, în 
special metoda examenului grafic. Se separă, astfel, cele 
două mişcări de tendinţă înainte şi după răsturnare şi se 
calculează apoi dovă linii, de sens diferit, cu metoda 
pătratelor minime, fiecare pentru perioada în care 
predomină tendinţa respectivă. Astfel, în cazul nostru, ar 
trebui calculată o primă linie pentru perioada 1921-1923 
şi o a doua linie pentru perioada 1923-1929. Făcînd 
aceste calcule, obţinem, ca ordonate ale mişcării de 
tendinţă, cifrele de mai jos, rezultate din calculul 
variaţiunii anuale, care este — 35 pentru prima perioadă 
şi — 6,93 pentru a doua, 


192 192 192 1924 1925 192 1927 1928 1929 
1 2 3 6 
82 117 152 118,8 111,9 105 98,0 91,1 84,2 
6 3 7 4 1 


şi următoarele ecarturi ciclice: 
-6 + 13 - 6 - 19,86 + 3,07 + 1 - 4,07 + 0,86 - 1,21, 


care reprezintă, probabil, adevărata mişcare ciclică. 

Trebuieşte avut în vedere că, întrucît mişcarea de 
lungă durată nu e o mişcare reală, ci numai o abstracție 
rezultată din considerarea globală a unui fenomen, 
cercetătorul statistic are libertatea alegerii liniei celei 
mai convenabile, întrebuinţarea stereotipă a metodei 
neîngăduind, aci, nici o concluzie deosebită. 

Deosebirile acestea se evidențiază în graficele conexe, 
care cuprind: primul, diferitele linii de tendință; ultimul, 
variațiunile ciclice reziduale, ale producţiunii cherestelii, 
comparativ, după d-l Sterian şi după noi. 


Variaţiunile ciclice ale producţiei cherestelii 


Anul După Sterian Cu linia de Cu linia de 
tendinţă uniform tendinţă corectată 
descendentă 

1921 -13 -21,20 -6 
1922 +36 +15,85 +13 
1923 +47 + 34,90 -6 
1924 -5 -9,05 -19,86 
1925 +5 +10 -3,07 
1926 -11 +4,10 +1 
1927 -16 -4,90 -4,07 


1928 -33 -3,80 +0,86 


1929 -47 -9,80 -1,21 


Singura discuţiune ar putea purta asupra ordonatei 
anului 1923, care ar putea fi aleasă şi + 6,36, media 
ecarturilor ciclice la cele două ordonate ale mişcărilor 
divergente de tendinţă. Discuţia e însă oţioasă, de aceea 
o înlăturăm aci. 


N 


-3 7 Ciclaldupă Sterian 


-4 jo m Cieluldupă corectarea tendinței 


1921 1922 1923 1924 1925 1926 1927 1928 1929 


+1 = 10% 


23. După eliminarea tendinței fundamentale, d-l 
Sterian desprinde variațiunile ciclice ale producţiei a 14 
articole deosebite: petrol brut, cărbune, cereale, 
cherestea, oleaginoase, fontă, fier şi oţel, zahăr, peşte, 
sare, tutun, hirtie, ciment şi petrol rafinat (p. 35-37). 

E interesant faptul că d-l Sterian, deosebit de variațiile 
indicelui compozit al cerealelor, calculează variațiile 
ciclice ale producţiei de cereale în cantităţi neponderate 
(p. 35). 

Dată fiind eroarea făcută cu prilejul calculului indicelui 
ponderat, noul calcul, a cărui oportunitate ar fi trebuit 


serios discutată în alte împrejurări, apare de folos, căci 
scuteşte concluziile d-lui Sterian, acolo unde îl aplică, de 
erorile ce ar rezulta din corelaţia cu prima serie. 

Din nefericire, e greu de deosebit cînd întrebuinţează 
un indice şi cînd pe un altul, graficele necorespunzind 
totdeauna tablourilor. Astfel, în tabloul VII studiază 
variațiile ciclice ale indicelui neponderat, în vreme ce în 
graficul corespunzător (VII) e trasat indicele compozit 
(ponderat) al cerealelor. 

Pe aceste baze, d-l Sterian întreprinde o nouă serie de 
calcule de corelație între diferitele ramuri de producție, 
spre a degaja sfera de influenţă în care evoluează fiecare 
(p. 41). 

E regretabil că calculul acestor corelaţii se face fără 
eliminarea variațiilor de intensitate, aşa că, coeficienţii 
apar mult mai slăbiţi decît ar putea fi în realitate. 

Două probleme se pun, cu acest prilej: 

1) relaţiile dintre producţia agricolă şi cea industrială; 

2) cele dintre diferitele producţiuni industriale, între 
ele. 

Rezultatele calculului evidenţiază următoarele: 

1) există oarecare corel/ațiune între producțiunea 
agricolă şi producţiunea următoarelor ramuri: 


zahăr +0,68 
fier +0,64 
cărbune +0,58 
hîrtie +0,61 


2) există, de asemeni, corelaţiune negativă între 
producţiunea petrolului şi: 


cărbune -0,79 
hîrtie -0,53 
fier -0,51 


Interpretarea acestor rezultate de către autor este 


destul de superficială. Caracterul pozitiv al unor 
coeficienţi îi apare a indica o influenţă directă a 
producţiei agricole, oricare ar fi valoarea coeficientului 
(p. 42). 

Cit priveşte corelaţiunea negativă a petrolului, domnia- 
sa se mulţumeşte să arate morfologic că «petrolul 
urmăreşte... un ciclu de forfecare aproape faţă de toate 
celelalte ramuri» (p. 42). 

«  Simptomatic» îi apare coeficientul negativ al 
petrolului faţă de cereale: «surprinzător», coeficientul de 
corelaţie ridicat al hirtiei faţă de cereale; «de la sine 
înţeleasă», corelaţia zahărului cu cerealele, «aceasta 
provenind din cultura unei plante» ş.a.m.d. Singura 
explicaţie satisfăcătoare e aceea a discordanţei dintre 
petrol şi cărbune, pentru care ni se indică «concurenţa» 
(p. 42). 

Totul, bineînţeles, dominat de concluzia anticipată, că 
«producţia agricolă este cea care comandă variațiile 
ciclice ale industriei româneşti» (p. 42). 

E drept că domnia-sa face imediat rezerva: 

«Desigur, aceasta numai într-o oarecare măsură, pe 
care coeficienţii ni-l arată exact» (p. 42). 

Dar, judecînd după faptul că, din 8 coeficienţi, 5 sunt 
sub + 0,50, ar trebui mai curînd dedusă lipsa vreunei 
înrîuriri importante şi directe. 


24. Capitolul al Ill-lea se ocupă de core/ația producției 
şi consumației diferitelor ramuri ale industriei. 

Făcînd aceasta, autorul îşi propune să cerceteze, 
deocamdată, «debuşeul interior» al industriei româneşti, 
studiind gradul de adaptare al ofertei cu al cererii (p. 50). 

Pentru aceasta, pune faţă în faţă: 

1) producţia agricolă; apoi 

2) producţiile de: petrol, sare, ciment, fier, hirtie, 
zahăr, tutun, animale: oi, porci, boi, precum şi a 
cerealelor, cu consumaţiile respective (p. 50-52). 

Rezultatul acestei confruntări este: 


1) nepotrivirea, aproape generală, dintre producția 
agricola şi consumația diverselor produse industriale, 
singurele corelaţii apreciabile fiind cele dintre producţia 
agricolă şi consumaţiile: 


petrolului rafinat + 0,95, şi ale 
sării vindute + 0,60 (p. 55); 


2)  nepotrivirea dintre producția industrială şi 
consumația respectivă, cu excepţia 


producţiei şi consumaţiei cimentului + 0,98, şi 
producţiei şi consumaţiei fontei + 0,69 (p. 56). 


Concluzia d-lui Sterian este că industria românească 
«nu este prea bine adaptată cererii», «ritmul producţiei 
ascultînd de alte motive decit cererea pieţei» (p. 56). 

Mărturisim că nici acest fel de aşezare a chestiunii nu 
ne apare a fi tocmai fericit. 

Adaptarea perfectă a producţiei la consumaţie nu 
înseamnă nicidecum o mai mare adaptare a ofertei la 
cerere, ei cu totul altceva, şi anume, faptul că toată 
producția unei industrii acoperă, sau nu, complet, nevoile 
pietii interne. 

Fie că producţia unei industrii se face şi pentru export, 
fie că producţia unei industrii nu reuşeşte să acopere 
complet nevoile consumaţiei, o discordanţă va apare 
între cele două curbe. 

În acest sens, concordanța producţiei şi consumaţiei 
cimentului trebuie interpretată în sensul acoperirii 
consumului intern. 

Invers, lipsa de corelație dintre producţia şi 
consumaţiunea petrolului trebuie interpretată în sensul 
că această industrie produce mai ales pentru export, aşa 
cum o recunoaşte autorul însuşi (p. 52). 

La aceasta se reduce aşa-numita «discrepanţă» a 
producţiei faţă de consum. 


25. Partea a doua a lucrării d-lui Sterian se ocupă de 
relațiile dintre cantitate şi valoare, abordînd, prin 
aceasta, şi aspectul calitativ al producţiei româneşti. 

Un prim capitol se ocupă de raportul dintre producţie 
şi rentabilitate, al doilea, de relaţiile dintre cantitate şi 
valoare, adică, de preţuri. 

Mărturisim că nu vedem limpede care sunt intenţiunile 
autorului, adoptînd această diviziune, nici motivul pentru 
care studiul rentabilităţii precede studiul preţurilor. În 
afara consideraţiunilor de ordin practic, această grupare 
ne apare contrară, atît chipului logic de a despica 
fenomenele (după care fenomenul «preţ» se cere 
studiat, dacă nu concomitent, cel puţin imediat după 
studiul cantităților, fără de care acesta e lipsit de orice 
semnificaţie), cît şi modului real de petrecere a 
fenomenelor în viaţa economică (în care rentabilitatea 
rezultă din oscilaţiunile preţurilor, ci nu invers). Am mai 
lămurit odată aceste nedumeriri. Să urmărim însă 
cercetarea mai departe, spre a vedea rezultatele ce se 
desprind dintr-însa. 


Capitolul al V-lea — căci cartea d-lui Sterian nu 
cuprinde vreun al patrulea capitol — este consacrat 
cercetării relațiilor dintre ciclurile producției şi ciclurile 
rentabilității întreprinderilor din ramura respectivă de 
producţie. 

După un excurs bibliografic sumar, şi nu tocmai 
limpede, asupra  relaţiunilor dintre rentabilitate şi 
valoare, autorul trece la analiza comparativă a ciclurilor 
beneficiilor procentuale ale întreprinderilor faţă de 
ciclurile producției, cu aceeaşi metodă de izolare. 
Domnia-sa constată o covariație remarcabilă între 
producţie şi rentabilitate, pentru toate ramurile activității 
industriale, cu deosebirea că variațiile rentabilității sunt 
de o intensitate mult mai mare decit cele ale producţiei. 
Dependenţa este remarcabilă: pentru metale şi morărit, 


concordanța este absolută; pentru ciment şi petrol, 
mersul curbelor prezintă, în tot intervalul, cîte o singură 
discordanţă,  insensibilă; iar pentru textile, două 
discordanţe. Ciclul rentabilităţii industriei morăritului 
prezintă însă o întîrziere de un an asupra ciclului 
producţiei agricole a cerealelor (p. 59-66). 

D-I Paul Sterian calculează corelaţia celor două cicluri 
pe fiecare ramură, obţinînd coeficienţi importanţi pentru 
producţia de cherestea şi rentabilitatea societăţilor] 
forestiere şi papetiere (+0,93), ca şi pentru producţia 
hîrtiei, faţă cu rentabilitatea aceloraşi societăţi (+0,63), 
sau producţia Şi rentabilitatea întreprinderilor 
metalurgice (+0,67) (p. 66). 

E regretabil că autorul nu a calculat coeficienţii de 
corelaţie după eliminarea variațiilor de intensitate, căci 
ar fi găsit, cu siguranţă, coeficienţi de corelaţie şi mai 
ridicaţi. Lucrul e cu atît mai regretabil, cu cît autorul e 
conştient de necesitatea efectuării acestui calcul (p. 66). 
E regretabil, de asemenea, faptul că, deşi domnia-sa 
observă existenţa decalajului de un an între producţia 
cerealelor şi rentabilitatea industriei morilor (p. 65), 
calculează corelaţia fără efectuarea acestui decalaj (p. 
66). Această timiditate în întrebuinţarea adecvată a 
utilajului statistic, aplicarea mecanică, stereotipă, a 
metodelor, chiar acolo unde raţionamentul indică supleţă 
şi adaptare, contrastează cu îndrăzneala cu care autorul 
formulează de obicei concluziile sale de ordin economic 
şi ne lasă impresia că autorul, dominat de metodă, nu 
are încă suficientă siguranţă în miînuirea ei, nici 
încredințarea că ea nu e decit un instrument de 
verificare a raţionamentului economic. 

Un alt fapt surprinzător este acela că d-/ Sterian nu dă 
nici un fel de explicație constatărilor acestor corelaţii, 
afară de  aserţiunea vagă, ce revine mereu, că 
«fenomenele sunt în legătură, unele cu altele». Şi totuşi, 
economistul ar dori să ştie: de ce natură e această 
legătură? În special, se pune aci o problemă extrem de 


importantă: aceea de a şti dacă producţia e dirijată de 
consideraţiuni de rentabilitate sau, invers, rentabilitatea 
urmează variațiile producţiei. Sau, ca să vorbim limbajul 
d-lui Sterian: ciclul agricol determină ciclurile 
rentabilitătii diferitelor ramuri de industrie şi această 
rentabilitate regulează mai departe mişcările producției? 
Sau, dimpotrivă, ciclul agricol înriureşte direct productia 
şi numai aceasta determină creşterea sau scăderea 
rentabilităţii. E aci o chestiune care, dacă nu poate fi 
tranşată pe baza materialului prezentat, poate fi 
formulată, pe baza lui, în toată întinderea. Şi cercetarea 
ei este de cel mai mare interes pentru descoperirea 
nexului* cauzal al repercusiunilor ciclurilor agricole 
asupra celor industriale. 


26. În sfîrşit, într-un ultim capitol, d-l Sterian 
cercetează, «cu titlu de exemplu», regresiunea prețurilor 
agricole şi industriale, față cu producția respectivă, 
verificînd, astfel, în două cazuri (pentru grîu, în perioada 
1923-1927, şi pentru petrol, în perioada ianuarie 1928 — 
februarie 1930), concluziunile lui Moore, referitoare la 
dublul aspect al legii cererei şi ofertei, privită în 
realitatea ei dinamică (p. 67). Se desemnează, astfel, 
concluzia că prețurile produselor agricole variază şi la noi 
în sens invers cu producțiunea, sporul cantitativ al 
acesteia atrăgînd depresiunea lor şi viceversa; în vreme 
ce prețurile produselor industriale variază în acelaşi sens 
cu producțiunea. Cu toate că d-l Sterian dă aceste 
calcule numai cu titlu de exemplu, regretăm că nu ni se 
indică nici sursele, nici cifrele care stau la baza lor. 

Vrednic de remarcat e faptul că, la sfîrşitul acestui 
capitol, d-l Sterian revine asupra problemei relaţiilor 
dintre ciclul producţiei agricole şi ciclul producţiei 
industriale, asupra căruia am stăruit mai sus. Domnia-sa 
caută să explice, de astă-dată, mersul invers (sic) al 
acestor două producţii, prin influenţa factorului calitativ 
degajat din legile descoperite mai sus (p. 68). Domnia-sa 


recunoaşte astfel, pe altă cale, că mersul preţurilor poate 
aduce modificări în modul de înrîurire a producţiei 
agricole asupra celei industriale, ceea ce revine la a 
recunoaşte afirmaţia noastră iniţială, că nu volumul, ci 
valoarea producţiei agricole trebuie considerată ca factor 
esenţial de influență asupra restului producției 
româneşti. 


27. Lucrul acesta ne evidenţiază, încă o dată, în ce 
sens păcătuiesc, deopotrivă, ambele lucrări analizate. 
Cea dintii, pentru că a neglijat (metodic?) influenţa a doi 
din factorii valorii producţiei: suprafeţele şi influenţa 
pieţei mondiale asupra preţurilor româneşti, spre a nu 
studia decît productivitatea, şi preţurile, acestea numai 
în măsura în care se referă la această productivitate. A 
doua, pentru că nu a ţinut seama decit de volumul 
producţiei, deşi a tras concluzii care nu se pot referi decit 
la valoarea acesteia. 

Concluziile ambelor lucrări sunt, deci, susceptibile a 
primi modificări. Concluziile celei dintii, prin întregirea ei 
cu perspectivele pe care le-a înlăturat din discuţie; 
concluziile celei de a doua, prin revizuirea punctului de 
vedere şi reluarea tuturor calculelor şi raţionamentelor 
ce se sprijină pe el, în raport cu noul factor. 

Dacă ar fi să sintetizăm într-o judecată sumară 
caracterul celor două lucrări analizate, ar trebui să 
spunem că, în vreme ce d-l lordan a preferat să ne dea o 
lucrare elementară (şi prin aceasta, în chip firesc, 
incompletă), dar matură, asupra înrîuririlor agriculturii 
asupra cîtorva elemente mai evidente ale economiei 
româneşti, alegind pentru aceasta studiul ciclurilor 
productivităţii, d-l Sterian s-a grăbit să ofere, prematur, o 
lucrare cu intenţiuni mult mai vaste, asupra structurii 
întregii noastre vieţi economice industriale, privită atit în 
morfologia, cit şi în etiologia ei, din nefericire insuficient 
realizată. Aşa încît, concluziunile primei lucrări pot fi 
folosite chiar de acum de inducția economică, pentru 


cercul de împrejurări la care se referă; în vreme ce, în 
privinţa concluziunilor celei din urmă, trebuie să mai 
aşteptăm noua lucrare a autorului, consacrată aspectului 
calitativ al ciclurilor economice româneşti după război. 

Oricare ar fi severitatea acestei judecăţi, aceste două 
lucrări au totuşi un merit incontestabil, care le ridică mult 
deasupra celor mai multe din lucrările economice 
apărute în ultimul timp la noi, şi anume: meritul de a fi 
dovedit, pentru prima oară, existenţa variaţiunilor ciclice 
în economia românească, deschizind prin aceasta 
drumuri, nebănuite pînă aci, cercetărilor economice 
româneşti. 

În faţa acestui merit, imperfecţiunile semnalate apar 
inerente oricărei lucrări precursoare. 


Note 
Studiu tipărit în Analele statistice şi economice, an XIV nr. 1-2, 
ianuarie-februarie 1931, pp. 32-65. Semnătura: Mircea M. 
Vulcănescu. 
Transcrierea s-a făcut după exemplarul revistei din Biblioteca 
Academiei Române. 


1 Pe termen lung (lat.). 

2 Atita vreme cît lucrurile stau astfel (lat.). 

3 Mircea Vulcănescu şi Paul Sterian s-au aflat la Paris pentru 
specializare cam în aceeaşi vreme şi au audiat împreună cursul 
profesorului Albert Aftalion. 

+ În revistă: « o împrumută d-lui». 

5 Vezi Mihail Manoilescu — «Previziunea economică în ţările 
agricole», în volumul colectiv Problemele previziunii economice în 4 
conferințe, Institutul de arte grafice «Luceafărul», Bucureşti, 1930, 
pp. 5-26. 

€ La nesfîrşit (lat.) 

7 Din cite se ştie pînă acum, nu s-a publicat o altă ediţie. Paul 
Sterian şi-a adunat în culegerea /dea/u/ panromânesc şi dezvoltarea 
economică a tării (1938) doar o mică parte din scrierile economice. 
Integrala lor nu a fost încă realizată. 

8 Legătură, relaţie (lat. nexus) (vezi August Scriban — Dicţionaru 
limbii româneşti, Institutul de arte grafice « Presa Liberă », laşi, 


1939, p. 871). Nex a ieşit din uzul limbii române în ultima jumătate 
de veac — era, de altfel, rar folosit şi înainte. A rămas şi s-a răspîndit 
doar înruditul conexiune (legătură reciprocă). 


Bonurile de impozite 
ca mijloc de lichidare 
a datoriilor arierate 
ale statului 


Problema lichidării datoriilor arierate ale statului, într-o 
perioadă de scădere continuă a veniturilor lui, nu este 
deloc uşoară. Cele două soluţiuni extreme: 

1) plata integrală în numerar, şi 

2) consolidarea 
nu pot fi puse în aplicare, întrucît, pentru efectuarea 
celei dintii, lipsesc excedentele bugetare necesare; iar 
împotriva reuşitei celei de a doua stă nevoia urgentă de 
mijloace lichide a creditorilor. 

Între aceste două soluţiuni găsim ideea bonurilor de 
impozite, introduse la noi pentru plata datoriilor arierate 
ale statului, anterioare datei de 1 ianuarie 1932, prin 
legea din aprilie 1933. 

Ideea iniţială a acestor bonuri vine din Germania, unde 
au fost introduse prin Ordonanţa Preşedintelui Reichului 
pentru înviorarea economiei, din 14 septembrie 1932, în 
timpul guvernului von Papen. În concepţia germană, 
bonul de impozite constituia un mijloc de reducere a 
impozitelor elementare ale întreprinderilor în funcţiune, 
pe exerciţiul în curs. Obiectul lor principal era, după cum 
o arăta însăşi titlul ordonanţei, să uşureze cheltuielile de 
producţie ale întreprinderilor care ar fi consimţit anumite 
sacrificii în vederea stăvilirii şomajului care bîntuia 
Germania la acea dată. De aceea, tehnica acestui bon de 
impozite german (Stevergutschein) era în legătură cu 
mijloacele iniţiate de guvern pentru combaterea acestui 
şomaj. 

Forma românească a bonului de impozite nu se putea 
inspira în totul după modelul german, ci trebuia adaptată 
împrejurărilor specifice ale economiei româneşti. 
Deosebirea poartă îndeosebi asupra a două puncte, a 


căror importanţă este suficientă să schimbe aproape cu 
totul fizionomia bonurilor româneşti. 

Primul punct este coeficientul relativ mic de 
industrializare a ţării, care face ca problema 
repercusiunilor crizei să se resimtă în chip diferit la noi, 
faţă de Germania, pătura cea mai atinsă fiind, la noi, 
agricultura. 

Al doilea punct deosebit stă în aceea că reducerile de 
impozite pe exerciţiul în curs şi pe cele viitoare au fost 
realizate prin legile modificatoare a contribuţiunilor 
directe. 

Adoptarea ideii germane a bonurilor de impozite ar fi 
însemnat o reducere suplimentară, care ar fi compromis 
echilibrul bugetar realizat cu atita greutate. 

Ideea bonurilor de impozite româneşti a pornit, în fapt, 
de la ideea compensării datoriilor arierate ale statului cu 
rămăşiţele neîncasate din exerciţiile precedente. 

Ideea acestei compensări s-a pus, mai întîi, la noi, în 
forma simplă a compensării directe a creanţelor cu 
datoriile şi măsura care o autoriza a avut un succes 
deosebit, plătindu-se astfel, prin compensație, peste 500 
milioane lei din rămăşiţe 

Succesul acestei măsuri împingea, desigur, către o 
generalizare a ei, în sensul că, de unde pînă acum 
compensaţia se îngăduia numai în privinţa creanţelor şi a 
datoriilor unei aceleiaşi persoane, de aci încolo, 
compensaţia ar fi trebuit îngăduită şi între creanţele şi 
datoriile aparţinind la două persoane diferite, realizîndu- 
se astfel o mobilizare a creanţelor arierate asupra 
statului, destinată să servească la plata impozitelor 
restante şi a amenzilor. 

Această generalizare se lovea însă de o dificultate. 
Cum creanţele reprezentau valori inegale şi cum operaţia 
mobilizării lor se făcea între particulari sau bănci, fără a 
constitui o «piaţă», în adevăratul înţeles al cuvîntului, era 
de temut o întinsă operaţie de speculație, pe care ar fi 
putut-o încerca cîţiva acaparatori care ar fi cumpărat la 


preţuri joase aceste creanţe, spre a le revinde cu cîştig 
celor care ar fi avut nevoie, şi aceasta, independent de 
orice posibilitate de control al cursurilor. Se înţelege că, 
în această formă, operaţia nu putea fi îngăduită! 

Bonul de impozite constituie o soluţie menită să 
înlăture greutăţile acestei compensaţii, întrucît este un 
titlu bursabil, emis în anumite condițiuni şi forme, într-un 
cuantum ce nu depăşeşte anumite limite şi prevăzut cu o 
serie de avantaje destinate să-i lărgească cererea. 

La temelia bonului de impozite stă, deci, ideea 
mobilizării creanţelor arierate asupra statului, în vederea 
plății rămăşițelor, realizată într-o astfel de formă încit să 
înlăture speculaţia ce ar fi putut rezulta din generalizarea 
compensațiunilor. 

1) Prima condiţiune pentru reuşita acestei idei este ca 
mărimea emisiunii bonurilor de impozite să fie inferioară 
cuantumului rămăşițelor de încasat. 

Tabloul de mai jos ne arată, după ultima situaţie, total 
creanţelor arierate asupra statului, la data întocmirii 
bugetului pe 1933-1934, creanţe printre care nu sunt 


cuprinse bonurile de tezaur: 


Particulari 


Case speciale 


Județe şi comune 


Autorităţi 


În care se adaugă 


Personal 

Material 

Diverse 
Total 


Casa Pensiilor 
Casa Depuneri şi Economii 
B.N.R. 

Total 


Județe 
Comune 
Total 


Ministere 

Regii Autonome 
Total 
Total arierate 


Recipise de depozit provizoriu 
Total general 


436 807 886 
1 837 554 049 
854 973 264 
3 129 335 199 


430 491 044 
691 605 585 
92 025 757 

1 214 122 386 


11 215 382 
83 362 488 
94 577 870 


492 175 603 
2 534 727 170 
3 026 902 773 
7 464 938 228 


3 764 527 233 
11 229 465 461 


Dacă din acest total se scad creanţele dintre autorităţi, 
în valoare de peste 3 miliarde, şi cele către Casa de 
Depuneri şi B.N.R., de aproape 800 milioane, se obţine 
un total de peste 7 miliarde creanţe anterioare anului 
1932, în schimbul cărora ar trebui emise bonuri de 
impozite. Cum însă triajul creanţelor început în 1931, de 
o comisiune specială, a dovedit că o mare parte din 
creanţele trecute pe tablou erau neregulate, s-a instituit, 
prin lege, o comisiune care sa examineze din nou 
creanţele cu prilejul emiterii bonurilor de impozite. ŞI 
cum, în sfîrşit, unii dintre titularii creanţelor ar putea 
refuza lichidarea lor prin bonuri, limita emisiunii a fost 
fixată la 5 miliarde lei. 

Faţă de aceste datorii ale sale, statul are de încasat, 
din exerciţiile anterioare anului 1932, precum şi din 
amenzi o sumă de 6 miliarde lei, după ce s-au eliminat 
creanţele statului faţă de debitorii recunoscuţi insolvabili. 
Se vede că, între maximumul emisiunii bonurilor şi 
rămăşiţele de încasat, rămîne o margine de un miliard 
lei, pentru noile insolvabilităţi ce s-ar ivi. Este de 
observat, de altfel, că mecanismul plăţii prin bonuri de 
impozite a rămăşiţelor e de natură să limiteze această 
insolvabilitate. 

2) A doua condiţie este ca bonul de impozite să 
găsească pe piată o cerere susținută şi continuă, astfel 
încît primitorii să nu aibă de suferit, situaţia lor 
agravindu-se, faţă de situaţiunea lor actuală, în loc să se 
uşureze. 

E uşor de văzut că vor veni pe piaţă toate bonurile de 
impozite ale posesorilor care au nevoie imediată de 
disponibilităţi lichidate. Ce cerere vor găsi drept 
contraparte? În primul rînd, cererea debitorilor de 
rămăşiţe, la care se va adăuga cererea întreprinderilor 
de stat autonome, autorizate să-şi lichideze propriile lor 
datorii în bonuri de impozite la valoarea lor nominală. E 
de observat că orice scădere a cursurilor acestor bonuri, 


uşurind situaţia acelora care le-au cumpărat la un curs 
scăzut (întrucît bonurile sunt primite la plată de către 
stat pe valoarea lor nominală), constituie, prin ea însăşi, 
factorul declanşator al unei sporiri a cererii, de natură să 
restabilească automat cursurile, în caz de prea mare 
depreciere. 

Pentru detentorii care nu ar avea nevoie imediată de 
lichidităţi, bonul de impozite, prin dobînda ce-i este 
încorporată, constituie un instrument de tezaurizare a 
cărui valoare creşte în intervalul celor doi ani în care 
statul se angajează să-l primească în plata impozitelor 
arierate. Detentorii care ar avea totuşi nevoie de 
disponibilităţi, fără a voi să se despartă de bonuri, le vor 
putea lombarda la Banca Naţională, în condiţiunile 
oricăror altor titluri de stat, sau vor putea înlocui cu ele a 
doua semnătură de pe cambiile prezentate la reescontul 
Băncii Naţionale. În sfîrşit, acele bonuri care, pînă la 1 
aprilie 1935, nu vor fi venit la plată, vor fi amortizate de 
stat în termen de 5 ani de la expirarea acestui termen. 


Mai multe obiecţiuni au fost făcute bonului de 
impozite. 

1) După o primă părere, bonul de impozite pune pe 
creditori într-o situaţie mai grea decit situaţia lor 
anterioară. 

Lucrul este discutat. O bună parte a actualelor creanţe 
contra statului serveşte azi drept garanţie 
împrumuturilor în cont curent obţinute de furnizorii 
statului de la instituţiile de credit, cu dobînzi destul de 
mari, iar pe piaţă creanţele se negociază la 30% din 
valoarea lor nominală. Bonul de impozite poate servi 
aceloraşi scopuri în mod mai avantajos, emisiunea lui 
fiind limitată şi cotarea lui la bursă împiedicînd speculaţia 
abuzivă. Termenul maxim în care el poate fi utilizat la 
plata impozitelor fiind cunoscut, şi cunoscut fiind şi 
termenul de amortizare, în caz că bonurile n-ar veni la 
plată, creditorii sunt scoşi din incertitudinea în care se 


află astăzi, cînd formal sunt creditori la vedere; iar real, 
nu se poate prevedea nici măcar aproximativ perioada în 
care vor putea intra în drepturile lor. (Lucru cunoscut, de 
altfel, în cazul oricărei datorii flotante de acest fel!) E de 
observat, de altfel, că bonul de impozite nu se impune 
creditorului, ci numai i se oferă; creditorii care ar 
considera superioară situaţia lor actuală nu au decit să 
refuze primirea acestor bonuri. Obiecţia este, precum se 
vede, neîntemeiată. 


2) După o altă părere, bonul de impozite constituie o 
măsură inflatorie, mai întîi, în măsura în care introduce 
pe piaţă instrumente noi de credit, într-o perioadă în care 
dispoziţiile detentorilor de fonduri sunt defavorabile 
oricăror noi plasamente mobiliare, şi apoi, întrucît 
creează noi instrumente de circulaţie. 

Nici această obiecţie nu este exactă. Bonul de 
impozite neavînd altă putere liberatorie decit aceea 
provenind din posibilitatea de plată a impozitelor 
restante, al căror cuantum este determinat, nu este un 
instrument de circulaţie. lar ca instrument de credit, el 
trebuie privit ca un mijloc de consolidare (fie ea 
embrionară) a unei datorii flotante deja existente, 
nicidecum ca un mijloc de creare al unor noi datorii de 
acest fel, singur caz în care ar constitui o inflaţie de 
credit. 


3) Alţii, dimpotrivă, din tabăra inflaţionistă, l-au criticat 
sub cuvint că nu are o putere liberatorie suficient de 
întinsă şi, ca atare, nu e decit o prea timidă încercare a 
unei politici de dublă circulaţie, în stare să compromită 
ideea iniţială. 

Din cele expuse mai sus se poate vedea că bonul de 
impozite nefiind un instrument de circulaţie, emiterea lui 
nu constituie, sub nici un raport, o «circulaţie dublă», 
puterea lui liberatorie fiind limitată la o singură categorie 
de operaţii, strict limitate în cuantumul lor. E adevărat 


că, dacă nu ar fi existat primejdia zdruncinării echilibrului 
bugetar, după cum s-a arătat mai sus, bonul ar fi putut fi 
primit şi în plata impozitelor curente, într-o anumită 
proporţie, şi, în acest caz, întrebuinţarea lui ar fi putut fi 
lărgită, în aceeaşi proporţie, la toate plăţile care ar fi 
implicat o plată de impozite, pentru cantitatea 
corespunzătoare a plăţii. In acest caz, bonul de impozite 
ar fi avut o circulaţie restrinsă, analogă cu aceea a 
bonurilor apărării naţionale emise în Franţa în timpul 
războiului, şi ar fi justificat comparaţia cu principiul 
dublei circulații. Aşa cum a fost concepută, însă, ideea 
bonului de impozite nu are nici un fel de asemănare cu 
această idee. 

Trebuie să recunoaştem că bonul de impozite e 
departe de a constitui o soluţie ideală a problemei 
datoriilor statului, atît pentru particularii care aşteaptă 
plata în numerar, cît şi pentru stat, care ar prefera 
consolidarea lor. El constituie însă o soluţiune mijlocie, 
cea mai practică în condiţiunile de astăzi, întrucît 
înlesneşte o lichidare avantajoasă a creanţelor asupra 
statului, prin mobilizarea lor în vederea plăţii impozitelor 
restante. Particularii imobilizaţi sunt astfel în parte 
uşuraţi; iar statul nu e obligat să recurgă la soluţiuni 
imposibile, ci — în măsura în care bonurile nu vor putea 
fi absorbite — se îndreaptă normal spre soluţia 
consolidării acestor datorii! 


Note 
Articol apărut în Tribuna Financiară, an |, nr. 5-6, aprilie-mai 1933, 
pp. 12-13. Semnătura: Mircea M. Vulcănescu. 


Împrumutul intern al statului român 


Statul român a hotărit să lanseze un împrumut intern. 
Toate statele se împrumută. Cînd veniturile nu acoperă 
cheltuielile şi cînd sunt nevoi indispensabile pe care nu le 
poate satisface din venituri obicinuite, oricine se 
împrumută, dacă ştie că are din ce plăti. 

Statul nostru se împrumută mereu. Stat tînăr, încă 
neînzestrat cum trebuie şi tutor al unei burghezii 
naţionale minore, România se împrumuta regulat înainte 
de război în ţările Europei Centrale, interesate politic la 
prosperitatea ei. Războiul mondial, schimbind alianțele 
politice şi curentele internaţionale de credit, a rărit 
împrumuturile externe ale României. N-am mai găsit 
decit bani puţini, şi în condiţii grele. Criza mondială a 
secat izvorul creditelor internaţionale. Statul a trebuit 
totuşi să trăiască, neputind renunţa la împlinirea nici 
uneia din funcţiile lui. A continuat deci să se împrumute. 
Cui? Cetăţenilor. Cînd lefurile nu se plătesc, sau cînd 
furnizorii aşteaptă cu lunile, în fond, statul nu face 
altceva decît se împrumută. Se împrumută pe sub mînă 
de la cei cărora le cere mărfuri şi servicii fără plata 
imediata. 

Acum statul s-a hotărit să se împrumute pe faţă. 
Găseşte că, în loc s-o facă pe sub mînă, e mai cinstit faţă 
de datornici, şi mai corect pentru rînduiala casei lui, să 
ceară pe faţă românilor să-l ajute. Belgia a făcut aşa. 
Polonia la fel. Şi acum, în urmă, şi Franţa. Şi au reuşit. De 
ce n-ar reuşi România? 

Să n-aibă românii impresia că statul lor are nevoi 
indispensabile rămase nesatisfăcute? Dar drumurile care 
se cer reparate, armata care trebuie înzestrată, 
funcţionarii şi furnizorii care trebuiesc plătiţi la timp, 
datoriile vechi care se cer regulate? 

Să se teamă românii că banii nu se vor cheltui pe 
aceste nevoi? Să n-aibă, dintre toate popoarele, numai 
românii încredere în statul lor? 


Nu se poate. 

lată de ce, împrumutul ar trebui să reuşească, chiar 
dacă ar fi o afacere proastă. Dar cînd condiţiile lui fac din 
împrumut o loterie în care cîştigă toţi? Împrumutul va fi, 
desigur, piatra de încercare ca să ştim ce merităm şi ce 
ne aşteaptă. 


Note 

Articol publicat în Criterion, an |, nr. 2, 1 noiembrie 1934, p. 6 
(«...Şi cîteva puncte de vedere»). Semnătura: M. V 

Titlul este preluat din lista lucrărilor proprii, redactată de Mircea 
Vulcănescu în decembrie 1940. 

În arhiva Mircea Vulcănescu se află o variantă anterioară formei 
tipărite, variantă pe care o reproduc aici. Ea a fost dactilografiată în 
anii '60 după un manuscris pe care nu l-am văzut. Are corecturi 
autografe făcute de Măriuca Vulcănescu. 

«Statul român s-a hotărit să lanseze un împrumut intern. Cel 
dintii, după împrumutul Refacerii din 1922, dacă nu considerăm 
tranşele subscrise în ţară din împrumuturile de stabilizare şi 
dezvoltare emise în străinătate în 1929 şi 1931. 

Practica împrumuturilor publice e  consfinţită de doctrina 
financiară în două cazuri. 

Statele moderne au, într-adevăr, în afara nevoilor lor curente, ele 
asigurare a funcţionării aparatului de stat, care se cer acoperite din 
veniturile curente, o serie de nevoi de înzestrare a ţării, care nu se 
pot acoperi decît prin mijloace extraordinare. Este primul caz în care 
recursul la credit e îndreptăţit de doctrina financiară. 

Mai există însă, în viaţa statelor, şi un al doilea caz în care e 
îngăduit recursul la credit. Anume, cînd împrejurări trecătoare, de 
forţă majoră nu îngăduie acoperirea chiar a nevoilor curente, prin 
mijloace obişnuite. Două soluţii se pot prezenta, în acest caz. Una în 
care recursul la credit e deghizat. Ea se realizează prin întîrzierea cu 
care statul îşi achită furnizorii, sau îşi plăteşte lefurile, 
angajamentele rămase în suferinţă dînd naştere unor deficite 
importante, care constituiesc o datorie flotantă a statului şi care 
grevează defavorabil asupra creditului său. Soluţia sănătoasă ar fi 
reducerea cheltuielilor la nivelul veniturilor, sau ridicarea acestora la 
nivelul cheltuielilor indispensabile. Sunt însă cazuri în care oricare 
din aceste soluţii întîmpină dificultăţi serioase de ordin social. 
Atunci, statul poate iarăşi recurge la credit, transformînd datoria 
flotantă într-o datorie consolidată. Condiţia cerută, în acest caz, 
este, pe de o parte, ca deficitele de acest fel să nu se repete; iar pe 
de altă parte, ca statul să găsească, în veniturile lui normale, 


mijloacele de a asigura în mod regulat anuităţile împrumutului 
contractat pentru consolidarea datoriei ce nu poate fi plătită dintr-o 
dată. 

Statul nostru s-a împrumutat şi el întotdeauna, la fel cu toate 
celelalte state. 

Stat tînăr, intrat în concertul european abia în a doua jumătate a 
secolului trecut, care nu posedă, prin urmare, utilajul necesar punerii 
în valoare, în condiţii optime, a bogățiilor lui şi obligat, pe deasupra, 
de structura lui socială să-şi asume tutela unei burghezii naţionale 
care nu era încă în stare să se susţină prin ea însăşi, statul românesc 
modern a recurs, de la crearea lui, la nenumărate împrumuturi. În 
perioada de ridicare economică cuprinsă între 1880 şi 1914, aproape 
că nu a fost an în care statul românesc să nu recurgă la ajutorul 
pieţii financiare, fie pentru acoperirea  deficitelor bugetare 
trecătoare, în anii de criză, fie pentru investirea lor în lucrări publice. 
Astfel, toate lucrările mari care mărturisesc progresele înfăptuite sub 
domnia regelui Carol |: căi ferate, drumuri, porturi, aşezăminte s-au 
făcut din împrumuturi, a căror anuitate era numai asigurată de 
bugetul ordinar. 

În toată această perioadă, au predominat mai ales împrumuturile 
externe. Legată prin legături de rudenie ale dinastiei şi prin legături 
de alianţă cu statele Europei Centrale, interesate astfel la 
prosperitatea ei, România a aflat, pe pieţele financiare ale acestor 
state, un larg sprijin financiar pentru ridicarea ei. 

Războiul mondial a modificat această situaţie, prin schimbarea 
sistemului de alianţe al României şi prin prăbuşirea organizaţiei de 
credit a Puterilor Centrale. Statul român a fost astfel nevoit să-şi 
schimbe şi pieţele de alimentare a nevoilor lui financiare. Dar 
împrejurările, atit de favorabile înainte de război împrumuturilor 
externe, erau acum schimbate. Starea de nesiguranţă politică din 
răsăritul Europei, decepţiile suferite de creditori în unele state, 
nestabilitatea monetară şi restricţiile mişcărilor de capitaluri au 
îngreunat mult împrumuturile în afară. România nu a mai găsit astfel 
decit bani puţini, scumpi şi în condițiuni extrem de grele. Criza 
mondială a secat complect izvorul acestor împrumuturi. 

Ce putea face statul, în acest caz, decit să încerce să-şi sporească 
veniturile, să oprească investiţiile sau să reducă cheltuielile curente? 

Statul a încercat, pe rînd, toate aceste soluţii. Impozitele au fost 
împinse la limita capacităţii de impunere a contribuabililor, 
investiţiile s-au oprit, cheltuielile curente s-au redus de mai multe 
ori, pînă la jumătate din ce erau în 1929. 

Toate aceste încercări nu erau fără inconveniente. Depăşirea 
limitei de impunere ducea la dispariţia materiei impozabile şi 
indirect la reducerea încasărilor, adică tocmai la contrarul intenţiunii 


urmărite. Oprirea investițiilor a dus la ruinarea înzestrărilor 
existente: drumurile s-au ruinat, apărarea naţională a rămas în 
urmă, exportul n-a putut fi modernizat. lar reducerea cheltuielilor 
curente amenința statul cu  dezorganizarea administrativă. 
Reorganizarea pe baze mai modeste a aparatului de stat implica 
renunţarea statului la misiunea lui naţională de tutor al burgheziei 
indigene. 

Ce putea face statul, în acest caz, decît să continuie să se 
împrumute pe sub mînă? Dar cui? Nemaiputindu-se adresa direct 
pieţii financiare, statul a recurs la împrumutul deghizat către propriii 
lui slujbaşi şi furnizori, cerîndu-le servicii şi mărfuri fără plată 
imediată. A născut astfel o datorie flotantă, care se cerea 
consolidată. 

Doritor să pună rînduială în finanţe, să evite acumularea mai de 
parte a sarcinei amenințătoare pe care o reprezintă pentru finanţele 
publice datoria flotantă şi să-şi asigure mijloacele extraordinare nece 
sare pentru acoperirea programului de investiții devenite 
indispensabile, statul românesc a început să se gîndească, încă de 
anul trecut la mijloacele de consolidare a datoriei flotante. 

Astăzi, statul înțelege să facă un pas mai departe. Găseşte că e 
mai corect pentru socotelile lui şi mai cinstit faţă de datornici să 
ceară românilor să-l ajute. Mai ales că împrejurările sunt favorabile. 
Piaţa financiară e uşurată de repriza industrială şi de reglementarea 
definitivă a datoriilor agricole. 

Cele mai multe ţări din lume au procedat în acelaşi fel. Aşa a 
făcut Belgia, aşa a făcut Polonia, aşa a făcut de curînd şi Franţa. 
Toate au reuşit. De ce n-ar reuşi România? 

Oricît s-ar fi dovedit neamul acesta de împărţit politiceşte, şi oricît 
de interesat s-ar fi vădit românul în apărarea intereselor lui 
individuale, deşi nici împroprietărirea, nici conversiunea nu par a fi 
dovedit acest lucru — nu ne vine a crede că nu va face faţă chemării 
conducătorilor săi. 

Să n-aibă românii impresia că nevoi imperioase şi indispensabile 
se cer satisfăcute, pentru care nu există mijloace obişnuite la 
dispoziţie? Dar drumurile care se cer refăcute, armata care trebuie 
înzestrată, funcţionarii şi furnizorii care trebuiesc plătiţi la timp [? ]. 

Să se teamă românii că banii adunaţi nu vor fi cheltuiţi pentru 
satisfacerea acestor nevoi urgente? Să n-aibă, dintre toate 
popoarele, numai românii încredere în statul lor? 

Nu se poate. 

lată de ce, împrumutul trebuie să reuşească, chiar dacă ar fi o 
afacere proastă. 

Dar cînd condiţiile lui fac din împrumut o adevărată afacere, din 
care cîştigă toţi? 


împrumutul va fi, deci, piatra de încercare, ca să ştim ce meritam 
şi ce ne aşteaptă.» 


Balanța comercială 
a României 


Balanța comercială, schimbul mărfurilor cumpărate şi 
vindute, e mereu deficitară. Nu mai putem vinde nici atit 
cît ne trebuie ca să plătim ce cumpărăm. Ne-ar trebui să 
putem vinde măcar atit cît să avem o balanţă de plăţi 
echilibrată; adică, atit cît ne trebuie ca să plătim şi ce 
cumpărăm, şi ce datorăm mai dinainte. Dar asta e ce am 
putea obţine în cel mai bun caz. 

Pe de altă parte, trebuie să ne convingem că, orice am 
face, în actuala structură economică a lumei, nu mai e 
îngăduit să contăm prea mult pe exportul nostru. Funcţia 
de «grinar al Europei», din care am trăit un veac, s-a 
sfîrşit. Fiecare caută să-şi fie azi grinar propriu. lar în 
funcţia de «găzar european», industria română de petrol, 
cît merită acest nume, va fi în curind concurată de 
petrolul mai ieftin adus de la Mossul la malul 
Mediteranei, prin conducta ce se isprăveşte acum. 

Rămiîne celălalt braţ al pîrghiei: importul. Aci, 
contingentare, prime, compensaţii — toate mijloacele 
prin care s-a încercat şi se încearcă încă o comprimare 
cantitativă a importului la nivelul exportului, s-au vădit 
zadarnice. Va trebui căutat altceva: o reorganizare 
calitativă a importului. Ce anume să fie îngăduit să 
aducem din străinătate şi ce să nu fie îngăduit. Şi din ce 
rămîne îngăduit să aducem, cît şi cui anume să mai fie 
îngăduit. 

Care ar putea fi însă criteriul după care să hotărim 
cine ce şi cît are dreptul să importe? Este unul, pe care îl 
ştim cu toţii: autarhia. Să nu mai cumpărăm decit ceea 
ce nu putem face singuri: maşinile, pentru a ajunge 
astfel să facem, cu ele, tot ce ne trebuie, la noi. Dar asta 
nu se poate îndeplini decit într-o perfectă rînduială şi cu 
o deplină înţelegere a întregului vieţii economice 


româneşti. Fără un program național unitar de activitate 
economică, adică fără o reglementare de ansamblu a 
producţiei româneşti, reglementarea schimburilor nu 
duce la nimic. Orice formă ar lua şi oricum i-ar zice. Chiar 
şi restabilizare. Mai curînd, sau mai tirziu, România va fi 
silită să ia calea economiei planificate. Cu cît mai curînd, 
cu atit mai bine. E un moment în care aceasta e chiar în 
interesul întreprinderilor private. 


Note 

Articol tipărit în Criterion, an |, nr. 2, 1 noiembrie 1934, p. 6 (<... 
Şi cîteva puncte de vedere»). Semnătură: M.V 

In lista lucrărilor proprii, alcătuită în decembrie 1940, Mircea 
Vulcănescu indică titlul Organizarea schimburilor cu străinătatea. 

Actualul titlu este dat de editor. (El exprimă, poate, mai adecvat 
conţinutul articolului decit titlul pe care l-a dat pentru identificare 
Mircea Vulcănescu, în grabă, întrucît întîrziase cu lista cerută de 
ministerul Educaţiei naţionale, Cultelor şi Artelor.) 


Carteluri, 
politică liberală 
şi dictatură economică 


Evenimentele petrecute în ultimul timp pun într-o 
lumină stranie politica economică a Partidului Liberal. 
Într-adevăr, ministrul Industriei şi Comerţului, hotărînd să 
ducă pînă la capăt politica lui aparent haotică, dar care, 
în fond, tinde cu o forţă elementară la instaurarea 


dictaturei economice, se vede contracarat — în 
momentul în care se pregătea să lovească cartelurile 
industriale — de voinţa hotărită a acestor carteluri, 


exprimată conştient şi categoric de şeful său politic. 

Fapt divers, dar plin de învăţăminte, care dezvăluie 
resorturile adinci ale politicei economice a Partidului 
Liberal, care ne îndreptăţeşte să punem la îndoială şi 
sinceritatea loviturilor d-lui Manolescu-Strunga împotriva 
cartelurilor. 

Moştenitori ai tradiţiei lui Vintilă Brătianu, liberalii nu 
uită că scopul esenţial al stăpînirei puterii politice este 
dobiîndirea de  avantagii economice cu ajutorul 
organizaţiei de stat. Numai că, de astă dată, organizarea 
exploatării prin stat se complică prin faptul existenţei în 
sînul Partidului Liberal a două grupări antagoniste. Supus 
contaminărilor psihice a atmosferei politice existente la 
noi după 1930, Partidul Liberal n-a putut scăpa nici el 
sciziunei pe «generaţii». Ceea ce în limbaj ordinar se 
traduce prin participanţi şi neparticipanţi la 
întreprinderile liberale. 

Primul grup, al celor din cetate, condus de d-l Dinu 
Brătianu, are ca animator pe d-l Tancred Constantinescu, 
ca financiar pe d-l Victor Slăvescu, ca «industriaş», pe d-l 
G. Leon, ca blazon «vintilismul» şi ca pivot sistemul 
compus din Creditele Financiare, Creditul Industrial, 


Banca Românească cu industriile, afacerile, institutele 
ştiinţifice şi presa aferentă. 

Al doilea grup, la putere, dar afară din cetate, condus 
de d-l G. Tătărescu, are ca animator pe d-l Victor 
Antonescu şi ca pivot aspiraţiile industriale şi comerciale 
ale d-lor Bejan, Berberian, Azanorian etc. S-a ajuns astfel 
la situaţia paradoxală ca puterea efectivă să fie în mîna 
unora, pe cînd nevoia utilizării ei să o resimtă ceilalţi. 
Cîtă vreme tineretul liberal a sperat că va putea înlocui în 
chip firesc grupul bătrînilor la conducerea întreprinderilor 
liberale, raporturile celor două grupuri s-au mărginit la 
revoluţii de felul celei întreprinse de ing. Bejan la 
conducerea Organizaţiei de la Ploieşti. Cînd însă s-a vădit 
că locurile bătrînilor liberali erau destinate 
descendenților lor legitimi şi direcţi şi nu succesorilor 
politici, tineretul a început să se mişte. Mişcarea s-a 
accentuat în momentul în care bătrînii liberali au încercat 
să folosească stăpînirea politică a «tinerilor» pentru 
realizarea doleanţelor proprii. Partidul Liberal a ajuns, în 
chipul acesta, să dea spectacolul unei lupte înfundate 
între cele două «generaţii». 

Astfel, lucrînd cu discreţia care-l caracterizează, d-l 
Victor Slăvescu, în trecerea pe la Ministerul de Finanţe, 
dacă n-a reuşit să restabilească echilibrul bugetar al 
statului, a izbutit sa echilibreze bilanţurile întreprinderilor 
liberale, greu încercate de cinci ani de criză în opoziţie. 
Prin neglijarea sistematică a încasărilor, numită 
«degrevare fiscală», a refăcut rentabilitatea unei prime 
categorii de întreprinderi. Prin Legea bancară, sub 
numele de «încurajare a fuziunilor », a înlesnit 
acapararea băncilor mici de către Banca Românească 
(exemplu: Banca Basarabiei), în vreme ce această bancă 
era pusă la adăpostul efectelor conversiunei, prin 
trecerea întregului său portofoliu agricol asupra Băncii 
Naţionale, despăgubită, la rîndul ei, de stat prin aşa- 
numita «finanţare a conversiunei». 

Calcularea acestei «finanţări» la 7 miliarde lei, atunci 


cînd pagubele nu erau decit de 3,5 milioane, i-a îngăduit 
ca, la plecarea sa din minister, să mijlocească Creditului 
Industrial, din această despăgubire, un ajutor de nu mai 
puţin decit 1 miliard lei, ca preţ al trecerii sale în fruntea 
acestei instituţii. În acelaşi timp, Banca Românească, 
asociată cu grupul «Cagero», îşi asigura împărţirea 
beneficiilor monopolului, de fapt, al comerţului exterior 
prin consumaţii. Pe lîngă alte încercări, mai mult sau mai 
puţin izbutite (monopolul alcoolului, petrolului, cafelei, 
cimentului etc.)... 

Stimulată de aceste iniţiative, tabăra adversă nu s-a 
lăsat mai prejos. Mai întîi, prin afaceri lăturalnice. 

Astfel, în vreme ce, la Bucureşti, primarul municipiului 
obținea, pentru fiul său, concesiunea exclusivă a 
transporturilor cu autobuzele, «tineretul» liberal obținea 
concesionarea cazinourilor şi tot ce se putea concesiona 
în oraşele din provincie. 

Incurajat de sugestiile primite în cursul campaniei sale 
în favoarea exportului de fructe în Germania, d-l 
Manolescu-Strunga a devenit animatorul tineretului. 
Ajuns ministru al Industriei şi Comerţului, acesta, cu 
îndrăzneala şi  incoherenţa care-i caracterizează 
acțiunile, a conceput, nici mai mult, nici mai puţin, decît 
ideea unei vaste operaţii, menită să scoată puterea 
financiară din mîinile bătrînilor liberali, nu pentru a 
schimba natura Partidului Liberal din partid bancar în 
partid de mase, ci pentru a-i lua el locul. 

Inspirat direct de prietenul său dr. Schaht, prima sa 
idee a fost trecerea monopolului, de fapt a comerţului 
exterior, din mîinile grupului <«Cagero» — Banca 
Românească în mîinile unor întreprinderi controlate 
direct de domnia-sa. Sistemul, jenînd însă operaţiile 
acestui consorţiu şi ameninţind, odată cu stabilitatea 
monetară, situaţia Băncii Româneşti, debitoare în 
străinătate, şi reputaţia ştiinţifică a d-lui V Slăvescu, 
insuficient de suplă pentru a se adapta noii situaţii — 
prima echipă a încercat să zădărnicească planurile 


ministrului de Industrie. 

Au urmat cunoscutele evenimente naţionale şi 
internaţionale, care au dus la lichidarea primei echipe şi 
înscăunarea celei de a doua, cu sprijinul factorului 
constituţional, cîştigat de abilitatea d-lui Tătărescu. Se 
ştie, de altfel, că numirea d-lui Gr. Dumitrescu la Banca 
Naţională s-a făcut împotriva voinţei d-lui Dinu Brătianu 
şi numai în schimbul numirei d-lui Costinescu la 
Ministerul Sănătăţii. 

Odată stăpîn pe Institutul de Emisiune, «tineretul» 
liberal a ştiut să profite, realizind asanările societăţii« 
Buhuşi» şi ale Băncii de Credit, unde a instalat oamenii 
lui de încredere. 

Socotindu-se, după pilda dr.-ului Schaht, stăpîn al vieţii 
economice româneşti, îndrăzneala d-lui Manolescu- 
Strunga nu a mai cunoscut margini. Din nefericire, 
pentru el, a sărit peste cal, atacînd cartelurile industriale, 
ultimele linii de rezistenţă ale bătrînilor. 

Cită vreme activitatea Ministerului Industriei s-a 
dezvoltat alături şi paralel cu aceea a vechii finanţe 
liberale, bătrînii au stat liniştiţi, mulţumindu-se numai cu 
numirea d-lui Dinu Brătianu la preşedinţia Grupului H. De 
îndată însă ce ministrul Industriei şi Comerţului a atins 
interesele ei, bătrînii s-au zburlit şi, indignaţi poate şi de 
reaua-voinţă a d-lui Tătărescu, de a legaliza trecerea 
autobuzelor la S.T.B.!, au pus pe d-l Dinu Brătianu să 
intre în acţiune împotriva ministrului de Industrie. 

Epilog: «Să mă ierţi şi să mă iubeşti, pentru că toţi 
suntem români, mai mult sau mai puţin oneşti». 


Note 
Articol apărut în Prezentul, an |, nr. 62, 14 aprilie 1935, p. 1. 
Semnătura: lon Luca. 
În acele luni (între februarie şi iunie), Mircea Vulcănescu semna în 
Prezentul (cu pseudonimul Veritas) «Cronica externă». 
În lista lucrărilor proprii din decembrie 1940, Vulcănescu include 
titlul acestui articol, cu menţiunea: «Anonim (lon Luca)». 


1 Societatea de Tramvaie Bucureşti. 


Bugetul normal 
al României şi bugetul 
exerciţiului 1934-1935 


În publicistica economică românească se vorbeşte, din 
cînd în cînd, ca de un criteriu care ar trebui avut în 
vedere pentru aprecierea cheltuielilor statului român, de 
aşa-numitul «buget normal», faţă de care bugetul în 
fiinţă ar fi, cînd inferior, cînd superior, după tezele în 
prezenţă. 

Cu toate că, principial, nu suntem partizanii nici unei 
asemenea înţelegeri globale a ideei de «normalitate» a 
finanţelor noastre publice — întrucît socotim că o 
reorganizare a acestora ar trebui să plece mai curînd de 
la un inventar al nevoilor reale ale statului şi de la o 
raţionalizare a serviciilor necesare satisfacerii acestor 
nevoi, decit de la o cifră globală mai dinainte fixată —, 
ne-am îndeletnicit, cu titlu de curiozitate, cu ocazia 
lucrărilor pregătitoare la bugetul pe exerciţiul în curs, să 
facem o comparaţie între cifra bugetului pe exerciţiul 
anului 1934-1935 şi cifra bugetului «normal» al 
României. 

Bugetul anului 1914-1915, putind fi considerat ca 
ultimul buget «normal» al României dinainte de război, 
cu acesta urmează să fie comparat bugetul anului 1934- 
1935. 

Această comparaţie nu e uşoară, deoarece, în 
răstimpul celor 20 de ani, s-a schimbat şi structura 
statului şi cea a bugetului şi valoarea monedei 
româneşti. Pentru a putea, deci, compara cu folos 
bugetele celor două exerciţii, este necesar să ţinem 
seamă, atit de dezvoltarea statului, cît şi de deprecierea 
monetară, precum şi de modificarea structurii bugetului, 
petrecută între timp. 


În răstimpul celor 20 de ani, scurs între aceste două 
bugete, teritoriul României a crescut de la: 139.000 km?, 
în 1914-1915, la 295.049 km?, în 1934-1935. 

lar populaţia probabilă a României â sporit, în acelaşi 
interval, de la 7.77[? ].341, în 1914-1915, la 19.013.000, 
în 1934-1935. 

Coeficientul de creştere a teritoriului fiind 2,12, iar cel 
al populaţiei 2,45, media lor ne dă, rotund, un coeficient 
de creştere de 2,3, cu care ar urma să fie înmulţit 
bugetul anului 1914-1915, pentru a determina cifra 
bugetului românesc normal din acest an, aplicat 
României din 1934-1935. 

Se înţelege că aplicarea acestui coeficient dă, asupra 
bugetului normal, numai o indicație sumară, întrucît ţine 
seamă numai de transformarea intensivă a statului. 
Astfel, acest coeficient nu ţine seamă nici de dezvoltarea 
reală a producţiei, nici de prefacerile buneistări a 
populaţiei, nici de circulaţia bunurilor, de dezvoltarea 
căilor ferate, a drumurilor şi a nevoilor care au impus 
dezvoltarea serviciilor de stat. 

Oricum ar fi, indicele de 2,3 e un coeficient brut, care 
permite extinderea cifrei bugetului românesc 1914-1915 
la condiţiile obiective cele mai generale ale statului 
român: teritoriul şi masa populaţiei. 

Cu această cifră ar urma să fie înmulţit bugetul, în 
ipoteza că valoarea monedei s-ar fi menținut 
neschimbată în acest interval. Din nefericire, moneda a 
suferit, în răstimp, o depreciere importantă, fiind 
restabilizată în 1929 la paritatea de 32,25, faţă de 
valoarea unităţii monetare anterioare E, deci, firesc ca, 
dacă voim să obţinem valoarea reală a bugetului 
românesc din 1914-1915, să înmulţim această cifră şi cu 
coeficientul deprecierei monetare. 

Fireşte că acest sistem de calcul e susceptibil de 
discuţie, întrucît s-ar putea obiecta că indicele intern de 
depreciere monetară este mai mic decit cel indicat de 
paritatea monetară, dat fiind că, în 1934-1935, nivelul 


preţurilor interne a fost inferior coeficientului de 
depreciere monetară indicat de paritatea oficială. Aşa că, 
pentru a afla puterea reală de cumpărare a bugetului 
1914-1915, cifra lui nu trebuie înmulțită cu paritatea 
monetară, ci cu indicele preţurilor interne. 

Argumentarea este impresionantă, dacă ţinem seama 
că paritatea e de 32,25, pe cînd indicii preţurilor arată o 
scumpire de numai: 19,95 pentru preţurile de gros; 
20,87 pentru preţurile de detaliu, după Institutul de 
Statistică, şi 30,15, după «Argus»! şi 22,85 pentru costul 
vieţii, tot după Institutul de Statistică. 

Trebuie însă observat că cifra reală a bugetului nu 
atirnă numai de puterea internă de cumpărare a 
monedei, ci şi de putea ei externă. Şi, cum aprecierea ei 
internă e compensată de deprecierea ei externă, cifra 
cea mai apropiată de realitate rămîne cea dată de 
paritatea legală a monedei. 

Nu trebuie uitat, de asemeni, că supraevaluarea 
interna a monedei nu e rezultatul unui echilibru normal 
al preţurilor, ci rezultatul unui sistem de măsuri artificiale 
de limitare a plăţilor şi a schimburilor destinate să 
susţină valoarea monedei şi nivelul scăzut al preţurilor 
interne. 

Luînd ca bază de calcul această paritate teoretică, 
înmulțită cu coeficientul 2,3 — obţinem, rotund, 
coeficientul 75, ce trebuie aplicat cifrelor bugetului 1914- 
1915, spre a le face comparabile cu bugetul 1934-1935. 

Pentru a face bugetul exerciţiului 1914-1915 
comparabil cu acela al exerciţiului 1934-1935, s-a 
procedat la o regrupare a posturilor şi la o ventilare a lor, 
defalcînd din creditele acordate ministerelor toate 
creditele globale afectate prin buget serviciilor 
productive, transformate mai tîrziu în regii autonome, 
adică, dispunînd, în 1934-1935, de bugete distincte, 
anexate bugetelor ministerelor. 

De asemeni, s-au defalcat toate subvenţiile globale 
acordate acestor servicii, prin bugetele ministerelor, 


înglobîndu-se veniturile serviciilor productive. Au rămas 
numai sumele mici, reprezentind plata serviciilor 
curente, care, fiind distribuite în posturi colective, nu au 
putut fi discriminate. 

Aceleaşi norme au fost întrebuințate şi la stabilirea 
bugetului brut pe 1934-1935. 

Dat fiind că, în 1914-1915, finanţele comunale erau 
concentrate în bugetul Ministerului de Interne, s-a dedus, 
de asemeni, din bugetele acestui minister, de la venituri, 
subvenţiile acordate de judeţe şi comune, şi de la 
cheltuieli, creditele afectate acestora de către ministere, 
alcătuindu-se astfel Fondul Judeţean şi Comunal şi 
cheltuielile administraţiilor locale. 

Trebuie ţinut seamă că o prefacere completă a 
bugetului 1914-1915, după structura bugetului 1934- 
1935, este imposibilă, aşa că cifrele comparate mai sus 
trebuiesc privite mai ales ca indicaţii. 

Cifra globală a bugetului 1914-1915 a fost de 600 
milioane lei. Transformînd această cifră în lei stabilizaţi şi 
aplicîndu-i coeficientul de creştere 2,3, reprezentind 
media creşterii teritoriului şi a populaţiei în acest 
interval, obţinem cifra de 45 miliarde. Faţă de aceasta, 
cifra de 47 miliarde a bugetului brut 1934-1935 nu 
reprezintă decit o creştere de 2 miliarde, adică, mai puţin 
de 5%. 

Dacă, din bugetul brut, scădem însă pensiile, care nu 
reprezintă o sarcină de întreţinere a serviciilor publice, ci 
mai mult o ipotecă a statului de ieri asupra celui de azi, 
cifra bugetului 1914-1915 se reduce la 43.052 milioane, 
faţă de numai 43.206 milioane în 1934-1935; adică, o 
creştere cu totul neînsemnată, de numai 154 milioane, 
sau, mai puţin de 1%. 

În general vorbind, nu poate fi deci vorba, în 1934- 
1935, de o creştere a bugetului statului român faţă de 
1914-1915. 

Dacă, de la cifra globală, trecem la o cercetare 
comparativă mai amănunţită a diferitelor categorii de 


cheltuieli, ajungem la următoarele cifre: 


Comparaţia creditelor bugetare 
pe exerciţiile 1914-1915 şi 1934-1935 
(în milioane paritate 1929, coeficient 2, 3) 


Categorii Credite 1914- Credite 1934-1935 Diferenţă 
1915 

1 Datoria publică 8 728 2 249 - 6 479 

2 Servicii productive 14 070 17 453 + 3 383 

3 Servicii publice 18 471 17 930 - 541 

4 Finanţe locale 3 849 9 536 + 5 687 

Total 45 018 47 168 + 2 150 

din care pensii 1 966 3 962 + 1 996 

Total, ţară pensii 43 052 43 206 + 154 


Distribuţia procentuală a creditelor pe categorii e ur- 
mătoarea: 


Categorii Credite 1914-1915 
1 Datoria publică 19 % 
2 Servicii productive 31% 
3 Servicii publice 1% 
4 Finanţe locale 9% 
Total 100 % 
Pensii 4, 4% 
Total, ţară pensii 95, 6% 


lar creşterea procentuală pe categorii, în intervalul 
considerat, se prezintă astfel: 


Categorii Creştere 
1 Datoria publică - 74% 
2 Servicii productive + 24% 
3 Servicii publice - 3% 
4 Finanțe locale + 147% 
Total + 5% 
Pensii + 101% 


Total, ţară pensii + 3,36% 


Deşi cifra generală a celor două bugete e foarte 
apropiată, se observă, de la o epocă la alta, o modificare 
importantă a structurii lor interne. Astfel, în vreme ce 
datoria publică — cea care, în 1914-1915, reprezenta 
19% din buget — nu mai reprezintă decit 5% din 
valoarea ei din 1914-1915, scăderea ei fiind de 74%, 
finanțele locale acuză, în 1934-1935, o creştere de 
aproape 100% faţă de 1914-1915, trecînd de la 9% la 
20% din buget. Cheltuielile serviciilor productive acuză, 
de asemeni, o creştere de 24%, între cele două perioade, 
trecînd de la 31% la 37% din buget, în vreme ce 
cheltuielile afectate serviciilor publice scad cu 3 %, 
trecînd de la 41 % la 38 % din buget. 


Credite 1934-1935 

5% 

37% 

38% 

20% 

100% 

8,4% 

91,6% 


Scăderea temporară a datoriei publice se explică prin 
aranjamentele intervenite cu creditorii, datorite, în 
primul rînd, dificultăţilor de transfer. Sporirea cheltuielilor 
afectate finanţelor locale e semnul unei descentralizări 
administrative lar sporul cheltuielilor afectate serviciilor 
productive trebuie apreciat în funcţie de excedentele 
acestora. 

Dimpotrivă, cheltuielile afectate serviciilor publice 
propriu-zise sunt în regres faţă de 1914. Şi trebuie să se 
tină seama, în această comparaţie, că coeficientul de 
creştere 2,3 nu corespunde dezvoltării aparatului de stat 
în regiunile alipite României, care aveau un grad de 
dezvoltare economică şi politică superior Vechiului Regat 
şi că intervalul de 20 de ani nu se poate să nu fi 
continuat dezvoltarea normală a funcţiunilor statului, 
pentru a se adapta la necesităţile impuse de evoluţia 


socială. 

În ce fel s-a produs această dezvoltare, fără o creştere 
aparentă a cheltuielilor globale, se poate vedea din 
comparaţia creşterii relative a cheltuielilor de material şi 
a celor de personal, evidenţiată în tabloul de mai jos: 


Distribuţia creditelor de personal şi material 
În 1914-1915 şi 1934-1935” 


Categorie 1914- 1934-  Diferenţ 

1915 1935 e 
1 Personal şi div. personal 16108,8 16087,6 - 13,2 
2 Material şi diverse 25130,3 21098,6 - 4031,7 
Total 41231,1 37186,2 - 4044,9 


Defalcînd, pensiile şi datoria publică de la material, 
obţinem: 


Categorie 1914-1915 1934-1935 Diferențe 
1 Personal şi div. personal 16100,8 16087,6 - 13,2 
2 Material 14436,3 14887,8 + 451,5 
Total | 30537,1 30975,4 + 438,3 
3 Pensii 1966 3962,1 + 1996,1 
4 Datoria publică 8728 2248,7 - 6479,3 
Total II 10694 6210,8 - 4483,2 
Total general 41231,1 37186,2 - 4044,9 


Din această comparaţie se poate vedea că, deşi statul 
român şi-a dezvoltat, în acest interval, funcțiunile, 
integrîndu-şi un personal tot mai numeros, sarcina 
cheltuielilor de întreţinere a aparatului de stat nu a 
crescut. E drept însă că o bună parte din cheltuielile de 
material au trecut de la stat pe seama iniţiativei private. 


Note 
Articol publicat în Prezentul, an |, nr. 73, 28 aprilie 1935, p. 2 


12 Fără Administraţii locale şi Camere profesionale. 


(număr de Paşti). Semnătura: Mircea M. Vulcănescu. 


1. Argus, cotidian al comerţului, industriei şi finanţei — a apărut la 
Bucureşti, între 1 noiembrie 1910 şi 1948 (cu o întrerupere între 13 
noiembrie 1916 şi 21 noiembrie 1918). Directori au fost: Chr. 
Staicovici, S. Pauker, Grigore Gafencu ş.a. Au colaborat la el 
importanţi economişti, industriaşi, finanţişti, precum şi oameni de 
cultură printre care Sandu Tzigara-Samurcaş, George Murnu, Vasile 
Pârvan, Mircea Djuvara, Camil Petrescu, N. lorga, Victor Eftimiu etc., 
precum şi francezii Gustav Le Bon, Paul Morand ş.a. 


Cuvinte de «Bun găsit» 


Însărcinat de d-l ministru de Finanţe cu conducerea 
Direcţiei Generale a Vămilor într-o vreme în care 
comprimarea comerțului exterior ameninţă să se 
resfringă asupra încasărilor vamale —, sarcina mea 
constă, în primul rînd, în a veghea, printr-o neînfrîntă 
aplicare a legilor, ca această ameninţare să nu se 
prefacă în faptă. 

Întru îndeplinirea acestei grele sarcini, înţeleg să mă 
bizui, atit eu cît şi d-nii subdirectori Gheorghiu şi Ballan, 
pe tot sprijinul Domniilor-Voastre. Nu mă îndoiesc că voi 
găsi la fiecare conştiinţa gravităţii ceasului prin care 
trecem, precum şi rîvna îndeplinirii obligaţiilor ce rezultă 
din ea. Ele impun fiecăruia să fie scrupulos în aplicarea 
legilor şi deferent, dar demn, în relaţiile cu publicul din 
afară. Procedînd astfel, vom putea risipi, cu o clipă mai 
devreme, ideea cuibărită într-o parte a opiniei publice, 
după care administraţia românească n-ar fi la înălţimea 
misiunii ei şi a împrejurărilor prin care trecem. 

Venit din afara administraţiei vamale, fără idei 
preconcepute, fără patimi şi fără preferinţe, voi cerceta 
cu desăvirşită obiectivitate toate neajunsurile pe care le 
voi constata în funcţionarea serviciilor, fiind autorizat să 
avizez la orice fel de măsuri de îndreptare voi crede 
necesare. 

Funcţionarii destoinici pot fi siguri că vor afla, [atit] la 
mine, cît şi la colaboratorii mei, o dreaptă înţelegere a 
nevoilor şi o recunoscătoare apreciere a riîvnei lor. Cer 
însă de la toţi să lepede orice resentimente sau 
consideraţii personale, spre a se consacra exclusiv 
muncii destinate binelui obştesc. Cei cari nu-şi vor face 
datoria să ştie însă că suntem hotăriţi să sancţionăm cu 
energie abaterile incompatibile cu gravitatea 
împrejurărilor prin care trecem. Dacă, în cazuri de 


extremă necesitate, voi fi silit să iau măsuri de 
organizare care ar putea stinjeni preferinţele personale 
ale unora din funcţionari, îi rog să le socotească impuse 
de împrejurările excepţionale prin care trecem, să fie 
siguri că nici o măsură n-a fost luată decît pentru că nu 
s-a putut altfel. 

Salutînd pe fiecare din Domniile-Voastre în parte, cu 
prilejul acestui început de colaborare, vă urez spor la 
muncă, fiind sigur că nu-mi veţi dezminţi aşteptările! 


Note 

Cuvîntare rostită la 19 iunie 1935, eu prilejul instalării sale ca 
director general la Direcţia Vămilor din Ministerul de Finanţe. 

Text preluat din Revista vămilor, an |, nr. 8, august 1935, p. 39 
(«Serviciul Administraţiei»). Textul, nesemnat, poartă numărul 99 
169, din 4 iulie 1935. 

La începutul mandatului de director general, Mircea Vulcănescu 
face însemnări de jurnal. lat-o pe aceea din prima zi: 

«19 VI 1935 

Astăzi m-au numit Director al Vămilor. Andi [=Alexandru Neagu; 
vezi fişa biografică de la p. 390], care are totdeauna gustul 
aventurii, neştiind cum s-o mai scoată la capăt cu certurile din 
această direcţie şi cu denunţurile care le urmează şi îl plictisesc, m-a 
aruncat între ei ca pe un cîine în mijlocul unui joc de popice. Are un 
fel de bucurie sadică să vadă dacă o să-mi frîng sau nu gitul. Nu mă 
întreabă dacă vreau; îmi spune că s-a hotărit. 

Eu am impresia pe care am avut-o cînd am sărit întîia oară de pe 
trambulină. Nu ştiu nimic despre Vămi. N-am condus niciodată un 
serviciu. Rolul meu în minister a fost numai acela de referent, cu 
răspundere intelectuală şi numai pentru munca mea. 

Aici sunt 1 200 de funcţionari pe care nu-i cunosc şi de care va 
trebui să răspund; iar în faţa uşii mele stau, făcînd larmă, ca la bilci, 
200 de solicitanţi. Sentiment de jenă şi de nesiguranţă totdeodată: 
pe o uşă iese Constandiniu, fostul director, ruşinat, om bătrîn şi 
încercat, [faţă] de care am respectul vîrstei; de alta, intră un 
judecător de instrucţie, rotund şi vorbăreţ, care-mi spune că s-au 
făcut furturi de miliarde, cu complicitatea directorului, 
subdirectorilor şi chiar a miniştrilor. Tot exportul de cereale timp de 
2 luni s-ar fi făcut în contrabandă. 

Unul din subdirectori, Petrică, cu care am făcut schimb în post şi 


care a trecut în locul meu la Oficiul de studii, se socoteşte jignit de 
acest schimb. Îmi spune, la necaz şi poate fără să se gîndească la 
tot înţelesul pe care îl poartă cuvintele sale: „Să fiu eu trecut, om 
bătrîn, acolo, printre copii!” 

Întreb sus: ce e cu contrabandele? Mi se spune că aci, în direcţie, 
e o gaşcă şi că eu trebuie s-o sparg. 

Subdirectorul Ballan, singurul din direcţie pe care-l cunosc din 
facultate, mă întîmpină, necăjit, cu vorbirea aleasă cu care pune de 
obicei oamenii la distanţă, privindu-mă fix în ochi, şi-mi rosteşte 
mustrător cuvîntul lui de bun venit: „Domnule director, pentru a 
reuşi aici, cineva trebuie să fie sau un naiv, sau o canalie."» 
(Manuscriptum, an XXVII, nr. 1-2 (102-103), [ianuarie-iunie] 1996, p. 
176) 

Mircea Vulcănescu va fi director al Vămilor pînă în vara lui 1937. 


Cuvinte de «Rămas bun» 


Părăsind conducerea Direcţiei Vămilor, gîndul meu se 
îndreaptă cu recunoştinţă către colaboratorii mei de pe 
toate treptele ierarhiei vamale, care, în timpul celor doi 
ani de muncă laolaltă, au pus inimă, sîrg, pricepere şi 
uneori chiar îndirjire în împlinirea atribuţiilor lor. 

Mulţumesc, în primul rînd, funcţionarilor de concepţie, 
de îndrumare şi control: subdirectori, şefi de servicii şi 
birouri din Administraţia centrală, inspectori generali şi 
inspectori din Serviciul exterior — pentru obiectivitatea 
cu care m-au informat despre stările de lucruri din 
direcţie, din vămi şi de pe graniţă, pentru sfaturile 
neprecupeţite prin care m-au ajutat să rezolv multe 
probleme încurcate, precum şi pentru conştiinciozitatea 
cu care, odată hotăririle luate, au purces la executarea 
lor. 

Mulţumesc, de asemeni, funcţionarilor de execuţie din 
Central şi Exterior, pentru priceperea şi rîvna lor, pentru 
devotamentul lor şi mai ales pentru acel spirit de 
încredere şi colaborare, pe care numai foarte puţini mi l- 
au refuzat în cursul acelor doi ani. 

Imprejurările au voit să conduc această Direcţie într-o 
vreme de răscruce. Venit în fruntea ei într-un ceas greu, 
pe cînd urmările crizei economice se răsfringeau cumplit 
asupra-i, doborind încasările vamale propriu-zise, sub 
prevederi, cu peste 1/2 miliard, o las, după doi ani, sub 
alte zodii. Sub înţeleaptă îndrumare a organelor de 
conducere ale Ministerului, prin munca devotată a 
tuturor şi mai ales prin ridicarea generală a vieţii 
economice, Direcţia a izbutit să facă faţă cu cinste 
aşteptărilor ce s-au pus în ea, sporindu-şi prestigiul în 
afară şi însemnătatea reală înăuntrul Ministerului. 

Dacă într-o perioadă de restringere a volumului 
comerţului exterior, prins în chingă de regimurile 
restrictive impuse ţării de împrejurările vitrege, politica 


comercială a ţării a trecut de la Direcţia Vămilor pe 
seama altor administrații — această Direcţia a dobindit, 
în schimb, o însemnătate covirşitoare de ordin fiscal. 

Cu toată comprimarea comerţului exterior, aceeaşi 
mie de vameşi hotăriţi au izbutit să împingă — ajutaţi de 
legi înțelepte — încasările totale efectuate prin vămi de 
la 4 miliarde în 1934-1935 la 5 miliarde şi jumătate în 
1935-1936 şi 9 miliarde şi jumătate în 1936-1937, 
participînd astfel cu un procent important la opera de 
redresare economică a ţării şi de întărire a ei politică şi 
militară, săvirşită în ultima vreme. 

Ce a putut însemna acest efort pentru funcţionarii 
vamali, ca muncă migăloasă de interpretare a textelor 
tot mai numeroase de aplicat, pentru ca materia 
impozabilă să nu scape printre ele, sau ca efort de veghe 
şi de muncă pentru împiedicarea şi stîrpirea fraudelor de 
tot felul, tot mai variate şi tot mai ingenioase, stimulate 
de însuşi acest efort fiscal — ştie fiecare dintre noi! 

Ajunge să spunem că am izbutit să ducem lucrul la 
bun sfîrşit, printr-o muncă în comun, ordonată, energică, 
migăloasă şi de o rigiditate neînfrîntă în aplicarea legilor 
pe care conducătorii destinelor politice ale ţării au înţeles 
să i le dea în acest răstimp. 

În afară de evidenţierea acestor rezultate practice 
imediate, folosesc acest prilej ce am de a vorbi cu 
funcţionarii mei, de la om la om, acum cînd nu ne mai 
desparte ierarhia oficială, pentru a le lămuri temeiurile 
etice ale unui fel de a fi de care se vor fi mirat poate şi 
ei, aşa cum s-au mirat alţii. 

Între cele două tradiţii care însufleţesc de-a lungul 
vremii activitatea Direcţiei Vămilor: tradiţia straşnică a 
«legalităţii», învățată de la fostul inspector Arabolu, şi 
tradiţia  înţelegătoare a  «omeniei», în exercitarea 
funcţiunii pe care au îmbrăţişat-o unii din înaintaşii mei 
direcţi — am încercat, pe cît am putut, să ţin o cumpănă 
dreaptă. 

Dacă faţă de publicul din afară m-am trudit să mă 


menţin, cît am putut, pe linia primei tradiţii, faţă de 
funcţionari am căutat întotdeauna să fiu pe linia celei de 
a doua. 

N-am făcut aceasta din întîmplare, ci în urma unei 
îndelungate reflecții asupra naturii  atribuţiunilor 
serviciului vamal. 

Dacă am adoptat prima atitudine faţă de negustori şi 
de industriaşi, obişnuiţii clienţi ai vămilor, n-a fost pentru 
că mi-a lipsit omenia, pe care am încercat s-o păstrez 
întreagă faţă de funcţionari; ci pentru că mi-am zis că 
lipsa respectului legii este unul din cusururile cele mai 
grave ale întregii noastre vieţi publice, cheia spărturii 
dintre fondul vieţii noastre şi forma juridică ce o îmbracă. 

Nu o dată interpretînd legi atit de draconice, încît, 
luate în serios, aplicarea lor ar fi putut părea 
monstruoasă, pe care însă nimeni nu le respecta în fapt, 
mi-am zis că e mult mai bine să le iei în serios şi să 
dovedeşti absurditatea aplicării lor, ca să le provoci 
modificarea, mai curînd, decit să le înlături în fapt prin 
nerespectare, neluîndu-le în serios, fapt care le îngăduie 
să dăinuiască. În noianul de ipocrizii care copleşesc 
dreptul nostru pozitiv, trebuie recunoscut aci, din partea 
direcţiei Vămilor, cel puţin, un efort de sinceritate. 

În afara acestui motiv de ordin juridic şi moral, 
respectul absolut al literei legii, stabilirea unei norme fixe 
de la care să nu te abaţi orişice s-ar întîmpla, după 
adagiul ştiut: Fiat iustitia!, are, de altfel, în materie 
vamală, şi un avantaj economic: introduce ordinea. 
Fiecare petiţionar ştie de la început ce se poate şi ce nu 
se poate şi-şi face socotelile în consecinţă, fără a fi 
primejduit de concurenţa neloială a celui ce umblă după 
hatîr. În organizarea realistă a relaţiilor dintre semeni, 
intransigenţa puterii publice este plină de foloase pentru 
individ, ca şi pentru obşte. Tendința organelor 
administrative «de a face bună gospodărie», trecînd 
peste legi, vine dintr-o îndătinată confuzie între ordinea 
administrativă şi ordinea politică. Mi-a fost dat să văd 


uneori această concepţie atit de înrădăcinată în 
societatea noastră, încît uneori m-am întrebat dacă e 
vorba într-adevăr de un păcat, sau dacă nu e vorba decit 
de o formă specială de înţelegere a faptului 
administraţiei, caracteristică pentru unele popoare. S-ar 
putea să fie aşa. 

Totuşi, Direcţia Vămilor este o direcţie cu totul 
deosebită de toate celelalte. Interesele ce vin în 
prezenţă, în faţa ei, sunt totdeauna aprige şi concurente. 
Oricum ai face, cineva tot iese nemulţumit. De aceea, 
cum am spus, vameşul este omul cel mai hulit. Cînd e 
aspru, îl hulesc petiţionarii; cînd e blind, îl hulesc 
concurenţii. Intransigenţa absolută, refuzul de a lua în 
considerație orice altceva decit legea, şi întotdeauna în 
aceeaşi accepție, este singura cale posibilă de a tine 
cumpăna între interese din partea administraţiei vamale, 
atunci cînd vrei să  eviţi alunecuşul aprecierilor 
subiective. Vrea cineva o schimbare a raporturilor 
legale? Crede cineva că acestea distrug, în loc sa creeze? 
Schimbarea nu se poate cere administraţiei, ci organelor 
de conducere ale Ministerului, care singure au a hotărî, 
cu răspundere politică, asupra oportunității unei largi 
interpretări a textului sau asupra oportunității modificării. 
Sub acest raport, Direcţia n-are alt rol decit să informeze. 
Dacă la aceste dificultăţi se adaugă vicisitudinile 
rezultind din salarizarea  neconformă gradului de 
specializare a muncii şi iscusinţei necesare agenţilor 
vamali, precum şi cele ce rezultă din intensitatea 
ispitelor ce stau în calea acestora, se va înțelege ce 
poate însemna «libertatea de interpretare a textelor» 
lăsată la discreţia organelor administrative. 

In sfîrşit, dacă am adoptat această atitudine, am făcut- 
o şi pentru că aveam conştiinţa că viaţa economică 
poate oricînd face apel la cei care au în puterea lor să 
schimbe legile sau să le interpreteze în sens larg, ceea 
ce nu vor lipsi niciodată s-o facă cei cu adevărat lezaţi de 
o greşită soluţie administrativă, fie adresîndu-se justiţiei, 


fie luînd calea recursului grațios la organele de 
conducere ale Ministerului. Pe cînd stricta interpretare îşi 
găsea ultima apărare — şi aceasta fără recurs — la 
Direcţie. Aceasta a şi fost pricina pentru care nu am 
şovăit să îmbrăţişez stricta interpretare legalistă, chiar 
dacă adoptarea ei nu mi s-a părut totdeauna direct 
echitabilă. 

Refuzul de a acorda un avantaj, chiar în limitele legii, 
în condiţii ce nu s-ar fi putut generaliza, ţine de acelaşi 
motiv. 

Respectul desăvirşit al legii şi luarea ei în serios, în 
toată accepţia ei, grea de consecinţe, cată a fi sensul etic 
al colaborării întregului corp vamal, în cursul acestor doi 
ani. 

Astăzi, zorile unei noi vremi de bunăstare cer, poate, o 
reexaminare a acestor principii. Nu mă îndoiesc că 
urmaşul meu?, funcţionar încercat în treburile vamale, pe 
care nu am nevoie să vi-l recomand, spiritul său judicios 
şi echitabil fiind cunoscut tuturor, va şti să aleagă calea 
cea mai potrivită împrejurărilor în care e adus să 
conducă Direcţia. Rog pe Bunul Dumnezeu să-i dea 
ajutor să înfăptuiască, cu ajutorul funcţionarilor săi, cele 
ce sunt de înfăptuit pentru sporirea Necontenită a 
prestigiului moral şi a stării materiale a corpului 
funcţionarilor vamali şi nu mă îndoiesc că-i veţi da 
acelaşi concurs pe care mi l-aţi dat şi mie. 

lar tuturor colaboratorilor mei apropiaţi şi depărtaţi 
vecini de birou sau risipiţi pe graniţe, pe care, din 
neştiinţă din orbire sau din greşită judecată, îi voi fi 
nedreptăţit cumva sau îi voi fi trecut cu vederea sau le 
voi fi căşunat vreun necaz, fără să vreau, în timpul cît am 
stat în fruntea lor îi rog, în acest ceas creştinesc al 
despărțirii, să mă ierte şi să creadă că m-am trudit 
întotdeauna să fiu drept. Dacă nu voi fi izbutit, pricina nu 
mi-au fost desigur intenţiile, ci numai puţinătatea 
luminilor şi mijloacelor mele omeneşti. Pe toţi aceştia îi 
rog mai ales să nu-şi piardă nădejdea, ci să muncească 


mai cu rivnă, cu gîndul că astfel îndreptarea nu va lipsi 
să se arate pentru dînşii. 

Şi dacă acum, în ceasul despărțirii, îmi e îngăduit să 
dau sfaturi foştilor mei colaboratori, iată ce cred că este 
bine să nu se uite niciodată: 


1) Funcţionarii vamali să mențină, cu orice preț, 
coeziunea dintre ei şi dintre ei şi Direcţie. Nimic nu 
preţuieşte mai mult, pentru unii şi pentru alţii, ca acest 
sprijin reciproc, şi nimic nu face mai mult rău, pentru 
prestigiul corpului vamal, ca  murdăria scrisorilor 
anonime şi acuzările, de cele mai multe ori neîntemeiate, 
ce îşi aduc aceşti funcţionari între dînşii. 


2) Funcţionarii vamali să lupte pe toate căile legale 
spre a deveni corp special. Numai asigurîndu-li-se o 
salarizare care să-i pună la adăpostul ispitelor, potrivită 
nivelului real de cunoştinţe speciale, tarifare, necesare 
meseriei — se poate asigura funcţionarea desăvirşită a 
serviciului vamal. 


3) Funcţionarii vamali să lupte pe toate căile pentru 
modernizarea mijloacelor de pază şi înzestrare a vămilor 
cu toată zestrea necesară unei bune administrări. Numai 
cînd organizaţia prevenirii şi reprimării infracţiunilor va fi 
la nivelul de organizare al infracţiunei înseşi, lupta va 
putea fi dusă cu şanse de reuşită pentru stat. 


4) Funcţionarii vamali să nu înceteze de a fi politicoşi 
şi respectuoşi cu publicul din afară, dar absolut 
intransigenti în apărarea drepturilor statului. Numai 
păstrarea absolutei legalităţi îi pune la adăpostul hulei 
fireşti a celor nedreptăţiţi, ori de cîte ori se face altuia o 
favoare. Să nu se uite că administraţia vămii este de aşa 
natură că, oricum ai lucra, tot rişti să nemulţumeşti pe 
cineva. Aşa că singura normă trebuie să fie egalitatea 
tuturor faţă de lege şi respectul strict al normelor faţă de 


toţi. Şi dacă nici în acest caz vameşul nu va fi totdeauna 
ferit de hulă, va avea însă, în schimb, seninătatea pe 
care o dă omului cugetul împăcat, pe care nu-l mai poate 
tulbura nici o cîrteală. 


Cu aceste recomandări, care ar vrea să fie ale unui 
părinte, dacă virsta mea n-ar face această pretenţie 
prezumţioasă — spun tuturor funcţionarilor vamali din 
România, şi fiecăruia în parte, cuvenitul « Rămas bun ». 


Note 

Cuvîntare rostită la 1 septembrie 1937, cu prilejul plecării sale din 
funcţia de director general al Direcţiei Vămilor a ministerului de 
Finanţe. 

Text tipărit în /ndustrie şi finanţe, an V, nr. 289, 1 octombrie 
1937, pp. 5-6. Este însoţit de următoarea notă de subsol: «Cuvinte 
rostite de domnul Mircea Vulcănescu, cu ocazia trecerii domniei-sale 
de la Direcţia Vămilor la direcţia Datoriei Publice. 

inţelegători, cu adîncă preţuire a personalităţii lui Mircea 
Vulcănescu, strălucit reprezentant al generaţiei de care aparţinem şi 
noi, cei de la această Revistă —, tribună pusă în slujba doleanţelor şi 
intereselor legale şi îndreptăţite ale industriaşilor şi comercianților, 
manifestate în cadrul intereselor economiei naţionale româneşti —, 
am făcut loc acestor cuvinte de Rămas bun, întregind astfel 
colaborarea plăcerii de a le reproduce cu datoria de a face cît mai 
cunoscută o adevărată pledoarie fundamentată pe motive de ordin 
juridic, moral şi economic pentru respectul absolut al legilor şi 
justificarea intransigenţii ca regulă de conduită în conducerea 
Direcţiei Vămilor.» 

S-a tipărit şi în broşură: Cuvinte de «Rămas bun», Bucureşti, 1937 
(Biblioteca revistei Industrie şi Comerţ, nr. 7). 

Plecarea lui Mircea Vulcănescu de la Direcţia Vămilor s-a datorat 
esențialmente tensiunii dintre realitatea economică proprie societăţii 
capitaliste şi norma juridică (ea însăşi burgheză), dintre interesul 
puternicului zilei şi legalismul funcţionarului superior, tensiune în 
care a învins, desigur, prea puternicul potentat. 

In manifestare concretă, doar o întîmplare (ca formă de 
manifestare a necesităţii) a făcut ca, pe cînd se plimba, în vacanţă, 
pe ţărmul Mării Negre, vilegiaturistul Mircea Vulcănescu să surprindă 
un iaht care tăcea contrabandă cu băuturi alcoolice prohibite. Şi, 


dintr-o dată, vilegiaturistul — ca-n poveste... — s-a dat de trei ori 
peste cap şi s-a transformat în «vameş-şef». A scris şi un raport 
despre iahtul «Dryade», proprietatea lui Eduard Mirto (persoană 
importantă, vorba lui Caragiale...), care face contrabandă cu băuturi 
alcoolice. Şi-a vîrît coada şi presa — căreia nimic nu-i scapă din 
subiectele de scandal, ba le şi amplifică — şi, preţ de vreo două luni, 
s-a tot scris pe această temă. Bineînţeles că sacrificatul tensiunii a 
fost... funcţionarul intransigent, adică Mircea Vulcănescu. 

Dintre multele articole apărute în presa vremii, iată titlurile 
cîtorva: «Păţania domnului Mirto la Eforie», în Universul, an 54, nr. 
181, 4 iulie 1937, p. 7; «O importantă contrabandă de alcool s-a 
descoperit pe iahtul domnului Mirto. Ce se întîmplă cînd directorul 
general al Vămilor admiră marea. 50 lăzi cu băuturi tine aduse fără 
taxe vamale», în Credinţa, an IV nr. 1 090, 3 iulie 1937, p.1; 
«Descindere la vila domnului Mirto de la Eforie», în Curentul, an X, 
nr. 3 384, 4 iulie 1937, p.8 «Incidentul de la Vama Constanta. Fostul 
ministru al Comunicaţiilor acuzat că a introdus prin contrabandă o 
mare cantitate de mărfuri», în Dimineața, an XXXIII, nr. 10 967, 4 
iulie 1937, p. 9; Zaharia Stancu «Păţaniile d-lui Eduard Mirto», în 
Lumea Românească, an |, nr. 33, 4 iulie 1937, p. 3; Const. N. Sarry 
— «Eternii „Vameşi şi Farisei”!», în Dobrogea jună, an XXXIII, nr. 
126, 7 iulie 1937, p. 1; « Băuturile şi ţigările fine aduse de vasul „La 
Dryade” erau destinate Cazinoului „Belvedere” de la Eforie», în 
Informația, an |, nr. 43, 8 iulie 1937, p. 3; Tudor Zernoveanu — «La 
Vila „Belvedere”... Domnul Eduard Mirto, „barman” „armator” şi 
contrabandist. Naţionalistul de ultimă oră şi-a cumpărat o vilă la 
Constanţa, cu intenţia de a deschide un casinou de joc de cărţi. 
Băuturi străine şi vesela casinoului aduse cu iahtul din Marsilia. Va fi 
„degomat” d-l Mircea Vulcănescu, directorul Vămilor?», în Lumea 
Românească, an |, nr. 37, 8 iulie 1937, p. 5; Cor. — «Descindere 
vamală la vila domnului Mirto din Eforie. Cînd directorul general al 
Vămilor se află, întîmplător, pe ţărm!», în Lupta, an XVI, nr. 4 709,3 
iulie 1937, p. 5; «Domnul Mirto e Chamberlain», în Reporter, an V, 
nr. 21, 11 iulie 1937, p. 6 (« Cazanul Satanei»); «Cetăţean de 
onoare», în Reporter, an Y nr. 21, 11 iulie 1937, p. 6 («Cazanul 
Satanei»); «Cum ştie „naţionalistul” Mirto să apere interesele ţării 
[... J>», în Lumea Românească, an |, nr. 40, 11 iulie 1937, p. 5; A.B. 
— «Ceasul rău», în Finanţe şi industrie, an V, nr. 28, 11 iulie 1937, p. 
918 («Note săptămiînale»); «Aşteptăm lămuriri», în Mişcarea, an 
XXVIII, nr. 1 822, 12 iulie 1937, p. 1; «Aventura iahtului „La Dryade”. 
Cînta un matelot la proră... dar ceilalţi descărcau colete! Enigma de 
pe  „Dryade”. Domnul Mirto protestează! „La Dryade” era 
predestinată! Sancţionarea domnului Vulcănescu», în /ncotro, an VII, 
nr. 299, 15 iulie 1937, p. 4; L. Kalustian, Ilon Vinea, N. Carandino — 


«Eduardryada», în Facla, an XVII, nr. 1942, 20 iulie 1937, p. 2 
(«Panerul cu raci») (semnătura: Kalvicar et Co); «Un nou director al 
Vămilor», în Lupta, an XVI, nr. 4 732, 30 iulie 1937, p. 4; «Epilogul 
păţaniei Mirto», în Mişcarea, an XVIII, nr. 1 835, 31 iulie 1937, p. 1; L. 
Kalustian, lon Vinea, N. Carandino — «Tu eşti Mircea?», în Facla, an 
XVII, nr. 1 953, 1 august 1937, p. 2 («Panerul cu raci») (semnătura: 
Kalvicar et Co.); «O chestiune misterioasă», în Facla, an XVIII, nr. 1 
957, 6 august 1937 («Viaţa politică»); L. Kalustian, lon Vinea, N. 
Carandino — «Mirtiada», în Facla, an XVII, nr. 1 958, 7 august 1937, 
p. 2 («Cutia cu raci») (semnătura: Kalvicar et Co.); «In jurul 
contrabandei vamale a vasului „Dryade”. O dezminţire a Ministerului 
de Finanţe», în Naţionalul nou, 10 august 1937; «Contrabanda de la 
Eforie», în Universul, an 54, 10 august 1937; «Pentru serviciu 
credincios» în Sfarmă-Piatră, an III, nr. 89, 12 august 1937, p. 11 
(«Note, polemici înfierări»); «D-l Mirto Peste-tot», în Dreptatea, an 
XI, nr. 2 924, 17 august 1937, p. 1 («Momente») ş. a., multe. 

lată şi titlurile cîtorva articole privitoare la schimbarea de director 
al Vămilor: «Instalarea noului director al Vămilor. Cuvîntările d-lor 
Mircea Vulcănescu şi ing. Petrică», în Adevărul, an LI, nr. 16 440 3 
septembrie 1937, p. 5; «Instalarea noului director al Vămilor», în 
Lupta, an XVI, nr. 4 762, 3 septembrie 1937, p. 5; «Instalarea noului 
director al Vămilor», în Argus, an XXVII, nr. 7 319, 4 septembrie 
1937, p. 5; «Instalarea noului director al Vămilor», în Curentul, an X, 
nr. 3 446, 4 septembrie 1937, p. 4; «Instalarea noului director al 
Vămilor», în Prezentul, an IIl, nr. 775, 4 septembrie 1937, p. 5, ş.a. 


Să se facă dreptate (lat.) 
?La Direcţia Vămilor, lui Mircea Vulcănescu i-a urmat Petre 
Petrică, fost subdirector pînă în iunie 1935. 


La aniversarea 
«Prezentului» 


Însemnări despre eminenţa 
şi servitutea presei economice 


În clipa în care reporterul «Prezentului» mi-a întins 
cursa celor două întrebări, prin care încerca să precizeze 
locul ziarului său în cadrul presei noastre economice, el 
nu şi-a închipuit, desigur, că răspunsul meu va lua 
proporţiile acestui articol. (Poate că, dacă ar fi ştiut, ar fi 
renunţat să le mai pună.) 

Gîndurile s-au legat însă singure şi , odată legate, nu 
le-am mai putut despărţi. Aşa se face că, în locul unui 
răspuns privitor la speţă, scrisul meu ia caracterul unor 
consideraţii generale. 

Lucrurile nu trebuie să supere. Presa economică 
vorbeşte atît de des şi cu atita libertate de administraţiile 
publice, încît nu poate fi luat în nume de rău unui slujitor 
al administraţiei faptul că profită de o aniversare, ca să-şi 
rostească liber gîndul despre presă. 

Dacă-mi îngădui să spun lucrurile pe faţă, o fac, mai 
întîi, pentru că, publicist fiind timp de mai mulţi ani, 
atent la cele ce se petreceau în jur, nici una din puterile, 
farmecele şi sforile presei nu mi-au rămas neştiute; şi, 
apoi, pentru că întîmplarea care m-a adus să slujesc 
statului vremelnic nici nu mi-a tocit pana, nici nu mi-a 
alinat discernămiîntul. 

Că presa este o putere în statul democrat — pe care 
nu se sfiesc, de altfel, s-o folosească nici dictaturile, în 
măsura în care se consideră regimuri de opinie — este 
un adevăr pe care îl ştie toată lumea. 

Poate că mai puţini cunosc resorturile adinci ale 
acestei puteri, alchimia psihică subtilă prin care cuvîntul 
tipărit se preface în convingere intimă. 


Să fie nevoia unui reazăm fix în  oscilaţia 
evenimentelor, să fie efectul sugestiv al afirmaţiunii 
repetate sau constringerea imitaţiei care multiplică pe 
individ şi-l contopeşte în masa semenilor săi, aidomîndu-l 
cu «clişeul» din gazetă? Oricum ar fi, presa are putere, 
fiindcă omul e aşa cum e, adică, vanitos şi sociabil şi 
pentru că ca speculează ceea ce un individ nu este sigur 
de sine şi caută răsunet la alţii. Fireşte, această putere 
lucrează cu atit mai vîrtos, cu cît foarte puţini din cei 
care cad sub judecata ei sunt atît de siguri de ei înşişi, 
încît să nu se lase seduşi de linguşire, destul de curaţi, ca 
să nu le pese de insulte, şi îndeajuns de înrădăcinaţi, ca 
să nu-i tulbure conspirația tăcerii. 

Fapt este: lumea se teme de presă şi această teamă 
este un resort care face din controlul celei de a «patra 
putere din stat» o frină mai eficace împotriva abuzurilor 
decît mecanismul savant. În aceasta stă înălţimea 
funcţiunii sociale a presei. 

Numai că, îndeplinirea acestui rol de călăuză a opiniei 
publice nu e lipsită de primejdii. 

Primejdia cea mai mare nu e nici lipsa de inteligenţă, 
nici lipsa de cultură specială a ziaristului. Munca 
stăruitoare şi deprinderea cu informaţia cinstită ajung, cu 
timpul, să înlocuiască şi pe una, şi pe alta. Primejdia cea 
mare este de ordin moral: /ipsa de obiectivitate. 

Intr-adevăr, organizarea societăţii contemporane lasă 
omul mijlociu dezarmat pe mîna «uzinei de ştiri», care îi 
fabrică, pe nesimţite, felul intim de a-şi reprezenta 
împrejurările în care se află. Toate abuzurile rămîn astfel 
cu putinţă, pentru organul aparent destinat să înlăture 
abuzurile. Toate mîinile pot fi prinse şi toate iluziile pot fi 
nălucite înaintea ochilor; şansa de a fi crezut revenind 
celui care ştie mai bine să tragă sforile, cîntînd pe struna 
mijlociei. Ispita de a abuza este legată de însăşi mînuirea 
puterii. Cine i-ar putea rezista? 

Nu e vorba, aci, numai de păcatele născute din 
temperament sau din slăbiciune: cuvintele care depăşesc 


gîndurile în focul discuţiei ori sacrificarea adevărului 
pentru simetria  gîndurilor, ori pentru frumuseţea 
aducăturii din condei. Acestea sunt ispite vulgare, legate 
de firea omului, fără prea mare însemnătate şi poate 
chiar şi fără leac. Primejdia gravă stă în deformarea 
intenţionată a faptelor, în prezentarea lor voit 
tendenţioasă, cu scopul de a sluji anumite interese, 
lăturalnice. 

Primejdia aceasta, gravă pentru orice fel de presă, 
este deosebit de gravă pentru presa economică. 

Într-adevăr, viaţa economică fiind alcătuită dintr-o 
reţea de plăsmuiri generate de interese antagoniste, 
orice afirmaţie de ordin economic poate fi pusă — cu sau 
fără voia celui care o rosteşte — în slujba anumitor 
interese. 

Nu numai aprobările şi reprobările, deziderate, criticile 
sau orice alte afirmaţii cu caracter normativ sau 
doctrinal, dar şi aparent nevinovatele constatări de 
fapte. 

Un simplu zvon înregistrat, o statistică meşteşugită 
sau o listă de preţuri ticluită pot da loc la speculaţiuni 
sau acte economice care să aducă foloase nebănuite sau 
să căşuneze pagube considerabile celor care le dau 
crezare. 

Se înţelege că, faţă de această însemnătate a 
afirmației de presă nu lipseşte nici ispita de a o utiliza în 
chip sistematic Fiecare din cei angajaţi în lupta 
economică are interes să arate şi să ascundă unele 
lucruri, are interes să compromită unele idei sau să facă 
să triumfe altele. 

Aci se vădeşte una din principalele slăbiciuni ale 
instituţiunii presei. De ce n-am spune-o? Puterea aceasta 
atit de tare faţă de cititorul dezarmat este foarte slabă 
faţă de puterea celor ce-şi propun s-o întrebuinţeze. Căci, 
un ziar are cheltuieli mari şi grea e calea care poate să-i 
asigure independenţa numai pe numărul cititorilor. Pe 
cînd, foarte uşoară şi atrăgătoare e calea concesiei, 


calea aşa-numitelor campanii subvenţionate, de la 
sugestia primită binevoitor, fără altă contraprestaţie 
aparentă, decit gentileţea de la om la om şi pînă la 
pagina închiriată, sau de la campania dusă în favoarea 
unor indivizi sau grupuri, spre a le înlesni cucerirea unor 
poziţii sociale, pe care, odată stăpini, îşi vor arăta 
recunoştinţa, prin asocierea ziaristului la cîştig, şi pînă la 
campania  tarifată, plătită înainte, independent de 
rezultate. 

Din cauza acestei slăbiciuni, faţă de puterile ascunse 
ale banului, instrumentul de control al opiniei publice 
asupra vieţii de stat, în numele adevărului, poate deveni 
unealtă în slujba urzelii. Nimic n-ar fi mai instructiv, sub 
acest raport, decit cunoaşterea fondurilor de publicitate 
cheltuite de diferitele departamente sau întreprinderi 
economice, pentru seducerea opiniei publice, prin 
conruperea intermediarilor din presă. Şi nimic nu ar fi, 
poate, mai salutar pentru însănătoşirea opiniei publice 
decît dublarea controlului averii funcţionarilor publici, un 
control exercitat asupra averii ziaristului, folositor al unei 
puteri publice, astăzi complet lipsita de răspundere. 

Nu exagerez deloc. Conduc o administraţie publică! şi, 
în conflictele de interese pe care le-am avut cu diferite 
întreprinderi, nu o dată mi-a fost dat să recunosc, sub 
masca interesului general, pecetea convingerilor tarifate. 
Şi, cum îmi erau cunoscuţi şi partenerii, şi cifrele în 
litigiu, nu mi-a fost greu să desluşesc — nu fără oarecare 
ironie — şi tariful. 

Pentru lupta împotriva acestor stări şi năravuri, ştiu că 
s-a înfiinţat, acum un an, <«Prezentul»?. Şi, pentru că 
redacţia lui n-a scris niciodată sub inspiraţia 
administraţiei, ci a căutat întotdeauna să treacă faptele 
prin ciurul necruţător al priceperii şi competenţei, am 
fost atras să scriu la el? şi nădăjduiesc că voi mai scrie. 

Între timp, îl citesc zilnic, astăzi, cînd nu mai sunt 
colaboratorul lui, cu sentimentul abia mărturisit că e, 
poate, un ziar prea bun, pentru gradul mijlociu de 


dezvoltare a culturii noastre economice. 


Note 
Articol publicat în Prezentul, an Il, nr. 301, 3 februarie 1936, pp. 
1-2. Semnătura: Mircea Vulcănescu. 
În arhiva Mircea Vulcănescu s-au păstrat textul dactilografiat (în 
copie, pe 6 pagini, fără modificări autografe) şi textul decupat din 
ziar (tot fără corecturi sau modificări). 


1 În februarie 1936, Mircea Vulcănescu era director general al 
Direcţiei Vămilor. 

? Prezentul a apărut între 2 februarie 1935 şi 17 octombrie 1938. 

3 De la numărul 1, Mircea Vulcănescu a semnat în Prezentul (cu 
pseudonimul Veritas) «Cronica externă» pînă la 19 iunie 1935, cînd a 
fost numit director general al Vămilor. 

Cronicile externe au fost adunate în volumul Conjuncturi 
internaționale. Cronici externe, 1935, ediţie îngrijită de Marin 
Diaconu, Bucureşti, Editura Crater, 1998. 


Expoziţia-tirg 
a industriei româneşti 


În parcul hibrid şi pitoresc al Expoziţiei Naţionale din 
1906!, s-a deschis, în a treia decadă a lunii septembrie 
[1934], expoziţia-tirg a industriei româneşti. Pe stinga, 
standurile decorate-n culori albe, negre, stacojii — după 
culoarea obrazului — vădesc preocupări de «refacere a 
căilor ferate», de «industrializare a produselor agricole » 
şi de «intensificare a comerţului de fructe». Pe dreapta, 
măştile contra gazelor asfixiante seamănă, printre 
privitori, spaima «războiului aerochimic», în vreme ce 
tunurile «şemizate» de curînd, înconjurate de obuze de 
toate  calibrele, polemizează cu cei ce contestă 
«posibilităţile industriei naţionale de armament». La 
mijloc, industriile alimentare, textile şi ale materialelor 
de construcţie arată că, de pe acum, ne putem hrăni, 
îmbrăca şi adăposti singuri. Mai încolo, un avion, «gîndit 
şi construit în ţară», pare a răspunde aceluiaşi gînd de 
autarhie. 

Devenite obiecte de contemplaţie, lucrurile utile din 
această expoziție se dezbracă de finalitatea lor 
economică, rămînînd aşa cum au ieşit din mîna omului, 
goale, vădindu-şi caracterul artistic,  creatural, 
îndrăzneala gîndului, meşteşugul, priceperea, sîrguinţa, 
relaţia care le leagă de spiritul creator. De pe malul 
lacului cu lebede, un inventator mişcă, prin unde, o barcă 
de jucărie, disprețuit, fireşte, de oficiali, ca Fulton 
odinioară de Napoleon. 

De ce toată această îmbinare impresionantă de 
«rezultate obţinute în timp relativ scurt», şi care vădesc 
o muncă migăloasă şi pricepută, sistematizată grafic în 
salonul Institutului de Conjunctură, îţi lasă totuşi în suflet 
o impresie de răceală, de absenţă? De ce, la mijlocul 
acestei expoziţii naţionale, te simţi singur şi străin? De ce 


nu radiază din ea nici o spiritualitate care să te sprijine şi 
să te susţină după ce ai părăsit-o? De ce n-are această 
expoziţie un suflet propriu? De ce, în locul unui efort 
colectiv, simţi pretutindeni, la pîndă, ambiţii, calcule, 
interese particulare? 

Să fi rămas «subiectul» vieţii economice româneşti 
afară din expoziţie? Să nu fie toată această viaţă a marei 
industrii, aşezată masiv peste noi, prin nimica viaţa 
noastră? 

Atîrnaţi în două pridvoare anacronice ale unui pavilion 
lateral, un grup de moţi lucrează cîntînd, lemnul, semnul 
altei civilizaţii... 

Mult timp după ce ai ieşit din tîrg, pierzîndu-te în 
mahalalele pitoreşti din vecinătate, te mai urmăresc încă 
postamentele albe ale unei arhitecturi cubice, pătrunse 
ca o ameninţare în peisajul calm al tîrgului de odinioară: 
«Mane, tekel, fares». 


Note 
Articol tipărit în Criterion, an |, nr. 1, 15 octombrie 1934, p. 6 («... 
Şi cîteva puncte de vedere»). Semnătura: M.V. 
Titlul este preluat din text. În lista scrierilor proprii, întocmită de 
Mircea Vulcănescu în decembrie 1940, acesta poartă titlul : Expoziţia 
industrială. 


1 În 1906, cu prilejul împlinirii a 40 de ani de domnie a regelui 
Carol |, în Parcul «Regele Carol I » (actualul Parc al Libertăţii) din 
Bucureşti s-a organizat o mare expoziţie, deschisă preţ de cîteva luni 
şi vizitată de numeroşi români din Bucureşti şi din provincie. S-a 
publicat şi revista Ecoul Expoziției (11 iunie 1906 - 7 ianuarie 1907). 

Printre alte manifestări, G.D. Scraba a organizat atunci primul 
Congres Român de Ştiinţe Sociale (24-27 septembrie 1906). Vezi şi 
Expozițiunea Generală a României din 1906. Serbarea distribuirei 
premiilor şi recompenselor acordate juriului, exposanților şi 
colaboratorilor, Imprimeria Statului, Bucureşti, 1907. 

Pînă azi, din pavilioanele de atunci ale expoziţiei a rămas în 
picioare doar Muzeul Tehnic «Dimitrie Leonida». 

2 Expresie biblică (Daniel, V, 25), anunţind o condamnare, o 


prăbuşire iminentă. 

După expoziţia din 1906 a venit marea răscoală a ţăranilor din 
1907 (fapt istoric estompat în imediat de propaganda puterii de 
peste un secol...), iar la cîţiva ani după 1934 s-a declanşat 
cataclismul războinic mondial. 


Însemnări pentru industrializarea 
României 


Faptul că industria română s-a dezvoltat, în perioada 
anilor 1931-1935, în aşa fel, încît, sub raportul ritmului 
de industrializare, România a ajuns să ocupe locul al 
doilea din lume, îndată după Japonia, şi înaintea Rusiei 
Sovietice — este îndeajuns de cunoscut, pentru ca 
relativa încetinire a procesului, constatată în 1936, să nu 
mai poată risipi impresia generală că România a încetat 
de a mai fi ţara «eminamente agricolă» cunoscută din 
manuale şi că ea evoluează repede spre un tip de ţară 
mixtă, simultan industrială şi agrară. 

Datele se cunosc. 

Producţia industrială a României a crescut, în această 
perioadă, cu mult mai mult ca producţia agricolă. lar 
raportul dintre participarea procentuală a agriculturii în 
venitul naţional şi participarea industriei, altă dată 
favorabil agriculturei, s-a schimbat şi el, tot în favoarea 
industriei. 

Dacă prima constatare nu e cu totul concludentă, 
întrucît i s-ar putea obiecta că explicaţia mărimei 
procentului de creştere a producţiei industriale stă în 
faptul că anul 1931 a fost anul de criză, în care această 
producţie a ajuns la maximum de comprimare, pe cînd, 
pentru agricultură anul a fost mijlociu — ultima 
constatare e perfect lămuritoare pentru ceea ce avem de 
spus. Căci, chiar dacă s-ar obiecta o comprimare relativă, 
mai mare pentru preţurile agricole decît pentru cele 
industriale — în timpul perioadei considerate —, nu se 
poate înlătura faptul că, cel puţin după măsura în care 
contribuie la venitul naţional al României, industria a 
întrecut agricultura. Să fie numai bine înţeles că aceasta 
nu înseamnă că oamenii au părăsit la noi agricultura 
pentru industrie, aşa încît această îndeletnicire să fi 


devenit ocupaţiunea predominantă în România; ci numai 
că această ramură de activitate a devenit izvorul de 
producere a principalelor valori. 

Aceeaşi tendinţă de progres industrial se desprinde din 
analiza exportului pe categorii al ţării, întrucît procentul 
de participare a industriei, în totalul exportului românesc, 
a trecut de la 30 la 40% din 1931, pînă în 1933, pe cînd 
procentul cerealelor a căzut de la 40 la 20%, în acelaşi 
interval. 

O altă indicație a transformării structurale a economiei 
româneşti, în sensul industrializării, se trage din analiza 
structurii comerţului exterior. 

Într-adevăr, în vreme ce procentul maşinilor şi 
materiilor prime importate, faţă de totalul importului, 
este în necontenită creştere, procentul importului 
semifabricatelor şi al fabricatelor destinate consumaţiei e 
în necontenită scădere. 

Faptele au venit, deci, să infirme opinia acelora dintre 
noi care, prin anii 1930-1931, ne îndoiam de caracterul 
inevitabil al unei rapide dezvoltări industriale a României. 

Cauzele care au dus la grăbirea procesului de indus- 
trializare a ţărilor agrare, paralel cu desfăşurarea 
procesului de reorganizare a ţărilor industriale, se 
Cunosc. 

În primul rînd vin, printre aceste cauze, restricțiile la 
import, fie ca aceste restricţii au operat automat, prin 
comprimarea puterii de cumpărare a statelor agrare, 
care a urmat imediat marei căderi a preţurilor din 1929; 
fie că aceste restricţii au luat forme organizate, în 
momentul în care — după 1931 — statele au recurs la 
ele, pentru a împiedica ajustarea balanței plăţilor, prin 
mecanismul oscilaţiilor schimburilor şi al mişcărilor de 
capitaluri. 

Explicaţia rolului de stimulent al restricţiilor nu este 
greu de înfăţişat. 

În afara cadrului contingentelor autorizate a fi 
importate sau al sumelor acordate pentru transfer, 


protecţia acordată indirect industriei indigene apare — 
într-un regim restrictiv — nelimitată. Prohibiţia importului 
fiind absolută, marfa străină nu mai poate pătrunde la 
nici un preţ; fapt care dă producătorilor interni cîmp liber 
să-şi fixeze singuri preţurile, aşa cum vor. Acest fapt 
atrage creşterea  beneficiului întreprinderilor şi 
stimularea investiţiilor, în aşa măsură, încît uneori se 
simte — ca la noi — nevoia limitării acestora. 

Adăugăm, la aceasta, sistemul curios al tarifului vamal 
românesc, care — împotriva celor mai elementare 
noţiuni în materie de protecţie «educatoare» —, în loc să 
înceapă prin a acorda o taxă vamală sporită mărfurilor a 
căror producere în ţară se doreşte, urmărindu-se apoi o 
scădere treptată a taxelor, şi deci şi a protecţiei, pe 
măsură ce industria indigenă ajunge să acopere, ba chiar 
şi să depăşească nevoile consumului intern, în realitate, 
tariful începe prin a nu acorda nici o protecţie mărfurilor 
încă neproduse în ţară, sporind taxa numai în momentul 
în care industria nouă reuşeşte să acopere consumul 
intern. Sistemul ajunge astfel să constituie o serie de 
monopoluri în favoarea producătorilor, avantajaţi abia 
atunci cînd nu mai au nevoie de nici o protecţie. 

Dacă, la aceste consideraţii, mai adăugăm şi 
stimulentul pe care l-a adus procesului de industrializare 
politica de înarmare a ţării, cred că am enumerat cauzele 
principale care au prilejuit procesul de industrializare de 
care am vorbit mai sus. 

Rezultatele de pînă acum, ale acestui proces — după o 
statistică sumară —, ar reprezenta, în balanţa plăţilor 
româneşti o economie de peste 7 miliarde lei. 

În cele ce urmează, voi căuta să lămuresc nu cauzele 
care au prilejuit în trecut procesul de industrializare a 
României, ci perspectivele viitoare ale acestui proces. 


1. Cea dintii împrejurare de natură a înrîuri, în viitor 
dezvoltarea industrială a ţării derivă din structura actuală 
a populaţiei româneşti, şi în special a celei agricole. 


Abundenţa, şi deci ieftinătatea miinii de lucru, fiind unul 
din principalii factori care stimulează progresul 
industrializării, statistica populaţiei e în măsură să ne 
dea însemnate informaţii asupra acestui punct. 

In această privinţă, cifrele pe care le-am putut folosi 
de la Institutul de Statistică — şi pe care le-am publicat 
încă de acum doi ani, în ziarul« Excelsior»!, asupra 
grupării populaţiei agricole pe virste — arată următoarea 
situaţie. 

In totalul populaţiei agricole se numără circa 3⁄2 mili- 
oane de gospodării, întinderea medie a proprietăţii pe 
gospodărie fiind de circa 2⁄2 ha. În aceste gospodării 
trăiesc, pe lingă şefii exploataţiei, bărbaţi şi femei, şi 
circa 7 milioane de băieţi şi fete, între 14 şi 21 ani. 
Simpla enunţare a acestor date luminează problema în 
discuţie. Chiar presupunind un procent însemnat de 
decese în viitorii 7 ani, problema rămîne gravă. Căci, 
după datele de mai sus, în cursul celor 7 ani ce vin, circa 
7 milioane de oameni vor încerca să întemeieze cel puţin 
31 milioane de gospodării, dublînd numărul celor astăzi 
existente, chiar dacă ţinem seama de scăderea pe care o 
reprezintă decesele şefilor actuali de exploataţii, precum 
şi de scăderea celor ce intră în gospodăriile bătrînilor. 

Ce rezultă din aceste fapte? 

Nu încape îndoială că, odată cu trecerea timpului, 
situaţia observată va trebui să evolueze spre una din 
următoarele trei soluţii: 

a) sau gospodăria va trebuie să-şi intensifice munca 
agricolă şi să varieze culturile rentabile, aşa încît lotul, 
deşi redus, să fie în stare a produce necesarul întreţinerii 
omului, cu toate nevoile lui şi ale familiei — lucru 
realizabil prin cultivarea plantelor mai rentabile şi prin 
sporirea producţiei agricole, la plantele care dau în 
genere o producţie cu mult inferioară producţiei obţinute 
în statele apusene. Această soluţie cere însă sporirea 
capitalului învestit pe ha; 

b) sau ţăranul va trebui să-şi lichideze lotul, divizat 


pînă sub limita rentabilităţii, trecîndu-l în mîinile 
chiaburilor, aşa că ţăranul deposedat e pus în situaţia să- 
şi caute de lucru în altă parte, adică, să se prefacă în 
proletar; 

c) sau gospodăria, ca să-şi menţină stăpînirea lotului 
insuficient, va trebui să-şi procure subzistenţa din muncă 
lăturalnică, fie în regim neoiobag, la proprietarul vecin, 
fie în regim capitalist, la patronul sau antreprenorul care 
are nevoie de această muncă. 

Prima eventualitate e de natură să stimuleze procesul 
de industrializare numai în mod indirect, prin extinderea 
pieţii interne; la fel a treia, aceasta însă prin utilizarea 
braţelor pentru executarea lucrărilor publice sau a 
comenzilor de stat. A doua eventualitate, singură, 
constituie un stimulent direct pentru dezvoltarea 
industrială. 

În fapt, e puţin probabil ca una singură dintre cele trei 
eventualităţi să se realizeze, independent, în detrimentul 
celorlalte două. Soluţia cea mai probabilă e că ele se vor 
produce concomitent, variind numai intensitatea 
fiecăreia. Fără a discuta aici atitudinea politică pe care, 
încă de pe acum s-ar cuveni ca statul s-o ia faţă de 
problemele sociale şi economice ridicate de aceste 
eventualităţi, este clar că toate soluţiile creează, direct 
sau indirect, perspectivele favorabile dezvoltării 
industriale, aceasta fiind una din, dacă nu singura soluţie 
firească a procesului social arătat mai sus. 

Există, desigur, o măsură care ar putea împiedica 
efectul direct al acestor  eventualităţi asupra 
industrializării. Este o nouă împroprietărire. Deşi nici 
această măsură nu ar fi decît un paleativ, care ar amina 
procesul, fără să-l soluţioneze, e însă curios de observat 
că, în trecut, ori de cîte ori conducătorii au avut de ales 
între  proletarizarea ţăranilor, favorabilă dezvoltării 
industriei, dar nefavorabilă  liniştei publice, şi 
împroprietărirea lor, defavorabilă industriei, dar 
favorabilă liniştei publice, aceşti conducători — teoretic, 


burghezi şi liberali — au sacrificat progresele industriei în 
favoarea liniştei sociale. Rămiîne de văzut dacă situaţia 
se va repeta sau nu, în viitor. 


2. A doua problemă care cade în cumpănă în legătură 
cu industrializarea României este aceea a rezervelor de 
petrol. lată cum: se ştie azi că rezervele noastre de 
petrol sunt, în chip firesc, limitate şi că — sub rezerva 
descoperirii de noi  cîmpuri —, după calculele 
specialiştilor, cu gradul actual de dezvoltare a producţiei, 
aceste rezerve se socotesc suficiente abia pentru 7-12 
ani. 

Se înţelege că nu poate fi vorba de o epuizare absolută 
a izvoarelor de petrol. Teoretic, izvorul de petrol e mult 
mai bogat decît ceea ce poate fi exploatat. Cînd sonda a 
epuizat un zăcămiînt, eventuala exploatare prin galerii 
(acolo unde lucrul e posibil) promite obţinerea unor noi 
cantităţi de ţiţeiuri. Practic însă, chestiunea are un 
caracter mai subtil. Sub acest raport, putinţa dezvoltării 
producţiei e o chestiune exclusiva de rentabilitate. Stau 
faţă în faţă: randamentul sondei cu costul forajului 
respectiv. Cu cît forajul se adinceşte, cu atît costul 
acestuia se scumpeşte. Randamentul nu sporeşte însă în 
chip necesar, pe cînd calitatea petrolului se resimte de 
proporţia tot mai mare a ţiţeiurilor parafinoase. Aceste 
împrejurări scad beneficiul operaţiei de foraj, aşa că vine 
un moment, dincolo de care exploatatorul preferă să 
oprească operaţia, care încetează de a mai fi rentabilă 
pentru dînsul. 

Lucrul acesta s-a petrecut în timpul crizei, îndată după 
1929, cînd scăderea preţurilor părea de natură să 
compromită rentabilitatea instalării de noi sonde. Din 
fericire, noile amenajări tehnice şi scăderea preţurilor 
produselor metalurgice au atras O scădere 
corespunzătoare a costului metrului forat, mai mare ca 
aceea a preţului produsului extras. A rezultat, deci, 
putinţa continuării, ba chiar a extinderii exploataţiei, cu 


toată prăbuşirea preţurilor. 

Faptul se petrece invers, pare-se, astăzi, cînd urcarea 
preţurilor materiilor prime, care influenţează costul 
preţului forat, nu e compensată de o urcare 
corespunzătoare a preţurilor produselor petrolifere. 

Acest fapt, şi nu istovirea materială a stocurilor de 
petrol, e cauza stagnării relative a acestei ramuri de 
industrie la noi. 

Faptul are importanţă, mai ales dacă se are în vedere 
situaţia de zonă marginală pe care o reprezintă 
şantierele petrolifere româneşti, în ansamblul activităţii 
întreprinderilor străine. Caracterul acesta de zonă 
marginală — accentuat prin neputinţa transferului 
integral al beneficiilor întreprinderilor străine şi prin 
taxarea lor importantă de către stat — face ca societăţile 
să-şi dezvolte producţia în România, în special în 
perioadele de preţuri joase, rămînind ca, la urcarea 
preţurilor mondiale, să se dezvolte mai mult producţia 
terenurilor, de beneficiile cărora pot dispune direct la ei 
în ţară. 

Totuşi, independent de aceste fluctuații de moment, 
problema istovirii rezervelor de petrol ale României se 
pune şi e datoria noastră să cercetăm, cu un ceas mai 
devreme, consecinţele acesteia. 

Nu e un mister pentru nimeni că, în dezvoltarea 
industriei din România, ramura petroliferă e în frunte, atit 
ca volum al capitalurilor angajate, cît şi al muncitorilor şi 
al valorilor produse. Aceeaşi poziţie o are petrolul în 
exportul României, unde reprezintă, aproape în 
permanenţă, circa 40 % din total. 

Ca importanţă istorică a acestei industrii, se poate 
spune că, după cum în perioada antebelică prosperitatea 
României s-a bizuit pe producţia de cereale (griul-etalon), 
toată înzestrarea ţării făcîndu-se din produsul rentei 
pămîntului, după război — cînd situaţia noastră de 
«grînar al Europei» a dispărut, fiind înlocuită prin aceea 
de «găzar» —, înzestrarea şi întreţinerea României s-a 


sprijinit mai ales pe produsele petrolifere (aurul negru). 


3. Perspectiva secătuirii acestei resurse pune statului 
român, încă de astăzi, problema acută: cu ce se va 
înlocui valoarea producţiei petrolifere în venitul naţional? 

Două soluţii sunt posibile: 

sau petrolul nu va fi înlocuit, şi atunci situaţia 
economică viitoare a României nu se va deosebi de 
aceea a statelor sărace, vecine cu noi: Bulgaria, 
lugoslavia etc.; 

sau /ocul ocupat astăzi de petrol va fi preluat de restul 
industriei, şi în special de industria manufacturieră. 

Problema care se pune, deci, pentru România, ca o 
problemă de viaţă şi de moarte, este problema înnobilării 
produselor naturale cu ajutorul aplicării industriale a 
muncii indigene. Nu numai a produselor naturale 
indigene. Ci şi a produselor importate. Nu ajunge ca 
România să prelucreze substanţa produsă pe solul său, 
spre a-i da maximum de valorificare. Trebuie să devenim 
o ţară manufacturieră în stare să prelucreze materia 
primă adusă din afară. Şi nu ajunge ca industria indigenă 
să acopere consumul intern. Ea trebuie orientată spre 
exportul produselor sale. Interesante încercări s-au făcut 
pentru plasarea  fabricatelor româneşti pe pieţele 
apusene. Ciţi ştiu că, în 1933, profitind de înlesnirile date 
de compensaţii, firme româneşti au vîndut încălţăminte 
în Anglia? 

Indeosebi favorabilă se prezintă situaţia României în 
schimbul cu ţările din Sud-Estul Europei şi Răsăritul 
Apropiat, asupra cărora România are un avans însemnat 
în privinţa industrializării. În acest sens, politica 
comercială a României ar trebui să fie îndrumată spre un 
sistem de «Uniune vamală» cu statele balcanice, în care 
statul român, ca cel mai industrializat, ar avea cel mai 
mult de cîştigat. Mai puţin am avea de cîştigat dintr-o 
uniune vamală dunăreană şi încă mai puţin dintr-o 
uniune vamală a ţărilor Micei înţelegeri, în care industria 


noastră ar fi covîrşită de industria cehoslovacă. Acorduri 
comerciale convenabile în Balcani şi Estul Apropiat ar 
putea pregăti terenul expansiunii industriei 
manufacturiere româneşti de miine. 

Două împrejurări interne ar putea contribui, de 
asemeni, la dezvoltarea acestor industrii. 

Cea dintii este politica de armament. 

A doua e politica lucrărilor publice. 

Singură politica de dezvoltare a industriilor direct 
necesare armamentului nu e în stare să dea procesului 
de industrializare tot sensul pe care-l comportă. 

O echipare a marei industrii, în sensul unei producţii 
cît mai variate, se poate săvirşi sub influenţa acestor 
nevoi. Dar aceasta nu ajunge. 

Armamentul rămîne în stoc; imobilizează sume mari, 
pentru mărfuri a căror folosire poate întirzia cu anii şi a 
cărui depreciere morală, sub influenţa progresului tehnic, 
este considerabilă. De aceea, în afara strictului necesar, 
nu e o politică înţeleaptă ca o ţară să stimuleze 
dezvoltarea unei producţii exclusiv militare. Principiul 
inteligent de organizare industriei în vederea războiului 
constă în crearea de fabrici mixte, destinate atit 
producţiei de pace, cît şi celei de război. Aceste fabrici îşi 
menţin existenţa cu ajutorul producţiei obişnuite de pace 
(tractoare, produse chimice); dar ele sunt întreţinute în 
stare să treacă, în orice moment, la productia în serie a 
materialului de război, prin experimentări şi comenzi de 
prototipuri noi, la nivelul ultimelor progrese tehnice, 
făcute de către stat (tancuri, gaze de luptă). Cu aceasta 
întreţinerea acestor industrii încetează de a fi o sarcină 
pentru stat. În cazul fabricei mixte de tancuri — 
tractoare, aceasta poate asigura statului şi un potenţial 
militar, şi un centru de producţie a vehiculelor necesare 
pentru motorizarea agriculturii. 

Fireşte, industria românească nu a atins încă un 
asemenea grad de dezvoltare. Totuşi, statul poate, în 
chip util, combina politica sa de înzestrare a armatei cu 


politica lui de lucrări publice. Momentul începutului e 
coviîrşitor, căci el influenţează asupra întregului program 
care urmează. 

În momentul în care România a păşit cu autoritate la 
înfăptuirea programului său de înzestrare militară şi 
civilă, făuritorii acestui program nu trebuie să uite că nu 
lucrează pentru azi, nici pentru miine, ci mai ales pentru 
poimiine. Aşa că, în stabilirea programelor, nu trebuiesc 
pierdute din vedere condiţiile viitoare, în care efortul de 
azi îşi va da roadele. 

Avem norocul că criza economică, cu toate ruinele pe 
care le-a semănat, a fost, pentru ridicarea noastră 
industrială, o adevărată catapultă. 

Regimul restricţiilor de transfer, rupînd legăturile 
normale dintre industriile din ţară, mai ales din ţinuturile 
alipite, şi întreprinderile care le finanţau, a făcut ca 
aceste industrii să cadă în sfera de control a Institutului 
nostru de Emisiune. 

E o împrejurare care ar fi putut grăbi considerabil 
procesul de unificare a vieţii economice a României Mari 
şi un prilej unic pentru trecerea directivelor acestor 
industrii în miini româneşti. Ar fi un păcat de neiertat ca 
un astfel de prilej să se piardă prin nepricepere sau 
uşurinţă. 

Regimul restricţiilor la import a venit apoi să stimuleze 
dezvoltarea industriei indigene, în sensul diversificării 
calitative şi sporirii cantitative a produselor ei. 

Politica de înzestrare a armatei şi politica de lucrări 
publice vin astăzi să extindă procesul început, să 
coordoneze eforturile disparate, subordonîndu-le unui 
scop unic. Ea dă procesului de industrializare un 
fundament indiscutabil, menit să legitimeze sacrificiile 
cerute ţării pentru realizarea lui. 

În cadrul acestor factori şi cu mijloacele asigurate de o 
politică financiară şi monetară a statului român, 
economia românească, după răspasul din 1936, e sortită 
să ia, în 1937, un nou avint. 


N-ar fi oare cu putinţă acestui neam, la minte aşa de 
ascuţit şi atît de pregătit pentru critică şi birfeală, dar nu 
lipsit — în ceasurile lui de dirzenie şi energie — să-şi 
încordeze puterile pentru ultimul efort, cucerind cel dintii 
loc în rîndul ţărilor care — cu ce vilvă! — s-au impus sau 
încearcă să se impuie lumii, prin eforturile lor de 
propăşire industrială? 

Pe cînd ritmul industrializării româneşti va izbuti să 
întreacă pe acel al Japoniei? Răspunsul atîrnă numai de 
noi. 


Note 

Apărute în /ndustrie şi comerț, an V, nr. 273, 1 februarie 1937, pp. 
1-3. Semnătura: Mircea Vulcănescu. 

În Finanţe şi industrie (an X nr. 6, 7 februarie 1937, p. 173) apare 
un comentariu semnat de M. Economu, intitulat <Primatul 
agriculturei?». O săptămînă mai tirziu, în aceeaşi revistă (an V, nr. 7, 
14 februarie 1937, p. 219) se publică articolul lui Emil Livezeanu 
«Problema plasării excedentului de populaţie rurală. In jurul unor 
date statistice». Ambele texte se referă la articolul lui Vulcănescu. 

Acesta din urmă revine asupra problematicii cu articolul «Per- 
spectivele industrializării României şi excedentul populaţiei agricole 
româneşti. Rectificare» (/ndustrie şi comerț, an V, nr. 275, 1 martie 
1937, pp. 11-13, inclus în culegerea de faţă). 


1 Vezi Mircea Vulcănescu — «Structura populaţiei agricole 
româneşti», în Excelsior, an |, nr. 1, 2 martie 1935, p. 4 (inclus în 
culegerea de faţă). 


Perspectivele industrializării 
României şi excedentul 
populaţiei agricole româneşti 


Rectificare 


În articolul publicat de noi în numărul precedent al 
acestei reviste, intitulat: Însemnări pentru 
industrializarea României, s-a strecurat o eroare. 
Inventariind împrejurările ce militează în favoarea 
industrializării României, autorul acestor rînduri pomenea 
şi argumentul tras din creşterea populaţiei agricole, 
argument după care acest surplus de populaţie nu-şi 
poate asigura subzistenţa decit: a) prin creşterea 
productivităţii micilor exploataţii; b) prin întrebuinţarea 
lui în afara gospodăriilor proprii, sau c) prin folosirea lui 
în industrie. 

Făcînd, cu acest prilej, o estimaţie a ordinei de mărime 
a procesului pomenit, autorul acestor rînduri scria: 


«În totalul populaţiei agricole, se numără circa 3: milioane de 
gospodării, întinderea medie a proprietăţii de gospodărie fiind de 
circa 2⁄2 ha. In aceste gospodării trăiesc, pe lîngă şefii exploataţiei, 
bărbaţi şi femei, şi circa 7 milioane de băieţi şi fete, între 14-21 ani. 
Simpla enunţare a acestor date luminează problema în discuţie. 
Chiar presupunînd un procent însemnat de decese în viitorii 7 ani, 
problema rămîne gravă. Căci, după datele de mai sus în cursul celor 
7 ani ce vin, circa 7 milioane de oameni vor încerca să întemeieze 
cel puţin 3⁄2 milioane de gospodării, dublînd numărul celor astăzi 
existente, chiar dacă ţinem seama de scăderea pe care o reprezintă 
decesele şefilor actuali de exploataţii, precum şi de scăderea celor 
ce intră în gospodăriile bătrînilor»?. 


Cifrele cuprinse în acest paragraf nu sunt exacte. 
Rectificarea lor, acum, după ce le-am verificat, constituie 
pentru noi o obligaţie de bună credinţă, chiar dacă 
publicarea lor neverificată ar putea să ne fie imputată de 


un act de uşurinţă. Respectul ce datorim adevărului ne 
obligă însă să primim această imputare, mai curînd decît 
să lăsăm cifrele neverificate. 

Eroarea cifrelor cuprinse în acest paragraf a fost, de 
altfel, observată de d-l E. Livezeanu, care, în articolul 
intitulat: Problema plasării excedentului de populaţie 
rurală, publicat în revista «Finanţe şi industrie», anul V 
nr. 75 — deşi nu pare a fi cunoscut datele care au stat la 
temelia studiului nostru —, pornind numai de la cifra 
totală a gospodăriilor şi raţionînd după datele statisticii 
demografice, a izbutit să reconstituie, prin deducție, 
cifrele adevărate. 

lată cifrele reale, aşa cum au fost publicate de noi în 
ziarul «Excelsior», anul |, nr. 1 (2 martie 1935), p. 4, în 
articolul intitulat Structura populației agricole româneşti, 
după datele provizorii comunicate nouă de Institutul de 
Statistică, cu prilejul unei comunicări făcute în anul 1934, 
în secţia economică a Institutului Social Român, asupra 
Agriculturii româneşti: 


Distribuţia pe virste a populaţiei agricole româneşti în 1930 
Cifre provizorii 


Activi 
Grupe Şefi de Ajutoare 
de vîrstă exploatat familiale Proletari Total 
ii Intreţinuţi 
(1) (2) (3) 

0-12 - 12 108 4074 978 4 087 086 
13-20 65 449 1726176 188 630 61 016 2 038 271 
21-40 1249 608 1788485 253573 53 558 3 345 224 
41-65 1207 944 850739 154019 43 136 2 255 838 
peste 65 243 393 13 019 28 318 238 146 521876 
Nedeclarată 9 544 12 028 3 470 21 018 46 060 
Total 2 772 938 4390447 740118 4491 95212 295 355 
Bărbaţi 2 329 013 11 38539 349356 2138506 5955594 
Femei 443 925 3231908 290582 2353346 6339761 


Eroarea noastră a fost aceea de a fi luat, în grabă, cifra 
totalizatoare a întregii populaţii agricole, cu excepţia 


şefilor de exploatare şi a soțiilor lor, înscrisă în altă fişă, 
drept aceea care reprezintă populaţia dintre 13 şi 20 de 
ani. O cît de simplă comparaţie cu totalul populaţiei 
agricole, care e de circa 14! milioane, vădeşte, de altfel, 
imposibilitatea ca cifra populaţiei agricole dintre 13 şi 20 
ani să întreacă jumătatea cifrei totale a populaţiei 
respective. 

Cifrele pe care le publicăm mai sus confirmă, în total, 
deducţiile preopinentului nostru, stabilind ca ordine de 
mărime a procesului semnalat de noi cifra de 2 milioane 
pentru primii opt ani, care urmează recensămîntului, sau, 
în medie, 230.000 de inşi anual. Exact cifra găsită, pe 
altă cale, de d-l Livezeanu. 

Din aceştia, circa 100.000 înlocuiesc pe cei decedati în 
gospodăriile existente, după cum înseamnă exact 
Domnia-sa, rămînînd ca surplus, de ţinut în seamă pentru 
procesul semnalat de noi, circa 130.000 de inşi anual; 
sau, în 8 ani, 1.200.000 suflete. 

Trebuie însă observat că cifra de mai sus era valabilă 
în anul recensămîntului (1930). Spre a obţine situaţia de 
astăzi această cifră trebuie rectificată în modul următor. 

Pornind de la constatarea că grupul tinerilor avînd în 
1937, între 13-20 ani, e alcătuit din 6 contingente care în 
1930 figurau în grupul copiilor dintre 0-12 ani (e vorba de 
copiii cari au astăzi între 13-18 ani), şi din două 
contingente care în 1930 figurau în acelaşi grup ca astăzi 
(tinerii cari au azi 19 şi 20 ani) — şi ţinind seamă că, 
după mediile ce rezultă din tablou pentru fiecare grup, 
cifra mijlocie a contingentului era de 340.000 pentru cel 
dintii şi 223.000 pentru cel de al doilea grup —, obţinem 
cifra teoretică a populaţiei care ar fi putut avea astăzi 
între 13-20 ani: 2.550.000, corespunzătoare unui 
contingent mediu anual de 320.000 suflete. Dacă, din 
această cifră ipotetică, scădem numărul deceselor 
întîmplate în sînul populaţiei agricole care are azi între 
13-20 ani, de la sfirşitul anului 1930 încoace (circa 
100.000, adică 6 ani, cîte 1/2 din 33.000, care reprezintă 


mortalitatea mijlocie a grupului de vîrstă cuprins între 3- 
20 ani în perioada considerată), obţinem o cifră actuală a 
populaţiei agricole dintre aceste două virste de circa 
2.450.000 de suflete, corespunzind unui contingent 
mijlociu de circa 305.000 anual. Aceasta ar da un 
contingent de plasat anual de circa 205.000 inşi, peste 
cei care înlocuiesc pe cei dispăruţi din gospodăriile 
existente, sau, în totalul intervalului considerat: 
1.640.000. 

Cifrele acestea, puţin superioare celor găsite de d-l 
Livezeanu, pe baza datelor din perioada anterioară 
recensămîntului, sunt însă, după părerea noastră, 
superioare realităţii. Diferenţa în plus provine din lipsa de 
discriminare a grupului de vîrstă dintre O şi 12 ani, al 
cărui contingent mediu e puternic influenţat de cifra, 
mult sporită, a ultimelor contingente, care n-ar trebui să 
intre în calculul de faţă. 

Un rezultat mai apropiat obţinem însă dacă, în loc să 
pornim de la cifrele provizorii ale populaţiei agricole, 
pornim de la cifrele definitive ale totalului populaţiei 
rurale, publicate în «Buletinul Asociaţiei Române pentru 
Studiul Conjuncturii Economice» (anul |, 1936, p. 29)€. 

Totalul populaţiei rurale româneşti este, după cifrele 
recensămîntului din 1930, de 14.420.718 suflete, faţă de 
12.489.700, populaţie agricolă. (Cifrele noastre provizorii 
dădeau 12.293.333, pentru aceasta din urmă.) 

Repartizată pe grupe de virste, cifra totală a populaţiei 
rurale se prezintă în modul următor (ibidem, p. 23): 


Grupul de vîrstă Numărul Contingent mediu 
A. 0-4 ani 2 275 133 455 027 
B. 5-9 “ 1855 417 370 685 
C. 10-14” 1 170 024 236 673 
D. 15-19” 1 658 218 333 644 
E. 20-24” 1 160 692 232 128 


Avînd în vedere că grupul de populaţie avind, la data 
recensămîntului, între 13 şi 20 ani, de care ne-am 
ocupat, cuprinde întreg grupul D, precum şi două 


contingente din grupul C şi unul din grupul E, obţinem: 


2/5 C = 473,4 mii suflete 
D = 1658,2 mii suflete 

1/5 E = 232,2 mii suflete 

Total = 2363,8 mii suflete. 


Aceasta, bineînţeles, în anul recensămîntului (1930). 

Dar în 1936? 

Ţinînd seama că tinerii cari au, în 1936, între 13 şi 20 
ani, aveau, în 1930, între 7 şi 14 ani, cifra teoretică 
corespunzătoare a acestui grup din 1936 ar trebui să 
cuprindă pe toţi tinerii aflaţi în 1930 în grupa C şi trei 
contingente din grupa B, adică: 


3/5 B = 1112,1 
C = 1170,0 
Total = 2282,1. 


Exact cifra găsită de d-l Livezeanu. 

Scăzind din această cifră teoretică decesele 
corespunzătoare ale acestui grup în ultimii şase ani, pe 
aceeaşi bază de 33.000 de decese anual pentru grupul 
cuprins între 3 şi 20 ani (ceea ce dă, în total, circa 
100.000 de decese în intervalul considerat, pentru grupul 
între 13 şi 20 ani) — obţinem, ca cifră a populaţiei avînd 
în 1936 între 13 şi 20 ani, 2.182.000 suflete, sau un 
contingent anual de 272.750 pentru viitorii opt ani. Exact 
cifrele preopinentului. 

Dacă admitem, cu Domnia-sa, că, din aceştia, circa 
100.000 înlocuiesc pe cei dispăruţi din gospodăriile 
existente, obţinem un surplus net de 1.380.000 pentru 
întreaga perioadă, sau 172.500 anual — care trebuie 
plasat în cei opt ani cari vin. Cifră care confirmă pe cele 
de mai sus. 

Măsura în care surplusul populaţiei rurale tinde să 
împingă la industrializarea României nu e dată, deci, de 
cifra de 7 milioane de supranumerari, în viitorii opt ani, 


cum scriam în numărul trecut, ci numai de circa 1 milion, 
1 milion şi un sfert, în acelaşi interval. 


Cu această rectificare, faptele constatate de noi îşi 
menţin însemnătatea, nefiind în discuţie existenţa 
procesului însuşi, ci numai intensitatea cu cari se 
manifestă. 

E de observat că excedentul populaţiei rurale în cei 
opt ani care vin se prezintă în mod excepţional de redus, 
prin faptul că grupele de vîrstă considerate se resimt de 
golurile produse în piramida virstelor de scăderea 
naşterilor din cursul anilor de război. 

Departe, deci, de a se atenua în viitor, cum crede d-l 
Livezeanu, întemeiat pe scăderea tendenţială, reală, dar 
neînsemnată şi cu efecte tardive a sporului natural (care 
nu se manifestă decit peste 20 ani, în perioadele ce vor 
urma celei de opt ani considerată în studiul nostru, dacă 
nu se produce nici o catastrofa demografică (război, 
foamete etc.), vom ajunge, peste 12 ani, la contingente 
de peste 330.000 anual, din care vor rămîne de plasat 
peste 200.000 inşi anual; deci, cu mult superioare celor 
din cei opt ani care urmează imediat lui 1936. 

Dacă, raportate la numărul gospodăriilor agricole, 
cifrele de mai sus (reduse la jumătate, prin împerechere) 
reprezintă o proporţie nu prea importantă (circa 1/3), 
raportate la totalul populaţiei active industriale a 
României, ele reprezintă un procent mult mai însemnat. 
Aşa că, pentru a putea absorbi această populaţie în 
cursul perioadei considerate, industria românească ar fi 
trebuit, şi ar trebui, să constituie, să sporească cu peste 
100% capacitatea ei de utilizare a miinii de lucru 
indigene. 

Trebuie însă observat şi aci că, cu cît procesul e mai 
puţin intens, cu atit posibilităţile agriculturei de a 
compensa prisosul de populaţie prin dezvoltarea propriei 
sale  productivităţi apar mai însemnate, micşorîind 
procesul de emigrare spre oraş. Nu trebuiesc uitate, de 


asemeni, celelalte posibilităţi de plasare a miinii de lucru: 
comerţul,  cărăuşia, administraţia, care  constituiesc 
supape suplimentare. 

Rectificarea încercată aci nu e lipsită de importantă şi 
din alt motiv. În viaţa socială, orice afirmaţiune putînd fi 
folosită drept temei de opoziţie a intereselor în prezenţă, 
exagerarea dimensiunilor unui proces de către un om de 
ştiinţă poate fi utilizată de oamenii de acţiune în chip 
interesat fie într-un fel, fie într-altul. Cu atit mai 
stringentă apare nevoia lămuririi exacte a lucrurilor. 

Ne rămîne să mulţumim preopinentului pentru prilejul 
ce ne-a dat să punem lucrurile la punct. Nu suntem în 
divergență cu Domnia-sa decit asupra unui singur lucru 
şi suntem bucuroşi că în această privinţă, cel puţin, 
Domnia-sa e cel ce se înşeală. E vorba de vechea cîrteală 
a nepricepuţilor, după care, cu ajutorul statisticei, se 
poate dovedi orice, însăşi pilda Domniei-sale arată că 
această «butadă» nu este exactă, decit pentru cei care 
nu practică această disciplină, şi că, în fond, nici o 
statistică nu înşală decit pe cei care n-o ştiu ceti! 


Note 
Publicat în /ndustrie şi comerț, an V, nr. 275, 1 martie 1937, pp. 
11-13. Semnătura: Mircea M. Vulcănescu. 


1 Vezi Mircea Vulcănescu — «Însemnări pentru industrializarea 
României», în /naustrie şi comert, an V, nr. 273, 1 februarie 1937, 
pp. 1-3 (inclus în culegerea de faţă). 

2 Art. cit., în culegerea de faţă. 

3 Vezi Emil Livezeanu — «Problema plasării excedentului de 
populaţie rurală. În jurul unor date statistice», în Finanţe şi industrie, 
an V, nr. 7, 14 februarie 1937, p. 219. 

4 Vezi Mircea Vulcănescu — «Structura populaţiei agricole 
româneşti», în Excelsior, an |, nr. 1, 2 martie 1935, p. 4 (inclus în 
culegerea de faţă). 

5 În 1934, Mircea Vulcănescu a rostit conferinţa Agricultura 
românească la Academia de Înalte Studii Comerciale şi Industriale 
din Bucureşti, în cadrul ciclului «Agricultura românească în faţa 


crizei», organizat de Asociaţia Economiştilor (al cărei membru era). 
S-ar putea referi şi la conferinţa Situatia şi tendinţele agriculturii, 
prezentată în 12 februarie 1935 la Secţia economică a Institutului 
Social Român, în cadrul ciclului «Tendinţele agriculturii româneşti», 
ţinut în localul aceleiaşi Academii Comerciale din Capitală. 

5 Vezi« Populaţia», în Conjunctura economiei româneşti, an |, nr. 
1-2, [ianuarie-iunie] 1936, p. 29. 


Între Londra şi Washington 


Caracterizarea situaţiei economice a lumii în timpul 
anului 1933 implică două perspective: una structurală şi 
alta conjuncturală. 

Viaţa economică poate fi privită, într-adevăr, în două 
planuri suprapuse. Unul superficial, care resfringe în 
variația seriilor economice elementare (producţie, 
schimb, distribuţie, consum, sub toate formele lor), 
influenţa unor factori periodici. Altul, adînc, în care se 
oglindeşte variația cadrelor înseşi ale vieţii economice 
(cultură, tehnică, psihologie, raporturi juridice şi politice). 

Primul plan îmbină oscilaţiunile periodice ale vieţii 
economice într-un ritm alternativ de prosperitate şi de 
depresiune. Al doilea indică transformările calitative de 
lungă durată, schimbările istorice de configurație ale 
aceleiaşi vieţi. 

Fiecare moment al vieţii economice se situează astfel, 
simultan, într-una din fazele ciclului conjunctural, dar şi 
— împreună cu întregul ciclu — undeva pe linia 
structurală a tendinţelor ei istorice. 

Se ştie, astfel, că viaţa economică a lumii întregi trece, 
din 1929, printr-o criză deosebit de gravă, caracterizată 
prin prăbuşirea generală şi concomitentă a cursurilor 
acţiunilor, a preţurilor mărfurilor, a producţiei şi a 
schimburilor mondiale. Se mai ştie că această criză are 
un caracter conjunctural, asemănător celor din 1873, 
1886, 1893, 1907, 1913 sau 1921; dar că — spre 
deosebire de acestea —, ea e prelungită şi agravată prin 
faptul că depresiunea ciclică se suprapune unei 
depresiuni tendenţțiale de lungă durată. 

Această depresiune tendenţială se datoreşte anumitor 
prefaceri structurale ale lumii capitaliste, care împiedică 
jocul normal al mecanismelor de resorbire automată a 
crizei ciclice. Cele mai des citate dintre aceste prefaceri 
sunt: 1) ruperea legăturii dintre volumul afacerilor şi 
cantitatea de aur servind de acoperire instrumentelor 


monetare care mişcă aceste afaceri, prin inflaţia 
monetară din timpul războiului şi prin inflaţia de credit de 
după el; 2) persistența sarcinilor internaționale anormale 
provenite din reparaţii şi datorii de război, care tulbură 
condiţiile normale de echilibrare a balanţelor de plăţi 
dintre state; 3) dezvoltarea capitalismului indigen în 
țările agrare şi coloniale, care pune friu tendinţelor de 
expansiune nelimitată a vechilor ţări capitaliste; 4) 
dezvoltarea regimului monopolist, 5)  raționalizarea 
producției; 6) socializarea riscurilor şi, în sfîrşit — last, 
not least! —, 7) ruperea vechiului echilibru dintre 
prețurile agricole şi cele industriale, mai întîi, prin 
dispariţia Rusiei dintre statele producătoare de cereale şi 
înlocuirea ei prin ţările sud-americane, împinse de 
conjunctura favorabilă creată de această dispariţie să-şi 
întindă considerabil suprafeţele de cultură, apoi prin 
reapariţia Rusiei în 1929 şi prin dezvoltarea excesivă a 
mecanizării producţiei agricole din lumea întreagă. Toate 
acestea, sporind producţia peste nevoile consumaţiei 
mondiale, au determinat o prăbuşire a preţurilor de o 
amploare care nu-şi găseşte egal decit în perioada care a 
urmat, în Europa, desfiinţarea blocusului continental, 
după războaiele napoleoniene. 

Prins în această urzeală, care a fost caracterul specific 
al vieţii economice a lumii în timpul anului 1933? 

Structural, anul 1933 e anul încercărilor radicale de 
refacere a vieții economice capitaliste şi de ieşire din 
criză printr-un efort de organizare, încercată mai întîi pe 
planul mondial şi reluată după eşecul ei pe acest plan, /a 
nivelul economiilor naționale. 

Conjunctural, anul 1933 reprezintă un an de repriză 
aparentă a vieții economice mondiale, stimulată, mai 
întîi, şi pe urmă stinjenită de măsuri artificiale rezultate 
din prefacerile structurale mai sus pomenite. 

să lămurim. 

Am spus că, structural, anul 1933 e anul sforțărilor de 
refacere a lumii capitaliste. Într-adevăr, de unde, în anii 
precedenţi, experienţa de economie dirijată în stil mare 
pe care o începuse Rusia ocupase într-atit primul plan al 
atenţiunii generale, încît atenuase chiar răsunetul 
prăbuşirii lirei sterline din septembrie 1931 — în 1933, 
urmărirea rezultatelor aplicării planului cincinal devine o 
problemă locală, atențiunea generală a economiştilor 
fiind acum atintită către statele mari capitaliste: 
America, Franţa, Anglia, Japonia şi apoi Germania şi 
Italia. 

Începutul aplicării politicei economice hitleriste în 
Germania, politica inițiată de noul preşedinte al Statelor 
Unite [ale Americii], Roosevelt, începînd din martie 1933, 
convergenţa eforturilor de salvare economică a lumii în 
Conferinţa de la Londra din iunie, bătălia iscată în 
conferinţa între practicanţii monedei dirijate şi apărătorii 
ortodoxiei monetare, urmată, după eşecul conferinţei, de 
risipirea încercărilor de salvare într-o mulţime de eforturi 
divergente, printre care străluceşte, în primul plan, 
bătălia dintre liră şi dolar — pasionează încă toate 
cercurile economiştilor şi sunt departe de a-şi fi pierdut 
puterea de a capta interesul marelui public. 

Inceput sub semnul eforturilor de unificare, anul 1933 
s-a sfirşit cu accentuarea tendinţelor spre autarhie, ivite 
încă din anul precedent, într-o lume atit de diversă, încît 
numai cu greu o putem concepe derivată din structura 
omogenă şi solidară a pieţii mondiale, cunoscută din 
manuale. 

Lumea economică a practicat, într-adevăr, în 1933, 
două regimuri dominante de proprietate a mijloacelor de 
producţie radical deosebite (capitalism şi comunism) şi 
cel puţin trei regimuri tipic deosebite de libertate 
economică (economie liberală, intervenţionism, 


economie dirijată), două politici de producţie antagoniste 
(agrariană şi industrială), mai multe politici comerciale 
(liber-schimbism, protecţionism, contingentare, 
compensație, balanţă a contractelor etc.) şi mai multe 
politici monetare (devalorizare, inflație, ortodoxie 
monetară). 

Prin combinarea regimurilor libertății cu ale 
proprietății, statele pot fi împărțite, în 1933, în trei mari 
grupuri: state capitaliste, practicînd regimul proprietății 
private şi o relativă libertate economică (Franţa, Anglia, 
Japonia); state neocapitaliste, practicind tot regimul 
proprietăţii private, dar  îngrădindu-i folosința şi 
fructificarea printr-o restringere a libertăţii economice 
(Italia, Germania, Statele Unite [ale Americii]) şi state 
comuniste, practicînd simultan proprietatea colectivă a 
mijloacelor de producţie în comun şi economia dirijată 
(U. R. S. S.). 

Caracteristic pentru anul 1933 e faptul că victoria 
democratilor în alegerile prezidentiale din Statele Unite 
[ale Americii] a smuls aceste state din rîndul lumii vechi 
capitaliste, aruncîndu-le în rîndul celor neocapitaliste. 

Această întărire a tendințelor de dirijare a economiei 
capitaliste, corelată uşurărilor acordate pentru a doua 
oară după revoluție, în Rusia, micei proprietăți personale, 
par a indica o vagă tendință de apropiere a celor două 
tipuri de economie pînă aci radical antagoniste. 

In ce priveşte politica producției, vechile state 
industriale au continuat să practice, în 1933, politica 
agrariană de dezvoltare a producţiei agricole proprii. 
Aceasta, desigur, ca o reacțiune impotriva restringerii 
debușeurilor produselor lor industriale în ţările agrare şi 
coloniale sub influenţa scăderii puterii de cumpărare a 
acestora, provocată de prăbuşirea preţurilor produselor 
agricole începînd din 1929, precum şi sub influenţa 
dezvoltării industriale a acestor ţări din urmă. 

Politica aceasta de  reagrarizare caracterizează, 
deopotrivă, eforturile Italiei, Germaniei, Franței, 


Cehoslovaciei şi parţial chiar pe ale Statelor Unite [ale 
Americii]. Numai Anglia, beneficiind de condiţiile speciale 
ale Commonwealth-ului britanic, a continuat o politică 
proprie de preferinţă a producţiei agricole a 
dominioanelor ei. 

În /talia însă, în vreme ce fascismul continua 
experienţa regimului corporatist în industrie, Mussolini 
anunţa sfîrşitul «bătăliei griului», adică ridicarea 
volumului producţiei agricole italiene la nivelul necesar 
acoperirii nevoilor ei interne. Începînd din 1933, nevoile 
de hrană ale Italiei urmează a fi deci acoperite, în 
întregime, de producţia agricolă indigenă şi Italia 
încetează de a fi o ţară importatoare de cereale. 

În Franța, ca şi în Cehoslovacia, ţări în care producţia 
agricolă nu acoperă decit o parte a consumului intern, 
producţia a fost apărată printr-un regim deosebit de 
sever, prin obligaţii impuse industriei de transformare şi 
printr-o politica specială de stocaj. 

În Germania, sub influenţa condiţiunilor specifice ale 
acestei ţări şi a programului hitlerist, politica agrariană, 
inspirata de baroni, a luat forme deosebite de cele de 
aiurea. 

Ţară industrială, exportatoare de produse 
manufacturate, constituită pe o bază agricolă internă 
nesigură şi dependentă, sub raportul aprovizionării, mai 
ales de ţările agricole din bazinul dunărean pe care le 
domina înainte de război industrialiceşte, Germania s-a 
văzut, după război, lipsită de debuşeuri coloniale, 
precum şi de zone controlate de aprovizionare cu materii 
prime necesare industriei ei. Dacă Germania a continuat 
totuşi să facă citva timp o politică de intensă 
industrializare, această politică s-a făcut cu preţul unui 
şomaj cronic şi a pierderii independenţei sale economice, 
industria şi comerţul german trecînd sub controlul 
străinilor. 

Obligaţia demilitarizării agravase acest şomaj cu toată 
povara cotei de populaţie ocupată înainte de război trei 


ani după majorat, în cadrele armatei imperiale (circa 1 
milion de oameni). 

In aceste condițiuni, dezvoltarea motorizării într-o 
agricultură de altfel parcelară, în mare măsură, ar fi 
însemnat o liberare a braţelor de la ţară şi o sporire a 
contingentului de şomeri industriali, şi aşa destul de 
numeroşi. 

Era firesc ca hitlerismul, dornic să asigure mai presus 
de orice independenţa economică a Germaniei, să 
încerce o revizuire a acestei politici. 

Aci stă explicaţia politicei relativ antiindustriale a celui 
de al treilea Reich, constînd în stabilizarea bazei agricole 
interne prin oprirea agricultorilor la ei acasă, fixarea 
autoritară a preţurilor produselor agricole, încetinirea 
investiţiilor, obligarea industriilor să primească muncitori 
supranumerari, lupta contra raţionalizării excesive etc. 

Se ştie însă că orice politică de preţuri înalte în 
agricultură atrage o lărgire a pieţii industriale, prin 
creşterea cererii de mărfuri, dar implică o scădere a ratei 
profitului industrial prin obligaţia implicită de a plăti 
salarii urcate în spusă industriei de a angaja lucrători 
peste nevoi, spre a putea beneficia de avantajele oferite 
de stat diferitelor industrii, se distinge că e vorba de o 
adevărată politică de scumpire a costului de producţie, 
de scădere a productivităţii în industrie, care loveşte 
direct în rentabilitatea ei. 

După cum observă unii economişti, se petrece aci o 
tendinţă inversă aceleia manifestate în statele agrare în 
curs de industrializare, de pildă, în Rusia, unde politica 
de stat urmăreşte, dimpotrivă, reducerea costului de 
producţie în agricultură, liberarea braţelor necesare 
industriei şi menţinerea salariilor joase, spre a reduce şi 
în industrie costul mijlociu de producţie şi a spori 
productivitatea materială, şi ieftinind, prin aceasta, 
lucrurile şi sporind bunăstarea generală. 

Acest dublu proces, al dezvoltării agriculturii, pentru 
consolidarea industriei, şi al înfrînării industriale, prin 


stabilizarea agriculturii, nu e un proces izolat şi fără 
semnificaţie. £/ constituie una din tendințele principale 
ale lumii contimporane şi trebuie înțeles ca o reacțiune a 
statelor industriale împotriva cauzelor permanente de 
depresiune  izvorite din sărăcia statelor agrare şi 
dezvoltarea capitalismului indigen. În faţa concurenţei 
capitalismului colorat, statele industriale se întorc asupra 
lor însele şi îşi dezvoltă propria lor piaţă, prin lărgirea 
bazei agricole indigene sau frînînd ritmul dezvoltării lor 
industriale excesive! 

Politica aceasta a producției a avut repercusiuni adinci 
în politica comercială, ducind, mai întîi, la o restringere a 
volumului comerțului internaţional, apoi la o redistribuire 
a lui sub influenţa restrîngerii importului, ṣi, în sfirşit, la o 
creştere a comerțului internațional de materii prime, 
caracteristic anunţător al unei reprize industriale 
artificiale, este drept, dar nu mai puţin reale. Să lămurim. 

Paralel cu această tendinţă de reagrarizare a statelor 
industriale creditoare, state/e agrare, în majoritatea lor 
debitoare şi aflate în imposibilitate să-şi echilibreze 
balanţa plăţilor prin excedentul de export — stînjenit de 
protecţionismul agricol al statelor industriale —, au fost 
nevoite să reacționeze, recurgind, la rîndul lor, încă din 
1932, la o serie de măsuri restrictive ale comerțului lor. 
La adăpostul acestor măsuri, o nouă înflorire industrială 
se schițează în aceste state în 1933. 

Prin aceasta, o a doua tendință a economiei mondiale 
pare a se desemna în faptul înlăturării diviziunii 
internaţionale a muncii şi înlocuirii ei cu o mai mare 
omogenitate a structurii producţiei diferitelor ţări. 

Această omogeneizare a producţiei, implicînd aparent 
o restrîingere a volumului schimburilor internaţionale, nu 
implică, în fond, decît o redistribuire a lor, întrucît, pe 
măsură ce scade comerţul produselor fabricate dintre 
state, se dezvoltă între ele — în măsura dezvoltării 
industriale a ţărilor noi — comerţul materiilor prime. 
Volumul comerţului materiilor prime tinde, deci, să 


crească sub efectul combinat al neomogeneităţii 
distribuţiei lor geografice şi al noii eflorescenţe 
industriale. Ce ar putea rezulta de aci, într-un viitor 
apropiat, n-ar fi o stagnare a comerţului, ci o redistribuţie 
a curentelor de capitaluri între statele producătoare de 
materii prime şi statele transformatoare. 

Căci, paralel cu aceste transformări structurale ale 
producţiei şi comerţului mondial, s-a schițat un 
antagonism în interiorul statelor capitaliste industriale, 
între functiunea capitalului lor financiar, care le 
constituie creditoare, şi funcțiunea capitalului lor 
industrial, care le impunea să exporte. Într-adevăr, 
încurajarea activării balanței lor comerciale prin politica 
de reagrarizare amenință — prin carenţa statelor 
agricole debitoare pe care o provoacă — să ducă la o 
dezechilibrare a balanței lor de capitaluri. E aci un 
moment dificil de opțiune, care pare a desemna o a treia 
tendință în sînul lumii capitaliste, şi anume, o tendință de 
oprire organică a curentelor internationale de capitaluri, 
care circulau pină acum de la tările industriale la cele 
agricole. Prin aceasta, se stînjeneşte însă industrializarea 
acestora din urmă. Se vede că, în forme noi, impuse de 
noile configuratii economice, reapare jocul automat al 
factorilor de echilibru economic. 

În sfîrşit, în politica monetară, anul 1933 este 
important prin faptul că, pentru întiia oară, s-a încercat 
dirijarea sistematică a vieţii economice cu ajutorul 
îndrumării fluctuațiilor monetare, după cum vom vedea 
pe îndelete mai departe. 

Dacă, din punct de vedere structural, anul 1933 este 
anul autarhiilor şi al progreselor economiei dirijate, din 
punct de vedere conjunctural, el este anul unei reprize 
relative în toate compartimentele vieții economice. 


Indicii principalelor serii de fapte economice, comparaţi 
cu cei din anul precedent, indică o netăgăduită creştere 
a activităţii, dovedind că punctul cel mai de jos al crizei 
dezlănţuite în 1929 a fost depăşit şi că intrăm într-o nouă 
zodie, de prosperitate economică. 

Cu toate acestea, optimismul acesta nu trebuie să ne 
iluzioneze. Transformările structurale ale vietii 
economice sunt de natură să inspire oarecare îngrijorări 
asupra dezvoltării ulterioare a reprizei constatate. Există 
serioase temeri că urcarea prețurilor, a producţiei şi a 
cursurilor acţiunilor înregistrată în 1933 să nu fie decit 
artificială şi că anticiparea rezultatelor reprizei, prin 
diferitele politici, să nu-i fi compromis eficacitatea. 

Conjunctura anului 1933 poate fi împărțită în trei 
perioade. 

In primul trimestru, deprimarea generală a vieții 
economice a continuat, sub influenţa factorilor sezonali, 
atingînd cel mai scăzut nivel în martie. Singură Germania 
s-a resimţit mai puţin în acest interval. 

Perioada de inviorare generală a vieţii economice 
începe din martie, odată cu nădejdile legate de reuşita 
conferinţei de la Londra şi de politica preşedintelui 
Statelor Unite [ale Americii] și ține pînă în iulie, cînd se 
încheie, odată cu decepţiile primeia şi cu începutul 
greutăților celei de a doua. 

Speculaţia se înviorează, în acest interval, peste tot. 
Preţurile cresc, ca şi producţia, în toate ţările. 

Dar fenomenul nu ţine mult. O a treia perioadă, de 
nouă depresiune, urmează eşecului conferinţei de la 
Londra, în care statele îşi iau, fiecare, măsuri de apărare, 
pe compt propriu, împotriva depresiunii. 

Ceea ce caracterizează această ultimă perioadă este 
reacţia Angliei şi a Japoniei împotriva încercării Statelor 
Unite [ale Americii] de a-şi menţine, cu ajutorul 
deprecierii monetare, nivelul preţurilor aur la acela al 
preţurilor lor. 

Cum se vede, întreg anul pare dominat de încercarea 


conferinţei de la Londra şi de experienţa americană. Să 
ne oprim, deci, puţin asupra lor. 

Conferinţa de la Londra, convocată în iunie în vederea 
studierii mijloacelor ieşirii din criză, constatind că unul 
din simptomele cele mai generale ale acesteia era 
restringerea îngrijitoare a relaţiilor economice dintre 
state, îşi propusese să discute: 

1) în materie financiară, mijloacele de reluare a 
circulației internaționale a capitalurilor, stînjenită de 
numeroasele restricții ale comerțului de devize 
practicate în diferitele ţări; 

2) în materie comercială, mijloacele de reluare a 
circulației internaționale a mărfurilor, îngreunată de 
măsurile de apărare vamală luate aproape pretutindeni. 

Ambele soluții sugerate se izbeau, în fapt, de 
complexul de împrejurări care, producînd dezechilibrul 
balanţelor de plăţi ale statelor mai greu atinse de criză, 
provocaseră luarea măsurilor restrictive tocmai ca 
mijloace de combatere a acestui dezechilibru. Venind 
astfel, de la început, în conflict cu politicile de apărare 
contra crizei adoptate de diferitele guverne, soluţiile 
sugerate conferinţei întîlneau în calea lor rezistenţa 
surdă a tuturor statelor participante. 

Luind astfel poziţie de înlăturare a simptomelor crizei, 
împotriva curentului adinc al economiei mondiale care le 
determinase, fără a pune în suficient relief 
antagonismele care justificau acest curent în ochii 
fiecărui stat, conferința de la Londra era mai dinainte 
sortită unui eşec sigur. 

Într-adevăr, statele participante erau silite: 1) sau să 
refuze făţiş discuţia problemelor care nu le convenea 
(cum au făcut, de pildă, Statele Unite [ale Americii] în 
chestiunea datoriilor, răpind astfel orice sorţi de izbîndă 


lucrărilor comisiunii financiare, în care sarcina datoriilor 
reprezenta, pentru toate celelalte state, cauza 
primordială a dezechilibrului de care se apăraseră, 
introducînd măsurile restrictive); sau, dimpotrivă, 2) 
acceptînd discuția, aceste state făceau totuşi astfel de 
rezerve mintale şi condiţionau soluţiile în aşa fel încît, 
lucrul echivala tot cu un refuz de discuţie. Aşa a făcut, de 
pildă, Franța cînd a condiționat discuția consolidării 
vamale de soluția prealabilă a problemei monetare, deşi 
era sigură de refuzul Statelor Unite [ale Americii] în acest 
punct, provocînd astfel, indirect, eşecul lucrărilor 
comisiunii economice. 

În fond, nici un stat nu venea cu dorința sinceră de 
concesiuni şi cooperare, ci fiecare cu dorința de a găsi o 
soluție a propriilor sale greutăți pe spinarea celorlalte. 

Şi, pentru că nimeni nu se înşela asupra propriilor lui 
intenţii şi nici nu ignora pe ale rivalilor, s-a desemnat de 
la început, în mod limpede, că toată abilitatea în 
conferință va consta, pentru fiecare stat, exclusiv în arta 
de a arunca asupra celorlalte răspunderea eşecului ei. 

În acest joc, s-ar putea spune că fiecare ţară şi-a dat 
arama pe faţă: Germania, brutalitatea cinică şi masivă a 
unui popor de 70 milioane care se înăbuşe; America, 
ipocrizia egoistă şi moralizatoare; Franţa, abilitatea 
logică riguros interesată; Japonia, calculul ascuns; Rusia, 
indiferența faţă de orice rezultat; Anglia, izolarea 
curtenitoare şi generoasă, dar distantă, a gazdei silită să 
ţie cumpăna între oaspeţi. 

Din acest punct de vedere, conferința s-a soldat cu o 
victorie netă a Franţei, care, mai încercată în manevră, a 
izbutit să exploateze în aşa fel stingăciile delegaţiei 
americane, încît a aruncat, în ochii lumii întregi, asupra 
acesteia, toată răspunderea morală a  eşecului 
conferinţei, deşi ea însăşi nu contribuise cu puţin la acest 
eşec. 

Rareori s-a putut astfel vedea o conferinţă care, sub 
numele cooperării internaţionale, să prezinte o mai mare 


încercare de manevrare a tuturor de către fiecare. 

Care era situaţia reală a statelor prezentate la 
conferinţă? 

Franța se prezenta doritoare să-şi asigure, prin 
stabilizarea dolarului, nivelul intern al preţurilor şi poziţia 
comerţului său exterior, amenințate de dumpingul de 
schimb practicat din aprilie de către Statele Unite [ale 
Americii]. În al doilea rînd, credincioasă tezei sale a 
solidarităţii dintre datoriile de război şi reparaţii, Franţa 
urmărea să obţină de la conferinţă, în faţa carenţei 
Germaniei, dacă nu anularea, măcar reducerea datoriilor 
ei în limita plăţilor germane. 

Astfel, atitudinea Franţei se prezenta fermă pentru 
revizuirea datoriilor şi pentru stabilitatea monetară. În 
schimbul lor, ea ar fi acceptat consolidarea taxelor 
vamale şi renunțarea la măsurile luate contra 
dumpingului valutar american. 

A pune astfel problema, însemna însă a refuza orice 
înţelegere noii politici economice americane. 

Într-adevăr, Statele Unite [ale Americii] erau hotărite 
să-şi apere cu orice preţ politica de curînd începută, şi de 
aceea ele cereau, în primul rînd conferinţei, să obţină 
abolirea restricţiunilor comerciale, dar refuzau să stea de 
vorbă în timpul ei, atît despre revizuirea datoriilor de 
război, cît şi să-şi mai ia un angajament în privinţa 
stabilităţii monetare. 

Intre ele, Anglia, stînjenită în comerţul său exterior, 
atit de politica de protecţie vamală a Franţei, cît şi de 
politica dumpingului de schimb practicată de americani 
prin deprecierea sistematică a dolarului, îşi propunea, 
urmată în aceasta de Japonia, să profite în ambele soluţii. 

Inţelegind că nici o consolidare vamală nu poate fi de 
lungă durată, Anglia a căutat să obţină de la Franţa, în 
prealabil măcar, un armistițiu vamal, care, consolidînd un 
timp situaţia existentă a comerţului ei exterior, îi lăsa 
deplină libertate de acţiune în privinţa eventualei 
devalorizări a lirei sterline, de îndată ce deprecierea 


dolarului ar fi devenit jenantă pentru comerţul ei. 

Eşecul conferinței a folosit astfel, în primul rind, Angliei 
şi Japoniei, care au putut profita cîteva luni de situaţia 
armistiţiului vamal, fără a fi obligate la o consolidare 
monetară care le-ar fi lăsat la discreţia Americei. 

Rusia s-a prezentat la conferinţă pasivă, subliniind 
numai cooperarea sistemului sovietic la eforturile de 
refacere economică mondială, ca şi cum n-ar fi fost vorba 
de eforturile de refacere a lumii capitaliste, opusă ei! 

Prezenţa Rusiei la conferinţă era însă justificată, în 
realitate, de interesul ei de a iniţia noi relaţii diplomatice 
şi economice cu statele occidentale europene şi cu 
America, în locul celor compromise odată cu schimbarea 
politicei de la Rapallo, după triumful hitlerismului. 

Fapt vrednic de menţionat e că la Londra a apărut, 
pentru întiia oară, posibilitatea de cooperare — măcar 
nominală — a celor două sisteme economice, capitalist şi 
comunist, într-un efort de organizare unitară a economiei 
mondiale. E aci, consecinţa ultimă trasă din premisele 
stalinismului asupra putinţei edificării socialismului într-o 
singură ţară, implicînd însă consecutiv, dacă nu o 
revizuire, cel puţin o largă interpretare a tezelor 
leninismului, după care misiunea esenţială internaţională 
a statului sovietic e aceea de avantgardă a revoluţiei 
mondiale. 

Din toate ţările, singură Germania a avut curajul să 
arunce masca şi să forţeze — poate dinainte convinsă de 
insucces — destinele conferinţei, prezentind ca un balon 
de încercare, repede dezavuat, sub presiunea indignării 
morale a idealiştilor adunaţi la Londra, propunerea 
Hugenberg, prin care nu cereau, nici mai mult, nici mai 
puţin, decit: 1) suprimarea reparațiilor; 2) credite; 3) 
restituirea coloniilor; 4) dreptul de colonizare a Rusiei 
Sovietice. 

Statele mici din răsăritul Europei s-au prezentat la 
conferinţă, cum era şi firesc, relativ solidare cu punctul 
de vedere francez, împiedicînd astfel izolarea Franţei în 


conferinţă. Zic «relativ» solidare, pentru că tuturor — 
inclusiv Polonia — le lipsea autoritatea morală să 
vorbească în numele etalonului aur, altfel decît mizînd 
mintal pe aurul băncii tutelare. 

Dincolo de această atitudine, unele dintre ele 
schiţaseră însă, pentru cazul unui eşec posibil al 
colaborării mondiale, gestul deschizător de perspective 
unui eventual bloc răsăritean, de configuraţie încă 
incertă. 

România a mers la Londra încadrată în blocul acestor 
state favorabile punctului de vedere francez. A obţinut 
astfel, teoretic, recunoaşterea morală a lumii că o 
acoperire reală a circulaţiei cu 25 % nu e 
compromiţătoare pentru creditul unei bănci de emisiune, 
un contingent de citeva zeci de mii de vagoane în 
acordul griului şi... perspectiva căutării unui plasament 
real recoltei. 

Conferinţa a început sub auspiciile atitudinii «idealist 
moralizatoare» a delegaţiei americane, care, uitînd tot ce 
era egoist în atitudinea ei, se socotea iarăşi datoare să 
mîntuiască lumea, ca în martie 1917, la declararea 
războiului, în ianuarie 1918, la publicarea celor 14 
puncte, în 1919, la conferinţa păcii, şi în 1921, la 
conferinţa navală de la Washington. 

Rar s-a văzut atitudine mai lamentabilă într-o 
conferinţă internațională decit aceea a delegaţiei 
americane! Căzută în cursa întinsă de propria ei atitudine 
generoasă, adică obligată moralmente, prin declaraţiile 
ei de început, să refuze cu orice preţ răspunderea risipirii 
conferinţei, delegaţia americană, cedînd principial în faţa 
jocului ferm al Franţei, a fost dezavuată de preşedintele 
Roosevelt, conform vechii tactici a  democraţilor 
americani, pentru care, ce se spune în Europa nu trebuie 
înţeles la fel în America. Preşedintele nu s-a sfiit să 
repete personal «avertismentele» sale lumii şi, în faţa 
răspunsului conferinţei că aşteaptă propuneri concrete, a 
trimis chiar pe fiul său (sufletesc: Molley), ca cei ce vor 


crede în el să nu piară şi conferinţa să aibă viaţă veşnică! 
Dar, încă înainte de a fi debarcat, Molley a fost şi el 
dezavuat de Duhul tatălui prezidenţial, care l-a prezentat 
numai ca pe un delegat oficios al său, neautorizat să 
vorbească altfel decît ad-referendum. 

Convinsă că n-are cu cine sta de vorbă, în faţa 
refuzului preşedintelui Roosevelt de a veni personal în 
Europa, altfel decît ca miîntuitor, în felul lui Wilson din 
1918, conferinţa şi-a mai tîrît existenţa citeva săptămîni, 
cu discuţiuni lăturalnice asupra procentului de acoperire, 
sau organizării comerţului de cereale, menite să rămînă 
pe hîrtie, pînă cînd, convingindu-se de adevărul 
cuvîntului mussolinian că orice încercare de organizare 
economică pe plan mondial e prematură atît timp cit 
fiecare ţară nu s-a organizat la ea acasă, şi-a amînat 
lucrările sine die, rămînind în fiinţă numai un mic 
comitet permanent, destinat să prindă momentul cînd 
redeschiderea ei s-ar dovedi oportună. 

incercarea de a concentra la Londra eforturile în 
vederea ieşirii din criză eşuind, statele participante s-au 
regăsit — după risipirea delegaţiilor — în prada aceloraşi 
dificultăţi de la plecare. 

Drept vorbind, cele mai multe state scontaseră acest 
eşec. Şi unele, chiar dacă nu-l doriseră de-a dreptul, nici 
nu făcuseră nimic ca să-l împiedice. 

Aşa că, a doua jumătate a anului reprezintă perioada 
reacţiunilor şi ajustărilor economiei mondiale în urma 
eşecului conferinţei de la Londra. Fiecare țară şi-a căutat, 
în acest interval, sa/varea prin mijloacele ei proprii. 

Printre toate experienţele încercate, se impune, în 
primul rînd, aceea a economiei americane. 


xX 


Statele Unite [ale Americii] au fost, într-adevăr, în 
1933, teatrul unor adînci prefaceri economice, iscate în 


urma alegerilor prezidenţiale din martie. 

Prăbuşirea speculaţiei bursiere a preţurilor şi a 
producţiei, scăderea consumului, creşterea şomajului, 
continuate pînă în martie 1933, treziseră pe americani 
din iluzia prosperității perpetue, cu care trăiseră aproape 
un sfert de veac. 

Departe de a fi o calitate inerentă economiei 
americane, «prosperitatea Hoover» se dovedea un 
accident! 

Nedeprinşi să îndure rigorile crizei, încrezători în 
artificialitatea aşezării lor economice şi sociale şi 
neacceptind fatalităţile nici unui destin, americanii 
întîmpinaseră, la începutul anului, cu manifestații 
zgomotoase de opinie publică, încercările, timide, de 
altfel, de deflaţie din ultimele zile ale guvernării Hoover. 
Era firesc ca întreaga campanie electorală să se 
desfăşoare în jurul întoarcerii prosperității şi ca noul ales 
să încerce să justifice de îndată nădejdile care salutaseră 
înscăunarea lui, cu o reluare a afacerilor! 

Politica sa se desemnează în lunile imediat următoare. 

Prins între interesele potrivnice ale fermierilor ale 
industriaşilor, ale bancherilor şi ale  deponenţilor, 
preşedintele fixează în modul următor obiectivele 
imediate ale politicei sale: 

1) uşurarea lichidărei pasivurilor, 

2) sporirea producției, realizată prin creşterea puterii 
interne de cumpărare a populaţiei! 

Soluţia aleasă în acest scop a fost dirijarea producției 
cu ajutorul circulației, realizată în interior printr-o inflație 
de credit concomitentă cu o devalorizare exterioară a 
monedei. 

Trebuia deci realizată, în interior, operația delicată a 
ridicării costului de producţie, fără o urcare concomitentă 
a costului vieţii. Politica prezidenţială lovea, ca atare, în 
primul rînd în businessmani, în beneficiile 
întreprinzătorilor! 

Sensul politicei rooseveltiene nu era însă numai acela 


de a uşura lichidarea sarcinilor fixe ale întreprinderilor, 
operînd o urcare artificială a preţurilor pe piaţa internă 
americană, înlesnind plasarea şomerilor şi întreţinind o 
prosperitate factice a unei industrii anemiate. Dacă 
acesta ar fi fost scopul, soluţia inflaţiei interne ar fi 
precumpănit, fără îndoială, în dezbaterile trustului 
inteligenţei asupra soluției  devalorizării. Politica 
rooseveltiană însemna însă şi o încercare de redresare a 
comerțului exterior american. 

Efectele deprecierii concomitente a lirei şi a yenului, 
începute în toamna lui 1931, însemnaseră o lovitură 
serioasă pentru comerţul american, care, cu toată 
reducerea preţurilor de cost, se vedea înlocuit pe toate 
pieţele sud-americane, extrem-orientale şi asiatice, de 
comerţul anglo-japonez, beneficiar al unui formidabil 
dumping de schimb. 

Paralel cu dezvoltarea puterii de consumaţiune internă 
sub influenţa urcării preţurilor materiilor prime, sporirii 
salariilor şi angajării şomerilor, politica de creştere a 
producţiei trebuia sprijinită şi prin altceva. Creşterii 
producţiei trebuia să-i corespundă, simultan, o 
expansiune reală a posibilităţilor de desfacere în afară, în 
lipsa cărora, cu toată inflaţia de credit, stocurile noi 
produse nu s-ar fi putut scurge, provocînd cu necesitate 
o nouă prăbuşire de preţuri. Recucerirea pieţelor 
pierdute în faţa concurenţii anglo-japoneze se impunea 
astfel politicei prezidenţiale, ca o necesitate ineluctabilă. 

Pentru ca o asemenea politică să reuşească, trebuia 
însă ca ritmul creşterii prețurilor interne să  întirzie 
asupra ritmului deprecierii monetare în aşa fel, încit — 
sub influenţa acestui decalaj —, nivelul prețurilor aur 
americane să se dezlipească de acel al statelor cu 
monedă stabilă şi să scadă, treptat, pină la nivelul 
prețurilor practicate de statele concurente. Acesta şi nu 
altul este secretul întregii politici monetare 
rooseveltiene. 

Refuzind, aparent, să dea satisfacţie Franţei în 


Conferinţa de la Londra, preşedintele Roosevelt îşi punea 
la adăpost armele de atac contra Angliei şi Japoniei. Ceea 
ce şi explică duplicitatea Angliei, care, deşi aderase în 
timpul conferinţei la politica franceză de stabilizare, nu s- 
a sfiit, după eşecul conferinţei, să recurgă, începînd din 
iulie, la procedeele  devalorizării monetare pentru 
apărarea comerţului său. 

Rezultatele politicei rooseveltiene nu întirzie să dea 
roade, începînd din aprilie. 

Bursa, care fusese grea în tot timpul primului 
trimestru, precum şi producţia şi preţurile americane, în 
scădere continuă pînă în martie, încep, din aprilie, o 
repriză care durează pînă în iulie. În tot acest timp, 
intenţiile preşedintelui se realizează, deprecierea 
dolarului întrece ritmul creşterii interne a prețurilor, aşa 
că asistăm la o continuă scădere a prețurilor aur 
americane, pînă în iulie, cînd acestea ating nivelul celor 
englezeşti. Căderea dolarului se opreşte atunci şi 
preşedintele se gîndeşte, un moment, la stabilizarea lui! 
Din nefericire, continuarea urcării interne a prețurilor 
antrenează în luna următoare o urcare a prețurilor aur. 

Începe, atunci, odată cu sfîrşitul Conferinței de la 
Londra şi cu atingerea nivelului prețurilor americane, un 
mare duel monetar anglo-american. 

Ameninţată să piardă beneficiile politicei sale de 
dumping, realizată prin deprecierea lirei, Anglia, care 
urmărea, încă din mai, cu atenție, fluctuațiile dolarului, 
dă drumul, la rîndul ei, lirei sterline. 

Temător să nu-şi vadă compromise rezultatele politicei 
sale, preşedintele Roosevelt, care — cum am văzut — 
intenționase un moment o stabilizare a dolarului, reia şi 
el cursa deprecierii. Se petrece însă, în acest timp, un 
fenomen îngrijitor pentru sorții politicei prezidenţiale. 
Anume, preţurile interne americane continuă să urce, 
împingînd pe cele externe peste paritate şi determinînd o 
pasivizare a balanței comerciale! 

Lucrul se accentuează spre sfîrşitul anului şi explică 


pentru ce, începînd din novembrie, lira sterlină se 
desparte de dolar! Anglia nu mai are de ce urmări cursa 
deprecierii! 

Producţia americană a urmat ritmul crescînd pînă în 
iulie şi scăzind după aceea, paralel cu speculaţia, 
impresionată la început de perspectivele noii politici, 
decepţionată apoi de dificultăţile ei! 


Ritmul conjunctural al celorlalte ţări poate fi împărţit în 
două grupe. De o parte, Franţa şi Germania, influențate 
defavorabil de Conferinţa de la Londra, văd şi ele o 
scădere a speculaţiei începînd din iulie, mai accentuată 
pentru Germania, ţară mai interesată de rezultatul 
conferinţei. În vreme însă ce în Franţa producţia dă uşor 
înapoi, ca şi preţurile, în Germania, sub influenţa 
condiţiunilor specifice, cresc şi unele, şi altele. 

Al doilea grup, cuprinzind Anglia şi Japonia, suferă 
oscilaţiuni inverse. Intr-adevăr, asistăm, în aceste ţări, la 
o repriză a cursurilor acţiunilor şi a preţurilor, 
concomitentă cu o depreciere a preţurilor aur şi cu o 
urcare a cursului aur a, acţiunilor. Scăderea din august 
este de mică importanţă şi nu schimbă sensul mişcării 
generale. În special producţia japoneză pare a suferi în 
prima jumătate a anului fluctuaţiuni inverse sorţilor de 
reuşită a politicei americane, producţia luînd avînt în 
iulie, odată cu dificultăţile ivite în calea politicei 
americane. 

Paralel, economia sovietică îşi consolidează, şi pe 
alocuri îşi dezvoltă, poziţiile cîştigate prin aplicarea 
primului plan pe cinci ani. Dumpingului moral al primelor 
momente, i-a urmat o politică mai realistă de adaptare la 
împrejurările de fapt. Economia sovietică cunoaşte, în 
aceste condiţii, o destindere, dar condiţiile de apreciere a 
ei sunt mai greu de precizat, întrucit criteriul bunăstării, 
după care se judecă economiile burgheze, nu mai e 
singur relevant pentru diagnosticarea situaţiei 
economice! 


Într-adevăr, politica sovietică urmăreşte o comprimare 
voită a nivelului de viaţă, în vederea accentuării ritmului 
acumulării colective a  «plusvalorii» întreprinderilor, 
acumulare destinată dezvoltării accelerate a trustului 
vertical pe care-l realizează economia sovietică! Între 
acestea, se anunţă, terminarea confecţiei celui de al 
doilea plan cincinal trebuind să ducă industria sovietică 
la un potenţial suficient satisfacerii nevoilor interne ale 
Rusiei. 

Franţa a rămas în dificultăţile ei proprii, ameninţată de 
perspectiva unui grav dezechilibru al balanței sale de 
plăţi, sub influenţa reducerii concomitente a exportului şi 
a încasărilor provenite din cupoanele creanţelor sale 
asupra străinătăţii; ameninţată de o nouă scădere a 
nivelului preţurilor şi de neputinţa de a realiza un 
echilibru bugetar. 

In faţa acestor fapte, producţia a dat îndărăt şi, odată 
cu sfîrşitul anului, au început să se arate primele semne 
de neîncredere în franc, manifestate printr-o scădere a 
rezervelor de aur ale Băncii Franţei! 

Toate aceste fenomene arată că, dacă o destindere 
pare a se fi produs în lumea întreagă, condițiile obiective 
ale unei reprize ciclice sunt încă departe de a se putea 
manifesta automat. Stimularea lor prin diferite politici, 
menite să înlesnească lichidarea, e de natură să dea un 
avint temporar vieţii economice. Dar, în măsura în care 
această lichidare nu e încă operată, aceste urcări nu fac 
decit să angajeze cu anticipație un viitor încă incert. 

Trebuie totuşi observat că, în forme noi, o lichidare se 
produce în lumea întreagă. Dar nu sub forma cunoscută 
pînă acum, a retragerii din procesul de producţie a 
întreprinderilor greşit angajate, ci prin preluarea 
artificială de către colectivitate a pagubelor lor şi prin 
înmulţirea generală a semnelor de circulaţie, în măsura 
în care se acoperă aceste pagube! /ntervenția aceasta a 
statului, în vederea socializării pagubelor, e însă de 
natură să modifice adinc funcționarea unui sistem 


economic întemeiat în primul rind pe interesul şi pe riscul 
individual, statul, care azi socializează pagubele, nu se 
poate să nu îşi pună miine întrebarea despre socializarea 
beneficiilor. Căci toate sistemele de uşurare a lichidării, 
prin intervenţia statului, ridică pe primul plan al atenţiei 
generale interesul colectiv şi împing pe nesimţite viaţa 
economică contemporană către un regim de economie 
colectivă şi dirijată. Pînă ce o repriză bine caracterizată 
nu va reuşi să spargă cadrele acestei politici, trebuie 
însemnat cu hotărire că viaţa economică a lumii actuale 
se îndreaptă în zodiile unei astfel de economii. 


În ce priveşte în special ţara noastră, trebuie să 
observăm petrecerea aceloraşi fenomene. Moratoriul 
datoriilor agricole a uşurat situaţia exploatatorilor. Banii 
tezaurizaţi în 1932 au început să iasă din ascunzători, 
alimentînd, pe teama inflaţiei, o puternică campanie de 
construcţie. Stimulată de aceasta campanie, industria 
română a cunoscut şi ea, la adăpostul contingentării, o 
diversificare şi o creştere a producţiei. Sub raportul 
politicei economice de stat, România a rămas, după 
Conferinţa de la Londra, în cunoscutele dificultăţi de 
transfert, care au culminat cu suspendarea lui la 
jumătatea lui august. Măsură inevitabilă, dar veleitară, 
interpretată ca un gest de independenţă, care a 
compromis, în două săptămîni, un an întreg de eforturi 
de adaptare a politicei noastre economice la exigenţele 
statelor creditoare tutelare! 

E stranie această întoarcere a lucrurilor, care face ca 
Virgil Madgearu, venit în 1928 la putere sub presiunea 
creditorilor, să cadă înfrîint exact pe poziţiile pe care 
fusese înfrînt acum cinci ani Vintilă Brătianu; iar Partidul 
Liberal să-i succeadă în numele politicei pentru care 
fusese răsturnat atunci de Partidul Naţional-Ţărănesc. 

E aci o situaţie care trebuie să dea de gindit oricărui 
român, asupra realităţilor în care este încadrată politica 
economică a ţării lui şi, mai ales, asupra contingenţelor 


de politică externă care ne silesc — de voie, de nevoie — 
să ne jertfim independenţa economică pe altarul unităţii 
naţionale. 

S-o facem, deci, dacă n-avem încotro, dar cu conştiinţa 
limpede că prin aceasta nu facem decit să plătim, încă o 
dată, România Mare! 


Note 
Tipărit în Convorbiri literare, an LXVII, nr. 1, ianuarie 1934, pp. 44- 
60. Semnătura: Mircea M. Vulcănescu. 


1 Formula completă în engleză este «Last, but not least» 
(«Ultimul, dar nu cel din urma») (W. Shakespeare, Regele Lear, |, 1). 
? Fără zi (hotărită), fără termen (lat.). 


Economia mondială în anul 1936 


Lumea e împărţită 
în două tabere economice 


Viaţa omenirii e subordonată 
pregătirilor de război 


Rîndurile de mai jos nu urmăresc să povestească 
evenimentele de scamă petrecute în viaţa economică a 
lumii în cursul anului 1936, ci numai să desprindă citeva 
din liniile mari după care s-a dezvoltat această viaţă. 

Dacă, pentru observarea unora dintre procesele 
economice cu periodicitate scurtă (aprovizionări, ritm de 
fabricaţie sau de vînzări, piaţa salariilor), un an de zile 
poate fi o perioadă de timp considerabilă; dacă, pentru 
altele, regulate cu mersul anilor, această unitate de timp 
e perioada-tip folosită pentru studierea acestor procese 
(bilanţ, buget, producţie agricolă etc.) — pentru 
desprinderea mişcărilor conjuncturale de ansamblu, ca şi 
a prefacerilor de structură ale vieţii economice, un an de 
zile e o perioadă prea puţin însemnată. Aşa se şi face că, 
în neputinţa deosebirei schimbărilor de sens ale cadrelor 
şi de structură ale manifestărilor vieţii economice într-un 
timp atit de scurt, cei mai mulţi economişti consideră 
deavalma factorii structurali, factorii accidentali şi factorii 
de conjunctură. Pentru a putea deosebi ceea ce, într-un 
proces economic, e variaţie accidentală de ceea ce se 
datoreşte ciclului conjunctural şi de ceea ce constituie o 
schimbare de structură e nevoie de timp lung şi spaţiu 
larg. Faptele trebuiesc privite în ansambluri mari şi în 
perspectiva lor istorică. 

Privită în întregul ei şi de deasupra, viața economică 
mondială, în anul 1936, nu a ieşit din perioada de 
confuzie în care a intrat odată cu începutul crizei 


generale din 1929. 

Ce a fost această criză şi cui a fost datorită se ştie azi 
destul de bine. Mai puţin s-a lămurit mecanismul de 
ansamblu al lichidării ei, începute din 1932, care 
continuă şi astăzi. Privită pe acest plan general, criza 
economică mondială din 1929 are acest caracter curios, 
că s-a lichidat nu prin exproprierea debitorilor rău 
angajaţi în procesul economic, aşa cum s-au petrecut 
lucrurile cu crizele precedente. Ci s-a făcut prin 
exproprierea creditorilor, prin solidarizarea la pagubă a 
creditorilor cu debitorii sau prin aruncarea pagubelor 
asupra colectivităţi. 

Ruinarea creditorului, în caz de creanţă a debitorului, e 
un rezultat obişnuit şi în lichidările făcute după dreptul 
comun. Mai niciodată creditorul nu-şi recuperează 
integral sumele împrumutate. Dar faptul că-şi păstrează 
iniţiativa execuţiei îi lasă o impresie de stăpin, peste 
ruine, care-i satisface, în lipsă de altceva, cel puţin 
vanitatea. 


Lichidarea creanţelor 

Oricare ar fi fost cauzele crizei de acum şapte ani, un 
fapt e sigur. Că lichidarea ei s-a făcut altfel decit în mod 
obişnuit, adică, prin execuţia debitorilor insolvabili, 
conform rînduielilor civile. Să fie de vină generalitatea 
nemaipomenită a insolvabilităţii? Să fie ineficacitatea 
puterii de execuţie faţă de un rău atit de întins? Să fie 
carenţa normală a ideei de autoritate? Sau teama că 
executarea colectivităţii în folosul cîtorva ar putea ruina 
însăşi temelia aşezării colective? Să fie simplă pierdere 
de cap? Un lucru e sigur. Că criza e azi în curs de 
lichidare, oricare ar fi fost sistemul de lichidare utilizat: 
micşorarea directă a datoriei, prin schimbarea raportului 
de drept; iertarea de datorii; reducerea creanţei; 
concordat; eşalonare; păsuire a debitorului; lichidare 
judiciară; preluarea datoriilor de către stat, de bună voie 
sau impusă; sau menţinerea nominală intangibilă a 


creanţei şi raportului de drept, dar reducerea ei reală, 
prin diverse manipulării monetare; interzicere de transfer, 
moratoriu, indisponibilizare, devalorizare etc. 

Ceea ce n-a permis desprinderea unei viziuni de 
ansamblu acestei lichidări a fost tocmai deosebirea 
procedeelor întrebuințate şi mai ales faptul că, în cursul 
acestora, organele politice însărcinate vremelnic să le 
facă au procedat în chip oportunist empiric, fără idee de 
ansamblu şi violînd, de multe ori, concepte regulative, 
socotite pînă atunci sacre, şi intangibile, şi esenţiale 
oricărui proces de lichidare. 


Între legile fundamentale şi structura juridică 

Numai aşa a putut naşte ideea că criza din 1929 a 
zdruncinat legile fundamentale ale vieței economice, 
atunci cînd ea n-a făcut decit să năruie unele structuri 
juridice în care cristalizase aceasta viață, aşa cum 
zdrobeşte un puhoi podurile de lemn puse de-a 
curmezişul, lăsînd intacte pe cele de piatră. Distanţa de 
la care privim astăzi criza ne îngăduie să restabilim 
adevărul asupra acestui lucru. A fost o criză de amploare 
neobişnuită, care a distrus multe structuri şi forme care 
echilibrau curentele normale ale vieţei economice, 
confundate de unii — din cauza vechimii lor relative — cu 
formele veşnice şi esenţiale ale procesului economic. Azi, 
cînd apele s-au retras, vedem că nici una din legile 
esenţiale n-a fost violată, ci numai cursul apelor s-a 
schimbat, din loc în loc. Tulburi n-au rămas decit 
ochelarii celor cari nu ştiuseră privi esenţialul, dincolo de 
formele locale şi vremelnice pe care acesta le îmbracă 
undeva, cîndva... 

Odată lămuriţi asupra acestei perspective, ne e mai 
uşor să ne descurcăm în noianul de fapte a căror 
caracterizare vremelnică o urmărim prin aceste rînduri. 


Un an de repriză economică 
Privit în ansamblul mişcării conjuncturale, anul 1936 


poate fi caracterizat ca un an de repriză economică. 


Producţia materiilor prime — acest rezonator 
anticipativ ultrasensibil al oscilaţiilor ansamblului vieţii 
economice — a crescut, ca şi preţul. La fel, preţul 


produselor agricole. 

Volumul producţiei industriale totale, volumul traficului 
pe uscat şi pe apă, volumul tranzacţiilor interne şi al 
comerţului internaţional au continuat, de asemeni, 
creşterea tendenţială începută în anii precedenţi. 

Totuşi, nici una din împrejurările de apariţia cărora era 
legată nădejdea îmbunătăţirii situației generale 
economice nu s-a produs. Revenirea la libertatea 
schimburilor de mărfuri şi de capitaluri a rămas un 
deziderat, suspinat de diverse tonuri numai în congresele 
internaţionale; iar restabilirea încrederii n-a venit să 
limpezească atmosfera încărcată a relaţiilor dintre state. 
Statele industriale au continuat politica lor de dezvoltare 
a bazei lor agrare, stînjenite numai de capriciile 
factorului climatologic. Statele agrare au continuat, într- 
un ritm mai accentuat, politica lor de industrializare. 
Regimul clearingului bilateral a cuprins, în reţeaua lui, tot 
mai multe state. lar ţările care pînă ieri constituiau 
ultimele aziluri nedezminţite ale capitalurilor leneşe, 
vorbesc de ţările blocului aur, au urmat — cam tirziu, e 
drept — exemplul britanic, sacrificînd interesele pieţei 
capitalurilor!, intereselor întreprinzătorilor industriali. 

Dacă producţia materiilor prime a crescut aproape 
peste tot, ca şi preţul produselor agricole sau volumul 
comerţului internaţional, aceasta nu se datoreşte, prin 
urmare, nici reorganizării pieţelor de aprovizionare pe 
planul mondial, nici reorganizării internaţionale a 
creditului, nici înlăturării barierelor cari stînjenesc libera 
circulaţie a mărfurilor şi a capitalurilor, ci unor 
împrejurări locale, care au afectat în mod deosebit 
diversele economii particulare. Aşa că, unul din 
caracterele esenţiale ale vieţii economice internaţionale, 
în cursul acestui an, a constat în coexistenţa unor 


economii naţionale separate, încercînd să-şi rezolve 
fiecare, în cerc închis, dificultăţile ei proprii. 


Lumea e împărţită 

= în două sisteme economice 

In linii generale, lumea economică a rămas împărţită în 
două sisteme economice opuse: cel capitalist şi cel 
sovietic. In realitate, după cum vom vedea, anul 1936 a 
văzut apropiindu-se aceste sisteme, în direcţia unui tip 
de economie de stat subordonată anumitor misiuni 
speciale. Apropierea nu s-a petrecut însă decît formal. În 
fond, fiecare economie naţională a rămas închisă în 
cercul preocupărilor ei proprii. 

Sistemul economic al Sovietelor a ocupat, în 1936, mai 
puţin atenţia lumii occidentale, decit în anii precedenţi. 
Entuziasmul primelor ceasuri pare a fi succedat un 
sentiment mai realist al dificultăţilor cari însoțesc orice 
încercare de transformare violentă a bazelor producţiei. 
In locul sporului cantitativ brut, s-a urmărit o ameliorare 
a calității produselor şi a  raţionalizării muncii. 
Stahanovismul, noua descoperire care a entuziasmat 
lumea sovietică, nu cuprinde nimic nou pentru vechile 
state industriale. 


În America 

În America, sistemul economic  rooseveltian a 
continuat, de asemeni, să încerce împăcarea intereselor 
antagoniste ale fermierilor şi ale bursei, ale patronilor şi 
ale muncitorilor, ale debitorilor şi ale creditorilor, ale 
negustorilor şi ale consumatorilor, cu aceeaşi stăruinţă 
ca în trecut, dar poate cu mai puţin avint, din pricina 
necontenitelor strîngeri şi compromisuri, făcute spre a se 
menţine. 

Din toată metoda noii ere de reconstrucţie nu pare de 
reţinut, peste balastul unei uriaşe şi conştiincioase opere 
informatice, decît empirismul organizator şi bunăvoința 


pentru o înţelegere socială, fără însă ca această voinţă 
de conciliere să fie dublată de o înţelegere exactă a 
fenomenelor ce se cereau soluționate. 


Eforturile Angliei, de a învinge şomajul cronic prin 
mijloacele tradiţionale ale politicei sale sociale, n-au 
reuşit să readucă viaţa în regiunile biîntuite de lipsa de 
lucru. Dacă intensificarea  preparaţiei războiului a 
reaprins unele furnale stinse, nădejdile legate de o 
reînnoire a soluţiilor iniţiate de rege, care ar fi putut 
însemna, pentru Anglia, o transformare de aceeaşi 
amploare cu revoluția industrială, s-au risipit cu 
abdicarea acestuia, sub presiunea coaliţiei puterilor 
potrivnice acestei reforme. 


În Germania şi Franţa 

În Germania, conducerea vieţii economice a fost 
subordonată mai strîns faţă de conducerea politică a 
statului. Sforţările ei au fost concentrate, mai ales, în 
direcţia producerii materiilor prime de substituție, menite 
să înlocuiască produsele care-i lipsesc. Şomajul cronic a 
fost rezolvat, în mare parte, prin sporirea contingentului 
militar. Industria grea a lucrat în plin la pregătirea 
materială a războiului. Din fericire această prosperitate 
în compartimentul industriei grele e umbrită de privaţiile 
impuse populaţiei, mai ales în domeniul alimentar, spre a 
putea efectua efortul de înarmare. 


În Franța, devalorizarea monetară ar fi putut aduce o 
schimbare însemnată a situaţiei, dacă împrejurările în 
care a fost făcută nu i-ar fi anulat în parte, în mod 
anticipat, efectele. Într-adevăr, ea a fost precedată şi 
urmată de o tulburare serioasă a raporturilor de 
producţie, ce nu pare a se fi liniştit încă, orientată spre o 
sporire a salariilor nominale, reduse real prin reforma 
monetară. 


Din blocada economică la care a fost supusă în timpul 
războiului abisinian, economia /ta/iană a ieşit substanţial 
slăbită. Ceea ce a pierdut ca substanţă, pare a fi cîştigat 
însă ca organizare, nevoia impunîndu-i 
independentizarea de economia anglo-saxonă. 


Cit priveşte Japonia, situaţia ei se aseamănă cu a 
Germaniei, cu deosebirea că această ţară şi-a găsit, în 
Manciuria şi în China de Nord, un teren complimentar de 
expansiune colonială, care, momentan, lipseşte 
Germaniei. 


Dacă lucrurile stau astfel, în ce măsură se poate vorbi 
corect de o tendință unică a economici mondiale? 


Producția materiilor prime în creştere 

Un prim fapt curios de observat este că producția 
materiilor prime a crescut, în acest an, față de anii 
precedenţi, fără ca producţia bunurilor de consumaţie să 
fi crescut în aceeaşi proporţie. Şi nici producerea de 
bunuri destinate producției investițiilor. Nebănuită 
dezvoltare au luat însă, în acest an, producția mijloacelor 
de distrugere, producția de război. ` 

Fapt, de asemeni, curios de observat. In vreme ce 
orice om, întreprindere sau stat calculează în prealabil 
rentabilitatea celei mai mărunte investiţii productive, 
înainte de a se apuca de ea, pentru crearea mijloacelor 
de distrugere, costul producţiei aproape nu interesează. 

Pe lîngă tendinţa semnalată, de autonomizare? 
crescîndă a economiilor naţionale, mişcarea generală a 
vieţii economice mondiale, în 1936, se mai poate 
caracteriza şi prin tendinţa de transformare a 
conjuncturii de război în structură de război. 


Structură de război 
Transformarea conjuncturii de război în structură de 


război s-a făcut treptat, nu dintr-o dată. Originea poate fi 
căutată în primul plan cincinal al Rusiei Sovietice. Azi, în 
fruntea mişcării stă Germania, cu planul său de patru 
ani. 

La început, mai toate statele au utilizat organizarea lor 
economică existentă. In curînd, însă, unele state şi-au 
dat seama că organizarea economiei de pace nu asigură 
ţării toată gama de produse cari i-ar putea fi necesare în 
vreme de război. De unde şi nevoia de a-şi asigura, în 
chip direct, satisfacerea acestor nevoi (obţinerea de 
colonii, materii prime etc.) sau de a-şi crea mijloace care 
să substituie acestora. 

A rezultat de aci o reorganizare a economiei întregi şi 
o subordonare a ei efectivă unui organ îndrumător 
comun, nu numai pentru repartizarea comenzilor şi 
controlul capacității de producţie, dar şi pentru 
asigurarea aprovizionării cu materii prime şi combustibili, 
precum şi pentru organizarea minei de lucru specializate. 

Cu cît economia unei ţări s-a găsit, în fapt, mai puţin 
autarhică, cu atit acest proces a avut un caracter mai 
accentuat oamenii încercînd să  suplinească, prin 
organizare, lipsa de generozitate a naturii. 

Prin această subordonare a interesului privat 
intereselor colective, s-a operat, în adînc, o transformare 
structurală a sistemelor economice aşa-zise 
neocapitaliste, ale statelor fasciste, ca şi ale 
democraţiilor în curs de realizare economică, de sistemul 
economiei sovietice. 


În sistemul neocapitalist 

Dacă deosebirea reală dintre un regim şi altul este, 
într-adevăr, numai existenţa proprietății private a 
mijloacelor de producţie într-unul şi lipsa în celălalt; şi 
dacă proprietatea instrumentelor e, în realitate, dreptul 
de uz, de fructificare şi de abuz — ne întrebăm: ce 
rămîne din conceptul proprietăţii, într-un regim ca cel 
neocapitalist, în care abuzul e interzis, uzul autorizat, 


îndrumat şi reglementat şi fructificarea limitată de 
organele politice ale colectivităţii? Şi, ce altceva, decit o 
iluzie rămîne acumularea privată, într-un sistem 
economic în care, cea mai mare parte, dacă nu tot 
beneficiul întreprinderii private este plătit de statul client 
principal, în făgăduieli de subscriere la împrumuturi de 
investiţii colective? 

Dacă deosebirea esenţială între cele două regimuri 
este, cum observa undeva Lucien Laurat, caracterul 
social şi organizat al acumulării colective în economia 
socialistă, faţă de caracterul anarhic şi dezorganizat al 
acumulării private în economia individualistă; şi dacă 
recunoaştem că în sistemul aşa-zis neocapitalist dispare 
orice iniţiativă individuală în materie de investiţii, precum 
şi orice posibilitate de consumare individuală a 
plusvalorii acumulate — în ce altceva mai stă deosebirea 
de regim, decit în mitu/ în numele căruia minoritatea 
politică, stăpină a aparatului de stat, îşi impune 
stăpînirea în ochii mulțimilor? Mit social de clasă sau mit 
național apar astfel ca două justificări, distincte în esenţa 
lor, dar identice în funcțiunea lor, ale unui aceluiaşi 
proces de transformare economică subiacentă. 


inflaţie latentă 

A treia tendinţă caracteristică economiei mondiale în 
1936 e inflaţia latentă. Inflaţia latentă nu e pricinuită în 
toate ţările de aceleaşi cauze aparente. La prima vedere, 
ţările ar putea fi împărţite în două grupe, din acest punct 
de vedere: 

1) în ţările cu guverne autoritare, inflaţia se datoreşte, 
în primul rînd, pregătirii de război; 

2) în ţările cu guverne democratice, inflaţia se 
datoreşte, în primul rînd, sarcinilor sociale. 

Industria de război creează, într-adevăr, o serie 
întreagă de bunuri neconsumabile în timp de pace, care 
alcătuiesc împreună stocul sau fondul de război. 

Pentru producerea stocurilor de război, statele care şi 


le procură sunt obligate să pună în circulaţie mijloace de 
plată extrabugetare, care să acopere, dacă nu beneficiile 
integrale ale producătorilor acestor stocuri, cel puţin 
costul de producţie al acestora. Cum materialele de 
război stocate nu intră în circulaţie, iar cantitatea de 
monedă reprezentind costul de producţie rămîne pe 
piaţă, rezultă că, chiar acolo unde beneficiile 
întreprinzătorilor sunt confiscate, sau împrumutate cu 
forţa de către statul client, dacă nu intervine o politică de 
comprimare efectivă a salariilor nominale, se creează o 
masă suplimentară de mijloace de cumpărare, care 
intensifică cererea bunurilor de consum. Aceasta este 
inflaţia. 

În afara inflaţiei latente, provocată de pregătirea de 
război, stă inflaţia provocată de sarcinile sociale în 
statele democratice. Mecanismul său e simplu. 
Întreţinerea muncitorilor fără lucru determină şi ea 
punerea în circulaţie a unei mase de semne monetare, 
fără ca o producţie corelativă de bunuri să fie pusă în 
consumatie. În caz că aceste mijloace nu provin din 
resurse bugetare, rezultatul operaţiei e identic cu cel 
descris mai sus. 

În fond, cele două situaţii se deosebesc numai aparent, 
substratul economic al operaţiilor fiind identic. Ambele 
categorii de state îşi întreţin surplusul de populaţie. 
Numai că, unele state preferă să întreţină acest surplus 
de populaţie neactiv, plătindu-i o indemnizaţie de 
neactivitate; pe cînd altele îl obligă, în schimbul 
întreţinerii, să se supună antrenamentului, în vederea 
distrugerii vecinului. Cu diferenţa, bineînţeles, care 
sporeşte sarcina statului ce se pregăteşte de război, că 
această pregătire presupune şi existenţa unui material 
pentru stocarea căruia i se cer noi sacrificii şi un surplus 
de inflaţie. Acelaşi surplus ar putea fi însă găsit în celălalt 
stat, în cazul întrebuinţării şomerilor la construirea 
lucrărilor publice somptuarii, cu deosebire că, în acest 
caz, produsul muncii lor rămîne totuşi în consumaţia 


colectivă. 

Descrierea procesului de mai sus pune în relief 
problema de căpetenie pe care se trudeşte s-o rezolve 
astăzi economia mondială: asigurarea  subzistenţei 
materiale şi spirituale a acestei mase de suprapopulaţie, 
ameninţind ca soldaţi pacea externă şi ca proletariat 
liniştea internă. 


Semnificaţia reformelor monetare 

In aceste împrejurări, tendinţa unora de a interpreta în 
sens optimist şi ca premisă a unor interese economice 
internaţionale, racordarea blocului aur la regimul 
monetar al blocului sterling, efectuată în toamna acestui 
an, înseamnă a confunda intenţiile cu justificările. 

Dislocarea lirei sterline de aur a fost, în 1931, o 
necesitate cruntă, impusă comerţului britanic de 
concurenţa japoneză, la adăpostul deprecierii yenului. 
Alunecarea dolarului către liră n-a avut alt substrat decit 
punerea economiei americane pe picior de concurenţă cu 
cea engleză. Să aibă dislocarea sistemului aur alt 
substrat? Nu cred. 

Intenţia de manipulare a comerţului exterior cu 
ajutorul monedei apare în toate valorizările de după 
1929 prea evidentă, spre a putea fi pusă la îndoială. ŞI 
reuşita acestei manipulării nu e greu de întrezărit. 
Urcarea nivelului preţurilor interne trebuie să întiîrzie cît 
mai mult şi să rămînă interioară deprecierei monetare. 
Tot profitul operaţiei stă în acest decalaj. 

Succesiunea acestor evenimente pune însă o 
problemă gravă în legătură cu soarta funcţiunilor 
monetei. Căci folosirea acestui procedeu lasă deschisă 
posibilitatea repetării sale, atunci cînd împrejurările l-ar 
impune iarăşi. Nu e Franţa la a doua consacrare oficială a 
devalorizării? La a cita era Brazilia înainte de război? 
Adevărul e că procedeul nu este utilizabil des, fără o 
alterare serioasă a funcţiunilor monetei. In special, 
pătimeşte caracterul ei de instrument de acumulare. 


Dar tocmai aci se evidenţiază unele avantagii 
particulare ale procedeului manipulărilor monetare în 
interesul comerţului exterior. Indirect, devalorizarea 
înlesneşte şi lichidarea creanţelor interne, prin 
amputarea lor nesimţită, adică, fără atingerea valorii lor 
nominale. Astfel, ca orice ipocrizie, devalorizarea e un 
omagiu pe care neputinţa lichidării îl aduce codului civil. 
Prestigiul ideei de credit iese, fără îndoială, puţin ştirbit 
din această operaţie subtilă, căci creditorul nu judecă 
după aparente. Dar, cum se urmăreşte, în primul rînd, 
salvarea producătorului — singurul interesant — şi cum 
creditul este deja ştirbit în momentul devaluării, altfel, n- 
ar fi nevoie de operaţie, legiuitorul, uşor rotunjeşte 
această ştirbire, convins că nu face decit să recunoască 
o situaţie de fapt. 

Ne întoarcem astfel de unde am plecat, recunoscînd, 
în dislocările succesive ale monetelor de la paritate (de 
la liră la franc), expediente mai mult sau mai puţin 
dibace, pentru lichidarea crizei. Prin aceasta, şi nu prin 
faptul că sunt măsuri concertate contribuie la 
normalizarea lucrurilor. 

Mai riguros decit ele lucrează, însă, în lumea de astăzi, 
pregătirea de război. Ce stă înapoia acestei pregătiri şi 
de ce problema e deosebit de gravă, am arătat în 
rîndurile de mai sus. 


Note 
Articol apărut în Excelsior, an III, nr. 97, 1 ianuarie 1937, p. 
3, 


3 În textul din Excelsior. «capitalelor». 
? În textul din Excelsior. «autorizare». 


Perspective internaţionale 


Privit în zarea politicei internaţionale, anul 1936 a fost 
un an înnourat, prevestitor de furtună. De trei ori, 
trăsnetul războinic a căzut în zarea cîte unui continent, 
văpaia focului aprins ameninţind să cuprindă întreg 
pămîntul. De trei ori, incendiul a putut fi însă înlăturat. 


1. Anul a început în tensiunea provocată de rivalitatea 
anglo-italiană din Marea Mediterană. Ameninţată în 
stăpînirea drumului imperial Gibraltar-Malta-Suez-Aden 
de expansiunea italiană în Africa Răsăriteană, Marea 
Britanie era cit pe ce să dezlănţuie conflictul, pentru care 
toate pregătirile fuseseră făcute, prin concentrarea flotei 
sale în Mediterană. Fie din cauza lipsei de pregătire a 
bazelor sale din Mediterana Răsăriteană (Cipru, Haiffa, 
Alexandria), fie din pricina temelrili de a-şi risca într-o 
bătălie maritimă flota insuficient pregătită contra aviaţiei 
italiene, Anglia a  şovăit, preferind organizarea 
sancţiunilor economice împotriva Italiei prin Societatea 
Naţiunilor, unui conflict în care eventualitatea înfrîngerii 
flotei sale ar fi avut consecinţe incalculabile pentru 
stăpînirea britanică a mărilor, mai ales în Extremul 
Orient. 

Prima jumătate a anului a fost dominată de problemele 
iscate de organizarea acestor sancţiuni. Ca todeauna, 
Societatea Națiunilor a mers la remorca politicei 
britanice, încurajată de idealismul neutrilor, ameninţaţi în 
existenţa lor de generalizarea exemplului realist al 
politicei italiene, care instaura forţa ca metodă de 
lichidare a conflictelor dintre statele societare, şi de 
prudenţa  antirevizioniştilor, îngrijoraţi de urmările 
aceluiaşi exemplu. Încercările succesive ale politicei 
franceze de a înlocui soluţia idealistă şi ineficace a 
sancţiunilor printr-o politică practică de apropiere a 
intereselor anglo-italiene în Estul African, realizată prin 


împărţirea sferelor de influenţă în Abisinia, a dat greş 
prin respingerea Pactului Laval — Hoare de către opinia 
publică britanică. 

Evenimentele au dovedit totuşi temeinicia concepţiei 
care stă la temelia acestui plan, inspirat de grija Franţei 
de a vedea reconstituindu-se frontul de la Stresa, 
împotriva Germaniei. 

Căci, cu toată existenţa sancţiunilor, Italia a triumfat în 
Abisinia, mai repede decit s-ar fi putut aştepta oricine, 
datorită priceperii cu care mijloacele tehnice ale aviaţiei 
şi ale geniului au fost adaptate tactic la împrejurările 
unei campanii coloniale. 

Pînă în vară, rezistenţa Abisiniei era înfrintă, Adis- 
Abeba ocupată, negusul fugit, raşii supuşi unul după altul 
— şi Anglia, silită de presiunea neutrilor, stînjeniţi de astă 
dată în comerţul lor, să consimtă ridicarea sancţiunilor. 

Ridicarea sancţiunilor, în aceste împrejurări, nu a mai 
avut însă drept urmare refacerea frontului de la Stresa. 
Dimpotrivă, jignită în amorul ei propriu, Italia s-a apropiat 
de statele Europei Centrale, membre ale Societăţii 
Naţiunilor, ca Germania, sau membre nesancţioniste, ca 
Austria şi Ungaria, cari s-au grăbit să-i recunoască 
cuceririle, în schimbul sprijinirii revendicărilor lor politice 
şi economice. 


2. A doua fază a politicii europene începe cu alegerile 
franceze, cari, conform aşteptărilor, au dat majorităţi de 
stinga, instituindu-se un guvern sprijinit de coaliția 
socialiştilor, radicalilor şi comuniştilor. 

încurajată de această stare de lucruri şi de prezicerile 
lui Lenin, Moscova accelerează politica de exploatare a 
kerenskismului revoluţionar spaniol, în direcția 
sovietizării; în vreme ce, la Nürnberg, cancelarul Hitler 
propune o cruciadă a Europei Apusene împotriva 
comunismului. 

Alimentat de aceste rivalități, izbucneşte războiul civil 
spaniol. Imediat, țările fasciste găsesc şi ele un prilej de 


intervenţie indirectă. Căci, sovietizarea Spaniei ar 
însemna, pentru Italia, o ameninţare în Mediterana 
Occidentală. Pentru Germania, triumful contrarevoluţiei 
înseamnă un prilej de imixtiune în Maroc. În schimb, 
pentru Moscova, sovietizarea Spaniei ar fi un prilej de 
declanşare a ultimului război capitalist, din care ar putea 
ieşi revoluţia mondială. Pentru Franţa, triumful aliaţilor 
Germaniei în Spania ar însemna tăierea legăturii dintre 
metropolă şi stăpinirile de peste mare, principalul ei 
rezervor uman, în cazul unui conflict continental. Sub 
presiunea Moscovei, Franţa e gata să intervină în 
conflict. Astfel, în vara anului 1936, e gata să se 
dezlănţuie un nou război mondial. 

De data aceasta, Anglia frîinează. 

Fie că acordul de încercuire a ltaliei prin Mediterana 
Răsăriteană, schiţat de călătoria de agrement a regelui 
Eduard, nu e complet închegat, fie că Anglia e îngrijorată 
de avansul înarmărilor germane, fie că presimte 
evenimentele îngrijorătoare în Extremul Orient, Marea 
Britanie se declară ostilă oricărui război «ideologic». 

Ea pune în gardă Franţa că o aventură spaniolă n-ar 
putea-o solidariza cu ea. Efectul e imediat. Proiectul 
francez de intervenţie se transformă în pact de 
neintervenţie, la care Anglia aderă, ca inspiratoare, 
imediat şi fără rezerve şi la care Italia, Germania şi Rusia 
aderă condiţionat, de ochii lumii Dacă primejdia unui 
conflict mondial e, pentru moment, înlăturată, teritoriul 
spaniol devine teatru jalnic de luptă indirectă între 
fascismul şi comunismul internaţional. 

In timp ce aceste evenimente se petrec în Apus, ţările 
răsăritene din zona care separă zona de influenţă 
fascistă de cea comunistă, în cap cu Polonia, văd 
primejdia pe care o înfăţişează exemplul spaniol şi îşi iau 
măsuri, pentru ca jocul alianțelor făcute cu scopul 
apărării hotarelor să nu le antreneze în conflicte cu 
rădăcini ideologice străine de interesele lor. Nevoind să 
fie teatru de război pentru armatele altor steaguri!, 


aceste state se apropie între ele, pentru apărarea 
comună a integrităţii lor, ridicînd barieră între puterile 
rivale, încă un rod al politicei engleze, consfințit de vizita 
la Londra a colonelului Beck. Prin aceasta se atenuează, 
în oarecare măsură, iminenţa unui conflict în Răsăritul 
Europei. 


3. Anul s-ar fi încheiat într-o atmosferă de linişte 
relativă, acoperită de comentariile sentimentale 
provocate de abdicarea regelui Eduard, dacă ultimele 
evenimente din China nu ar fi aprins din nou văpaia. 

Geneza acestor evenimente trebuie pusă în legătură 
cu presupusa alianţă  germano-japoneză, a cărei 
dezvăluire a îngrijorat, în ultimul timp, deopotrivă Anglia 
şi U.R.S.S., direct amenințate de această alianţă. În faţa 
acestei primejdii, Rusia Sovietică a reacţionat după 
acelaşi procedeu, de a folosi pe cel de al treilea, în speţă, 
trupele mongole ori cele ale generalului Chiang-Sue- 
Liang împotriva japonezilor. 

Din cele arătate mai sus se vede că lucrurile sunt 
departe de a se fi liniştit. 

Infierbîntări locale se pot produce, desigur, mai 
departe, în viitorul apropiat. Posibilitatea izbucnirii 
iminente a unui conflict mondial, sprijinită de situaţia 
internă a Germaniei şi de ritmul înarmărilor ei, este însă 
infirmată de lipsa aprovizionării sale cu materii prime, 
precum şi de ritmul înarmărilor engleze. 

Realegerea preşedintelui Roosevelt în America şi 
abdicarea recentă a regelui Eduard, urmată de progresul 
tratativelor anglo-italiene pentru e) înţelegere 
mediteraneană, militează, de asemeni, în sensul înfrînării 
tendinţelor cari ar fi putut duce spre un conflict iminent. 


Note 
Articol de sinteză anuală, apărut cu titlul «Anul internaţional» în 


Prezentul, an Ill, nr. 577, 1 ianuarie 1937, p. 1, şi cu titlul din 
culegerea de faţă în Revista de studii sociologice şi muncitoreşti, an 
III, nr. 13, februarie 1937, pp. 6-9. Semnătura: Mircea Vulcănescu (în 
ambele publicaţii). 

In lista lucrărilor proprii a lui Mircea Vulcănescu nu figurează decit 
titlul din Studii sociologice şi muncitoreşti. (Multe alte articole nu se 
află în listă.) 


1 Cu sensul de «alte ţări», fiecare ţară avînd un drapel propriu. 


m eE A m 


Locul României în economia mondială 


Situarea economiei unei națiuni în cadrul economiei 
mondiale e o problemă de perspectivă. Lăsînd la o parte 
orice consideraţiuni numerice pe cari spațiul le exclude, 
rămîn de cercetat numai ansamblurile structurale şi de 
caracterizat tendinţele. 

Constatările de acest ordin sunt întotdeauna banalităţi, 
afară de cazul în care discuţiunea poartă asupra 
perspectivelor încă nebuloase ale viitorului. Dar tocmai în 
vederea desluşirii acestui viitor interesează 
recapitulaţiile. 

Dacă aruncăm o privire generală asupra economiei 
româneşti, situaţia se înfăţişează în modul următor. 

Nu încape îndoială că originea statului român modern 
e legată de soarta Gurilor Dunării. Din momentul în care 
acest fluviu a fost internaţionalizat, devenind astfel 
principalul drum de pătrundere a mărfurilor din Sud-Estul 
spre Centrul Europei, marile puteri au avut nevoie de un 
stat tampon, care să le asigure neutralitatea zonei de 
acces în apele acestui fluviu, obiect de veşnice 
competiţiuni între Rusia, Turcia şi Austria. 

Creaţia statului român a jucat, prin urmare, în Orient, 
acelaşi rol pe care trebuia să-l asigure în Apus, la gurile 
Rinului, neutralizarea Ţărilor de Jos în competiţiunea 
dintre Anglia, Germania şi Franţa. Din acest rol nu a 
rămas astăzi decit amintirea concretizată în truismul 
care mai măguleşte pe unii întîrziaţi în meandrele 
paşoptismului: «România, Belgia Orientului». 

Internaţionalizarea Dunării a avut drept consecinţă, 
paralel cu acest proces politic de autonomizare sub 
garanţia marilor puteri, şi un proces de transformare 
economică. Libertatea navigaţiei stimulînd exportul 
grinelor către Occident şi penetraţia mărfurilor engleze a 
determinat o transformare a economiei româneşti din 
ţară cu o economie precumpănitor forestiero-pastorală în 


ţară «eminamente agricolă». Pădurile au fost tăiate sau 
arse, lăsînd locul numeroaselor lazuri şi runcuri, plugurile 
şi-au înfipt brazda în păşuni, creşterea vitelor a dat 
înapoi, lăsînd locul unei imense întinderi de culturi 
cerealiere, exploatate intensiv de clasa marilor 
latifundiari, boieri nescăpătaţi, boiernaşi înstăriți şi 
arendaşi pricopsiţi, cari au constituit clasa dominantă a 
României pînă la sfîrşitul veacului trecut. În această fază, 
România a fost «grînarul Europei» şi ţara întreagă a trăit 
din renta pămîntului şi din aurul rezultat din belşugul 
holdelor. 

Către sfirşitul veacului al XIX-lea, lucrurile încep să se 
schimbe. Atrase de rata urcată a profitului, capitalurile 
străine, în special cele germane, în sfera de influenţă 
politică a cărora cade România după războiul din 1870, 
încep să pătrundă în ţară sistematic. Rezultatul acestui 
aflux a fost înzestrarea ţării cu aparatura economică 
modernă (porturi, oraşe şi căi ferate), înfăptuită sub 
domnia Regelui ziditor Carol |. Al doilea rezultat al 
afluxului aceloraşi capitaluri e primul început de industrie 
în România, capitalurile străine fiind atrase în special în 
industria petroliferă. 

Criza agricolă din anul 1907, cu epilogul ei fatal al 
revoluţiei agrare din 1917, care avea să pună 
majoritatea pămîntului cultivat în mîna muncitorilor 
ţărani, anunţă o schimbare a situaţiei. Unificarea politică 
a tuturor ținuturilor stăpînite de români, strîngînd laolaltă 
regiunile agricole ale Vechiului Regat cu cele mai 
industrializate ale provinciilor de peste munţi avea s-o 
desăvirşească. Ruperea legăturilor de credit ale 
României cu pieţele Europei Centrale, care o 
alimentaseră înainte de război, rezultată din schimbarea 
configurației politice, fără ca noile alianţe să-i 
îndestuleze nevoile de credit, trebuia s-o completeze. 

Prăbuşirea valorii produselor agricole, întîmplată în 
momentul crizei mondiale, şi apoi politica de 
reorganizare a statelor industriale din Apus, n-a făcut 


decît să consacre o stare de lucruri latentă. 

Toate aceste împrejurări au schimbat astfel din nou 
rolul economiei româneşti în cadrul celei mondiale, prin 
scăderea continuă a importanţei relative a agriculturii 
faţă de cealaltă bogăţie naturală a României, petrolul. 

Lupta dintre cereale şi petrol, pentru preponderenta în 
venitul naţional şi în comerţul exterior, se sfirşea după 
1930, hotărît în favoarea petrolului. Agricultura îşi păstra, 
fără îndoială, importanţa socială prin aceea că răminea 
ocupaţia principală a marei majorităţi a populaţiei 
româneşti; ea îşi pierdea însă importanţa economică, 
judecată după procentul de contribuţie al fiecărei ramuri 
de producţie la venitul naţional şi la schimbul cu alte 
state. Din «grinar» al Europei, România devenea 
«găzarul» ei. 

Procesul de autarhizare economică a avut însă, după 
1930, şi o altă repercusiune asupra dezvoltării 
structurale a economiei româneşti. La reagrarizarea 
statelor industriale, statele agrare, puse în imposibilitate 
să-şi procure articolele industriale din ţările din prima 
categorie, din cauza  restrîngerii  debuşeurilor, au 
reacţionat  industrializindu-se. Procesul acesta s-a 
accentuat, atingind un ritm nebănuit în România în 
cursul ultimilor ani. 

In acest fel, din ţară exportatoare de materii prime 
(petrol şi cereale) şi importatoare de produse fabricate, 
România tinde să-şi dezvolte tot mai mult importul 
materiilor prime şi exportul produselor fabricate, semn 
prevestitor al unui nou rol al economiei româneşti faţă de 
cea mondială. 

Procesul acesta se află accentuat şi prin situaţia 
(specială) a producţiei de petrol. Într-adevăr, după o 
perioadă de mare înflorire a acestei industrii cu toată 
conjunctura mondială favorabilă, ea dă de la un timp 
semne de oarecare oboseală. Secătuirea vechilor regiuni, 
necesitatea de a fora tot mai adînc pentru a afla petrolul 
de bună calitate au atras o scumpire a costului de 


producţiune. Această scumpire a fost mascată, este 
drept, un timp, de ieftinirea generală a produselor 
metalurgice, cari au menţinut staționar costul metrului 
forat. Semne sigure arată, însă, o răsturnare a acestei 
situaţii. Nu poate fi vorba, fireşte, de o epuizare absolută 
a rezervelor de petrol ale României, ci numai de 
scăderea relativă a beneficiilor, în competiţie cu celelalte 
regiuni, mai prospere, puse în exploataţie de curînd. Cum 
însă elementul care determină dezvoltarea exploataţiilor 
petrolifere a cîştigului capitalurilor, această situaţie 
poate totuşi inspira nelinişte. 

Care ar putea fi rolul economiei româneşti în ziua în 
care scăderea valorii exportului de petrol ar urma şi ea 
scăderii valorii exportului de grîne? Nu rămîn economiei 
noastre decît două căi, la care oamenii cu răspundere 
trebuie să se gindească încă de astăzi. 

Sau nici un alt izvor de bogăţie nu va putea înlocui, în 
schimbul României cu alte ţări, grîul şi petrolul şi atunci 
funcțiunea economică a României în cadrul celei 
mondiale se va reduce la un rol similar cu acela al 
Bulgariei sau al lugoslaviei, România trebuind să renunţe 
la orice pretenţie de dezvoltare şi lărgire, întemeiată pînă 
astăzi pe putinţa de desfacere a acestor două produse, 
sau România va trebui să devină o ţară industrială, 
exportatoare de produse fabricate, dobîndind astfel faţă 
de Răsăritul Apropiat însemnătatea avută pînă ieri de 
Austria faţă de statele din Bazinul Dunărean. 

Ajutînd dezvoltarea unei asemenea industrii, 
internaţionalizată pe cît posibil pe materia primă 
indigenă (alimentară, textilă, hirtie, pielărie, lemn), 
precum şi formarea unui cadru de relaţii politice şi 
comerciale în care o asemenea industrie să poată 
prospera (uniune vamală balcanică, relaţii cu Siria, 
Palestina şi Egiptul), se consolidează căile viitorului, 
dîndu-se un nou şi ultim sens rolului României în cadrul 
economiei mondiale. 


Note 
Tipărit în Excelsior, an II, nr. 52, 22 februarie 1936, p. 12. 
Semnătura: Mircea Vulcănescu. 


Economia de război 


Introducere 


Doamnelor şi domnilor, 

Trebuind să vorbesc astă-seară înaintea Domniilor- 
Voastre despre economia de război, în faţa acestui 
panou! care desfăşoară plastic înaintea ochilor 
Dumneavoastră toate formele economiei de pace, de la 
despicarea brazdei pentru semănat şi pînă la îndreptarea 
roadelor pămîntului către Marea cea Mare, pentru 
îmbelşugarea noroadelor pămîntului — mă simt cuprins 
de un sentiment de stînjeneală şi de un sentiment de 
melancolie. Război. 

E un cuvînt pe care parcă l-am fi voit ieşit din uz. Pe 
care l-am nădăjduit, cel puţin, ieşit din uz, odată cu vîrstă 
adolescenţei, cînd ni-l închipuiam căzînd ca un rod copt 
al celei mai cumplite sîngerări care a fost soarta omenirii 
dintre anii 1914 şi 1919. 

Şi totuşi, e un cuvînt pe care-l auzim din ce în ce mai 
des. Şi insistența cu care-l auzim, şi alarma care se țese- 
n juru-i, mă fac să mă gîndesc mai îndeaproape la el şi, 
întrebînd în dreapta şi-n stînga — de pildă, la noi — pe 
cei care l-au făcut, şi punînd în cumpănă ce am dobindit 
cu ceea ce am jertfit, ajung cu surprindere la constatarea 
că, cu toată hula celor care l-au făcut, dacă ar fi să-l 
reînceapă — în aceleaşi condițiuni —, prea puţini sunt cei 
care s-ar sfii să-l reînceapă. 

Faptul acesta e de natură să ne puie pe ginduri asupra 
naturii acestui teribil instrument şi să ne deschidă 
perspective pentru o mai justă şi mai apropiată 
înţelegere a lui. 

Mărturisesc că aducerea acestui subiect în faţa 
Dumneavoastră nu e rezultatul modei sau al întîmplării. 

Dar, fiind adus de îndeletnicirile mele profesionale să 


cuget, în deosebite rînduri, mai ales asupra aspectului 
financiar al războiului, m-am gîndit că n-ar fi fără interes 
o prezentare de ansamblu asupra organizaţiei economice 
în vreme de război; astăzi, cînd peste tot se vorbeşte de 
înarmări, de rivalități şi de armamente. 

În timpul scurt de care dispun aici, nu-mi propun să 
mă ocup pe îndelete nici de cauzele şi natura economică 
a războiului, nici de efectele lui asupra economiei. Ceea 
ce-mi propun este să parcurg, într-un fel de vedere 
panoramic, diferitele probleme care se pun în cîmpul 
acestei economii în vreme de război, sau în vederea lui, 
mai mult pentru a stimula propriul d-voastră interes şi 
curiozitatea, decit pentru a lichida problemele ce se pun. 

Expunerea mea se va împărţi în patru părţi, de 
importanţă inegală. 

1) Într-o primă parte, voi încerca să sintetizez sumar 
perspectivele care ar putea lumina însăşi ideea modernă 
de război. 

2) În a doua parte, voi încerca să caracterizez în 
ansamblu structura economiei de război, concepută ca 
un tip special de organizaţie economică. 

3) În a treia parte, voi indica unele din problemele 
concrete pe care le pune această organizaţie astăzi. 

4) lar în ultima parte, voi expune sumar mijloacele 
utilizate pentru finanțarea războaielor moderne. 


1. Războiul în genere 


Rod al luptei pentru existenţă, al inegalei împărțiri 
fireşti a bogățiilor pămîntului, al inegalei îndreptăţiri la 
folosinţa acestor bogății, precum şi al diversităţii 
ierarhiilor de valori, a stilurilor şi a concepţiilor de viaţă 
— rod, aşadar, deopotrivă al diversităţilor naturale şi 
sociale —, războiul este — după definiţia lui cea mai 
generală — un proces politic prin care o unitate socială 


organizată  politiceşte încearcă să-şi  impuie, prin 
violență, voința altei unități politice concurente sau 
antagoniste. 

Inlocuind pe contele Schlieffen la şefia Statului Major, 
von Moltke rezuma astfel doctrina de război a acestuia, 
din care s-au inspirat toţi elevii săi: Hindenburg, 
Ludendorff,  Freytag-Loringhoven, Stein, von Kuhl, 
Groener, von Seekt etc.: 

«A face ca o unealtă de mai multe milioane de oameni 
să prefacă-n fapte o voinţă unică... Scopul ei era 
distrugerea inamicului. Toate puterile trebuiau îndreptate 
spre acest scop suprem şi voinţa care le mina era voinţa 
de a învinge» (cf W Foerster, La strategie allemande 
pendant la guerre de 1914-1918, în 80, Paris, Payot, 
1929. Prefaţa generalului Weygand, p. 8). 

Conflict de voințe sociale, războiul presupune, aşadar, 
rivalitate de mobile sociale, în condiţionarea lui; iar în 
forma lui, presupune manifestări violente între 
colectivităţi organizate. 

Această idee e suficientă ca să distingem războiul de 
alte procese similare, în care lipseşte violența 
(diplomaţia) sau în care colectivităţile în prezenţă nu au 
organizarea necesară (răzmeriţa). 

Fiind, prin natura lui, un fenomen politic, războiul are 
toate caracterele fenomenului politic în genere. 

Politicul fiind o funcţiune regulativă a vieţii sociale, 
temeiurile determinante ale acestei voințe trebuiesc 
căutate mai adînc, în categoriile constitutive sau 
substanţiale ale vieţii sociale, adică în categoriile 
economice sau [cele] culturale. 

Chiar atunci cînd războiul e dus în vederea expansiunii 
propriu-zise, urmărind puterea pentru putere, 
concretizarea substratului acestuia imperialist ne pune 
faţă-n faţă cu o structură spirituală tipică, aşa-numita 
mitologie imperialistă, şi cu o structură determinată de 
interese economice: tendințele monopoliste ale 
capitalismului financiar. 


Această complexitate a fenomenului războinic a 
determinat înflorirea unei extrem de bogate literaturi 
sociologice asupra fenomenului, care a fost supus 
succesiv examinării în toate perspectivele posibile, de la 
perspectiva metafizic-religioasă a voinţei divine, cum îl 
găsim la fericitul Augustin sau în dreptul canonic, trecînd 
prin perspectivele  metafizicii imanente, cosmice, 
biologice, psihologice, istorice, culturale, economice, 
juridice şi politice propriu-zise. 

Fiecare din aceste cercetări a adus cîte o contribuție 
pentru înțelegerea războiului ca proces social. Toate au 
păcătuit însă prin aspectul exclusivismului şi al 
unilateralitătii. 


1) Cronologiceşte, războiul a apărut ca un proces de 
distrugere materială, pus în slujba realizării idealului. 
Adică, un fapt de reacțiune dialectică a omului împotriva 
propriilor lui creații, deviate de la scopurile lor. Omul, 
creator al unei tehnici strălucite, care-i dă — prin acea 
facultate a ingenium-ului cartezian? — putinţa să supună 
natura scopurilor lui, își vede tehnica îndreptată 
împotriva lui însuşi, din pricina tulburării etice a finalităţii 
lui. 

E ca şi cum viaţa ar fi lucrat orbeşte, înzestrind omul 
prometeic cu focul sortit să-l ardă pe el însuşi. 

Concluzia tragică pe care o dezvoltă cei mai de seamă 
critici ai civilizaţiei contemporane: un Paul Valéry, un 
Spengler, un Berdiaev sau un Ludwig Klages, după care 
spiritul, generat de viaţă ca instrument de existenţă, se 
ridică — prin concepţia valorilor — împotriva ei şi o pune 
în primejdie! 

Războiul ar apare, aşadar, ca o creație spirituală, este 
drept; dar ca o creaţie spirituală perversă şi 
monstruoasă, servind la distrugerea creaţiilor omeneşti. 
Dătătoare de seamă de război ar fi o anumită stare de 
dezechilibru spiritual a umanităţii, incapacitatea omului 
de a cuprinde cu mintea generalitatea condiţiei lui şi a 


vieţii în consecinţă. 
Aşa grăiesc despre război filosofii. 


2) Dar, Doamnelor şi Domnilor, lumea nu e compusă 
din filosofi, ci din oameni vii, care sunt aşa cum sunt, nu 
cum i-am voi să fie. Aşa că, biologiceşte, războiul poate fi 
considerat ca o formă rafinată a luptei pentru existență. 
Nu ca o formă a luptei pentru existenţă dintre indivizi, în 
genul darwinist, ci ca o luptă pentru existenţă de forma 
mai rafinată a teoriei lui Cuénot, privitoare la echilibrul 
biologic dintre speţțele care ocupă la un moment dat un 
anumit spatiu, generalizare biologică, de altfel, a 
doctrinei malthusiene despre relaţiile dintre populaţie şi 
subzistență. 

Biologiceşte, războiul este lupta pentru existență a 
douğ colectivități de ființe conştiente, care caută să-şi 
menţină sau să-şi dezvolte felul lor de viaţă. 

Astfel, conceptul biologic duce pe nesimţite la 
conceptul cultural al războiului. 


3)  Culturaliceşte, războiul este instrumentul de 
expansiune sau de apărare a unei civilizații, concepții 
colective de viaţă, sau ierarhie de valori. Este mijlocul de 
a impune sau de a apăra prin violenţă dreptul la a avea o 
credință, de a vorbi o limbă, de a avea un fel de viață şi o 
scară de valori. Sub raportul spiritual, orice război pune 
în discuţie cel puţin două idei de om, două idealuri. 


4) Juridiceşte, războiul este un instrument de creare a 
dreptului. Lucru exact, oricît ar părea de paradoxal. Orice 
beligerant e convins de dreptatea cauzei sale şi de 
nedreptatea cauzei adverse. 

Dreptul fiind elementul de coeziune al societăţii, 
factorul care-i cimentează unitatea pe baza unui mit, 
orice război se duce pentru instaurarea unei ordine mai 
drepte, împotriva unei ordine socotită nedreaptă. 
Războiul este, aşadar, procesul care stabileşte raportul 


de forțe şi răspindirea unui mit. 


5) În sfîrşit, economiceşte, războiul este forma 
extremă a hrematisticii? adică a mijlocului de a dobîndi. 
Odinioară, luptă pentru cucerirea comorilor, sau a 
oraşelor bogate, pentru jaf sau exploatare militară, 
războiul a devenit, în epoca predominării capitalului 
industrial, un mijloc pentru stăpînirea teritoriilor 
producătoare de materii prime sau pentru stăpînirea 
debuşeurilor, iar în perioada modernă, în care predomină 
capitalul financiar, războiul a devenit instrumentul pentru 
asigurarea sferelor de influenţă, adică pentru dobindirea 
şi menținerea anumitor preferințe şi monopoluri, de fapt, 
destinate să asigure învingătorului cîştiguri suplimentare. 


6) Toate aceste aspecte ale războiului coexistă. 
Dificultatea e numai găsirea unui plan pe care toate 
aceste elemente să coexiste. Acest plan există. E planul 
de structură al voinței colectivităților, planul politic. 

Orice voință socială este o realitate complexă, o 
țesătură structurată într-un anumit fel de scopuri și de 
mijloace, urmărite de diferitele subgrupuri sociale, 
indivizi, întreprinderi, care împreună alcătuiesc unitatea 
politică. 

Războiul este, prin urmare, un proces eterogen; adică, 
un proces care îmbină, într-o corelaţie de acțiune, o 
diversitate de mobile cu natură şi conținut deosebit, care 
însă se întîlnesc pe acelaşi plan, voiesc aceeaşi faptă, 
acelaşi lucru. 

Unitatea care culege şi coordonează în război voințele 
individuale e statul, unitatea politică. Ea e de ordin 
structural şi statistic. 

Voința de război nu este, prin urmare, o dată imediată, 
ci un produs complex, elaborat de alchimia subtilă a 
interacţțiilor sociale. 


7) Psihologiceşte, participă la ea mobile variate şi de 


ordinul cel mai divers. 

Perspectiva de cîştig, nevoia, onoarea, demnitatea, 
nesiguranța, nemulţumirea cu situaţia de fapt, pofta de 
acţiune, de schimbare, de risc, de aventură, de distracţie 
chiar, voinţa de a te distinge, teama de a nu fi 
desconsiderat, nevoia de a avea o idee bună despre tine 
şi, last, [but] not least, teama de pedeapsă. 

Toate aceste mobile pot fi exploatate, captate, 
canalizate şi uniformizate într-o voință comună de război. 

Fenomenul care se interpune între omul făptuitor şi 
realitate este valorificarea, judecata de valoare. Nu ceea 
ce sunt lucrurile în sine, ci felul în care omul le doreşte 
sau le teme. 

Cum însă criteriile de apreciere ale omului sunt 
elastice şi gregare, ideile şi dorințele omului mijlociu pot 
fi îndrumate cu uşurinţă de tendinţe şi interese diferite. 

La temelia războiului stă, prin urmare, o anumită con- 
vingere omenească mijlocie, după care: 

1) Nu există putinţa de a realiza pe cale pacifică un 
Scop; 

2) Nu trebuie renunțat la acest scop; 

3) Realizarea scopului prețuieşte mai mult decit 
sacrificiul cerut spre a-l obține. 

Ori de cite ori aceste condiții psihologice — legate, 
cum vedem, de natura sufletului omenesc — sunt 
realizate, lumea e coaptă pentru război. 

Obiectivul războiului nu e, aşadar, distrugerea 
materială a adversarului — care nu poate fi decit un 
mijloc —, ci înfringerea voinței sale de a învinge, 
supunerea lui, înlăturarea rezistentei pe care voinţa lui o 
opune voinţei tale. Nu degeaba numesc călugării lupta 
sufletului omenesc cu Dumnezeu pînă la «tăcerea voiei» 
omului şi supunerea lui totală către Dumnezeu «război 
nevăzut»! 

De aceea, din momentul în care războaiele au ajuns 
naționale, nu mai există război fără mitologie colectivă, 
fără pregătire psihologică realizată prin presă, şcoli etc. 


Formule ca Deutschland über alles n-au putut 
dinamiza cinci ani poporul german fără o pregătire 
psihologică semicentenară. 

Se poate, este aproape sigur că omenirea e dusă, se 
lasă dusă de multe amăgeli şi iluzii. 

Se poate — în interferența voinţelor participante la 
război — ca buna-credinţă a celor care strigă pe stradă: 
«Vrem război!» să fie amăgită de nu mai ştiu care 
fabricant de tunuri care plăteşte — el, sau concurenţa — 
ziarele, ca să facă atmosferă în cutare sau cutare sens, 
creînd ceea ce se cheamă «un curent de opinie publică» 
irezistibil. 

Se poate. E foarte probabil chiar că e aşa. Ştim cu toţii 
din experienţă că e aşa. 

Numai că, vedeţi, oamenii, ei înşişi, sunt aşa. 

Nu există pentru ei o fericire obiectivă, ci o idee pe 
care şi-o fac despre ideal, despre fericire. Pervers sau nu, 
omul sacrifică totdeauna un bine mai mic pentru unul 
mult mai mare. Şi Raiul însuşi, dacă i se oferă omului cu 
sila, este un Rai trist. Aceasta explică, dacă vreţi, în 
general posibilitatea adeziunei maselor la ideologia 
«războinică», împotriva intereselor lor materiale, precum 
şi împotriva «mitului» de clasă. 

Într-adevăr, cei care, din tabăra socialistă, strigă 
împotriva acestei mistificări războinice: «Nu vrem să 
murim!» ar trebui ei înşişi să dovedească cum că — în 
fond — nu urmăresc (prin aceleaşi metode) o mistificare 
similară; mistificare care admite şi ca jertfa vieţii tale, şi 
mai vîrtos pe a altora, pentru realizarea mitologiei pe 
care cîţiva o impun altora. 

Dacă starea aceasta a omului e tristă sau nu, nu e 
locul să discutăm aici. Ajunge că aceasta e starea 
omenească. Noi nu suntem puşi aici s-o judecăm, ci s-o 
înţelegem, pentru ca să putem cerceta apoi cum şi în ce 
fel se comportă omul aşa cum e în viaţa economică, în 
vreme de război. 


2. Economia de război şi caracterele ei 


Odată lămurit fenomenul războiului, să încercăm 
lămurirea ideii economiei de război. 

Economia de război e concepută de noi ca un tip 
particular de economie, cu o formă de organizaţie 
economică nesusceptibilă de a coexista alături cu alte 
tipuri şi de a interfera cu ele. 

Werner Sombart a arătat că în nici o societate nu 
există un singur fel de organizație economică, ci numai 
că — în anumite perioade, sub acţiunea anumitor factori 
— unele tipuri economice predomină structural şi 
statistic asupra celorlalte. 

Aşa trebuie înţeleasă şi economia de război: ca un 
sistem tipic de relație cu alte tipuri economice, care 
predomină în vremea de război. 

Orice sistem economic se caracterizează, după acelaşi 
Sombart, prin trei elemente: 

1. un anumit scop: o anumită psihologie economică; 

2. o anumită tehnică; 

3. o anumită organizare de raporturi între agenţii 
economici. 

Să examinăm fiecare din aceste elemente. 

In general vorbind, economia de război e o formă de 
economie dirijată. Ca atare, în economia de război 
întreprinzătorul privat nu mai lucrează independent, în 
vederea realizării profitului maxim, ci e subordonat 
puterii de stat, care organizează toată viața economică 
în vederea atingerii unui scop unic. Economie dirijată, 
aşadar. Dar o anumită formă de economie dirijată! 

Se ştie, într-adevăr, că pot exista fe/ de fel de tipuri de 
economii dirijate — fiecare în vederea altui scop. 

1) Scopul economiei de război este satisfacerea 
trebuinţelor războiului, a  trebuinţelor cerute de 
distrugerea adversarului. 


Ca atare, economia de război, în totalitatea ei, nu este 
o economie de schimb, o economie deschisă. Ci o 
economie închisă. O economie de consum. 

Dacă încercăm să stringem aceste elemente într-o 
definiţie, vom spune că economia de război e forma 
economiei dirijate în care întreaga organizație economică 
e pusă în serviciul voinței de a învinge a națiunii, mai clar 
şi mai exact, în serviciul scopurilor militare ale 
organizaţiei politice. 

Intreaga organizaţie economică va fi, deci, supusă 
exigențelor militare ale războiului. Fapt din care rezultă 
aproape totalitatea modificărilor structurale ale vieții 
economice în vreme de război. 

În primul rînd, motorul psihologic al activităţii omeneşti 
în economia de război încetează de a fi dorința de ciştig 
şi teama de pagubă. Economia de război are alte douğ 
mobile: 

unul pozitiv: voința de a învinge; 

unul negativ: teama de pedeapsă. 

Cu cît un război este mai bine condus, cu atît primul 
motor domină asupra celuilalt. 

Toată psihologia războiului, rezistenţa morală a 
populaţiei stă în această predominare a primului mobil 
asupra celui de al doilea. 

Am văzut că războiul realizează o unitate psihologică 
specială. O anumită efervescenţă şi exaltare spirituală 
colectivă. 

Valoarea vieții creşte în timp de război. Numărul 
sinuciderilor scade. 

Omul se preocupă intens de evenimentele 
colectivităţii. 

Are o psihologie comună. 

Cind aceste resorturi slăbesc sau devin insuficiente, 
intervine mobilul negativ. Acesta funcţionează mai ales 
pentru indivizii neintegrați în comunitatea spirituală a 
națiunii. Şi de aceea nu rezistă atit cît subzistă putinţa 
eficacităţii pedepsei. 


În vreme ce voința de a învinge se poate îndirji la 
încercări, teama de pedeapsă scade tocmai cind ai avea 
mai multă nevoie. 

Relaxarea temei de pedeapsă riscă să introducă 
dezordine. 

Voința de a învinge şi teama de pedeapsă nu sunt, 
economiceşte, decit forma particulară pe care o iau în 
vreme de război cele două brațe ale pirghiei sufleteşti: 
căutarea plăcerii şi fuga de durere, care conduc orice 
proces economic: utilitatea şi osteneala. 

Trebuie repetat că această voință de a învinge nu este 
o dată imediată, ci o integrală, o rezultantă a 
interferenţei voințelor individuale, care-şi pot păstra, în 
spațiul economic de război, structura obicinuită a 
motivării lor particulare. De unde, noi prilejuri de utilizări 
şi interferenţe. 

2) A doua înriurire a principiilor militare priveşte 
structura obiectivă a procesului economic. 

În locul unei organizaţii partial raționalizate, în care 
producţia se face de particulari, fără plan, pentru schimb, 
în vederea ciîştigului, e îndrumată după prețuri şi 
întemeiată pe pretul de cost — din care derivă, prin 
concurenţă, diviziunea producției, producătorul cel mai 
ieftin producîind pentru toţi —, economia de război 
raționalizează întreaga producţie a necesarului de război, 
supunind producţia nevoilor, îndrumînd-o după un plan, 
independent de prețuri şi costuri de producţie, care-şi 
pierd caracterul regulator, diviziunea muncii fiind 
înlocuită de autarhie. 

Principiile organizării economice sunt derivate din 
principiile artei războiului: 

1) libertatea de actiune, realizată prin surpriză şi 
inițiativă în producerea de instrumente noi de luptă; 

2) actiunea şi reacţiunea, realizate prin adaptarea 
materialului la cel potrivit de inamic; şi 

3) economia fortelor, adică obținerea eficienţei 
maxime, cu minimum de personal şi de material. 


Principiul acesta regulator al eficienței, studiat şi pus 
în valoare în ultimul timp de şcoala tehnocratică, se 
deosebeşte profund de principiul maximumului de cîştig, 
cu minimum de cheltuială. 

Căci cîştig şi cheltuială sunt expresiuni-valori — pe cîtă 
vreme eficienţa e un raport strict cantitativ şi energetic. 

Scopul esenţial al economiei capitaliste fiind obținerea 
ciştigului şi situaţia concurenţei impunînd 
întreprinzătorului reducerea prețurilor, spre a putea 
desface marfa, problema esențială a regulării vieții 
economice e problema prețului de cost. 

Prețul de cost este elementul fundamental al 
sistemului de echilibru al economiei capitaliste. 

Cu toate că economia de război nu e absolut opusă 
economiei capitaliste, cu care are zone de interferenţă — 
problema prețului de cost nu are, în această economie, 
aceeaşi importanță. 

Economia de război fiind o economie de consumatie, 
prețul de cost scăzut poate juca un rol la alegerea unui 
produs de utilitate egală. Lipsa unui produs — sau riscul 
de a nu-l avea la nevoie — poate determina, în economia 
de război, dezvoltarea masivă de exploatații nerentabile 
din punct de vedere capitalist, adică, cu un preţ de cost 
mult superior celor obţinute pe piaţă. Totuşi, nevoia 
produsului şi siguranța producţiei lui pot justifica 
exploatarea, independent de orice idee de rentabilitate. 
E aci o altă deosebire fundamentală a economiei de 
război. 

Din acest punct de vedere, criticele acelui reporter 
istet, trimis de industria americană să facă o anchetă 
asupra posibilităţilor de concurenţă a noii industrii ruseşti 
faţă de cea americana, la sfîrşitul aplicării primului plan 
— şi care se mira de crearea unei industrii metalurgice 
situată la 2.500 km de zăcăminte de cărbuni ca o 
anomalie —, dovedesc că reporterul n-a reţinut ipoteza 
justă în care a fost constituit patrulaterul Magnitogorak, 
Kuzneţ, Celiabinsk, Azbest şi care este ipoteza unei 


economii de război. 


Ne rămîne să 


deosebirile caracteristice ale structurii 
război faţă de alte regimuri economice. 


ilustrăm într-un tablou comparativ 
economiei 


de 


Dacă punem faţă-n faţă principalele trei tipuri de 
economii mai răspîndite în vremea noastră, obţinem 
următoarele diferenţe structurale: 


Mobilul 


Scopul producţiei 


Caracterul 
consumaţiei 


Structura socială a 
economiei 


Regulatorul 


Caracterul 
al 
organizaţiei 


parţial 


Economia de război 
comparații, cu: 


1. Economia 
naturală 
Satisfacerea 
nevoilor familiei 
Teama de lipsă 


Producţia de 
consum 


Consumaţia 
productivă 


Integrarea 
obişnuielnică 
în rînduiala obștii 


Satisfacerea 
directă 
A nevoilor 


Ofelimitatea 
muncii 


Producţia iraţională 


apare, 


2. Economia 
capitalistă 

Dorinţa de cîştig 
Frica de pagubă 


Producţia de 
schimb 


Consumaţia 
reproductivă 


Iniţiativa 
individuală, 
ajustarea spontană 


Diviziunea muncii 
Produce cel mai 
ieftin 


Cîştigul, preţurile şi 
costurile de 
producţie 


Producţia parţial 
raţionalizată 


3. Economia de 
război 
Voința de a învinge 


Teama de 
pedeapsă 

Producţia de 
consum 
Consumaţia 


neproductivă 


Subordonarea 
individului 
cerinţelor 
colectivităţi 
(colectivizare) 


Satisfacerea 

directă a 

Nevoilor în 
colectivitate 
(autarhie) 


Principiile 
strategice 
(eficienţa) 


Producţia complet 
Planificată 
(planificare) 


de pe urma acestei 


1) o producţie de bunuri de consumatie neproductive; 
2) animată de presiunea colectivității; 


3) caracterizată prin: 
a) colectivizarea activității; 
b) autarhie; 
c) eficienţa şi 
d) planificarea ei. 


Rezumativ, caracterele specifice ale economiei de 
război sunt: 

1) existenţa unei economii de consum, pentru 
satisfacerea trebuinţelor războiului; 

2) raționalizarea şi planificarea; 

3) subordonarea iniţiativelor private prin presiune şi 
constringere colectivă; 

4) supunerea economiei principiilor strategice; 

a) libertatea de acţiune: iniţiativa şi surpriza; 

b) reacţiunea la orice acţiune inamică; 

c) economia forţelor: rezultat optim cu minimum de 
lucru şi material; 

5) distrugerea parțială a fondului de acumulare şi a 
celui de consum, adică comprimarea standardului de 
viaţă şi a dezvoltării civilizaţiei. 

Am lăsat la o parte, din această caracterizare, anume: 
aspectul tehnic, pentru că îl vom întîlni cu profunzime 
imediat, în a treia parte a acestei conferințe, în care 
cercetăm problemele speciale ale economiei de război. 


3. Problemele economiei de război 


Caracteristica esenţială a războiului modern stă, 
aşadar, în faptul că acesta nu mai este o luptă între 
armate, ci o luptă între colectivități, o luptă între naţiuni 
şi grupuri de naţiuni. 

Amploarea aceasta dobindită de război — prefacerea 
lui din luptă dintre armate în luptă dintre popoare, cu 
toate resursele lor materiale şi spirituale — se datoreşte, 


în primul rind, dezvoltării prin amplificare şi complicare a 
aparatului de război. 

Amplificarea războiului la ansamblul naţiunii e, fără- 
ndoială, un dar al tehnicii militare.  Participaţia 
psihologică la război a fost, fără îndoială, totdeauna, din 
partea populaţiei; participarea economică efectivă a 
tuturor — activitatea fiecăruia, prefacerea întregii munci 
naţionale într-o întreprindere de distrugere a voinţei — 
nu! 

Statul modern se găseşte, prin urmare, în cazul 
războiului, în fața unei retele extrem de complexe de 
interese — faţă de care nu poate rămine neutru. 

Statele moderne şi-au dat totdeauna seama de acest 
lucru şi au încercat să reacționeze, dezvoltind, în 
proporții considerabile, aparatul de unificare sufletească 
a populaţiei. E poate motivul real pentru care, după 
armată, instrucția publică ocupă al doilea loc printre 
cheltuielile publice. 

Stalin, Mussolini, Hitler mai mult decit orice sunt 
regizori de opinie publică, animatori, creatori de temeiuri 
de existență colectivă. 

Că această unitate colectivă poate fi utilizată, că e 
utilizată, de cele mai multe ori, de cercurile care au 
putere şi interese, e exact. Dar aceasta ţine de natura 
firii omeneşti, care se lasă bucuros purtată cu vorba, îi 
place chiar să fie purtată cu vorba, şi pînă acum nu se 
cunoaşte organizaţie politică lipsită de aceste procedee. 

În rezumat, războiul fiind un rezultat al voinţei sociale, 
el nu izvorăşte niciodată dintr-o voinţă arbitrară. 
Motivarea oricărui război cuprinde temeiuri spirituale şi 
temeiuri economice interferente, care lucrează simultan 
la determinarea voinţei de a învinge. Cauzele unui război 
nu trebuiesc căutate în formule magice, ci prin analize 
concrete ale situaţiilor de fapt. Şi, de multe ori, 
motivarea e complexă. Deşi rolul industriilor de război în 
geneza conflictelor internaţionale e greu de tăgăduit, e 
deci o naivitate să ne închipuim că acţiunea lor ar putea 


rodi fără existenţa anumitor condiţii obiective, care să 
dea o justificare acţiunii lor. Pentru ca propaganda 
războinică să prindă într-un stat, se cere deci să existe 
condiţii obiective şi sufleteşti care s-o facă posibilă. 

Războiul din 1914 a surprins viața economică în plină 
dezvoltare individuală. Singurele puncte de sprijin pentru 
organizarea economică a naţiunii în vederea războiului 
au fost cartelurile, trusturile şi înțelegerile industriale. 
Statul a trebuit să organizeze o întreagă aparatură 
pentru coordonarea vieții economice. 

Organizația economică actuală, în lumea întreagă, 
este  nesfirşit mai apropiată adaptării la situatia 
războiului ca organizaţia economică din 1914. 

Prelungirea crizei generale a împins diferitele economii 
naţionale la autarhie. 

Autarhia, prin natura ei, se aseamănă cu economia de 
război. 

Autarhia trebuie considerată ca structură naturală care 
condiţionează economia de război. 

Postulatele generale ale autarhiei sunt postulatele 
economiei de război. 


1) Bază elementară proprie, care sunt elementele autarhiei, sunt şi 
2) Surse de energie proprii, elementele de bază ale economiei de 
3) Materii prime proprii, război 

4) Utilaj apropriat preexistent, 

5) Mină de lucru specializată, naţională 


Organizația lor este însă diferită, pentru că scopul lor e 
şi el diferit. 

Autarhia, ca şi economia de război, se loveşte de 
rezistenţe: 

1) diversitatea resurselor naturale; 

2) diviziunea internationala a muncii, rezultată din 
obicei, investițiile existente etc., întreţinute de 

3) tendința generală a reducerii costurilor în vederea 
creşterii profiturilor. 

La acestea, autarhia, ca şi economia de război, 
supleează: 


1) prin menținerea profiturilor, fără reducerea 
preţurilor de cost, 

2) prin crearea de situații preferentiale: monopoluri 
vamale etc. 

— care au de efect înlăturarea diviziunii internaționale 
a muncii. 

Autarhia nu poate înlătura diversitatea resurselor 
naturale. 

De unde: 

a) căutarea teritoriilor complimentare; 

b) invențiunea produselor de substituție. 

Fazele războiului din 1914 au arătat că — scurt timp 
după izbucnire — războiul modern tinde să se transforme 
în război de uzură. Şi că, pentru ciştigarea unui 
asemenea război, nu mai au importanță factorii tactici, ci 
pregătirea strategică eventuală, utilizarea la maximum a 
tutulor împrejurărilor şi a posibilităţilor de a învinge. 
Potenţialul lua locul actualului. 

Cercetindu-se factorii de care, în asemenea 
împrejurări, ar mai putea atîrna victoria, s-a ajuns astfel 
treptat la deosebirea extrem de interesantă dintre 
actualul şi potențialul de război. 

Intr-un război de uzură, decisiva nu mai aparţinea — 
cum am spus — ocaziei, actului, ci potențialului latent, 
puterilor de înnoire. Învinsul era cel fără răsuflare. 

Profanii în ale războiului ştiu prea puţin că posibilitatea 
exploatării ă fond a unei ofensive nu e nici o problemă de 
mărimea efectivelor, nici de vitejia lor şi nici chiar o 
problemă de calitatea materialului. Ci atîrnă de rezervele 
de material consumabil şi de capacitatea reimprospătării 
frontului cu aceste materiale. 

Această problemă, trasă din învăţămintele războiului, 
a dat naştere nevoii unui stat major economic, care să se 
ocupe din timp de pace cu adaptarea economiei de pace 
la conditiile economiei de război. 

Problemele ce se pun acestor state majore sunt: 

1) înzestrarea armatei; 


2) aprovizionarea ei; 

3) aprovizionarea populației civile; 

4) reconstruirea părților atinse ale organizaţiei 
economice, în vederea menținerii aparatului productiv în 
stare de funcţiune şi adaptare la situaţii şi necesităţi. 

Incă din timp de pace, statul major economic trebuie 
să aibă cuvint hotăritor în privinţa: 

a) locului unde au a se stabili industriile, evitind 
crearea lor în zone primejduite, concentrarea lor într-un 
singur punct, aşa încît, ocuparea parţială a ţării să nu 
aibă influenţe asupra continuării producţiei; 

b) naturii industriilor necesare armatei, pe care statul 
e dator să le creeze — chiar cu sacrificii —, principiu 
admis în economie chiar de părintele şcolii liberale, 
Adam Smith; 

c) naturii culturilor de dezvoltat; şi 

d) căile de comunicaţie a curentelor comerciale de 
încurajat. 

1) Asigurarea alimentaţiei armatei şi a populaţiei: 

a) în statele industriale: dezvoltarea producţiei agrare; 

b) în statele agrare: remedierea crizei determinată de 
împuţinarea minei de lucru în agricultură prin 
mecanizare şi raţionalizare a culturilor. 

Culturile de soia, iniţiate de germani în România, cele 
de bumbac, care se încearcă paralel, ţin de acelaşi 
program de autarhie, pregătitoare de război. 

Statele industriale fiind tributare celor agrare pentru 
procurarea alimentării şi cele agrare celor industriale 
pentru procurarea materialului de război, mișcările 
comerciale rezultînd din această situaţie puteau fi 
amenințate. 

Se ştie că Anglia nu dispune de alimente decit pentru 
15 zile şi o blocadă absolută a coastelor ei ar echivala cu 
o înfrîngere. 

Se ştie, de altfel, că momentul cel mai critic al 
războiului n-a fost pentru aliaţi nici septembrie 1914 — 
nici aprilie 1918 —, ci martie 1917, cînd submarinele 


ajunseseră să torpileze 1/6 din tonajul britanic lunar. Și 
dacă nu se inventau mijloace de reacţie, partida ar fi fost 
pierdută: Q-boaturi, convoiuri escortate etc. 

De aci, tendinţa statelor industriale de a-şi dezvolta 
din timp de pace bazele agrare; precum şi tendinţa 
inversă, a statelor agrare, de a-şi dezvolta baze 
industriale — caracteristice autarhiei — corespund 
ţelurilor economiei de război. 

Probleme interesante pune însă mai ales înzestrarea 
armatei — care, fiind legată de rapiditatea dezvoltării 
tehnice actuale, obligă statele să limiteze dezvoltarea 
necesarului lor din timp de pace, în favoarea dezvoltării 
potenţialului de război. 

Rapiditatea cu care se perfecționează astăzi materialul 
de război face ca statele să evite să se înzestreze cu tot 
necesarul înainte ca primejdia de război să devie 
iminentă. 

Altfel, statele s-ar vedea în situaţia de a fi înzestrate 
cu un material demodat, insuficient din punct de vedere 
tehnic, faţă de acela al concurentului înarmat în ultimul 
ceas, fapt care necesită cheltuieli considerabile. 

Lucrul s-a petrecut, de pildă, în 1924, cu aviația 
italiană, care a fost înzestrată cu circa 2.000 de avioane 
tip Caproni, o minune a tehnicii epocii, avînd viteza 
medie de 240 km pe oră. 

În zece ani, viteza medie a trecut la 320 km pe oră, iar 
Italia este obligată azi să cheltuiască sume mari pentru 
a-şi putea pune aviația la punct. 

Acelaşi lucru cu viteza dreadnought-urilor şi cu bătaia 
tunurilor. 

Pentru a remedia aceste stări de lucruri, generalul von 
Seekt a expus, cel dintii, principiile unei noi politici de 
înzestrare cu material de război, valabilă mai ales pentru 
statele cu industrie înaintată. 

Politica preconizată de von Seekt constă în: 

1) experimentarea continuă a noi prototipuri, 
întemeiate pe ultimele perfecţionări tehnice, şi, paralel, 


2) punerea industriei naționale în situația de a începe 
în orice moment fabricarea în serie a ultimelor prototipuri 
— printr-o politică de comenzi lăturalnice. 

Un alt principiu interesant în materie de înarmări — 
născut din imposibilitatea statelor supuse demilitarizării 
de a dispune de material de război ofensiv şi perfecţionat 
— este ajustarea producției de pace la nevoile economiei 
de război. 

Aceste ţări au fost nevoite să studieze perfecţionările 
necesare aparatului militar asupra aparatelor şi maşinilor 
utilizate în timp de pace, făcîndu-le susceptibile a fi 
transformate în instrumente de război. 

A apărut astfel principiul ajustării producţiei de pace la 
nevoile economiei de război. 

E cazul aviației comerciale germane, care a 
experimentat mereu sub formă de avioane de sport 
Heinkel şi de transport Dox avioane de vînătoare şi de 
bombardament, depozitind piesele de schimb necesare 
transformării lor. 

E, de asemeni, cazul tractoarelor combinate, fabricate 
de uzinele sovietice de la Stalingrad şi Celiabinsk, 
precum şi al fabricii de tractoare de la Novgorod. 

E cazul întregii industrii franceze de automobile, 
obligată astăzi să fabrice tipuri transformabile în 
tractoare cu şenilă, prin adaosul de osii suplimentare, 
osii care se fabrică odată cu tractorul şi care se 
depozitează, ca piese de schimb, în depozitele armatei, 
la punerea în circulaţie a vehiculelor. 

Mai e cazul industriei chimice, al materialelor 
susceptibile de a se transforma în industrii producătoare 
de gaze toxice. 

Dată fiind această situaţie, problema mobilizării 
industriale ia un aspect mai grav ca altădată. 

Criza, determinată de trecerea de la industria de pace 
la industria de război — care aduce o intirziere a 
momentului în care ţara începe să producă, întirziere 
care impune o subconsumaţie de material tocmai în 


perioada cea mai critică, în care psihologiceşte, prin 
ocuparea terenului advers, se pot obţine avantaje 
substanţiale — trebuie şi poate fi scurtată. 

Dacă germanii au putut ocupa atita teren în Franta, 
lucrul se datoreşte şi faptului că, în timpul cursei la mare, 
portia zilnică a artileriei englezeşti s-a redus uneori la 
două proiectile. 

Această perioadă poate fi scurtată prin sistemul 
introducerii parțiale a mobilizării pe loc. Inspirată de 
tehnica grupărilor revoluționare, statele majore din ţările 
industriale s-au gindit să utilizeze în întreprinderi 
sistemul celular, organizarea încă din timp de pace a 
unor nuclee compuse din personalul întreprinderii, 
mobilizat pe loc, destinat ca, la ceasul H, să preia 
conducerea uzinei. Aci se vede necesitatea existenţei 
unui personal naţional în industrii. 

Probleme interesante se pun şi în domeniul 
transporturilor, unde amenințarea de distrugere prin 
aviație a liniilor de comunicaţie a pus problema 
independentizării transporturilor de şosea şi cale ferată 
— problemă rezolvată sub numele de motorizare, prin 
introducerea  şenilei, care dă transportului supleţea 
transporturilor hipomobile. 

Un rol deosebit în ajustarea producţiei industriale 
joacă invențiile şi descoperirile tehnice. 

Spiritului de invenţie îi revine —în planul tehnic — 
sarcina realizării celor două principii ale economiei de 
război: 

1) surpriza şi iniţiativa armamentelor; 

2) reacţia la orice acţiune inamică. 

Arma bacteriologică şi [cea] antibacteriologică, firul 
prin helice la avioane şi tunurile antiaeriene, 
demagnetizarea şi motoarele cu uleiuri grele, gazele de 
luptă şi măştile antigaz, carele de asalt şi bombele 
anticar, telegrafia fără fir, aparatele goniometrice, 
gloanţele ultrapenetrante şi tunicile nepenetrabile — 
sunt, toate, aplicaţii tehnice ale principiului acţiunii şi 


reacţiunii. 

Capacitatea de adaptare e uneori prodigioasă. Astfel, 
la începutul războiului, Franţa nu avea grenade. Le-a 
înlocuit întîi cu cutii de conserve pline cu cuie. La fel cu 
gazele asfixiante. La fel cu tancurile. La fel cu azotul 
sintetic. 

Pentru realizarea surprinderii şi evitarea surprizelor 
inamice, e însă necesară asigurarea secretului şi 
pătrunderea secretelor inamice. De unde, importanţa 
enormă luată de serviciile de informaţii şi 
contrainformaţii, precum şi serviciile de studii militare şi 
tehnice. 

Pentru autarhizarea combustibilului, în Franţa se 
lucrează de mulţi ani la problema carburantului naţional, 
a petrolului sintetic, în Germania se lucrează la 
motoarele  funcţionind cu uleiuri grele sau cu 
electricitate. 

Războiul viitor, dispunind de mijloace cu totul 
superioare pentru provocarea dezorganizării interne a 
inamicului, o problemă deosebită va fi aceea a 
reconstruirii şi a reparațiilor rapide — geniul civil şi 
militar. 

Nu-ncape îndoială, de asemeni, dată fiind importanţa 
factorului moral în victorie, că se va încerca o exploatare 
a tutulor motivelor de disensiuni lăuntrice: lupta de 
clasă, minorităţi — cu atît mai grave, cu cît minoritatea 
sau clasa va fi mai compactă şi mai puternică. 

In sfîrşit, o pregătire încă din timp de pace a economiei 
de război s-a realizat în problema schimburilor inter- 
naţionale. 

Comerțul internațional e subordonat, în vreme de 
război, satisfacerii necesităților armatei şi populaţiei, pe 
care nu şi le poate satisface direct, prin munca proprie — 
fie din pricina inegalitaților naturale, fie din cauza naturii 
întimplătoare, a organizației sale economice. 

Ajustarea comerțului internaţional la nevoile războiului 
a constituit o gravă problemă în războiul european, 


întrucit l-a silit să treacă direct de la un regim de 
libertate la un regim de restricţii. 

In economia liberală dinainte de război, curentele 
schimburilor internaționale erau rezultatul acțiunii 
spontane a întreprinzătorilor şi comercianților. 

Economia de război a schimbat complet situaţia. 

Obligată să asigure, în primul rînd, procurarea 
necesarului armatei şi al populaţiei civile, pentru care 
trebuiau să existe instrumente suficiente de schimb, 
toate statele au introdus, în timpul războiului, restricţii 
comerciale şi financiare. 

Economia de azi, silită să recurgă la regimul de 
clearing şi contingentări, este mult mai apropiată de 
regimul economiei de război. 

Ceea ce o deosebeşte este numai scopul, care în 
regimul actual urmăreşte — alături de alte scopuri, mai 
complexe — în special ciştigul intermediarilor; pe cînd în 
economia de război scopul este satisfacerea necesarului 
armatei şi a nevoilor populației civile. 

Sub acest raport, economia de război poate da naştere 
mai multor tipuri de relaţiuni comerciale internaţionale. 


Ţară agrară { Import de material Export de produse 

de război { alimentare 

Finanțarea importului în economia de război poate lua, 
de asemeni, unele forme neobişnuite în timp de pace. 


Alături de 1) creditele străine de aprovizionare, 
şi de 2) export de mărfuri în consumaţie, 
sau de 3) îndemnarea creditelor streine să se investească 


pe care le cunoaşte, (mobilizarea) 
de azi, mai poate apare 4) confiscarea creditelor streine private. 
şi 


O ultimă observaţie poartă asupra regimului 
consumaţiei, supusă raţionalizării în economia de război. 

Gradul de raţionalizare a consumaţiei e totdeauna în 
funcţie de raportul subzistenţelor cu necesităţile. 

Ţările au introdus progresiv raţionalizarea consumaţiei, 
precum şi preocupările de asistenţă pentru inapţii la 
servicii. In unele ţări, ca Rusia, raţionalizarea consumului 
s-a menţinut, cu diferite fluctuații, pînă astăzi. 

Cum şomajul e destinat să dispară complet în timpul 
războiului, e de prevăzut că organizaţiile de asistenţă vor 
fi silite, în economia de război, să-şi schimbe activitatea, 
reorientînd-o în direcţia aprovizionării populaţiei. 

Situaţia reală a consumaţiei în vreme de război nu 
poate fi însă înţeleasă independent de metodele de 
finanţare a războiului, cu care e în strîinsă legătură — şi 
pe care o vom examina în ultima parte a conferinţei 
noastre. 


4. Finanţarea războiului 


Războiul, din punct de vedere economic, nefiind decit 
o imensă consumaţie improductivă, se pune întrebarea 
privitoare la mijloacele care vor servi la finanțarea lui. 

Cheltuielile necesitate de război sunt foarte mari. 

Luînd ca bază cheltuielile militare normale ale 
principalelor cinci state înainte de război, care sunt de 
circa: 

11.456 milioane franci aur anual, paritate 1913, 
ajungem la concluzia că în 5 ani aceste cheltuieli ar fi 
trebuit să fie de aproape: 

1.875 mii de milioane de lei actuali, 
sau 1 bilion 875 mii de milioane. 

Cheltuielile reale au fost însă de 

80.680 miliarde de dolari, paritate 1913, 
sau circa 

13.500 mii de milioane de lei actuali, 


sau 13 bilioane şi jumătate, 
adică, mai mult ca de şapte ori cheltuielile ordinare. 


Cheltuielile militare ale principalelor ţări în ajunul războiului 
— în milioane — 


Ţara Anul Armata Flota Total Moneda Total franci 
Rusia 

(ord.) 1913 581,1 244, 8 825,9 mii. ruble 4129,5 mii. 
Germania 

(ord.) 1913 - - 97,8 mii. £ 2445 mii. 
Anglia 1913-1914 28, 2 48, 8 77 mii. £ 1875 mii. 
Statele 

Unite 1913 173,5 139, 7 313,2 mii. $ 1556 mii. 
Franţa 1913 983, 2 467, 2 1450,4 mii. franci 1450,4 mii. 


După: The Statesman Year-Book, 1915 
cf. Bukharin, L'&conomie mondiale et l'imperialisme, p. 125. 


Procedeele de finanţare a războaielor sunt trei: 

a) resursele bugetare (impozitele, care pot fi ordinare 
sau extraordinare); 

b) împrumuturile (pe termen lung sau scurt); 

c) emisiunile de monedă, 
practicate separat sau împreună. 


— Cifra cheltuielilor de război fiind de alt ordin ca 
aceea a veniturilor ordinare, acoperirea lor în întregime 
cu impozite este o imposibilitate. 

— Emisiunile monetare — lesnicioase la prima vedere 
— au cusurul de a face ca de la o vreme să crească 
preţurile mai repede ca emisiunea şi, ca atare, efectul lor 
ca instrument de finanţare să fie anihilat. 

—  Împrumuturile au defectul că grevează bugetele 
viitoare. 


Finanțele de război sunt cu atit mai sănătoase, cu cit 
proporția impozitelor e mai mare. 

Dintre toate ţările, Statele Unite [ale Americii] şi-au 
acoperit 60 % din bugetul de război cu impozite, Anglia 


— 20-30%. 

Mecanismul finanțării e de două tipuri: 

unul practicat de Anglia, 

altul de Germania şi Franţa. 

În tipul franco-german, finanțarea s-a făcut prin 
continui emisiuni monetare. 

Spre a se împiedica insă efectul acestor emisiuni 


asupra urcării prețurilor — prin faptul că se lasă în 
circulaţie o putere de cumpărare, atunci cînd mărfurile 
produse erau consumate —, se emiteau împrumuturi, 


care aveau misiunea să retragă din consumatie 
numerarul emis. 

Faptele au arătat că, pină în 1916, ritmul 
împrumuturilor a ținut pasul emisiunilor şi abia din acest 
an a rămas în urmă. 

Fapt care a şi determinat guvernul german să recurgă 
la sisteme fiscale, spre a recupera pe calea impozitului 
partea ce nu intră prin împrumut. 

La fel a procedat Franța, cu deosebire că această tară 
a practicat mai ales împrumutul pe termen scurt, sau 
forma bonului de apărare națională. 

Impozitele de război au avut două caractere diferite. 

In ţările care au finanţat războiul în proporție mare 
prin impozite, fiscalitatea a luat caracterul unui spor 
important al taxelor de consumatie. 

În ţările care au finanţat războiul prin emisiuni, 
fiscalitatea a luat mai ales caracterul de taxare a 
supraprofiturilor, a beneficiilor de război. _ 

Deosebirea e insă numai aparentă. |n fond, în 
amindouă cazurile, finanțarea războiului s-a făcut printr-o 
reducere prin stat a standardului de viață al populației. 

Suma veniturilor naţionale împărțindu-se: 


1) după surse, în: 2) care 3) după destinație, 
la un loc dau se împart în: 
profituri, venit naţional a) fond de acumulare 
dobiînzi, 


b) fond de consumaţie. 


rente, 


a 
b 
c 
d) salarii 


) 
) 
) 
) 


Fondul de acumulare e destinat reproducerii 
investiţiilor noi. 

Fondul de consumaţie, întreținerii. 

Emisiunile noi, sporind cifra venitului naţional, în 
măsura în care intră în fondul de consumatie, amenință 
să provoace urcarea prețurilor şi a schimburilor străine. 
Spre a evita acest lucru, s-a căutat un plasament acestor 
fonduri, care să determine scoaterea lor din circulație, 
prefăcînd toate noile ciștiguri în fonduri de acumulare. 
Cînd au refuzat să se acumuleze, au fost taxate. 

Principiul e, deci, distrugerea puterii actuale de 
cumpărare a emisiunilor prin emisiuni de împrumuturi 
sau [prin] fiscalitate. S-a ajuns, în acest fel, să se 
menţină atit nivelul preţurilor, cît şi cursul schimburilor. 

Primejdia este acumularea datoriilor. 

Statul n-avea decit două ieşiri: 

1) sau să arunce asupra bugetului sarcina acoperirii 
datoriilor de război, 

2) sau să încerce — prin devalorizarea şi [prin] 
fabricant — o acumulare a lor. 

Judecînd procesul de ansamblu, se vede că Germania 
şi-a finanțat războiul cu o iluzie şi Franţa cu o cincime de 
iluzie. Singură Anglia a preferat prima cale. 

Oricare ar fi sistemul, am spus că, din punct de vedere 
social intern, problema finanțării e o problemă de 
comprimare a standardului de viață. lar individual, 
referindu-se la cine-i suferă incidenţa, la urma urmelor, 
finanţarea e o problemă de deplasare a averilor între 
categoriile sociale. 

Finanțarea războiului cu iluzii are însă un cusur. 
Sistemul nu poate fi repetat decit foarte greu. Căci 
păcăliții vor refuza să mai furnizeze statului mărfurile de 
care are nevoie. 

Va trebui, deci, paralel cu emisiunea, să se instituie 
impozite cu caracter de confiscare a întregului beneficiu, 
spre a putea face să mai funcționeze sistemul. 


Se va proceda întocmai ca şi cum întreprinzătorul ar 
deveni — pe timp de război — salariatul statului. 

E o concluzie logică, pe care recenta legislaţie 
americană nu a ezitat să o tragă, şi care era, în fond, 
închisă în dreptul de dispozitie al statului asupra uzinelor, 
pe care legile i-l atribuie la izbucnirea războiului. 

E un rezultat care poate face mai atenţi pe industriaşii 
de război la declanşarea uşuratecă a catastrofelor, cu 
efecte neprevăzute. 


5. Concluzii 


Ne-ar mai fi rămas de cercetat o singură problemă. 
Aceea a efectelor războaielor şi a organizării victoriei. 

Ne oprim. 

Nu putem însă să nu semnalăm constatarea că victoria 
e departe de a mai avea semnificaţia pe care o avea 
odinioară. 

Naţiunile nu pot fi distruse ca armatele, prin înfrîngeri 
militare. 

Înfrîntă milităreşte, o naţiune va folosi înfrîngerea ca 
mijloc de redresare. 

In coşul victoriei, biruitorii sunt departe de a găsi 
avantajele la care sperau. 

Orice victorie e menită să aibă un caracter temporar. 

Potenţialul de război nu poate fi distrus. 

Şi distrugerea lui nu poate fi decît provizorie. 

Cine a urmărit obiectiv relaţiile franco-germane de 
după 1920 nu-şi poate ascunde impresia unei continue 
ofensive potenţiale a Germaniei. 

Pacific sau violent, Germania n-a încetat un moment, 
după 1923, să-şi reconstituie potenţialul. 

In faţa fiecărei redresări germane — vorba unei mari 
poete a noastră —, aliaţii încep prin a fi consternaţi, apoi 
negociază, după aceea capitulează şi legitimează, şi 
sfirşesc prin a se bucura ca de o victorie. 


Note 

La 6 aprilie 1935, la Academia de Înalte Studii Comerciale şi 
Industriale din Bucureşti, în cadrul unui ciclu de conferinţe organizat 
de Asociația Generală a Economiştilor, Mircea Vulcănescu a 
prezentat Economia de război. 

Conferenţiarul era pe atunci asistentul de etică al profesorului 
Dimitrie Gusti, profesor de economie politică şi de ştiinţe juridice la 
Şcoala Superioară de Asistenţă Socială şi la Şcoala Superioară de 
Statistică, referent la Oficiul de studii al ministerului de Finanţe. In 
aceeaşi vreme, el ţinea cronica externă în cotidianul Prezentul. lar 
două luni şi jumătate mai tîrziu avea să fie numit director general al 
Direcţiei Vămilor. 

Vulcănescu răspunde solicitării Asociaţiei Generale a Economişti- 
lor, al cărei membru era (se afla şi în consiliul de conducere; 
preşedinte: Virgil Madgearu). 

Tema economiei de război era mult dezbătută în acei ani, mai 
intens chiar spre sfîrşitul deceniului, sub cele mai diverse aspecte. 
Dintre multele texte publicate ori conferinţe rostite pe atunci despre 
economia de război, amintim: A. Corteanu — «Economia de război», 
în Argus, an XXVII, nr. 7 329, 16 septembrie 1937, p. 1; R. Peretz — 
«Economia de război», în Vremea, an XI, nr. 555, 18 septembrie 
1938, p. 7; Gh. Taşcă — «Economia de război», în Jurnalul, an |, nr. 
1, 13 octombrie 1939, pp. 1, 2; lon M. Lazaru, Economia de război, 
Bucureşti, 1939; D. Popescu, D. Mihuţ — Economia de război şi 
războiul economic, Bucureşti, 1939; Organizarea economiei 
nationale de război. Conferinţa domnului profesor G. Taşcă, în 
Economia rurală, an Il, nr. 50, 4 februarie 1940, p. 5; lon Răducanu 
— Problemele economiei de război, conferință, 4 februarie 1940 
(amfiteatrul Politehnicii din Timişoara) (rezumat în Ecoul, an XVI, nr. 
2 089, 23 februarie 1940, p. 1); Gh. Taşcă — «Cadrul economiei de 
război», în Excelsior, an V, nr. 260, 24 februarie 1940, p. 1; Valeriu 
Bulgaru — «Economia de război», în Însemnări ieşene, an V, nr. 3, 1 
martie 1940, pp. 487-493; George Strat — «Economia de război», în 
Libertatea, an VIII, nr. 6, 20 martie 1940, pp. 81-83; nr. 7, 5 aprilie 
1940, p. 99-100; Virgil Madgearu — «ldeologia şi realizarea 
economiei de război», în Analele industriei şi comerțului, an V, nr. 3- 
4, martie-aprilie 1940, pp. 1-9; Grigore A. Basarabeanu — 
«Agricultura în economia de război», în Buletinul Consiliului Superior 
Economic, an |, nr. 2, aprilie-iunie 1940, pp. 27-46; D. R. loaniţescu 
— «Economia de război şi politica socială», în vol. colectiv Probleme 
muncitoreşti de actualitate, vol. |, Bucureşti, Tip. ABC, 1941, pp. 


261-287; Paul Horia Suciu — «Economia de război şi industria 
naţională», în volumul colectiv citat, pp. 323-370, ş.a. Vezi şi A. Pitier 
— L'Economie de guerre, Paris, 1939; Ferdando di Ferenzio — 
Economia di guerra comme economia di monopolio, 1942; Arenna 
Celestin — Economia di Guerra (1942?). 

Un rezumat al conferinţei a fost publicat în Prezentul (an |, nr. 57, 
8 aprilie 1935, p.2). 

Integral, textul a fost publicat ca inedit, cu o notă introductivă, de 
Marin Diaconu, în Viața Românească, an XCIII, nr. 9-10, septembrie- 
octombrie 1998, pp. 206-212; nr. 11-12, noiembrie-decembrie 1998, 
pp. 124-131 («Restituiri»). 

Transcrierea s-a făcut după un text dactilografiat (copie). 

În arhiva Mircea Vulcănescu se mai află: a) 15 pagini dactilogra- 
fiate, cu diverse însemnări, de la idei la numere ilustrative (schiţa 
cîtorva idei; Materialul de război distrus de Germania în 1918; Costul 
cîtorva războaie mari din istorie; Cheltuieli de război; Despre război 
în genere şi despre cel imperialist în special ş.a.); b) o variantă a 
conferinţei, de 1 + 15 pagini. 


1 Şi cu alte prilejuri, expunerile orale — citite ori rostite liber — ale 
lui Mircea Vulcănescu erau însoţite de planşe afişate. 

> Mintea, teoretizată de clasicul filosof francez Rene Descartes 
(1596-1650). 

3 Vezi nota 8 de la p. 119. 

+ «Ultimul, dar nu cel din urmă» (W Shakespeare, Regele Lear, |, 
1) — expresie englezească folosită de Vulcănescu şi cu alte prilejuri. 

5 Germania în fruntea tuturor domeniilor (germ.). 


Un articol asupra noului buget? 


Ce-ar putea scrie, despre el, cineva care a ajutat la 
facerea lui zi de zi? Cum ar putea acesta desluşi 
realitatea de aşteptările lui? Ceea ce a pus din el, de 
ceea ce a reuşit să facă? Aureola de nădejdi care învăluie 
realitatea rece? 

De aceea, rîndurile mele, chemate să mărturisească 
asupra bugetului, iau un alt curs. Vor încerca să 
mărturisească nu pentru buget, ci pentru acela a cărui 
personalitate se  resfringe asupra acestuia. Asupra 
aceluia care l-a plămădit în nopţi de veghe, examinînd, 
cum nu s-a mai făcut de ani de zile, cu creionul roşu în 
mînă, fiecare post în parte, căutînd să desprindă taina 
realităţii româneşti pe care o închide într-însa fiecare 
cifră şi fiecare rînd. 

Un buget nu e o listă de cifre reci, cum îşi închipuie cei 
mai mulţi, ci un act complex de cumpănire aprigă între 
nevoi. Un act de ordine. O făgăduială faţă de tine însuţi. 

Făgăduielile acelora pe care împrejurările i-au adus la 
cîrma ţării, pentru că şi-au făcut dintr-asta unii o vocaţie, 
alţii o meserie — le ştim. Ce puteau fi făgăduielile unui 
om pe care soarta l-a desemnat să conducă în timp de 
pace o şcoală de război, sau o divizie motorizată pe 
cîmpul de bătălie? Făgăduiala cuiva care nu are nici 
alegători de mulţumit, nici protectori de împăcat, nici 
ipoteci care sterilizează cele mai bune voințe, făgăduiala 
cuiva care a primit situaţia din ordin!, în ceasul în care 
toţi fugeau de răspunderea ei? 

Mărturisesc că am fost foarte puţin liniştit după-masa 
în care, chemat de Conducătorul Statului pentru a 
depune jurămiîntul, acesta mi-a spus, cu tonul lui tăios ca 
o sabie: «Acolo trebuie multă ordine. V-am dat un om 
straşnic, care să pună ordine». Am răspuns sfios, că 
ministerul nostru nu e dezorganizat şi că va putea face 


faţă. Dar am plecat cu oarecare grijă, la gîndul că vom 
avea asupră-ne o mînă grea. 

__Am spus că ministerul nostru nu era dezorganizat. 
Inţeleg prin asta că toţi tehnicienii aduşi în cursul 
ultimilor zece ani la posturile de conducere erau la 
posturile lor. Un tehnician e, desigur, un lucru de preţ în 
orice administraţie. Un tehnician nu e însă tot ce trebuie 
unui minister. Un tehnician e totdeauna un om care 
judecă disjunctiv şi ipotetic: dacă x, atunci y. El poate 
spune dinainte ce se va întîmpla în cutare caz, dacă se 
adoptă cutare măsură şi poate spune ce trebuie făcut 
pentru a obţine cutare efect. Lucrul acesta tehnicianul îl 
ştie şi-l poate spune; iar politicianul care se teme de el şi 
nu-l consultă, în această privinţă, n-are decit de pierdut, 
se păcăleşte. Tehnicianul însă nu este totul într-o 
administraţie, fie ea publică sau privată. 

Aceea ce trebuie făcut nu hotărăşte tehnicianul, ci 
conducătorul. Misiunea acestuia e cu totul deosebită de a 
tehnicianului. A fi conducător nu înseamnă a putea 
executa un plan; ci a şti să alegi planul cel bun şi 
oamenii în stare să-l execute. Sarcina conducătorului e 
să asculte pe tehnicianul care-l informează despre ce e şi 
ce se poate, şi apoi să aleagă, între diferitele posibilităţi, 
pe aceea care trebuie să se realizeze. A doua lui sarcină: 
să controleze rezultatele aplicării ordinelor lui: 
conştiinciozitatea execuției. De aceea, mulţi din cei mai 
buni miniştri de Finanțe n-au fost tehnicieni. Toți au fost 
însă oameni de realităţi şi de nuanțe. 

Generalul Stoenescu? n-a venit în fruntea ministerului 
nici ca tehnician, nici ca om politic. A venit ca un om de 
metodă. 

Un om care are metodă e un om pe care împrejurările 
nu-l pot surprinde niciodată, fiindcă, în fond, metoda e 
una şi aceeaşi, în toate bătăliile omului cu realitatea. 
Sinceritatea, puterea de pătrundere a situaţiei, 
prevederea, chibzuinţă, hotărîrea şi energia neînfrînată 
sunt virtuţi care reuşesc în toate întreprinderile. 


Fapt este că efortul la care a fost supus Ministerul 
Finanţelor de la sfîrşitul lui ianuarie? şi pînă acum, de 
către acest om de metodă, e un lucru care nu s-a întîlnit 
în analele acestui departament, decit în vremea marilor 
miniştri de Finanţe. 

Toate problemele au fost gîndite de la început. Toată 
experienţa acumulată a tehnicienilor a fost pusă la 
contribuţie, pentru a amenda ce trebuie amendat, în 
toate ramurile organizaţiei centrale, a legilor fiscale şi a 
organizaţiei pe teren. 

Astfel, în materie de impuneri, renunţind la soluţiunea 
comodă şi leneşe, dar ruşinoasă, a «reportărilor», care 
nu însemnau, nici mai mult, nici mai puţin, decit carenta 
aparatului fiscal în faţa misiunii sale legitime, generalul 
Stoenescu a hotărit, din prima zi, să facă impuneri — 
înlăturînd toate piedicile din cale. Sfaturile sibylline, ale 
interesaţilor, presiunile şi manevrele, nu totdeauna 
făţişe, n-au lipsit. Dar ministrul de Finanţe a dejucat 
cursele cu calm şi cu măsură, a dat dispoziţii de 
temperare a zelului excesiv şi de progresiune metodică 
înspre ţintă. 

Imitaţia servilă a cutărui sau cutărui tip de legislaţie, 
practicată de multe ori în trecut, a fost înlocuită cu 
metodele de a gîndi milităreşte: judecarea situaţiei, 
definirea obiectivului urmărit, ideea de manevră, 
determinarea mijloacelor de execuţie, pregătirea lor şi 
punerea lor în situaţia de a-şi produce efectul. 

Modelele legislative pot interveni numai din al treilea 
moment. Primele două sunt acte autentice neimitabile, 
atirnînd: primul, de starea de fapt; al doilea, de cel care 
ia atitudine în faţa acesteia. 

Generalul Stoenescu şi-a definit principiile atunci cînd, 
în prima întîlnire cu organele conducătoare ale direcțiilor, 
le-a cerut: 

1) o mare acţiune de prevedere; 

2) o mare acţiune de control. 

Le-a arătat că singură, cea dintii, înlătură rutina şi a 


obligat pe toţi — chiar şi pe cei mai rutinari — să facă 
planul activităţii lor pe luna următoare. Şi, cînd a trecut 
luna, a cerut socoteală de ceea ce s-a realizat din acest 
plan. A obligat astfel pe fiecare să gîndească la ce face şi 
a înnobilat cea mai modestă funcţie, dovedindu-i că e o 
formă a geniului creator. 

A cerut, apoi, controlul execuţiei, care, în ţara noastră, 
în care se ordonă, dar nimeni nu urmăreşte ce se 
întîmplă pe teren cu ordinul care s-a dat, este lucrul care 
lasă cel mai mult de dorit. A obligat, apoi, să i se aducă 
imediat planuri de control: vertical, orizontal, permanent 
şi periodic. 

Fiecare s-a simţit supravegheat şi sprijinit, cot la cot cu 
efortul tutulor. Prin conferințele lunare ale tuturor 
direcțiilor, a instituit «puntea» ce lipsea în organizarea 
ministerului, corelaţia activităţilor acestuia. 

Din prima zi, a grupat direcţiile în trei secretariate 
generale, nu pe oameni, ci pe afinități obiective şi a adus 
în fruntea fiecăruia pe acela dintre conducătorii de 
direcţii care, inter pares*, i-a apărut ca cel mai dinamic 
ori mai potrivit sarcinei de a conduce sectorul respectiv. 

Liber de ipotecile oricărei politici, care au sterilizat în 
trecut eforturile celor mai de seamă miniştri de Finanţe, 
generalul Stoenescu n-a aplecat urechea în minister 
decît la manifestarea meritului, în raport cu sarcina 
impusă de fiecare moment. 

Sunt de doisprezece ani în Ministerul de Finanţe”. Şi 
tatăl meu a fost patruzeci şi unu. Am văzut şi am auzit 
vorbindu-se de miniştri mari şi mici, norocoşi şi 
nenorocoşi, ştiutori de carte şi neştiutori. Puţine epoci au 
fost însă în minister cu o activitate intensă şi serioasă pe 
care a desfăşurat-o de la februarie încoace. Lucrul pentru 
care noi, echipa de tehnicieni din Ministerul Finanţelor, îi 
suntem recunoscători d-lui general Stoenescu este că a 
avut încredere în noi, că ne-a împins pe toţi spre efortul 
maxim şi ne-a îngăduit să ne slujim ţara fără nici o 
reticenţă. Parcă-l văd studiind fiecare dosar, în amănunt, 


înainte de a aborda o discuţie sau de a lua o hotăriîre, 
cum nu decidea nimic pînă ce totul nu-i apărea clar în 
minte şi cum surprindea pe mulţi arătîndu-le aspecte ale 
chestiunilor la care nu se gîndiseră îndeajuns. 

În fond, generalul Stoenescu este, în sectorul bătăliei 
financiare, interpretul concepţiei generale de reformă a 
statului pe care a dezlănţuit-o generalul Antonescu, 
concepţie pe care a executat-o în acest sector cu o 
autoritate vrednică de acela care i-a dat în miini cîndva 
puterea de comandă. Schimbînd de sector, generalul 
Stoenescu nu a făcut decit să aplice mai departe 
principiile pe care le prescria în cadrul Diviziei în luptă”, 
pentru cadrele conducătoare ale armatei româneşti. 

Abia cînd se va examina retrospectiv efortul pe care-l 
prezintă acest buget, cinstea cu care înfăţişează lucrurile 
pe faţă, felul chibzuit în care a făcut parte 
neprevizibilului şi mai ales felul în care a pregătit 
rezistenţa elastică în faţa acestui neprevizibil, se va 
putea judeca — în ansamblul ei — bătălia financiară, faţă 
de care bugetul general nu e decit ordinul de operaţiuni 
nr. 1. 


xK 


Situația? Cum o ştim cu toții. 

Obiectivul? Al tuturor: România, aşa cum o visăm toti, 
nepieritoare şi strălucitoare printre stele. 

Sarcina imediată? Menţinerea aparatului de stat şi 
dezlănţuirea furtunoasă a unei activităţi constructive 
imediate, pentru ridicarea ţării, folositoare şi pentru 
timpul de pace, şi în vreme de război. 

Căi ferate, visate de trei generaţii, vor trebui să aibă, 
pînă într-un an, cel puţin terasamentul terminat. 12 000 
de km de şosele vor trebui modernizate, în acelaşi 
termen. Toate silozurile în stare a fi gata pînă la toamnă, 
vor trebui să iasă din pămînt şi să intre în funcţiune. 


Numeroase rîuri vor trebui prefăcute în eleştee şi 
însămînţate cu peşti. Bălţile din jur vor fi prefăcute, prin 
irigări, în culturi fertile. Telegraful, telefoanele vor trebui 
potrivite imediat trupului nou al ţării, pentru a răspunde 
la chemare. Activitatea sanitară va fi dezvoltată. La fel 
cea veterinară, pentru a înlătura pierderile din boli şi a 
reface şi a spori stocul de vite. Unelte de lucru vor fi 
împărţite în ţară. Lucrul cîmpului va fi organizat spre a 
produce imediat, şi întreit. Recensămintul va număra 
oamenii şi nevoile. 

Cu aceasta, oamenii trebuie să fie bine plătiţi şi hrăniți 
şi să nu se mai întîmple, nu numai pierderea averii 
statului, din lipsă de întreţinere; dar să se evite şi 
pierderile din nefolosirea banilor la vremea cînd lucrurile 
se vind ieftin. 

Cînd ascultam acest plan de exigenţe, în cursul 
conferinţelor preliminarii din februarie — plan care, 
pornind de la Conducătorul Statului, era pentru noi o 
poruncă —, ne cuprindea, în acelaşi timp, o nedumerire 
şi o sfială! 

Simţeam că a nu le face faţă ar însemna o trădare faţă 
de neam. Dar ne întrebam sfioşi: cum vom izbuti, cu 
mijloacele pe care le avem, să facem faţă tuturora? 

Generalul Stoenescu, singur, rămiînea calm, între noi. 
Suridea ori de cîte ori îi împărtăşeam vreo temere. 
Militar, cunoştea, alături de Conducător, tainele marilor 
naşteri. 

De la început, a înlăturat din discuţie soluţia leneşă şi 
ispititoare a inflaţiei, ca pe o soluţie netrebnică, atit timp 
cît existau altele, chiar dacă acestea ar fi fost mai greu 
de împlinit. 

Nu. Finanţarea acestor investiţii trebuia făcută pe alte 
baze. Care puteau fi? Unde se puteau găsi mijloacele 
necesare care să lege bugetul exerciţiului de plan? Cu o 
mînă sigură, Generalul a despărţit sigurul de ipotetic. 

Pentru primul, bugetul ordinar. Pentru al doilea, un 
plan în etape: ceea ce e indispensabil: buget 


extraordinar, sîmbure al planului; ceea ce poate fi amiînat 
în execuţie, sau ca plată: Tezaurul. 

Fiecare investiţie a fost reexaminată în raport nu 
numai cu posibilităţile de plată, dar şi cu cele de 
execuţie: capacitatea tehnică, braţele disponibile şi 
posibilitatea procurării materiilor prime indigene şi 
streine. Cot la cot cu ministerele Coordonării, Economiei 
Naţionale, Agriculturii şi Lucrărilor Publice, a întocmit un 
al doilea plan, limpede, clar, care precizează fiecare efort 
care se va cere, lunar, peste cel obişnuit, dar care nu se 
va face decît pe măsura în care va putea fi împlinit. 

Pentru această împlinire nu există altă soluţie decit 
chemarea în ajutor a întregii naţiuni, concentrarea 
întregului efort al neamului în vederea ridicării lui. Nu 
prin siluiri şi împovărări, ci prin redarea încrederii în 
cuvîntul statului şi prin remunerarea eforturilor potrivit 
serviciului prestat. 

A început, apoi, activitatea cea mai grea. Distribuirea 
efortului; toţi cei care puteau ajuta au fost chemaţi şi 
întrebaţi. Cît? Atit pe seama creditului rezultind din 
Convenţia româno-germană din 4 decembrie, atit prin 
C.A.F.A.5, atît prin contribuabili, atît prin credit. Fiecare 
investiţie a fost chibzuită cu grijă, pentru ca să se 
acopere propriile ei resurse viitoare; fiecare ajutor a fost 
cumpănit, pentru ca remunerarea lui să fie potrivită 
scopului. 

N-au lipsit, fireşte, reticenţe şi zgircenii. Miini pe 
jumătate deschise s-au închis. Nu o dată, Ministerul a 
trebuit să constate că pinza ţesută cu trudă peste zi se 
destrămase peste noapte, de o Penelopă nevăzută. 

Victoria a venit totuşi, într-o zi, aproape în cea din 
urmă, cu Decretul-Lege de expropriere urbană, destinat 
nu numai să devie punctul de plecare mult aşteptat al 
unei reforme sociale de aşezare a cadrelor naţiunii; dar 
să devină şi pivotul care să asigure, prin lichidare, 
mobilizarea în interesul naţiunii a averilor ovreieşti. L-am 
văzut, atunci, pe ministrul de Finanţe dînd pentru întiia 


oară semnul de repaos. 


Note 
Apărut în Statul Românesc, an XII, nr. 352-355, 31 martie 1941, 
pp. 9-11. Semnătura: Mircea Vulcănescu. La sfîrşitul textului: semnă- 
tura autografă. 


1 Cînd a apărut textul, Mircea Vulcănescu era de două luni sub- 
secretar de stat la ministerul de Finanţe, membru al guvernului 
condus de lon Antonescu. 

? El a primit a fi ministru adjunct «din ordin». 

3 Generalul Nicolae Stoenescu a fost ministru al Finanţelor între 
27 ianuarie 1941 şi 24 septembrie 1942, după care a revenit în 
cadrul armatei. (Vezi în această culegere «Cuvint de despărţire 
pentru generalul Stoenescu».) l-a urmat Alexandru Neagu. 

+ Nicolae Stoenescu era ministru al Finanţelor din ziua de 27 
ianuarie 1941. 

După executarea bugetului pe anul financiar 1941-1942, el a 
rostit o cuvîntare, al cărei text s-a tipărit. Vezi Cuvint de mulțumire 
adresat de domnul ministru al Finanțelor, general N. Stoenescu, 
funcţionarilor superiori din Ministerul Finanţelor, cu ocazia încheierii 
anului financiar 1941-1942, Monitorul Oficial şi Imprimeriile Statului, 
Imprimeria Centrală, Bucureşti, 1942 (referire specială la Mircea 
Vulcănescu la p. 9). Cuvintul a fost rostit la 1 aprilie 1942, cu 
începere de la ora 19. 45. 

5 Intre egali (lat.). 

La 3 mai 1929, Mircea Vulcănescu a fost încadrat ca referent la 
Oficiul de studii (recent înfiinţat) al ministerului de Finanţe; a fost 
mutat la Direcţia Vămilor (1935), la Direcţia Datoriei Publice (1937), 
la Casa Autonomă de Finanţare şi Amortizare şi apoi la Casa 
Autonomă a Fondului Apărării Naţionale (unde l-a cunoscut personal 
lon Antonescu). 

7 Mihail Vulcănescu (1854, Pieleşti, judeţul Dolj - 16 decembrie 
1937, Bucureşti) a lucrat ca inspector financiar la Regia 
Monopolurilor Statului. În anii '20 era membru în consiliul de 
administraţie. S-a pensionat în 1914. În 1920 era directorul Societăţii 
Petroşani; a fost membru fondator (1883) al Societăţii Generale a 
Funcţionarilor Publici. 

8 Vezi Nic. Sc. Stoenescu — Divizia în luptă, vol. |, şi ediţia a doua 
(1933). Pe atunci autorul era locotenent-colonel. 

? Casa Autonomă de Finanţare şi Amortizare. 


Cuviînt 
de despărţire pentru 
generalul Stoenescu 


Domnule Ministru, 


În clipele acestea ale despărțirii, în care sunt menite să 
cadă între noi cuvintele de «rămas bun!», nu vă vorbeşte 
subsecretarul de stat, colaboratorul d-voastră tehnic, ci 
fostul referent al Oficiului de Studii, fostul director al 
Vămilor şi fostul director al Datoriei Publice, fiul şi 
nepotul unor funcţionari ai acestui minister!. 

Fiindcă, de cînd mareşalul Antonescu v-a chemat, la 
începutul anului 1941, în fruntea noastră, aceasta am 
căutat să fiu pe lîngă Domnia-Voastră: nu numai 
colaboratorul d-voastră tehnic, ci şi expresia conştiinţei 
vii a acestui minister. 

In numele tradiţiei pe care o reprezint aci şi a colegilor 
care mă ascultă, îmi îngădui să vă vorbesc acum şi să vă 
spun cuvîntul nostru de despărţire. 

Venind în fruntea acestui minister, ne-aţi cerut, 
domnule ministru, puterea noastră de gindire, de muncă 
şi de devotament şi vă mulţumim că l-aţi primit şi l-aţi 
folosit aşa cum aţi făcut-o! 

Sub ministeriatul Domniei-Voastre, fiecare din noi a 
fost puternic solicitat să dea ceea ce avea mai bun dintr- 
însul pentru progresul instituţiei sau direcţiei pe care a 
condus-o. Şi fiecare, în cadrul său, îşi dă seama că efortul 
făcut sub conducerea d-voastră a rodit! 


Şi aceasta este — cred — mai presus de toate 
multumirea bărbătească a celui care este căpetenie: să 
lege rod! 


Evoc momentele în care aţi venit în acest minister, în 
acel tragic sfîrşit de ianuarie 1941, în care se părea că 
neamul nostru atinsese treapta cea mai de jos a fiinţei 


sale, în care fraţii se luptau sub ochii streinilor, în casă?. 

Evoc perioada de îndoieli, în care vă întrebaţi în ce 
măsură a rezistat aparatul fiscal zdruncinării prin care 
trecuse. Vă văd chibzuind şi vindecînd, mai mult decit 
pedepsind. 

Evoc perioada de lucru intens pentru înjghebarea — 
abia venit — a unui buget, conceput cu clara vedere a 
perspectivei războiului care se apropia şi cu prudenţa 
trebuitoare, spre a nu vă surprinde neprevăzutul. 

Îmi amintesc de momentele în care alinierea cifrelor 
efortului financiar necesar acoperirii nevoilor, exprimat în 
sute de miliarde (exact: 150), ne prilejuiau ceasuri de 
nesomn şi de nelinişti, faţă de bugetul de 44 de miliarde 
pe care îl executam; ori de perioada în care experţii 
străini se întrebau dacă — cu toată importanţa efortului 
fiscal făcut — creditul va fi în măsură să-l susţie? 

Evoc apoi perioada de frămîntări, în care greutatea 
sarcinei şi tensiunea vieţii economice păreau că vor pune 
în discuţie tot edificiul laborios al echilibrului financiar 
abia înfăptuit în gînd. 

Şi apoi perioada de reorganizări şi înfăptuiri, în care, 
cu o mînă sigură, aţi atacat, cu curaj şi cu metodă, toate 
problemele regimului impozitelor, organizării finanţelor 
publice, a creditului etc., anticipînd chiar asupra unor căi 
şi forme a căror ducere la îndeplinire o vor face, desigur, 
împrejurările normale. 

Evoc perioada în care, pe lingă pregătirea efortului 
militar propriu, s-au pus neamului nostru probleme 
financiare încă nemaiîntilnite: finanţarea întreținerii 
armatei aliate pe teritoriul României, ori finanţarea 
armatei proprii care luptă departe peste graniţele ţării; o 
monedă care se revaloriza în streinătate, în vreme ce 
preţurile creşteau mereu în interior; o emisiune 
monetară în creştere, cu toate că statul nu recurgea la 
emisiuni pentru nevoile lui proprii decît în foarte restrinsă 
măsură. 

Şi nu mă pot opri să nu compar cu situaţia pe care o 


lăsaţi astăzi: un excedent al veniturilor bugetare de 
treizeci de miliarde, distribuit recent pentru nevoile 
apărării naţionale; un împrumut intern reuşit, de 
douăzeci de miliarde, şi unul extern, de aproape 60 de 
miliarde; echilibrul financiar asigurat, fără efort sensibil 
pentru Banca Naţională. 

Şi toate acestea, fără ca fiscalitatea să atingă nici pe 
departe nivelul zdrobitor atins în ţările streine, sprijinind 
adică viaţa economică să se ridice, cu toate împrejurările 
potrivnice! 

Văd, în toate împrejurările acestea,  gîndirea 
Dumneavoastră limpede, încercînd să desluşească linia 
de urmat, cu o largă prevedere, cu respectul înfricoşat al 
interesului public aşezat deasupra oricăror considerente 
şi cu o neînfrîntă tenacitate! 

Vă văd pe Domnia-Voastră, nespecialist, tranşind cu 
pricepere de om de stat controverse de ordin tehnic, în 
perspectiva imperativelor politice ale vremii. 

Vă văd mai ales sărind — din acest loc de unde toate 
se fac şi se desfac — şi ajutind, în orice împrejurare, 
situaţia fraţilor asupriţi de peste hotarele ţării, din toate 
părţile zării, închinată [...?] greutăților de azi, cu 
nădejdea viziunii neamului românesc de poimiine! 

Ceea ce aţi realizat în domeniul financiar a fost 
caracterizat nu de mult, în scris, de Mareşalul conducător 
prin cuvintele: «ţine de miracol». 

Venit în vremi de furtună, ca ostaş, plecaţi, domnule 
ministru, într-un moment în care se consideră probabil că 
finanţele ţării nu mai sunt în pericol, de vreme ce se 
crede că pot fi puse sub comandamentul altor interese, 
tot ale statului, desigur, dar privind alte aspecte ale 
efortului economic. 

Se întrerupe, prin aceasta, perioada începută în 1935, 
care, în istoria finanţelor publice româneşti, s-ar putea 
numi perioada dictaturii Finanţelor asupra vieţii 
economice, în timpul căreia creierul gînditor al întregii 
economii a fost al acelora care-i purtau sîngele şi inima! 


Vă revine meritul de a fi adus aceste finanţe pînă aci şi 
de a fi plecat apărînd acest principiu. 

Sunt fericit, împreună cu colegii mei, a fi fost 
colaboratorii Dumneavoastră în această perioadă. 

Vă duceţi, domnule ministru, de acum, să continuaţi 
lupta neamului nostru mai departe, cu armele pe care le- 
aţi făurit aci, într-o misiune pentru care v-aţi pregătit o 
viaţă întreagă. 

Gîndul nostru, al tutulor — şi poate şi trupul unora 
dintre noi — vă vor însoţi cu emoție şi cu sfială. 

Şi vă asigur că vom păstra ministeriatului Domniei- 
Voastre, scurt, amintirea unui ministeriat mare, pe care 
vom şti să-l aşezăm între acele trei, patru de care ne 
vom aduce aminte totdeauna, şi că-i vom urma pilda şi 
îndemnurile, aşa cum le păstrăm şi le urmăm pe ale 
tutulor acelora care ne-au condus şi care, dincolo de 
îndeletnicirea aspră a meseriei, au ştiut să aprindă în 
sufletele noastre o flacără de entuziasm şi de comuniune 
sufletească. Şi nu dorim urmaşului Dumneavoastră’ mai 
mult decit să realizeze tot atît cît aţi înfăptuit Domnia- 
Voastră! 

Să trăiţi, domnule ministru, şi Dumnezeu să vă 
călăuzească paşii în viitor! 


Note 

Cuvîntare rostită în 26 septembrie 1942, eu prilejul depunerii 
delegării ca ministru al Finanţelor a lui Nicolae Stoenescu. 

Text inedit. În arhiva Mircea Vulcănescu se află: un text 
dactilografiat (5 pagini), cu modificări autografe (A); o copie (pe 
foiţă, 5 pagini) fără modificări (B); 19 fişe scrise cu creion negru (A). 
Transcrierea s-a tăcut după forma dactilografiată. 

Nicolae Sc. Stoenescu (27 februarie 1890, Craiova -1959) — 
profesor, general (în 1925 era maior; în 1928, locotenent-colonel; în 
1934, colonel), ministru al Finanţelor (27 octombrie 1941-25 
septembrie 1942). În octombrie 1946 a fost condamnat la 10 ani 
muncă silnică. 

lată lista lucrărilor publicate de Nicolae Stoenescu: Curs de 


tactica artileriei... vol. I-ll, Bucureşti, 1929-1930, Bătălia de la 
Mărăşeşti, Bucureşti, 1930; Divizia în luptă, vol. I-II, Bucureşti, 1932, 
1934 (vol. |, ediţia a doua, 1933); Foch, Maréchal de France, precede 
d'une lettre de Général de division Debeney, Bucarest, 1933; 
Acoperirea. Principii. Procedee. Aplicațiuni, Bucureşti, 1935; Vorwart 
zum Bericht über den Staatschaushaltsplan für das Finanzjahr 1941- 
1942, Bukarest, 1941; Cuvint de multumire adresat de Domnul 
Ministru al Finanţelor, general N. Stoenescu, funcționarilor superiori 
din Ministerul Finanţelor, cu ocazia încheierii anului financiar 1941- 
1942, Monitorul Oficial şi Imprimeriile Statului, Imprimeria Centrală, 
Bucureşti, 1942; Artileria automobilă, Piteşti, 1943 (extras din 
Revista artileriei. Centenarul  Artileriei, nr. 11-12, noiembrie- 
decembrie 1943); Pentru ce luptăm?, Bucureşti, [1944]; Tactica 
artileriei. Principii şi procedee, vol. Il, 3; Artileria în luptă. Generalităţi 
asupra  întrebuințării artileriei în luptă. Artileria în ofensivă, 
Bucureşti, 1925 (în colaborare cu Gr. Protopopescu); Cartea 
ostaşului. Învăţăminte pentru toate armele, ediţia a treia, Bucureşti, 
1927 (pe copertă: 1928) (în colaborare cu Alex. Pastia); /naintările în 
armată, ediţia a doua revăzută, în colaborare cu Al. Averescu şi loan 
lucăl, Bucureşti, 1934. 

Colaborează la volumul colectiv Omagiu lui C. Kirițescu (1937), 
precum şi la publicaţiile Revista Fundațiilor Regale, Revista Artileriei, 
Radio Bucureşti ş. a. 


1 Mircea Vulcănescu reiterează funcţii pe care le-a avut între 1929 
şi 1940 în cadrul ministerului de Finanţe. 

2 Referire la ceea ce s-a numit «rebeliunea legionară» din zilele de 
21-23 ianuarie 1941. 

3 Cuvînt lipsă în textul dactilografiat. 

+ Din 27 septembrie 1942, ministru al Finanţelor este Alexandru 
Neagu, bun prieten al lui Mircea Vulcănescu. 

Alexandru Grigore Neagu (8 mai 1903, Bucureşti - 22 august 
1991, Geneva) — economist român, funcţionar superior în ministerul 
Finanţelor. 

Îşi începe studiile la Liceul «Gheorghe Lazăr» din Capitală şi, în 
anii primului război mondial, stabilit, împreună cu tatăl său, la Paris, 
le încheie în 1919 la Liceul «Stanislas». Urmează Facultatea de 
Drept şi cea de Ştiinţe Politice din capitala Franţei. Işi susţine 
doctoratul la Facultatea de Drept din Bucureşti, cu lucrarea 
Finanţarea marilor industrii în străinătate şi în România (Tipografiile 
Române Unite, Bucureşti, 1928). 

Ca profesionist, Neagu a lucrat la Banca Naţională a României, a 
fost secretar general al ministerului de Finanţe (de la 1 februarie 
1935), cenzor la C.E.C. şi ministru al Finanţelor (25 septembrie 1942- 


31 martie 1944, plecat prin demisie), în guvernul condus de lon 
Antonescu, apoi administrator la Banca Naţională. 

După august 1944, Neagu este arestat şi apoi eliberat. Ulterior 
este judecat în lipsă şi condamnat la 8 ani temniţă grea. Se ascunde 
pînă în decembrie 1956, cînd este arestat, judecat şi condamnat la 
15 ani închisoare. Este eliberat în iulie 1964, odată cu ceilalţi 
deţinuţi politici din România. La scurt timp este încadrat 
documentarist la Biblioteca Academiei R.S.R. şi apoi la Institutul 
Economic şi Agricol. 

In 1981 cere azil politic în Elveţia şi se stabileşte la Geneva. 
Lucrează la Muzeul Etnografic din capitala diplomaţiei europene 
(cercetează corespondenţa lui C. Brăiloiu ş. a.). 

Cărţi publicate: Contribution à l'étude de la faute subjective dans 
la responsabilité civile. Etude sur la responsabilité des aliènes et de 
leurs gardiens, préface de Monsieur R. Demogue, Librairie de 
jurisprudence ancienne et moderne L. Chaury et L. Quinsor, Paris, 
1927; Fiscalitatea şi economia privată, [Bucureşti, 1931]; Impozitele 
de consumaţiune în România. Economia regiilor şi randamentul 
taxelor, Bucureşti, 1931; Fiscalitatea şi intervenționismul, conferinţă 
susținută sub auspiciile Grupului  Individualist, martie 1933, 
Bucureşti, 1933; Finanţele economiei ruseşti, Bucureşti, [f. a.]; Legea 
asanării datoriilor agricole [... ], Bucureşti, Editura Vremea, [1932] 
(în colaborare cu I. Vasilescu-Valjean, Mircea Durma şi August Filip); 
Noua lege a asanării datoriilor agricole [... ], (Bucureşti, 1932] (în 
colaborare cu Mircea Durma). 

Colaborează la publicaţiile Analele economice şi statistice, 
Excelsior, Fapta, Analele Băncilor (unde este în comitetul de 
direcţie), Tribuna Financiară, Revista fiscală şi financiară, Industrie şi 
Comerţ ş. a. Despre el au scris, printre alţii, llariu Dobridor, Axente 
Sever Popovici etc. 

In 1995 i se tipăreşte cartea De-a lungul zilelor mele, cuprinzînd 
poezii ş. a. (Ed. Ramida, Bucureşti). 


Problemele 
economiei româneşti 
după al doilea război 

mondial 


Amintirii tatălui meu 

MIHAIL VULCĂNESCU, 
care aproape un veac a fost martorul 
prefacerilor care au dus la perspectivele de 
care e vorba în cartea de faţă — şi, fără de 
care, n-ar fî fost aci vorba de ele. 


Profesorului DIMITRIE GUSTI 

şi amintirii profesorilor 

NAE IONESCU şi VIRGIL MADGEARU, 
omagiul unui ucenic pe care l-au învăţat să 
desluşească adevărul din înfăţişările lui 
parţiale şi părelnice 


TOVARĂŞILOR MEI DE GENERAŢIE, 
împreună cu care am adunat pietrele 
acestei clădiri şi împreună cu care am visat 
la forma ei 


Introducere 

Lucrarea de faţă constituie teza de doctorat, întirziată 
cu cincisprezece ani, a celui care o semnează. 

Primul său proiect de teză, consacrat relaţiilor dintre 
economia românească şi capitalul strein, pentru care 
semnatarul acestor rînduri adunase un bogat material 
economic, privitor la perioada anterioară stabilizării, a 
rămas în cartoanele sale. 

Infăptuirea  «stabilizării» în februarie 1929, apoi 
apariţia crizei generale economice, restricţiile economice 


care i-au urmat şi pregătirea treptată a războiului 
început zece ani mai tirziu, aveau să scoată din 
actualitate subiectul pentru care autorul lucrase patru 
ani; iar numirea lui ca referent la Oficiul de Studii al 
Ministerului de Finanţe, la 3 mai 1929, în momentul în 
care se pregătea să plece în streinătate spre a şi-o 
susţine, şi cariera pe care a dezvoltat-o ulterior, în acest 
minister, ca director al Vămilor în 1935, al Datoriei 
Publice în 1937 şi apoi ca subsecretar de stat, preocupat 
de îndrumarea tehnică a politicii financiare de război a 
României în perioada 1941-1944 — precum şi obligaţiile 
profesionale asumate ca asistent de etică şi sociologie la 
Facultatea de Litere şi Filosofie a Universităţii din 
Bucureşti pînă în 1941! şi cursurile de statistică morală şi 
economie politică făcute la Institutul de Statistică şi la 
Şcoala Superioară de Asistenţă Socială pînă în 1935 
atrăgindu-i în perspectiva altor probleme, sau în altă 
perspectivă a celor vechi — l-au împiedicat să-şi pună la 
punct vechea lucrare, aşa cum ar fi dorit. 

În măsura în care înfăţişarea exterioară a unei vieţi, ca 
şi obligaţiunea lăuntrică asumată faţă de tatăl meu, pe 
care nu mi-am putut-o îndeplini, fiind el în viaţă?, îmi 
impun totuşi, la răspintia celui de al 40-lea an al 
existenţei mele, să-mi îndeplinesc datoria ce mi-am luat 
şi să-mi trec teza. 

Avînd de ales, ca subiect, între înfăţişarea unui sector 
al istoriei financiare a trecutului nostru apropiat 
(Economia românească în perioada celui de al doilea 
război mondial) — pentru care am adunat, treptat, 
materialul, pe măsură ce se desfăşura activitatea mea 
profesională — şi înfăţişarea perspectivelor ce se deschid 
economiei româneşti în viitorul ce vine, am socotit mai 
de folos să mă ocup mai întîi de al doilea subiect şi 
numai pe urmă de primul’. 

Răfuiala cu tine însuţi, cu privire la trecut, poate să- 
ntîrzie; îndepărtarea de eveniment nu poate decit să dea 
lucrărilor perspectivă spre trecut. 


Cu totul alta e însă problema perspectivelor viitorului. 

Problemele care se pun au un caracter atît de arzător 
şi elanul cu care se cer rezolvate izvorăşte din adîncurile 
unei societăţi atît de adînc încercate şi în atît de mare 
prefacere, încît, pentru neîntirzierea acestei lucrări, stă în 
primul rînd un motiv de ordin etic. 

Infăţişarea problemelor economiei româneşti a fost 
făcută, pînă în ultimul an al vieţii sale, de neuitatul 
dascăl şi îndrumător al tineretului economic din 
generaţiunea mea, profesorul Virgil Madgearu. 

La cartea lui”, umedă încă, în clipa trecerii lui întru cele 
vecinice, a rămas neîntregită perioada marii încercări la 
care nu a mai fost de faţă. 

Lucrarea de faţă depăşeşte, fară-ndoială, ca 
perspectivă, pe aceea obişnuită unei teze de doctorat, 
lucrare destinată  aprofundării unui subiect precis: 
scotocit în amănunţime. 

Am conştiinţa foarte clară, sub acest raport, că oricare 
din subtitlurile acestei lucrări ar fi putut constitui un 
subiect de teză de-sine-stătător. 

Dacă îndrăznesc totuşi să mă înfăţişez cu această 
lucrare, în perspectivele ei, este, în primul rînd — deşi 
lucrul poate să pară paradoxal —, tocmai pentru că nu 
mai sunt tînăr. Cartea de faţă reprezintă rezultatul a 15 
ani de observaţiuni, de confruntări şi de reflecţii ale cuiva 
care a fost aşezat într-un post de observaţie din care i-a 
fost îngăduit să vadă aspectul integral al multor lucruri 
care, de obicei, se văd numai dintr-o parte; care — pe 
deasupra — a fost înlesnit? cu o suficientă curiozitate, şi 
istorică, şi doctrinală, aşa încit s-a trudit să se lumineze 
totdeauna cu tot ceea ce din literatura economică 
respectivă i-ar fi putut folosi la lămurirea lui proprie. De 
aceea, fiecare capitol al acestei cărţi se trudeşte să 
înfăţişeze esenţa lucrurilor vrednice de reţinut în acea 
materie şi numai ea. Că a reuşit, sau nu, e altă problemă, 
pe care cetitorul singur va putea s-o judece. 

S-au scris însă atitea volume mari pentru a se înfăţişă 


nimicuri, încît, chiar nereuşită, o încercare, chiar sumară, 
de a pune în lumină numai perspective esenţiale ale 
lucrurilor, merită să-şi afle o exprimare în publicistica 
economică actuală. 

Autorul acestor rînduri a trăit, în cursul celor aproape 
16 ani de viaţă publică, opt schimburi de regimuri 
politice — fapt care-i îngăduie să discearnă, cu destulă 
obiectivitate, ceea ce în viaţa economică reprezintă 
realitate şi ce reprezintă «iluzie şi părere». Fără a 
condamna aceste aspecte doctrinale, convins cum este 
că felul în care ne reprezentăm lucrurile îşi are şi el o 
parte de contribuţie în aşa-numitul determinism istoric, 
îşi propune totuşi să le înfăţişeze în legăturile lor cu 
faptele care şi pe care le determină. 

Al doilea temei pentru care obiectul studiului meu se 
înfăţişează atit de vast este înclinarea sociologică a 
autorului. Apartenența autorului la şcoala sociologică de 
la Bucureşti, a profesorului Gusti, căruia-i datoreşte 
formaţia lui metodologică, l-a făcut să se obişnuiască să 
considere ca subiect al economiei româneşti o unitate 
socială determinată, considerată în întregul ei. 

Această apartenenţă l-a făcut, de asemeni, să 
considere că nici un fenomen social particular, fie el de 
ordin economic, ca şi de oricare altul, nu-şi poate afla 
înţelegere decît prin considerarea tutulor condiţiilor 
semnificative care-l încadrează şi cu care se află corelat 
în realitatea vie a vieţii sociale. 

Ca atare, la orice capitol s-ar fi oprit cercetarea lui, ea 
i-ar fi impus considerarea tutulor celorlalte feţe ale 
problemei. 

Al treilea motiv care l-a-ndemnat să nu se dea înapoi 
vine din faptul că lucrarea arătată a lui V Madgearu pune 
baze serioase pentru o încercare de sinteză economică a 
problemelor României de miine. Inventarul lucrurilor e 
făcut. Sunt numai de verificat perspective. 

În sfîrşit, al patrulea motiv care l-a încurajat să nu se 
teamă de extinderea subiectului a fost aprecierea 


deosebită de care s-a bucurat în streinătate încercarea 
croită pe aceleaşi dimensiuni a d-lui N. Răsmeriţă asupra 
evoluţiei economiei româneşti”. 

Este adevărat că sorții de dezvoltare a perspectivelor 
înfăţişate în această carte sunt susceptibili să evolueze 
într-un sens sau într-altul, în raport cu tendinţele de 
dezvoltare ale unor opoziții de concepţii şi interese care 
nu s-au terminat odată cu acest război. 

Aceasta nu însemnează însă că efortul nostru trebuie 
socotit apriori ca inutil. Este într-adevăr pentru noi, 
românii, de un suficient interes, o punere la îndemiînă, 
din punct de vedere românesc, a problemelor şi 
perspectivelor care  se-nfruntă desigur şi pe alte 
meleaguri, cu particularităţile pe care le au aceste 
perspective pentru mediul românesc. 

Cum e şi de aşteptat, lucrarea de faţă nu este, decit 
pentru partea de înfăţişare, o lucrare originală. 

În realitate, ea încearcă să oglindească şi să orienteze 
asupra unor probleme pe care le-a gîndit şi le-a frămiîntat 
o întreagă generaţie intelectuală de economişti, astăzi 
între două virste, care — îndrumați de generaţia 
premergătorilor lor: profesorii Madgearu, V Bădulescu, 
Zane, V Slăvescu, |. Răducanu, G. Taşcă, G. Leon, M. 
Manoilescu şi alţii — au adunat, în perioada dintre cele 
două războaie, la oficiile de studii ale ministerelor 
economice, la institutele de Statistică şi de Conjunctură 
şi la asociaţiile de cercetări economice şi sociale, 
materialul pe temeiul căruia sunt întocmite cercetările de 


faţă. 
Originalitatea acestei generaţii de economişti a stat 
mai ales în aceea că — sub influenţa altui dascăl —, în 


loc să reproducă, adaptind, cele ce se gîndesc asupra 
unor probleme similare, fără a ignora nimic din ce s-a 
gîndit asupra chestiunilor, au preferat să se refere direct 
la materialul pe care li se cerea să-l interpreteze. 

Si, această lucrare ar vrea să se înfăţişeze nu numai ca 
un omagiu al unuia dintre dînşii, dar şi ca oglindă de 


ansamblu a rezultatelor cercetării. 


Note 

Introducere la teza de doctorat, la care Mircea Vulcănescu revine 
după august 1944. 

În toamna lui 1925, Mircea Vulcănescu pleacă la Paris pentru 
studii de specializare şi pregătirea doctoratului. Intenţionează să 
susţină un doctorat în Drept, specialitatea economică, şi un altul în 
Sociologie la Sorbona. Se înscrie la Facultatea de Litere. Mai apoi, 
începe să pregătească nemijlocit lucrarea incercare asupra 
profesiunilor intelectuale, cu C. Bougle şi Paul Fauconnet. 

În 1927, la Facultatea de Drept din Paris (unde se înscrisese în 
1926), obţine diploma de studii superioare de doctorat în ştiinţe 
economice şi politice (necesară susţinerii tezei de doctorat). 

Nu reuşeşte să elaboreze teza — pentru pregătirea căreia au 
rămas în arhiva personală nenumărate însemnări şi redactări —, iar 
în vara lui 1928 se întoarce în ţară. De-acum intră din plin în 
activitatea profesională — asistent universitar de sociologie şi etică, 
profesor de economie politică şi de drept, referent la Oficiul de studii 
al ministerului de Finanţe, funcţii importante în structura ministerului 
de Finanţe, pînă la aceea de subsecretar de stat — şi în cea spiritual- 
filosofică, culturală. Îşi amină, prin urmare, pregătirea tezei de 
doctorat pentru un moment favorabil unor astfel de preocupări. 
Acest moment vine în toamna lui 1944, cînd trece la schiţarea şi 
elaborarea ei. În decurs de doi ani a reuşit să redacteze doar un 
proiect de plan detaliat şi introducerea. 

lată, în continuare, acest proiect de plan: 


«Problemele economiei româneşti 
după al doilea război mondial 
Proiect de plan dezvoltat 


Introducere 
Factorii determinanti 
1. Poziţia economiei româneşti în cadrul economiei 
mondiale 
2. Dinamica populaţiei româneşti şi perspectivele 
dezvoltării economice 
3. Discuţiile doctrinale şi realităţile sociale româneşti 
Problemele de producție 
A Agricultura 
1. insuficienţa agriculturii cerealiere extensive în raport cu 


densitatea populaţiei româneşti 
2. Perspectivele mecanizării în agricultura românească 
3. Viitorul gospodăriei ţărăneşti 
4. Agricultură cerealieră sau gospodărie cu vite de rentă? 
5. Perspectivele marii proprietăţi agricole: dispariţie sau 
integrare 
6. Socializarea agriculturii şi dezvoltarea funcţiunilor 
săteşti în viaţa economică 
7. O nouă expropriere ar ajunge? 
B Industria 
L. Problema izvoarelor de energie 
1. Perspectivele industriei petrolifere: agonia petrolului 
românesc 
2. Perspectivele dezvoltării industriei carbonifere în 
România 
3. Perspectivele dezvoltării extracţiei gazelor naturale 
4. Viitorul utilizării căderilor de apă în România 
IL. Problemele industriei grele 
1. Perspectivele industriei mineritului 
2. Perspectivele industriei metalurgice 
3. Perspectivele industriei construcţiilor 
III. Problemele industriei de transformare 
1. Perspectivele industriei agricole 
a) Perspectivele industriei alimentare 
b) Perspectivele industriei textile 
c) Perspectivele industriei pielăriei 
2 Perspectivele industriei chimice 
a) Perspectivele industriei chimice- 
farmaceutice 
b) Perspectivele industriei sticlei 
c) Perspectivele industriei ceramice 
Problemele circulației 
I Probleme de circulație materială a bunurilor 
A Politica comunicaţiilor naturale 
1. Perspectivele dezvoltării căilor ferate 
2. Perspectivele politicii drumurilor 
3. Perspectiva dezvoltării comunicaţiilor aeriene 
B Politica comunicațiilor intelectuale 
1. Perspectivele dezvoltării telecomunicaţiilor 
2. Perspectiva dezvoltării industriei presei şi tiparului 
II Probleme de circulație juridică 
A Organizarea comerțului interior 
1. Funcţiunile comerţului liber şi organizarea lor: 
utilitatea şi limitele concurenţei 


2. Situaţia şi dezvoltarea comerţului de reprezentanţă 
3. Rolul cooperaţiei în comercializarea produselor 
agricole 
4. Oficiile economice 
B Perspectivele schimburilor internaționale 
1. Perspectivele de valorificare a materiilor prime 
indigene 
2. Perspectiva concurenţei mărfurilor streine 
3. Libertate sau control al comerţului exterior? 
Probleme de consumație 

1 Nivelul de viaţă în România 
Hrana: ameliorarea hranei ţăranului 
Locuinţa: problema urbanizării satelor şi a oraşelor 
Sănătatea şi igiena muncii 
Amenajarea interiorului şi îmbrăcămintea: industrie 
casnică şi industrie de fabrică 
Instrucţia şi cultura: cultura orăşenească şi cultura 
sătească 
Distracţiile şi folosirea timpului liber 
Munca lăturalnică în gospodăria ţărănească 
Industria distracţiilor 

2. Posibilitatea dezvoltării nivelului de viaţă 

3. Situaţia venitului naţional şi perspectivele lui de dezvoltare 

4. Problema sporirii consumului propriu în gospodăria 

ţărănească 

Probleme de repartiție 

A Probleme de repartiție directă 
1. Schimbarea bazelor repartiţiei ori dezvoltarea 
producţiei? 
2. Problema limitării beneficiilor şi stimularea 
activităţii economice în ţările fără capital 
3. Salarii mari sau mici? 
4. Sarcinile sociale ale întreprinderilor 
5. Impozite pe venit sau taxarea consumaţiei 
6. Organizarea asistenţei sociale în mediul orăşenesc 
şi [cel] țărănesc 

B Probleme de repartiție indirectă 

I Problema financiară 

1. lIpotecile războiului: problema lichidării datoriei 
publice interne şi externe: politică de plată sau politică 
de concesiune? 
2. Finanţarea planului economic 
3. Dimensiunile unui buget echilibrat şi perspectiva 
formării capitalurilor indigene 


4. Colaborarea capitalului strein: plan economic şi 
politică de concesiuni 
5. Poziţia monetară a leului şi sarcina lichidării 
trecutului război 
6. Reforma monetară 
7. Nivelul restabilizării monetare şi factorii interni şi 
externi care-l determină: 
Paritatea puterilor de cumpărare internă şi 
externă 
Perspectivele inflaţiei interne 
8. Funcţiunile Institutului de Emisiune faţă de 
economia planificată 
II Problema creditului 
Organizaţie liberală sau planificată a creditului: bunul 
concesionat şi creditul specializat 
Participaţia privată la Institutul de Emisiune: limitele 
atribuţiilor ei 
Probleme de politică generală economică 
L. Sisteme economice în luptă 
1. Planificare sau libertate economică? (Liberalism sau 
economie dirijată) 
2. Limitele de variaţie ale spiritului gospodăresc: 
funcţionar ori întreprinzător? 
. Limitarea influenţei capitalului 
. Limitarea influenţei birocraţiei 
„ Stabilitatea planului şi instabilitatea guvernării? 
. Bunăstare sau eficienţă? 
. Valori excepţionale sau medie satisfăcătoare? 
. Autarhie sau independenţă? 
. Acumulare individuală sau acumulare colectivă? 
10. Problema socializării mijloacelor de producţie şi 
productivitatea 
IL. Probleme concrete 
Perspectivele muncii indigene 
Libertate şi protecţie economică 
Capital şi putere de comandament 
Reprezentare politică şi reprezentare profesională 
Politica de lucrări publice 
Politica de comenzi a colectivităţilor publice 
Naţionalizarea industriei grele 
IlI Probleme chei 
Spor de producţie sau schimbarea bazelor distribuţiei? 
dealuri: Îmbunătăţirea nivelului de viaţă 
Sporirea masei salariilor 

leftinirea traiului: scăderea costului de 
producţie 
Ameliorarea calității produselor. 
perfecţionarea execuţiei şi sporul de 
calitate al muncii 
Probleme: Cum se poate scădea preţul de cost, 
sporindu-se totuşi masa salariilor, într- 
un ansamblu de condiţii determinate 
Cheia soluțiilor ideale 
1. Ameliorarea calităţii subiectului economic şi selecţie 
profesională 
2. Înzestrarea economică şi utilajul naţional 
3. Organizarea optimă a muncii şi a raporturilor de 
producţie 
Factorii de modificat 
Factorul cerere 
1. Dezvoltarea debuşeului intern 
2. Dezvoltarea debuşeelor exterioare 
Imperativul: sporirea rezultatului muncii producătorului 
Factorul ofertă 
Organizarea şi înzestrarea producţiei, circulaţiei şi 
distribuţiei 
Imperativul: scăderea costului de producție». 


1 Mircea Vulcănescu a fost asistent de sociologie şi etică în cadrul 
Catedrei de etică, sociologie şi politică din Bucureşti, condusă de D. 
Gusti, în toamna anului 1929. Va fi asistent pînă în toamna lui 1944. 

Autorul menţionează anul 1941, întrucît, după numirea sa ca sub- 
secretar de stat al ministerului de Finanţe, de la 1 februarie 1941, 
rămîne asistent onorific. Continuă să ţină seminariile de etică şi chiar 
să prezinte prelegeri. De exemplu, în anul universitar 1942-1943, 
discută la seminar «Tehnica muncii intelectuale», iar în anul 
universitar 1943-1944, «Etica lui Kant». 

Mihail Vulcănescu a murit în 16 decembrie 1937. 

3 Nu a realizat studiul Economia românească în perioada celui de- 
al doilea război mondial. (Doi ani mai tîrziu, la 30 august 1946, va fi 
arestat şi va muri în închisoare în 1952.) 

+ Despre Virgil Madgearu, Vulcănescu a scris patru texte (dintre 
care trei au fost publicate pe-atunci). Ele vor fi incluse într-o altă 
culegere cu scrieri economice ale lui Mircea Vulcănescu. 

5 Vezi Virgil N. Madgearu — Evoluţia economiei româneşti după 
războiul mondial, Monitorul Oficial şi  Imprimeriile Statului, 
Imprimeria Naţională, Bucureşti, 1940, VII + 404 p. 

6 În manuscris: «înlocuint». 


7 Vezi N. Răsmeriţă — Essai d'économie roumaine moderne, 
1831-1931, R. Pichon et R. Durand-Auzias, Paris, 1932, VIII+ 411 p. 

